Datasets:

NorHsangPha

/

shan-news-taifreedom_com

like 0

2020-01-16T20:02:32

https://taifreedom.com/%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%90%e1%80%ae%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9b%e1%81%b6%e1%82%85/

ပၢင်တိုၵ်းတီႈမိူင်းရၶႅင်ႇ ၽၢႆႇသိုၵ်းမၢၼ်ႈ မီးလွင်ႈတူၵ်းသုမ်းၼမ်

သွင်သၢမ်ဝၼ်းၼႆႉ ၸွမ်းၼင်ႇ Clip Video (2) ဢၼ် မိူဝ်ၵႂႃႇၼိူဝ် Online ၼၼ်ႉသေ လႆႈႁၼ်ၵႃးတၢင်ႇသိုၵ်းမၢၼ်ႈ လမ်းၼိုင်ႈ ယဵပ်ႇၺႃးမၢၵ်ႇ ဢမ်ႇၼၼ် ထုၵ်ႇၺႃးမၢၵ်ႇလူင် ပိုတ်းယိုဝ်း တီႈမိူင်းရၶႅင်ႇပွတ်းႁွင်ႇလႄႈ ၽူႈမီးၸၼ်ႉ သိုၵ်းမၢၼ်ႈ ဢိၵ်ႇတင်း ၵူၼ်းသိုၵ်းမၢၼ်ႈၵမ်ႈၽွင်ႈ တူၵ်းသုမ်းၵႂႃႇ လၢႆလၢႆၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင်ႇ AA လၢတ်ႈဝႃႈ လၢမ်းၶၢတ်ႈတူၺ်းတႄႉ တေပဵၼ် Clip Video ဢၼ်သိုၵ်းမၢၼ်ႈ တူၵ်းသုမ်းၵႂႃႇ တီႈၼႂ်းၸႄႈဝဵင်းမိၼ်းပျႃး ဢၼ်ပဵၼ်ပၢင်တိုၵ်းၵၼ်တင်း သိုၵ်းရၶႅင်ႇ AA ၼၼ်ႉ ဝႃႈၼႆ၊ Clip Video ဢၼ်ၼႆႉၵေႃႈ တေလုၵ်ႉတီႈ သိုၵ်းမၢၼ်ႈသေ တႄႇၽႄႈတိုၼ်းၵႂႃႇ ၼိူဝ် Online ၼႆယဝ်ႉ။ မိူဝ်ႈဝၼ်းထီႉ 9 January 2020 တေႃႇထိုင် ဝၼ်းထီႉ 11 January 2020 ၼႆႉ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းမိၼ်းပျႃး ႁၢဝ်ႈႁႅင်း ဝႃႈၼႆ၊ ၼႂ်းဝၼ်းဢၼ် တပ်ႉသိုၵ်းသွင်ၽၢႆႇ ပဵၼ်ပၢင်တိုၵ်းၵၼ်ႁၢဝ်ႈႁႅင်းၼၼ်ႉ သိုၵ်းမၢၼ်ႈမီးလွင်ႈတူၵ်းသုမ်း မၢတ်ႇၸဵပ်းၼႆ လႆႈႁၼ် ပီႈၼွင်ႉၸိူဝ်ႉၶိူဝ်းသိုၵ်းမၢၼ်ႈ ဢၼ်တူၵ်းၼႃႈတီႈဝႆႉ ၼႂ်းၸႄႈဝဵင်းမိၼ်းပျႃးၼၼ်ႉၵမ်ႈၽွင်ႈ ဢဝ်တၢင်ႇၶိုၼ်ႈၼိူဝ် Online ၼႆယဝ်ႉ။ ၶၢဝ်ႇလွင်ႈတူၵ်းသုမ်းသိုၵ်းမၢၼ်ႈ ဢၼ်ပီႈၼွင်ႉၸိူဝ်ႉၶိူဝ်းၶဝ် ဢဝ်တၢင်ႇၶိုၼ်ႈၼိူဝ် Online ၼၼ်ႉ တေလႆႈႁၼ်ပႃး ၽူႈမီးၸၼ်ႉ ၸဝ်ႈသိုၵ်း သႃႇၼီႇၺဵင်း လႄႈ ၸဝ်ႈသိုၵ်း ဝၼ်ႇၼထုၼ်း 2 ၵေႃႉ ဝႃႈၼႆ၊ ၼႂ်းၼၼ်ႉ တႅမ်ႈဝႆႉဝႃႈ ၽၢႆႇသိုၵ်းမၢၼ်ႈ လႆႈတူၵ်းသုမ်းၵႂႃႇ ၽွင်းတိုၵ်ႉႁၢပ်ႇထၢမ်းၵၢၼ်ဝၢၼ်ႈမိူင်း မိူဝ်ႈဝၼ်းထီႉ 9 January 2020 ၼႆယဝ်ႉ။ ၽၢႆႇတပ်ႉသိုၵ်းရၶႅင်ႇ AA ပိုၼ်ၽၢဝ်ႇၵႂႃႇဝႃႈ ၼႂ်းလိူၼ် January 2020 ၼႆႉ တီႈမိူင်းရၶႅင်ႇပွတ်းၸၢၼ်း လႄႈ ပွတ်းႁွင်ႇ ၼႂ်းၶၢဝ်းတၢင်းဝူင်ႈပၢႆၵူၺ်း သိုၵ်းမၢၼ်ႈ တင်း သိုၵ်းရၶႅင်ႇ AA လႆႈပဵၼ်ပၢင်တိုၵ်းၵၼ် (38) ပွၵ်ႈ ဝႃႈၼႆ ၊ ၼႂ်းပၢင်တိုၵ်းၼၼ်ႉ ၽၢႆႇသိုၵ်းမၢၼ်ႈ တူၵ်းသုမ်းၵႂႃႇဢမ်ႇယွမ်း (75) ၵေႃႉ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇ တပ်ႉသိုၵ်းရၶႅင်ႇ AA ၼၼ်ႉ ၽၢႆႇသိုၵ်းရၶႅင်ႇ AA ၵေႃႈ မီးလွင်ႈတူၵ်းသုမ်းယူႇၼႆသေတႃႉ ႁူဝ်ၼပ်ႉၵူၼ်းသိုၵ်း တူၵ်းသုမ်းၵႂႃႇလၢႆၵေႃႉ ဢၼ်ဝႃႈၼၼ်ႉတႄႉ ဢမ်ႇလႆႈႁၼ် ပိုၼ်ၽၢဝ်ႇဝႆႉ ဝႃႈၼႆ။ တီႈမိူင်းရၶႅင်ႇၼႆႉ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ်ၶိူဝ်းယႂ်းလႄႈ ၵူၼ်းမိူင်းဢၼ်လႆႈမၢတ်ႇၸဵပ်း လူႉတၢႆ ယွၼ်ႉပၢင်တိုၵ်းၵေႃႈ ၼမ်မႃးတိၵ်းတိၵ်း ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2020-01-16T19:53:37

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%80%95%e1%81%a2%e1%80%90%e1%80%ba%e1%82%88-%e1%81%b5%e1%82%85%e1%80%99%e1%80%ba%e1%81%bd%e1%81%a2%e1%82%86%e1%82%87%e1%80%a2/

ပၢင်ၵုမ်ပၢတ်ႈ ၵႅမ်ၽၢႆႇဢုပ်ႉပိူင်ႇၵူႈလွင်ႈလွင်ႈ မိူင်းတႆး ၸတ်းႁဵတ်းၵႂႃႇတီႈ ဝဵင်းၵဵင်းတုင်

မိူဝ်ႈဝၼ်းထီႉ 8 January 2020 ယၢမ်းဝၢႆးဝၼ်း 2 : 00 မူင်းၼၼ်ႉ ဢူးယႄးၼၢႆႇ ၵႅမ်ၽၢႆႇဢုပ်ႉပိူင်ႇၵူႈလွင်ႈလွင်ႈ မိူင်းတႆး ဢွၼ်ႁူဝ်ၸတ်းႁဵတ်း ပၢင်ၵုမ်ပၢတ်ႈ တီႈႁူင်းယႃၵဝ်ႇ လုမ်းၵႅမ်ဢုပ်ႉပိူင်ႇၵူႈလွင်ႈလွင်ႈ ၶဵတ်ႇမၢႆ(3) ၽၵ်းတူပႃႇလႅင် ဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ဝႃႈၼႆ။ ၼႂ်းပၢင်ၵုမ်ၼၼ်ႉ ဢူးယႄးၼၢႆႇ လႄႈ ဢူးဝိၼ်းမိၼ်းတဵင်း ၽၢႆႇဢုပ်ႉပိူင်ႇၸႄႈတွၼ်ႈၵဵင်းတုင် မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ၵႂႃႇ ၵဵဝ်ႇလူၺ်ႈလွင်ႈ တႃႇလူဝ်ႇႁဵတ်းသၢင်ႈ တွၼ်ႈပွတ်းဢွၵ်ႇၶူင်းလႄႈ ၸႄႈတွၼ်ႈၵဵင်းတုင် ဝႃႈၼႆ။ ဢူးဝိၼ်းမိၼ်းတဵင်းလၢတ်ႈဝႃႈ တႃႇထိင်းသိမ်းၾိင်ႈငႄႈၾိင်ႈထုင်း လႄႈ ၶူဝ်းၶွင်ၵဝ်ႇၵႄႇ ဝဵင်းၵဵင်းတုင်ၼၼ်ႉ ႁဝ်းၶႃႈလူဝ်ႇၽွတ်ႈ ၸုမ်းၶွမ်ႇမသျိၼ်ႇ ဝႃႈၼႆ၊ ၼႂ်းၸုမ်းၶွမ်ႇမသျိၼ်ႇၼၼ်ႉ တေဢဝ်ၵူၼ်းၼႂ်း ပႃႇတီႇၵၢၼ်မိူင်း၊ ထဝ်ႈဝၢၼ်ႈ ထဝ်ႈၼႃး၊ ၵူၼ်းဢၼ်မီးတၢင်းႁူႉႁၼ် လႄႈ ၽူႈယႂ်ႇၵူၼ်းလူင်ၼႂ်းပွၵ်ႉ ဝဵင်းၵဵင်းတုင် ၼႆယဝ်ႉ။ ဝၢႆးသေဢူးဝိၼ်းမိၼ်းတဵင်း မွၵ်ႇလၢတ်ႈၶေႃႈၵႂၢမ်းယဝ်ႉ ဢူးယႄးၼၢႆႇသိုပ်ႇမွၵ်ႇလၢတ်ႈၶေႃႈၵႂၢမ်း သပ်းလႅင်းၼႄၵႂႃႇဝႃႈ ႁွင်ႈၵၢၼ်ၽၢႆႇၸွႆႈထႅမ်ၵူၼ်း လႄႈ ၶိုၼ်းတမ်းဝၢင်းပၼ်တီႈယူႇ တေၸတ်းႁဵတ်း ပၢင်သွၼ် တႃႇတိုတ်းယႃႈပၼ် ၵူၼ်းၸိူဝ်းၸပ်းယႃႈသေ ပၢင်သွၼ် တေတႄႇပူင်သွၼ်ၵႂႃႇ ၼႂ်းဝၼ်းထီႉ 10 January 2020 ၶၢဝ်းတၢင်း 3 လိူၼ် ဝႃႈၼႆ၊ ၼႂ်းပၢင်သွၼ်ၼၼ်ႉ ပႃႇတီႇၵၢၼ်မိူင်းလႄႈသင် ၸုမ်းတူင်ႇဝူင်းၵူၼ်းလႄႈသင် သင်မီးၽႂ်ၶႂ်ႈၶဝ်ႈႁူမ်ႈသွၼ် ၸွမ်းၵေႃႈ လႆႈယူႇ ဝႃႈၼႆ။ ၼွၵ်ႈလိူဝ်သေၼၼ်ႉ ႁွင်ႈၵၢၼ်ၽၢႆႇဢႅဝ်ႇလႄႇ လႄႈ ႁူင်းသဝ်းၵေႃႈ တၢင်ႇလၢတ်ႈမႃးတီႈၽၢႆႇဢုပ်ႉပိူင်ႇဝႃႈ တႃႇတေႁပ်ႉတွၼ်ႈ ၶႅၵ်ႇၼွၵ်ႈမိူင်းၼၼ်ႉ မိူင်းႁဝ်းဝဵင်းႁဝ်း လူဝ်ႇမီးလွင်ႈမူတ်းသႂ် ၶႅၵ်ႇၼွၵ်ႈမိူင်းၸိူဝ်းမႃးဢႅဝ်ႇလႄႇၵေႃႈ ပၼ်တၢင်းႁၼ်ထိုင်ဝႃႈ မိူင်းႁူမ်ႈတုမ်ၼႆႉ ယုၵ်ႉယၵ်းၶဝ်ပႅတ်ႈဝူၺ်ႇၼႃႇ ယဝ်ႉၵေႃႈႁွင်ႉၼမ်ႉ ဢၼ်မီးတီႈဝၢင်းႁိူဝ်းမိၼ် ၸဵမ်ၸိူဝ်းၼႆႉ ႁင်ႈဝူၺ်ႇၼႃႇ ဝႃႈၼႆ။ ၶႅၵ်ႇၼွၵ်ႈမိူင်းၶဝ် မႃးဢႅဝ်ႇလႄႇ တီႈဝဵင်းၵဵင်းတုင်ၼႆႉ ၶဝ်ၶႂ်ႈႁၼ် ၶူဝ်းၶွင်ၾိင်ႈငႄႈၾိင်ႈထုင်းသၽႃႇဝ ဢၼ်ၵဝ်ႇၵႄႇ ဝႃႈၼႆ၊ မိူဝ်ႈလဵဝ်ၶႅၵ်ႇၼွၵ်ႈမိူင်း ဢမ်ႇပေႃးသူၼ်ၸႂ် ၵႃႈႁိုဝ်ယဝ်ႉ၊ ယွၼ်ႉဝႃႈၾိင်ႈငႄႈၽိုင်ႈထုင်းသၽႃႇဝ ၶူဝ်းၶွင်ၵဝ်ႇၵႄႇၶွင်မိူင်းႁဝ်း ႁၢႆၵႂႃႇၼမ်ယဝ်ႉ၊ ပေႃးပဵၼ်ၸိူင်ႉၼႆႉ မိူင်းႁဝ်းၼႆႉ ထႅင်ႈလၢႆပီႊမႃး ၶႅၵ်ႇၼွၵ်ႈမိူင်း ဢၼ်မႃးဢႅဝ်ႇလႄႇ တေယွမ်းလူင်းသေ ငိုၼ်းၶဝ်ႈၼွၵ်ႈမိူင်းၵေႃႈ တေလူတ်းယွမ်း ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ တႃႇတေၸတ်းႁဵတ်း ဝၼ်းၸိူဝ်ႉၸၢတ်ႈၸိုင်ႈတႆး တီႈဝဵင်းၵဵင်းတုင်ၼႆႉ ၸၢႆးႁွမ်ၼွႆႉ ၽူႈၼမ်းၼႂ်း ပႃႇတီႇသၢင်ႇသီႈ ဝဵင်းၵဵင်းတုင်လၢတ်ႈဝႃႈ လႆႈမွပ်ႈဢၢပ်ႈပၼ် လုၵ်ႈဢွၼ်ႇလုၵ်ႈႁဵၼ်းၸၼ်ႉၸွမ် ဝဵင်းၵဵင်းတုင်ၶဝ်ယဝ်ႉ ဝႃႈၼႆ၊ လုၵ်ႈႁဵၼ်းၸၼ်ႉၸွမ် တေၸတ်းႁဵတ်းၵႂႃႇသေ ပႃႇတီႇသၢင်ႇသီႈ တေၵုမ်းထိင်းထတ်း တူၺ်းၸွမ်း ၼႆယဝ်ႉ၊ တႃႇတေၸတ်းႁဵတ်း ပွႆးဝၼ်းၸိူဝ်ႉၸၢတ်ႈၼၼ်ႉ ပႃႇတီႇလႂ်၊ ႁွင်ႈၵၢၼ်လႂ်၊ ဢမ်ႇၼၼ် လူင်ပွင်ၸိုင်ႈ ၸဵမ်ၸိူဝ်းၼႆႉ ၶဝ်ႈႁူမ်ႈၸွႆႈထႅမ်ၵေႃႈလႆႈ ဝႃႈၼႆ။ ပၢင်ၵုမ်ၼႆႉ မီးပႃႇတီႇၵၢၼ်မိူင်း၊ ထဝ်ႈဝၢၼ်/ထဝ်ႈၼႃး၊ ၵူႈႁွင်ႈၵၢၼ်လူင်ပွင်ၸိုင်ႈ ၼႂ်းၸႄႈတွၼ်ႈၵဵင်းတုင် ၶိုၼ်ႈႁွတ်ႈဢမ်ႇယွမ်း 70 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-16T19:48:48

https://taifreedom.com/%e1%80%9c%e1%80%af%e1%80%99%e1%80%ba%e1%80%b8%e1%80%90%e1%80%bc%e1%82%83%e1%80%b8-icj-%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87%e1%80%90%e1%80%b1/

လုမ်းတြႃး ICJ ပိုၼ်ၽၢဝ်ႇတေတႅပ်းတတ်းတြႃးၼိူဝ်မိူင်းမၢၼ်ႈ ၼႂ်းဝၼ်းထီႉ 23 လိူၼ်ၼႆႉ

လုမ်းတႅပ်းတတ်းတြႃး ၵဵဝ်ႇၵပ်းၵူႈမိူင်းမိူင်း ICJ ပိုၼ်ၽၢဝ်ႇပဵၼ်တၢင်းၵၢၼ်ဝႃႈ တေတႅပ်းတတ်းတြႃးမိူင်းမၢၼ်ႈ ဢၼ်မိူင်းၵမ်ႇပီႇယႃႇတုၵ်းယွၼ်းဝႆႉ ၼႂ်းဝၼ်းထီႉ 23 January 2020 ယၢမ်းဝၢႆးဝၼ်း 3:30 (ယၢမ်းမိူင်းမၢၼ်ႈ) မူင်း ၼႆယဝ်ႉ။ လွင်ႈၼႆႉ ယူႇတီႈလုမ်းတႅပ်းတတ်းတြႃး ၵဵဝ်ႇၵပ်းၵူႈမိူင်းမိူင်း ICJ ဢၼ်မီးတီႈဝဵင်းတီႇႁိၵ်ႉ ၸိုင်ႈမိူင်းၼႄႇတႃႇလၢၼ်ႇ ပိုၼ်ၽၢဝ်ႇမၵ်းမၼ်ႈပဵၼ်တၢင်းၵၢၼ်ဝႆႉယဝ်ႉ ဝႃႈၼႆ။ ၸိုင်ႈမိူင်းၵမ်ႇပီႇယႃႇ ပိုတ်ႇလိူင်ႈဢဝ်တၢင်းၽိတ်း မိူင်းမၢၼ်ႈဝႆႉ လွင်ႈၶႃႈႁႅမ်ၽဵဝ်ႇမူၺ်ႉၶိူဝ်းၵူၼ်း ရူဝ်ႇႁိၼ်ႇၵျႃႇဝႆႉသေ မိူဝ်ပူၼ်ႉမႃး ဝၼ်းထီႉ 10 ထိုင် 12 လိူၼ် December 2019 ၼၼ်ႉ သွင်ၸိုင်ႈမိူင်း (ၵမ်ႇပီႇယႃႇ လႄႈ မိူင်းမၢၼ်ႈ ) လႆႈၶိုၼ်ႈလုမ်းတြႃး ICJ တီႈဝဵင်းတီႇႁိၵ်ႉမႃးယဝ်ႉပွၵ်ႈၼိုင်ႈသေ ဢိင်ၼိူဝ်ၶေႃႈတၢင်ႇထိုင် မိူင်းၵမ်ႇပီႇယႃႇ တၢင်ႇလၢတ်ႈဝႃႈ ႁႂ်ႈတႅပ်းတတ်းတြႃးမိူင်းမၢၼ်ႈ ၸူဝ်ႈပႆႇၶိုၼ်ႈလုမ်းတြႃးထႅင်ႈၵမ်းၼိုင်ႈၼႆလႄႈ တီႈလုမ်းတြႃး ICJ တေတႅပ်းတတ်းတြႃးၵႂႃႇ ၼႂ်းဝၼ်းထီႉ 23 လိူၼ်ၼႆႉ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ဢူးဢွင်ႇၵူဝ်ႇ ၽွင်းတၢင်ၼွၵ်ႈမိူင်း မိူင်းမၢၼ်ႈလၢတ်ႈတီႈသိုဝ်ႇၶၢဝ်ႇ BBC ဝႆႉဝႃႈ ၽၢႆႇတင်းမိူင်းမၢၼ်ႈၵေႃႈ မီးလွင်ႈႁၢင်ႈႁႅၼ်းတူဝ်တႅၼ်းလႄႈ ႁၢင်ႈႁႅၼ်းဝႆႉၶၵ်ႉတွၼ်ႈမၢႆမီႈ တႃႇတေတေႃႇသူႈ ၶိုၼ်ႈႁွတ်ႈလုမ်းတြႃး ICJ ပွၵ်ႈၵမ်းၼႆႉဝႆႉယဝ်ႉ ဝႃႈၼႆ။ မိူဝ်ႈပူၼ်ႉမႃးၼႂ်းလိူၼ် December 2019 ၼၼ်ႉတႄႉ ၽၢႆႇတင်းမိူင်းမၢၼ်ႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇ သၢၼ်းသုၵျီႇ ဢွၼ်ႁူဝ်ၶိုၼ်ႈႁွတ်ႈတေႃႇသူႈလုမ်းတြႃးသေ မၼ်းၼၢင်းလႆႈတွပ်ႇထဵင် ၶေႃႈဢဝ်တၢင်းၽိတ်းၼိူဝ် မိူင်းမၢၼ်ႈၼၼ်ႉဝႃႈ မိူဝ်ႈၽွင်းသိုၵ်းမၢၼ်ႈ ၵႂတ်ႇလၢင်ႉၼႃႈလိၼ်ၼၼ်ႉ သိုၵ်းမၢၼ်ႈမီးလွင်ႈပူၼ်ႉပႅၼ်သုၼ်ႇလႆႈ သုၼ်ႇပဵၼ်ၽွင်ႈယူႇ ၵူၺ်းၵႃႈ ဢမ်ႇထိုင်တီႈဝႃႈ ပဵၼ်ၸၼ်ႉၽဵဝ်ႈမူၺ်ႉၶိူဝ်းၵူၼ်းလႆႈ ၊ ဢၼ်ပဵၼ်ပၼ်ႁႃၵၼ် ၼႂ်းမိူင်းရၶႅင်ႇၼၼ်ႉၵေႃႈ ပဵၼ်ပၼ်ႁႃၵၼ်တင်း တပ်ႉသိုၵ်းရၶႅင်ႇ AA ၵူၺ်း ၊ လွင်ႈၼႆႉ ပေႃးလုမ်းတြႃး ICJ ၶဝ်ႈၵႄႈၶၢႆႁဵတ်းသၢင်ႈၸွမ်းၼႆၸိုင် ပၼ်ႁႃၼႂ်းမိူင်းၵေႃႈ ယိုင်ႈၶႅၼ်းတေသုၵ်ႉမႃးလိူဝ်ၵဝ်ႇလႄႈ လွင်ႈဢၼ် မိူင်းဢမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း ၵၢဝ်ႇၼႄးမိူင်းမၢၼ်ႈၼၼ်ႉ တီႈတႄႉမၼ်းပဵၼ်လွင်ႈၽိတ်းမေႃး ၼႂ်းမိူင်းၵူၺ်းလႄႈ လုမ်းတြႃး ICJ ဢမ်ႇမီးသုၼ်ႇတေမႃးတႅပ်းတတ်းပၼ် ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2020-01-16T17:49:44

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9a%e1%81%a2%e1%80%84%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%80%9c%e1%82%84%e1%82%88/

ၵူၼ်းၼုမ်ႇယၢင်းလႅင်လႄႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ႁူပ်ႉထူပ်းဢုပ်ႇဢူဝ်းၵၼ်လွင်ႈ ႁုၼ်ႁၢင်ႈၸွမ်ႁၢၼ်ဢွင်ႇသၢၼ်း တီႈမိူင်းယၢင်းလႅင်

မိူဝ်ႈဝႃးဝၼ်းထီႉ 15 January 2020 ၼႂ်းဝၼ်းၸႄႈမိူင်းယၢင်းလႅင် ၶွပ်ႈၶူပ်ႇ (58) ပီႊၼၼ်ႉ ၵူၼ်းၼုမ်ႇယၢင်းလႅင် ၸိူဝ်းသၢၼ်ၶတ်း လွင်ႈတမ်းဝၢင်း ႁုၼ်ႁၢင်ႈၸွမ်ႁၢၼ်ဢွင်ႇသၢၼ်း တီႈဝဵင်းလွႆၵေႃႇၼၼ်ႉ မီးတိုဝ်ႉတၢင်း လႆႈႁူပ်ႉထူပ်းဢုပ်ႇဢူဝ်းၵၼ်တင်း ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ တီႈဝဵင်းလွႆၵေႃႇ ၸႄႈမိူင်း ယၢင်းလႅင် ၼႆယဝ်ႉ။ ဝၢႆးသေ ပၢင်ၵႅဝ်ႈ ဝၼ်းၸႄႈမိူင်းယၢင်းလႅင်ယဝ်ႉတူဝ်ႈၼႆၵေႃႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ လႄႈ ၵူၼ်းမိူင်းယၢင်းလႅင် ဢိၵ်ႇတင်း ၵူၼ်းၼုမ်ႇယၢင်းလႅင်ၶဝ် ၸတ်းႁဵတ်း ပၢင်ႁူပ်ႉထူပ်းသေယဝ်ႉ ဢုပ်ႇဢူဝ်းၵၼ်ၵႂႃႇၼႆယဝ်ႉ။ ၼႂ်းပၢင်ႁူပ်ႉထူပ်းၼၼ်ႉ ပိူင်လူင်မၼ်းတႄႉ ဢုပ်ႇဢူဝ်းၵၼ် (3) လွင်ႈ− (1) လွင်ႈႁုၼ်ႁၢင်ႈ ၸွမ်ႁၢၼ်ဢွင်ႇသၢၼ်း လႄႈ ၵူၼ်းၼုမ်ႇယၢင်းလႅင် ဢၼ်ထုၵ်ႇတီႉၺွပ်းဝႆႉ ယွၼ်ႉၼႄၵၢင်ၸႂ် သၢၼ်ၶတ်းႁုၼ်ႁၢင်ႈ ၸွမ်ႁၢၼ်ဢွင်ႇသၢၼ်း (2) လွင်ႈတပ်ႉသိုၵ်းမၢၼ်ႈ ႁုပ်ႈသိမ်းတီႈလိၼ် ၸဝ်ႈႁႆႈၸဝ်ႈၼႃး လႄႈ ပိုတ်ႇဢမူႉဢဝ်တၢင်းၽိတ်း ၸဝ်ႈႁႆႈၸဝ်ႈၼႃး (3) လွင်ႈၵူၼ်းၼုမ်ႇ ယၢင်းလႅင် ၸိူဝ်းၼႆႉၼႆယဝ်ႉ။ ၵဵဝ်ႇလူၺ်ႈလွင်ႈ တမ်းဝၢင်းႁုၼ်ႁၢင်ႈၸွမ်ႁၢၼ်ဢွင်ႇသၢၼ်း တီႈၼႂ်းသူၼ်မွၵ်ႇ ၵၼ်ႇတႃႇႁေႇဝၼ်ႇ ဝဵင်းလွႆၵေႃႇၼၼ်ႉသေ မိူဝ်ႈၼႂ်းပီႊ 2018 လိူၼ် February ၼၼ်ႉ ၵူၼ်းၼုမ်ႇယၢင်းလႅင်ၶဝ် ဢွၼ်ၵၼ်ၼႄၵၢင်ၸႂ်သၢၼ်ၶတ်းမႃး ႁၢဝ်ႈႁႅင်း ၊ ၼႂ်းၼၼ်ႉ မီးၵူၼ်းၼုမ်ႇၵမ်ႈၽွင်ႈ လႆႈထုၵ်ႇတီႉၺွပ်း ဢဝ်တၢင်းၽိတ်းသေ ၺႃးတၢမ်ႇၶွၵ်ႈ တႃႇ 6 ၵေႃႉ ၼႆလႄႈ လွင်ႈၼႆႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ မွၵ်ႇလၢတ်ႈဝႃႈ − လွင်ႈၸွမ်ႁၢၼ်ဢွင်ႇသၢၼ်း ၼၼ်ႉ ယွၼ်ႉပဵၼ်လွင်ႈၼႂ်းမုင်ႉႁေႃႁိူၼ်းၸဝ်ႈၵဝ်ႇလႄႈ ယူႇတီႈတူဝ်ၵဝ်ႇသေ ဢမ်ႇတွၼ်ႉ သုၵ်ႉယုင်ႈၸွမ်းလွင်ႈၼႆႉသေပွၵ်ႈလႄႈ လွင်ႈၼႆႉယူႇတီႈ ၽူႈၵိူဝ်းၵုမ်ၸိုင်ႈမိူင်းသေ တေဢမ်ႇၵႄႈ လိတ်ႈပၼ်လႆႈ ၊ ၵူၺ်းၵႃႈ တေႁႃတၢင်းပၼ် ႁႂ်ႈၵူၼ်းၼုမ်ႇယၢင်းလႅင် ၊ ၽွင်းလူင်ၸႄႈမိူင်း ၊ ၽွင်းလူင်မိူင်းႁူမ်ႈတုမ်ၶဝ် ပေႃးတေၸၢင်ႈတေႃႇၼႃႈၵၼ် တင်းသၢမ်ၽၢႆႇသေ ဢုပ်ႇဢူဝ်း ၵႄႈလိတ်ႈပၼ်ၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈ တပ်ႉသိုၵ်းမၢၼ်ႈ သိမ်းဢဝ်တီႈလိၼ်ၸဝ်ႈႁႆႈၸဝ်ႈၼႃး ၵူၼ်းမိူင်းၼၼ်ႉသေ ယွၼ်ႉတပ်ႉသိုၵ်းမၢၼ်ႈ သိမ်းဢဝ်တီႈလိၼ်ၵူၼ်းမိူင်းသေဢမ်ႇၵႃး ၸွႆးတြႃးဢဝ်တၢင်းၽိတ်း ၸဝ်ႈႁႆႈၸဝ်ႈၼႃးမွၵ်ႈ 40 ၵေႃႉ ၸွမ်းၼင်ႇဢမူႉပူၼ်ႉပႅၼ်တီႈလိၼ်တပ်ႉသိုၵ်းၼႆလႄႈ ၸဝ်ႈႁႆႈၸဝ်ႈၼႃး မိူင်းယၢင်းလႅင်ၼႂ်း 40 ၵေႃႉၼၼ်ႉ တႃႇ 14 ၵေႃႉ လႆႈတူၵ်းၶွၵ်ႈဝႆႉၼႆ ၵူၼ်းၼုမ်ႇယၢင်းလႅင်ၶဝ် တၢင်ႇထိုင်တီႈ ၽူႈၵိူဝ်းၵုမ်ၸိုင်ႈမိူင်းၼင်ႇၼႆ။ လွင်ႈၼႆႉ ယူႇတီႈတေႃႇဢွင်ႇသၢၼ်းသုၵျီႇသေ တွပ်ႇၵႄႈၵူၼ်းၼုမ်ႇယၢင်းလႅင်ၶဝ်ၵႂႃႇဝႃႈ − ၼင်ႇႁိုဝ်ပေႃးတေၵႄႈလိတ်ႈလႆႈ လွင်ႈၼႆႉ တေလွႆးဢၢပ်ႈပၼ်ပုၼ်ႈၽွၼ်း တွၵ်ႇတိူဝ်ႇ ဢွင်ႇတူႇ ၽွင်းလူင်ၽၢႆႇၽုၵ်ႇသွမ်ႈလဵင်ႉလူလႄႈ ၽၢႆႇၵေႃႇသၢင်ႈၽၢႆ ႁႂ်ႈၵႂႃႇဢုပ်ႇဢူဝ်းၵၼ်တင်း တပ်ႉသိုၵ်းမၢၼ်ႈၵႂႃႇဝႃႈၼႆ။ လိူဝ်သေၼႆႉၵေႃႈ ၵူၼ်းၼုမ်ႇယၢင်းလႅင်ၶဝ် တုၵ်းယွၼ်းဝႃႈ ႁႂ်ႈလူင်ပွင်ၸိုင်ႈ ႁဵတ်းၸွမ်းၼင်ႇ ၶေႃႈတူၵ်းလူင်း တီႈပၢင်ၵုမ်ၽူဝ်ႇရမ်ႇ ၵူၼ်းၼုမ်ႇ ဢၼ်ၸတ်းႁဵတ်းတီႈမိူင်းယၢင်းလႅင်ၼၼ်ႉ ဝႃႈၼႆ။ ၼႂ်းၶေႃႈတူၵ်းလူင်း ၼၼ်ႉၵေႃႈ ပႃးဝႆႉဝႃႈ ႁႂ်ႈၵေႃႇတင်ႈ သုၼ်ၵၢင်ၵူၼ်းၼုမ်ႇတီႈမိူင်းယၢင်းလႅင် ၊ ႁႂ်ႈလူင်ပွင်ၸိုင်ႈ ၵမ်ႉၸွႆႈ ၵူၼ်းၼုမ်ႇ လႄႈ ႁႂ်ႈႁုပ်ႈသိမ်းပႅတ်ႈ မတ်ႉတႃ 188 ဢၼ်ပိုၼ်ၽၢဝ်ႇဝႆႉ ၼႂ်းမိူင်းယၢင်းလႅင်ၸိူဝ်းၼႆႉ ၼႆယဝ်ႉ။ လွင်ႈၼႆႉတႄႉ ယူႇတီႈၽူႈၵိူဝ်းၵုမ်ၸိုင်ႈမိူင်းသေ ဢမ်ႇပေႃးမီးၶေႃႈတွပ်ႇႁႂ်ႈသၢင်းလၢင်းၵႃႈႁိုဝ်သေ ၵူၺ်းလၢတ်ႈဝႃႈ ယူႇတီႈလူင်ပွင်ၸိုင်ႈသေ တေႁဵတ်းသၢင်ႈၵႂႃႇၸွမ်းၼင်ႇပွင်ပဵၼ်လႆႈၼႆ ၵူၼ်းၼုမ်ႇ ယၢင်းလႅင် ဢၼ်ၶိုၼ်ႈႁွတ်ႈ ပၢင်ႁူပ်ႉထူပ်းၼၼ်ႉ လၢတ်ႈတီႈသိုဝ်ႇၶၢဝ်ႇၼင်ႇၼႆ။ ယူႇတီႈပၢင်ႁူပ်ႉထူပ်းၼႆႉသေ ၵူၼ်းၼုမ်ႇယၢင်းလႅင်ဢွၼ်ၵၼ်လၢတ်ႈဝႃႈ ဢမ်ႇပေႃးမီး လွင်ႈႁၢၼ်ႉၸႂ်ၵႃႈႁိုဝ်၊ ၶၢဝ်းယၢမ်းဢၼ်လႆႈႁူပ်ႉထူပ်းၼၼ်ႉၵေႃႈ မီးဢဝ်လၢႆမိၼိတ်ႉၵူၺ်းလႄႈ ၵဵဝ်ႇလူၺ်ႈလွင်ႈ တပ်ႉသိုၵ်းမၢၼ်ႈသိမ်းဢဝ်တီႈလိၼ်ၼၼ်ႉ လႆႈၶေႃႈမုင်ႈမွင်းယူႇသေတႃႉ လွင်ႈတမ်းဝၢင်းႁုၼ်ႁၢင်ႈ ၸွမ်ႁၢၼ်ဢွင်ႇသၢၼ်းၼၼ်ႉတႄႉ ဢမ်ႇမီးၶေႃႈႁၢၼ်ႉၸႂ် သေဢိတ်းၼႆ လႆႈႁူႉၸွမ်းၼင်ႇၼႆ။ ၶေႃႈမုၼ်း − Kantarawaddy Times (ၵၢၼ်ႇတႃႇရဝတီႇထၢႆးမ်)တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-16T17:47:54

https://taifreedom.com/%e1%81%b8%e1%80%bd%e1%80%99%e1%80%ba%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%9a%e1%80%bd%e1%80%90%e1%80%ba%e1%82%88%e1%80%9e%e1%80%ad-3/

ၸွမ်သိုၵ်းလူင် ယွတ်ႈသိုၵ်းလၢတ်ႈဝႃႈ သိုၵ်းမၢၼ်ႈဢဝ်လွင်ႈ တေဢမ်ႇလႆႈၽၢတ်ႇဢွၵ်ႇ သႂ်ႇပႃးလႄႈ ဢဝ်ၵၢၼ်မိူင်းၶမ်ၵႂႃႇပႅတ်ႈ

ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး RCSS ပဵၼ်ပႃးႁူဝ်ပဝ်ႈ ၸုမ်းၼႃႈၵၢၼ်ငမ်းယဵၼ် PPST ၸူဝ်ႈၶၢဝ်း မွၵ်ႇလၢတ်ႈၶေႃႈၵႂၢမ်းၵႂႃႇ တီႈၼႂ်းလၢႆးၵၢၼ် မႄးႁၵ်ႉၽွမ်ႉၸွႆႈ ၼၼ်ႉဝႃႈ – မုၵ်ႉၸုမ်းႁဝ်းလူင်းလၢႆမိုဝ်း NCA မီး 4 ပီႊ ၼႂ်း 4 ပီႊၼႆႉ ႁဝ်းလႆႈဢုပ်ႇဢူဝ်းၵၢၼ်မိူင်းၵၼ်သေ မၼ်းၶမ် ၵႂႃႇပႅတ်ႈ လႄႈ ဢမ်ႇလႆႈဢုပ်ႇဢူဝ်းၵၼ် မီးၶၢဝ်းတၢင်း ပီႊပၢႆ ၊ ဢၼ်ၶမ်ၼၼ်ႉ ပဵၼ်တီႈသိုၵ်းမၢၼ်ႈ ဢဝ်လွင်ႈဢၼ်ဝႃႈ “တေဢမ်ႇလႆႈၽၢတ်ႇဢွၵ်ႇ” ၼၼ်ႉ ၵႂႃႇသႂ်ႇပႃး ၊ ၵွပ်ႈပိူဝ်ႈလွင်ႈၼႆႉ ဢမ်ႇပႃး ၼႂ်းလိၵ်ႈႁူမ်ႈမၢႆ NCA လႄႈ ႁဝ်းၶႃႈၵေႃႈဢမ်ႇၸၢင်ႈႁပ်ႉလႆႈ ၊ ဢမ်ႇၸၢင်ႈႁပ်ႉလႆႈၵေႃႈ ဢဝ်ၵၢၼ်မိူင်း ၶမ်ၵႂႃႇပႅတ်ႈ ၊ ဢၼ်ၼႆႉပဵၼ်ပၼ်ႁႃၵၢၼ်မိူင်းဢၼ်ၶမ်ၵၼ်မႃး ၊ ၼႂ်းၵၢၼ်သိုၵ်း JMC ၼၼ်ႉၵေႃႈ တေလႆႈၸွမ်း ၶေႃႈတူၵ်းလူင်းလိၵ်ႈႁူမ်ႈမၢႆ ၸၼ်ႉၸႄႈမိူင်း လႄႈ ၸၼ်ႉမိူင်းႁူမ်ႈတုမ် သေတႃႉ ၵမ်းၵမ်း ပဵၼ်ပၢင်တိုၵ်းၵၼ်ယူႇ ၊ ပေႃးမီးပၢင်ၵုမ်ၵၼ်မိူဝ်ႈလႂ်ၵေႃႈ ၵုမ်ႇထဵင်ၵၼ် မႂ်းၼႄးၵဝ် ၵဝ်ၼႄးမႂ်း ဢဝ်မီးပၼ်ႁႃၵၼ်ပႅတ်ႈ ၊ ပၼ်ႁႃသမ်ႉဢမ်ႇၵႄႈလိတ်ႈသေ ၵုမ်ႇထဵင်ၵၼ်တိၵ်းတိၵ်း လႄႈ ၵၢၼ်သိုၵ်း JMC ၼႆႉၵေႃႈ ဢဝ်မုၵ်ႉၸုမ်းႁဝ်းၵိုတ်းၵႂႃႇပႅတ်ႈ မိူဝ်ႈပီႊပူၼ်ႉမႃး။ ၼႂ်း 2 ဢၼ်ၼႆႉ မၼ်းၵိုတ်းယဝ်ႉ လႄႈ တွၼ်ႈတႃႇဢုပ်ႇဢူဝ်းၵၢၼ်မိူင်း ပေႃးတေၵႂႃႇလႆႈတၢင်းၼႃႈၼၼ်ႉ ၸုမ်းၽူႈဢွၼ်ႁူဝ်သုင်သုတ်း JICM ၸတ်းႁဵတ်းပၢင်ၵုမ်ၵၼ် တမ်းဝၢင်းပေႃႇလသီႇ တႃႇၶၢဝ်းတၢင်းၼႃႈ ၊ ငဝ်းလၢႆးပွၵ်ႈၼႆႉ တေလႆႈဝႃႈလီယူႇ ၶဝ်ၵေႃႈဢမ်ႇဢဝ်လွင်ႈ “တေဢမ်ႇလႆႈၽၢတ်ႇဢွၵ်ႇ” ၼၼ်ႉၵႂႃႇသႂ်ႇယဝ်ႉ ၊ လွင်ႈ “မူႇပိူင် 6 ၶေႃႈ”ၼၼ်ႉၵေႃႈ ၶဝ်ဢမ်ႇဢဝ်မႃးလၢတ်ႈယဝ်ႉ ၊ တီႈၼႂ်းပၢင်ၵုမ်ၼႆႉ ၸင်ႇမီးၶေႃႈတူၵ်းလူင်းဝႆႉဝႃႈ တေဢုပ်ႇဢူဝ်းၵၢၼ်မိူင်းၵၼ်ၵႂႃႇထႅင်ႈ ႁႂ်ႈပေႃးၸၢင်ႈပဵၼ် ပၢင်ၵုမ်လူင် 21 ႁူဝ်ပၢၵ်ႇပီႊ ထႅင်ႈၵမ်းၼိုင်ႈ ၼႆယူႇယဝ်ႉ။ ၼႂ်းၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉ ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA (10) ၸုမ်းၼၼ်ႉ ပႃးဝႆႉ ၶွင်ႇသီႇဢဝ်ၶိုၼ်းၸိုင်ႈတႆး RCSS ၸုမ်းၼိုင်ႈ ၊ လႆႈႁူႉၸွမ်းထႅင်ႈဝႃႈ ၼႂ်းလိူၼ် January 2020 ၼႆႉ တေမီးပၢင်ၵုမ် PPST ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2020-01-15T22:05:56

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%82%83%e1%82%87%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%81%b8%e1%80%90-3/

သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပွႆးလူင်းပၢင်သွၼ် ႁူင်းႁဵၼ်းထမ်ႇမ ပွၵ်ႈၵမ်း (6)

မိူဝ်ႈဝၼ်းထီႉ 11 January 2020 ယၢမ်းၵၢင်ၼႂ် 9 : 00 မူင်း သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပွႆးလူင်းပၢင်သွၼ် ႁူင်းႁဵၼ်းထမ်ႇမ ပွၵ်ႈၵမ်း (6) လႄႈ တွၼ်ႈသူး လုၵ်ႈႁဵၼ်းၵတ်ႉၶႅၼ်ႇ တီႈၵျွင်းၵၢၼ်မိူင်း ပွၵ်ႉ (4) ဝဵင်းမိူင်းၵိုင် ၸိုင်ႈတႆးပွတ်းၸၢၼ်း ဝႃႈၼႆ။ ပွႆးလူင်းပၢင်သွၼ် ႁူင်းႁဵၼ်းထမ်ႇမ ပွၵ်ႈၵမ်း (6) လႄႈ တွၼ်ႈသူးလုၵ်ႈႁဵၼ်းၵတ်ႉၶႅၼ်ႇၼႆႉ ႁူင်းႁဵၼ်းထမ်ႇမ ဢၼ်ပူင်သွၼ် ၼႂ်းၸႄႈဝဵင်းမိူင်းၵိုင်လၢႆလၢႆဝတ်ႉ လၢႆလၢႆဢိူင်ႇ မႃးႁူမ်ႈၵၼ်ၸတ်းႁဵတ်း တီႈဝတ်ႉၵျွင်းၵၢင်မိူင်းသေ ၸဝ်ႈသြႃႇၵွၼ်းဝတ်ႉ ၸဝ်ႈၸၼ်ႇတႃႇဝရ (ၽူႈမၢႆသင်ႇၶႃႇ ၸႄႈဝဵင်းမိူင်းၵိုင်) ဢွၼ်ႁူဝ်ၸတ်းႁဵတ်း ဝႃႈၼႆ။ ၼႂ်းပွႆးလူင်းပၢင်သွၼ် ႁူင်းႁဵၼ်းထမ်ႇမ ပွၵ်ႈၵမ်း (6) လႄႈ တွၼ်ႈသူးလုၵ်ႈႁဵၼ်းၵတ်ႉၶႅၼ်ႇၼႆႉ သင်ႇၶႃႇၸဝ်ႈ တူၼ်ၼိုင်ႈ ပၼ်ဢေႃးဝႃႇတ ပိုတ်ႇပၢင် ဢိၵ်ႇတင်း ၽူႈယႂ်ႇၵူၼ်းလူင် လၢႆလၢႆၸဝ်ႈ မွၵ်ႇလၢတ်ႈၶေႃႈၵႂၢမ်းပိုတ်ႇပၢင် ဝႃႈၼႆ။ ဝၢႆးသေ သင်ႇၶႃႇၸဝ်ႈ လႄႈ ၽူႈယႂ်ႇၵူၼ်းလူင် လၢႆလၢႆၸဝ်ႈ မွၵ်ႇလၢတ်ႈၶေႃႈၵႂၢမ်းယဝ်ႉ တႄႇတွၼ်ႈသူး လုၵ်ႈႁဵၼ်းၵတ်ႉၶႅၼ်ႇ ၸိူဝ်းဢွင်ႇပူၼ်ႉၸၼ်ႉသေ ၶူးသွၼ်/မေႃသွၼ် ဢိၵ်ႇတင်း လုၵ်ႈႁဵၼ်းတင်းသဵင်ႈ ႁူမ်ႈၵၼ်ဝႆႈၽြႃးယဝ်ႉ ဢွၼ်ၵၼ်ၵိၼ်ၶဝ်ႈသွႆးတႆး ဢၼ်လုင်းၸိၼပွၵ်ႉ (4) ဝဵင်းမိူင်းၵိုင် ႁဵတ်းပဵၼ်ၸဝ်ႈတႃႇၼ လဵင်ႉလူလုၵ်ႈႁဵၼ်းၼၼ်ႉ ဝႃႈၼႆ၊ သိုပ်ႇသေၼၼ်ႉ ႁူမ်ႈၵၼ်ထၢႆႇၶႅပ်းႁၢင်ႈ ပဵၼ်တီႈမၢႆတွင်းၵိုၵ်းပိုၼ်းသေ ႁုပ်ႈသိမ်းပွႆးလူင်းပၢင် သွၼ်ႁူင်းႁဵၼ်းထမ်ႇမ ယဝ်ႉတူဝ်ႈလီငၢမ်းၵႂႃႇ ဝႃႈၼႆ။ ပွႆးလူင်းပၢင်သွၼ် ႁူင်းႁဵၼ်းထမ်ႇမ ပွၵ်ႈၵမ်း (6) လႄႈ တွၼ်ႈသူးလုၵ်ႈႁဵၼ်းၵတ်ႉၶႅၼ်ႇၼႆႉ မီးသင်ႇၶႃႇၸဝ်ႈ၊ ၽူႈယႂ်ႇၵူၼ်းလူင်၊ ၶူးသွၼ်/မေႃသွၼ်၊ လုၵ်ႈႁဵၼ်းႁူင်းႁဵၼ်းထမ်ႇမ ဢိၵ်ႇတင်း ပေႃႈမႄႈလုၵ်ႈႁဵၼ်း ၶိုၼ်ႈႁွတ်ႈဢမ်ႇယွမ်း 200 ၵေႃႉ ဝႃႈၼႆ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2020-01-15T21:54:38

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%99%e1%80%bd%e1%81%b5%e1%80%ba%e1%82%87%e1%81%b5%e1%80%bd%e1%81%bc%e1%80%ba%e1%82%8a%e1%81%b6%e1%80%99%e1%80%ba%e1%80%b8-%e1%80%91%e1%80%af%e1%80%84/

ၸုမ်းမွၵ်ႇၵွၼ်ႊၶမ်း ထုင်ႉမၢဝ်း ဢဝ်ၶွင်ၵိၼ်ယႅမ်ႉ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ၸွမ်းၼင်ႇတၢင်းယိူင်းဢၢၼ်း ၸုမ်းမွၵ်ႇၵွၼ်ႊၶမ်း ထုင်ႉမၢဝ်း မီးၼၼ်ႉသေ ဢဝ်ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ႈဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 14 January 2020 ၸုမ်းမွၵ်ႇၵွၼ်ႊၶမ်း ထုင်ႉမၢဝ်း မုင်ႉႁေႃႁိူၼ်း 44 ႁိူၼ်း ႁူမ်ႈႁႅင်းၵၼ်သေ ဢဝ်ထူဝ်ႇၼဝ်ႈၶႅပ်း တႃႇ 210 ၸွႆႉ ဢိၵ်ႇတင်း ထူဝ်ႇၼဝ်ႈၶူဝ်ႈႁႅင်ႈ 68 ၸွႆႉ ႁူမ်ႈတင်းသဵင်ႈ 278 ၸွႆႉ တူၵ်းမႅၼ်ႈသၢင်ႉငိုၼ်း 1,535,000 ပျႃး (သိပ်းႁႃႈသႅၼ်သၢမ်မိုၼ်ႇႁႃႈႁဵင်) ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊ ပိူဝ်ႈတႃႇႁႂ်ႈသိုပ်ႇသူင်ႇပၼ် တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊၵေႃႈ သိုပ်ႇဢဝ်ၶွင်ၵိၼ်ယႅမ်ႉ ဢၼ်လႆႈႁပ်ႉမႃးတီႈ ၸုမ်းမွၵ်ႇၵွၼ်ႊၶမ်း ထုင်ႉမၢဝ်း ၼၼ်ႉသေ ၶိုၼ်းသိုပ်ႇသူင်ႇထိုင် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ၵေႃႈ တၢင်တူဝ်ၵေႃႉသိုၵ်း ၵေႃႉႁၢၼ်ၶဝ် တင်းသဵင်ႈသေ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ်ၵူႈၵေႃႉ ယူႇယဝ်ႉ။ မိူဝ်ႈဝၼ်းထီႉ 5-6 January 2020 ပူၼ်ႉမႃးၼၼ်ႉၵေႃႈ ၸၢႆးပိုၼ်းလႅင်း လႄႈ ၼၢင်းၶမ်းၽွင် ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 700,000 ပျႃး (ၸဵတ်းသႅၼ်) ၵႂႃႇလူႇတၢၼ်းပၼ် တီႈၸဝ်ႈၶူး ပၺ်ႇၺႃႇသႃႇမိ ဢၼ်ပဵၼ်ၸဝ်ႈၼင်ႈၵျွင်း ၵျွင်းၵၢင်ဝဵင်း ပွၵ်ႉ (4) ဝဵင်းတၢင်ႉယၢၼ်း ဢိၵ်ႇတင်း ၸွႆႈထႅမ်ပၼ် တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း တႃႇ 1,000,000 ပျႃး (သိပ်းသႅၼ်) မိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-15T14:37:02

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%81%b5%e1%80%ba%e1%82%89%e1%81%b5%e1%80%ad%e1%81%bc%e1%80%ba%e1%80%99%e1%82%85%e1%80%9d/

သိုၵ်းမၢၼ်ႈ လၵ်ႉၵိၼ်မႅဝ်း သင်ႇၶၸဝ်ႈ လႄႈ ယိုဝ်းၵိၼ် မူ/ဝူဝ်း ၵူၼ်းမိူင်း

သိုၵ်းမၢၼ်ႈ တပ်ႉၶမယ 580 ႁႅင်းသိုၵ်း 200 ပၢႆ ၸႅၵ်ႇႁဵတ်းလၢႆငႃးသိုၵ်း တူင်ႉၼိုင်လၢႆလၢႆဢိူင်ႇ ၼႂ်းၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇ သေ သိုၵ်းမၢၼ်ႈၵမ်ႈၽွင်ႈ လၵ်ႉၵိၼ်မႅဝ်း သင်ႇၶၸဝ်ႈ လႄႈ ယိုဝ်းၵိၼ် မူ/ဝူဝ်း ၵူၼ်းမိူင်း ၼႂ်းပိုၼ်ႉတီႈ ဝႃႈၼႆ။ မိူဝ်ႈဝၼ်းထီႉ 06 January 2020 ယၢမ်းတဵင်ႈၶိုၼ်း 23:47 မူင်း သိုၵ်းမၢၼ်ႈ တပ်ႉၶမယ 580 ႁႅင်းသိုၵ်း 27 ၵေႃႉ ႁွတ်ႈၽႅဝ်ၵႂႃႇတီႈႁိမ်းၸမ် ဝတ်ႉဝၢၼ်ႈပွမ်ႈ ဢိူင်ႇမိူင်းပူးဢွၼ်ႇ ၸႄႈဝဵင်းမိူင်းပဵင်း သေ ၵႂႃႇလၵ်ႉၵိၼ်မႅဝ်း ဢၼ်သင်ႇၶၸဝ်ႈၶဝ် မီးၸႂ်မဵတ်ႉတႃႇ လဵင်ႉလူဝႆႉတီႈၵျွင်း 1 တူဝ် ၊ မိူဝ်ႈဝၼ်းထီႉ 02 January 2020 ယၢမ်းၵၢင်ၼႂ် 05:15 မူင်း သိုၵ်းမၢၼ်ႈ 27 ၵေႃႉၼႆႉၵူၺ်းၼင်ႇၵဝ်ႇ ၵႂႃႇလၵ်ႉယိုဝ်းၵိၼ် ဝူဝ်း ပူႇၵျွင်းဢွင်ႇ ဝၢၼ်ႈၽႃမိၼ်ႉ ဢၼ်ၵႂႃႇႁႃၵိၼ်ယိူဝ်ႈ တီႈဝၢၼ်ႈႁူၺ်ႈၼွတ်ႈ ဢိူင်ႇမိူင်းပူးဢွၼ်ႇ 1 တူဝ် ၼႆယဝ်ႉ။ “ၶႅပ်းႁၢင်ႈ-သိုၵ်းမၢၼ်ႈ တိူင်းသိုၵ်းသၢမ်ၸဵင်ႇ ၵေႃႉၼိုင်ႈ ဢဝ်လၢၵ်ႈၽွႆး/ၶူဝ်းသွင်ႇ ႁွႆႈၸပ်းတူဝ်ယဝ်ႉ ပႆႉလၢၼ်ႉတီႈၼိုင်ႈ” မိူဝ်ႈဝၼ်းထီႉ 27 December 2019 ၼၼ်ႉၵေႃႈ သိုၵ်းမၢၼ်ႈ ႁႅင်းသိုၵ်း 27 ၵေႃႉၼႆႉ ၵႂႃႇတဵၵ်းႁႅမ်ၵိၼ်မူ ၸၢႆးသႅင် ဝၢၼ်ႈၼွင်ၶဵတ်ႇ ဢိူင်ႇမိူင်းသႅၼ် ၸႄႈဝဵင်းမိူင်းပဵင်း 1 တူဝ် ဢၼ်မီးၼမ်ႉၼၵ်း 10 ၸွႆႉပၢႆ ဝႃႈၼႆ။ ၵူၼ်းမိူင်းၼႂ်းပိုၼ်ႉတီႈၵေႃႉၼိုင်ႈလၢတ်ႈၼႄဝႃႈ “ဝူဝ်း ပူႇၵျွင်းဢွင်ႇ ဢၼ်ထုၵ်ႇသိုၵ်းမၢၼ်ႈ ယိုဝ်းၵိၼ်ၼၼ်ႉ ပဵၼ် ဝူဝ်းမႄႈလူင် သေ ပိူၼ်ႈယၢမ်ႈထၢမ်သိုဝ်ႉ 1,200,000 ပျႃး လႄႈ ပူႇၵျွင်းဢွင်ႇ ဢမ်ႇၶၢႆပၼ် တေသိုပ်ႇလဵင်ႉလူ ဝူဝ်းမႄႈလူင် ၵႂႃႇၼႆယူႇ ၊ သိုၵ်းမၢၼ်ႈ ၶမယ 579 ဢၼ်တင်ႈတပ်ႉ ပႂ်ႉတီႈလွႆၶိုဝ်ႈ ဝူင်ႈၵၢင် မိူင်းပူးဢွၼ်ႇ လႄႈ မိူင်းပဵင်း ၼၼ်ႉၵေႃႈ ၵူတ်ႇထတ်းၸႅတ်ႈထၢမ်ၵူၼ်းမိူင်း ၸိူဝ်းၵႂႃႇမႃး ႁၢဝ်ႈႁႅင်းဝႆႉ သိုၵ်းမၢၼ်ႈထၢမ် လွင်ႈတီႈယူႇ ၊ တေၵႂႃႇလႂ် ၊ လုၵ်ႉတီႈလႂ်မႃး ၊ သမ်ႉတေၵႂႃႇႁဵတ်းသင် ၊ တေၵႂႃႇလၢႆဝၼ်း ၊ ၸွင်ႇတေၵႂႃႇၼွၼ်းပႃး ၊ ၶၢဝ်းလႂ်သမ်ႉတေပွၵ်ႈႁိူၼ်း ၊ မၢႆၾၢင်ၵိုၵ်းတူဝ် ဝႃႈႁိုဝ် ၸဵမ်ၸိူဝ်းၼႆႉၶႃႈဢေႃႈ” လၢတ်ႈၼႄၼင်ႇၼႆ။ သိုၵ်းမၢၼ်ႈ တပ်ႉၶမယ 579 ၼႆႉ ငဝ်ႈတပ်ႉပၵ်းဝႆႉတီႈမိူင်းသၢတ်ႇ ၊ တပ်ႉၶမယ 580 ၵေႃႈ ငဝ်ႈတပ်ႉပၵ်းဝႆႉတီႈ မိူင်းၵူၵ်း – မိူင်းသၢတ်ႇ သေ ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း-ၸၵၶ မၢႆ-14 ငဝ်ႈငုၼ်းတိူင်း သိုၵ်းသၢမ်ၸဵင်ႇ (တတၶ) ဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2020-01-15T14:32:01

https://taifreedom.com/icj-%e1%80%90%e1%80%b1%e1%80%90%e1%82%85%e1%80%95%e1%80%ba%e1%80%b8%e1%80%90%e1%80%90%e1%80%ba%e1%80%b8%e1%80%90%e1%80%bc%e1%82%83%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

ICJ တေတႅပ်းတတ်းတြႃးမိူင်းမၢၼ်ႈ ဢၼ်မိူင်းၵမ်ႇပီႇယႃႇတုၵ်းယွၼ်းဝႆႉ ၼႂ်းလိူၼ်ၼႆႉ

လွင်ႈဢၼ်မိူင်းၵမ်ႇပီႇယႃႇၸွႆးတြႃး ႁႂ်ႈဢဝ်တၢင်းၽိတ်း ၼိူဝ်မိူင်းမၢၼ်ႈ ၸူဝ်ႈ ပႆႇၶိုၼ်ႈလုမ်းတြႃးထႅင်ႈၼၼ်ႉ ယူႇတီႈလုမ်းတႅပ်းတတ်းတြႃး ICJ သေ တေတႅပ်းတတ်းတြႃးၵႂႃႇၼႂ်းဝၼ်းထီႉ 23 January 2020 ဢၼ်တေမႃးၼႆႉဝႃႈၼႆ။ လွင်ႈၼႆႉ လုမ်းတႅပ်းတတ်းတြႃး မိူင်းၵမ်ႇပီႇယႃႇ တႅမ်ႈတၢင်ႇဝႆႉၼိူဝ် တဝိတ်ႉတိူဝ်ႇ (Twitter) မိူဝ်ႈဝၼ်းထီႉ 13 January 2020 သေ ယူႇတီႈလုမ်းတႅပ်းတတ်းတြႃး ၵူႈမိူင်းမိူင်း ICJ တႄႉ ဢမ်ႇပႆႇမီးလွင်ႈ ပိုၼ်ၽၢဝ်ႇပဵၼ်တၢင်းၵၢၼ်ဝႃႈၼႆ။ မိူင်းၵမ်ႇပီႇယႃႇ ပိုတ်ႇလိူင်ႈဢဝ်တၢင်းၽိတ်းၼိူဝ်မိူင်းမၢၼ်ႈဝႆႉဝႃႈ မိူင်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ် ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ရူဝ်ႇႁိၼ်ႇၵျႃႇလႄႈ ထိုင်တီႈ ၶိူဝ်းၵူၼ်းရူဝ်ႇႁိၼ်ႇၵျႃႇ ၼပ်ႉႁူဝ်သႅၼ် ပေႃးလႆႈပၢႆႈၽေး ဢွၵ်ႇၵႂႃႇတင်းမိူင်း ပင်းၵလႃးတဵတ်ႉသ်ၸိူဝ်းၼႆႉလႄႈ ၸင်ႇတၢင်ႇထိုင် လုမ်းတႅပ်းတတ်းတြႃး ၵဵဝ်ႇၵပ်းၵူႈမိူင်းမိူင်း ICJ ႁႂ်ႈဢဝ်တၢင်းၽိတ်း ဝႃႈၼႆ။ လွင်ႈဢၼ်ပိုတ်ႇလိူင်ႈဢဝ်တၢင်းၽိတ်းၼႆႉၵေႃႈ မိူဝ်ႈပူၼ်ႉမႃး ဝၼ်းထီႉ 10−12 December 2019 ၼၼ်ႉ လႆႈၶိုၼ်ႈလုမ်းတြႃး ICJ ဢၼ်မီးတီႈဝဵင်း တီႇႁိၵ်ႉ (The Hague) မိူင်းၼႄႇတႃႇလၢၼ်ႇမႃးယဝ်ႉ ပွၵ်ႈၼိုင်ႈ။ မိူဝ်ႈၵႂႃႇၶိုၼ်ႈလုမ်းတြႃးၼၼ်ႉၵေႃႈ ၽၢႆႇတင်းမိူင်းမၢၼ်ႈ တေႃႇဢွင်ႇသၢၼ်းသုၵျီႇ ဢွၼ်ႁူဝ်ၶိုၼ်ႈႁွတ်ႈတွပ်ႇၵႄႈသေ ၵဵဝ်ႇလူၺ်ႈ ၶေႃႈဢဝ်တၢင်းၽိတ်းၼိူဝ် မိူင်းမၢၼ်ႈၼၼ်ႉသေယဝ်ႉ တေႃႇဢွင်ႇသၢၼ်းသုၵျီႇ လႆႈမႄးတွပ်ႇထဵင် တၢင်ႇထိုင်တီႈ လုမ်းတြႃးဝႃႈ ဢၼ်ပဵၼ်ပၼ်ႁႃယူႇၼႂ်းမိူင်းရၶႅင်ႇၼၼ်ႉ ဢမ်ႇၸႂ်ႈ လွင်ႈ ပူၼ်ႉပႅၼ် သုၼ်ႇလႆႈသုၼ်ႇပဵၼ်ၶိူဝ်းၵူၼ်း ရူဝ်ႇႁိၼ်ႇၵျႃႇ ၊ ပဵၼ်လွင်ႈ တပ်ႉသိုၵ်းမၢၼ်ႈ ၽဵဝ်ႈလၢင်ႉၼႃႈလိၼ်ၵူၺ်းလႄႈ ဢမ်ႇထိုင်တီႈလႆႈဝႃႈ ပဵၼ်ၸၼ်ႉ ၶႃႈႁႅမ် ၶိူဝ်းၵူၼ်း ၊ ပေႃးလုမ်းတႅပ်းတတ်းတြႃး ICJ ၶဝ်ႈၵႄႈၶၢႆႁဵတ်းသၢင်ႈၸွမ်းၼႆ ပၼ်ႁႃဢၼ်ပဵၼ် ယူႇၼႂ်းမိူင်းမၢၼ်ႈၵေႃႈ ယိုင်ႈၶႅၼ်းတေ ႁုၵ်ႉႁၢႆႉၵႂႃႇလိူဝ်ၵဝ်ႇလႄႈ လွင်ႈမိူင်း ၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း ၵၢဝ်ႇၼႄးမိူင်းမၢၼ်ႈၼႆႉ လုမ်းတႅပ်းတတ်း တြႃး ICJ ဢမ်ႇမီးသုၼ်ႇတႅပ်းတတ်းပၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2020-01-15T14:25:54

https://taifreedom.com/%e1%80%90%e1%80%b1%e1%82%83%e1%82%87%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc%e1%80%ba%e1%80%b8%e1%80%9e%e1%80%af%e1%81%b5%e1%80%bb%e1%80%ae%e1%82%87-%e1%81%b6%e1%80%ad/

တေႃႇဢွင်ႇသၢၼ်းသုၵျီႇ ၶိုၼ်ႈႁွတ်ႈမွၵ်ႇလၢတ်ႈၶေႃႈၵႂၢမ်း ပၢင်ပွႆးဝၼ်းၸႄႈမိူင်းယၢင်းလႅင် ၶွပ်ႈၶူပ်ႇ (68) ပီႊ

ဝၼ်းၸႄႈမိူင်းယၢင်းလႅင် ၶွပ်ႈၶူပ်ႇ (68) ပီႊ မိူဝ်ႈၼႆႉဝၼ်းထီႉ 15 January 2020 ၼႆႉ ၵူၼ်းမိူင်းယၢင်းလႅင် ႁူမ်ႈၵၼ်ၸတ်းႁဵတ်းပၢင်ပွႆးတီႈပၢင်ႁူမ်ႈ ၵၼ်ႇတႃႇရဝတီႇ ၸႄႈဝဵင်း လွႆၵေႃႇ ၸႄႈမိူင်းယၢင်းလႅင် ၼႆယဝ်ႉ။ တီႈၼႂ်းပၢင်ပွႆးၼၼ်ႉ မီးၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ၊ ၽွင်းလူင် ၸႄႈမိူင်းယၢင်းလႅင် ဢူးဢႄလ်ၽွင်းသူဝ်ႇ ၊ ၶႃႈႁၢပ်ႇၵၢၼ်လူင်ပွင်ၸိုင်ႈ ၊ ၽူႈတၢင်တူဝ် တပ်ႉသိုၵ်းမၢၼ်ႈ လႄႈ ၵူၼ်းမိူင်းယၢင်းလႅင်ၶိုၼ်ႈႁွတ်ႈ ၼပ်ႉႁူဝ်ႁဵင်ၼႆယဝ်ႉ။ ၸွမ်းၼင်ႇၶပ်ႉမၢႆၸႅၼ်ႇမီးၼၼ်ႉသေ ၸုမ်းၵူၼ်းၼုမ်ႇယၢင်းလႅင်ၶဝ် ဢွၼ်ၵၼ် ႁွင်ႉၵႂၢမ်း ဢၼ်မီးၸိုဝ်ႈဝႃႈ “မငြိမ်းချမ်းလို့မဖြစ်ဘူး” ၼႆသေ ပိုတ်ႇပၢင်ၵႅဝ်ႈၵႂႃႇ ၊ ဝၢႆးၼၼ်ႉ ၽွင်းလူင် ၸႄႈမိူင်းယၢင်းလႅင် ဢူးဢႄႇလ်ၽွင်းသူဝ်ႇ လူဢၢၼ်ႇၼႄ လိၵ်ႈတၢင်ၸိုင်ႈ ဢၼ်ၸွမ်ၸိုင်ႈ ဢူးဝိၼ်းမျိၼ်ႉ ယိုၼ်ႈသူင်ႇမႃးပၼ် ၼႂ်းဝၼ်းၸႄႈမိူင်းယၢင်းလႅင် ၶွပ်ႈၶူပ်ႇ (68) ပီႊ ဝႃႈၼႆ။ တီႈၼႂ်းပၢင်ပွႆးၼၼ်ႉၵေႃႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇၶိုၼ်ႈႁွတ်ႈ မွၵ်ႇလၢတ်ႈၶေႃႈၵႂၢမ်းဝႃႈ − ၸႄႈမိူင်းၼႆႉ ပဵၼ်ပွတ်းဢွၼ်ႇတွၼ်ႈၼိုင်ႈၶွင် မိူင်းႁူမ်ႈတုမ် လႄႈ မိူင်းႁူမ်ႈတုမ်တင်း ၸႄႈမိူင်းၼႆႉ ၸႅၵ်ႇၽႄၵၼ်ဢမ်ႇလႆႈ ၊ ဝၢႆးသေလႆႈလွတ်ႈလႅဝ်း ၵွၼ်းၶေႃႈ တီႈဢင်းၵိတ်ႉယဝ်ႉၼႆၵေႃႈ ၵေႃႇတင်ႈမႃး မိူင်းႁူမ်ႈတုမ်လႄႈ တီႈၼႂ်းၸႄႈမိူင်း ယၢင်းလႅင်ၼႆႉၵေႃႈ တေလႆႈႁၼ်ဝႃႈ ၼမ်ႉၸႂ်မိူင်းႁူမ်ႈတုမ်ယူႇတင်းၼမ်ၼႆယဝ်ႉ။ မိူင်းယၢင်းလႅင်ၼႆႉ မိူဝ်ႈပၢၼ်လူင်ပွင်ၸိုင်ႈ ၽသပလၼၼ်ႉ လုၵ်ႉတီႈ ၸိုဝ်ႈဢၼ် ၵိုၵ်းၸွမ်း လိၵ်ႈႁူမ်ႈမၢႆပၢင်လူင် (1947) ၵရိၼ်ႇၼီႇပျီႇၼႄႇၼၼ်ႉ ၶိုၼ်းလၢႆႈပဵၼ် ၵယႃးပျီႇၼႄႇ (ၸႄႈမိူင်းယၢင်းလႅင်) မိူဝ်ႈပီႊ 1952 လိူၼ် January ဝၼ်းထီႉ 15 ၼၼ်ႉသေ တႄႇမၵ်းမၼ်ႈမႃး ၸႄႈမိူင်းယၢင်းလႅင်ၼႆယဝ်ႉ။ ယွၼ်ႉၼၼ်လႄႈ ပေႃးထိုင်မႃး ဝၼ်းထီႉ 15 January ၵူႈပီႊပီႊၼႆၸိုင် ၵူၼ်းမိူင်းယၢင်းလႅင်ၶဝ် ဢွၼ်ၵၼ်ၸတ်းႁဵတ်း ပၢင်ပွႆးဝၼ်းၸႄႈမိူင်းယၢင်းလႅင် သေ မီးပႃးတၢင်းၵႃႈၾိင်ႈငႄႈၾိင်ႈထုင်း ၊ ႁွင်ႈၼႄပိုၼ်းလႄႈ ၶေႉၶဵင်ႇလဵၼ်ႈဢဵၼ်ႁႅင်း ၸိူဝ်းၼႆႉ ၵူႈပီႊၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-14T19:31:07

https://taifreedom.com/%e1%81%b6%e1%82%84%e1%82%87%e1%80%90%e1%80%ad%e1%80%af%e1%81%b5%e1%80%ba%e1%80%b8%e1%80%9e%e1%80%b0%e1%81%bc%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5/

ၶႄႇတိုၵ်းသူၼ်း တပ်ႉသိုၵ်းရၶႅင်ႇ AA ႁႂ်ႈဢုပ်ႇဢူဝ်းငူပ်ႉငီႉ ၼႂ်းၵၢၼ်မိူင်းၵႂႃႇ ၼင်ႇၵတ်းၵတ်းယဵၼ်ယဵၼ်

ၸွမ်ၸိုင်ႈမိူင်းၶႄႇ သျီႇသျိၼ်းၽိင်ႇ တေမႃးမိူင်းႁူမ်ႈတုမ် လူဝ်ႇထႅင်ႈယူႇဝူင်ႈၼိုင်ႈၵူၺ်း မိူဝ်ႈဝၼ်းထီႉ 10 January 2020 ၼၼ်ႉ တူဝ်တႅၼ်းလူင်ပွင်ၸိုင်ႈမိူင်းၶႄႇ မိတ်ႉသတႃႇ သုၼ်းၵေႃႇသျႅၼ်း(Mr Sun Gouxiang) ၵႂႃႇႁူပ်ႉထူပ်းၵၼ် တင်း ၽူႈၼမ်း တပ်ႉသိုၵ်းၶၢင် လႄႈ ထုၼ်းမျၢတ်ႈၼႅင်ႇ ၽူႈပွင်ၵၢၼ်သိုၵ်း ရၶႅင်ႇ AA တီႈငဝ်ႈငုၼ်း KIA ဝဵင်းလၢႆႇသႃႇ ၸႄႈမိူင်းၶၢင် ဝႃႈၼႆ။ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင်ႇ AA လၢတ်ႈဝႃႈ တူဝ်တႅၼ်း လူင်ပွင်ၸိုင်ႈမိူင်းၶႄႇ သုၼ်းၵေႃႇသျႅၼ်း(Mr Sun Gouxiang) ၼွၵ်ႈလိူဝ်သေ ႁူပ်ႉထူပ်းၵၼ် တင်း ၽူႈၼမ်းတပ်ႉသိုၵ်းၶၢင် KIA ယဝ်ႉ ႁူပ်ႉထူပ်းပႃး ၸွမ်ႁၢၼ်ထုၼ်းမျၢတ်ႈၼႅင်ႇ ၽူႈပွင်ၵၢၼ်သိုၵ်း ရၶႅင်ႇ AA ဝႃႈၼႆ၊ တီႈပၢင်ႁူပ်ႉထူပ်းဢုပ်ႇဢူဝ်းၵၼ်ၼၼ်ႉ သုၼ်းၵေႃႇသျႅၼ်းတိုၵ်းသူၼ်းဝႃႈ တႃႇလွင်ႈငမ်းယဵၼ် မိူင်းႁူမ်ႈတုမ်ၼႆႉ လူင်ပွင်ၸိုင်ႈမိူင်းၶႄႇၸွႆႈထႅမ်ဝႆႉယူႇလႄႈ ယူႇတီႈၽူႈၼမ်း တပ်ႉသိုၵ်းရၶႅင်ႇ AA ၵေႃႈ ႁႂ်ႈဢုပ်ႇဢူဝ်းငူပ်ႉငီႉ ၼႂ်းၵၢၼ်မိူင်းၵႂႃႇ ၼင်ႇၵတ်းၵတ်းယဵၼ်ယဵၼ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတပ်ႉသိုၵ်းရၶႅင်ႇ AA တႄႉ ႁၼ်ထိုင်ဝႃႈ တႃႇၸတ်းႁဵတ်းလႆႈ ပၢင်ဢုပ်ႇဢူဝ်းလွင်ႈငမ်းယဵၼ် တႃႇၵႂႃႇတၢင်းၼႃႈၼႆႉ ၽၢႆႇတင်းလူင်ပွင်ၸိုင်ႈ လႄႈ တပ်ႉသိုၵ်းမၢၼ်ႈ ထုၵ်ႇလီလူတ်းယွမ်း ၸႂ်ဢၼ်ၶႂ်ႈၶဵင်ႈၶႅင်တေႃႇၵၼ် ဝႃႈၼႆ ၊ ပိူင်လူင်မၼ်းတႄႉ ပၢႆးဝူၼ်ႉဢၼ်ဝႃႈ ၽၢႆႇၶဝ်တေၸႂ်ႉဢဵၼ်ႁႅင်းသေ ဢၢၼ်းတိုၵ်းဢဝ်ပေႉ ဢၼ်ဝႃႈၼၼ်ႉ ထုၵ်ႇလီလူတ်းယွမ်းသေ ႁဝ်းၶႃႈဢုပ်ႇဢူဝ်းၵၼ်ၵႂႃႇ ၼင်ႇၵတ်းၵတ်းယဵၼ်ယဵၼ် ႁႂ်ႈသွင်ၽၢႆႇမီးလွင်ႈၽဵင်ႇပဵင်း ပေႃးၼႆၸိုင် တေၸၢင်ႈၶႅမ်ႉလႅပ်ႈယူႇ ဝႃႈၼႆ။ ၶႅင်ႇသုၶ ယင်းသိုပ်ႇလၢတ်ႈဝႃႈ မိူဝ်ႈပီႊ 2019 ပႆႇသဵင်ႈၼၼ်ႉ ၸုမ်းတူဝ်တႅၼ်း ၽၢႆႇလူင်ပွင်ၸိုင်ႈ တင်း ၸုမ်းဢူၺ်းလီသိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် ၼႂ်းမိူင်းၶႄႇသေ ၼႂ်းလိူၼ် January 2020 ၼႆႉၵေႃႈ သွင်ၽၢႆႇ တေၶိုၼ်းႁူပ်ႉထူပ်းဢုပ်ႇဢူဝ်းၵၼ်ၵႂႃႇထႅင်ႈပွၵ်ႈၼိုင်ႈ ဝႃႈၼႆသေတႃႉ တေႁူပ်ႉထူပ်းဢုပ်ႇဢူဝ်းၵၼ်ၼႂ်းဝၼ်းထီႉလႂ် ဢၼ်ဝႃႈၼၼ်ႉတႄႉ တေႃႇထိုင်ဝၼ်းမိူဝ်ႈၼႆႉ ယင်းဢမ်ႇပႆႇလႆႈႁူႉလီလီ ၼႆယဝ်ႉ။ ၽၢႆႇတပ်ႉသိုၵ်းရၶႅင်ႇ AA လၢတ်ႈဝႃႈ တင်ႈတႄႇမိူဝ်ႈဝၼ်းထီႉ 1 January 2020 တေႃႇထိုင် ဝၼ်းထီႉ 13 မိူဝ်ႈဝႃးၼႆႉ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈမိူင်းရၶႅင်ႇ ပၢင်တိုၵ်းမီးၵႂႃႇ 38 ပွၵ်ႈသေ ၽၢႆႇသိုၵ်းမၢၼ်ႈ လႆႈတူၵ်းသုမ်း ဢမ်ႇယွမ်း 75 ၵေႃႉယဝ်ႉ ဝႃႈၼႆ။ ၶေႃႈမုၼ်း – RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၵၢၼ်သိုၵ်း', 'ၶၢဝ်ႇ']

2020-01-14T19:13:17

https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-%e1%81%bd%e1%80%bd%e1%80%84%e1%80%ba%e1%80%b8%e1%80%90/

ဢီႇရၢၼ်ႇတီႉၺွပ်း ၽွင်းတၢင်မိူင်းယူႇၵေႇ ဢၼ်မီးတီႈမိူင်းဢီႇရၢၼ်ႇ

ဢီႇရၢၼ်ႇတီႉၺွပ်း ၽွင်းတၢင်မိူင်းႁူမ်ႈတုမ် ႁေႃၶမ်းဢင်းၵိတ်ႉ (UK) ရေႃးပၢတ်ႉ မႅတ်ႉၵႄး (Robert Macaire) ၽွင်းလုၵ်ႉတီႈ ပၢင်ယွၼ်းသူး မိူဝ်းၶိုၼ်းႁိူၼ်းၼၼ်ႉသေ ၵၢဝ်ႇၼႄးဝႃႈ ရေႃးပၢတ်ႉ ပဵၼ်ၵေႃႉဢၼ်ႁဵတ်းႁႂ်ႈ ၵူၼ်းမိူင်းဢီႇရၢၼ်ႇ ၼႄၵၢင်ၸႂ်သၢၼ်ၶတ်းတေႃႇ လူင်ပွင်ၸိုင်ႈ ဝႃႈၼႆ။ လွင်ႈဢၼ်ဢီႇရၢၼ်ႇတီႉၺွပ်း ၽွင်းတၢင်မိူင်း UK ၼၼ်ႉ ဢီႇရၢၼ်ႇပူၼ်ႉပႅၼ် မၢႆမီႈၵူႈမိူင်းမိူင်း ၼင်ႇသိုဝ်ႈၼႃႈတၼ်းတႃၼႆ ၽွင်းလူင်ၽၢႆႇတိတ်းတေႃႇၼွၵ်ႈမိူင်း မိူင်းပရိတ်ႉတဵင်ႇ ၸီႉၸမ်ႈ ၼင်ႇၼႆ။ မိူဝ်ႈပူၼ်ႉမႃး ဝၼ်းထီႉ 11 January 2020 ၼၼ်ႉ ဢီႇရၢၼ်ႇယွမ်းႁပ်ႉဝႃႈ ဢမ်ႇလႆႈတင်ႈၸႂ်သေ ပိုတ်းယိုဝ်းမႅၼ်ႈႁိူဝ်းမိၼ်သၢႆၵၢၼ်မိၼ် ယူႇၶရဵၼ်းလႄႈ ၵူၼ်းဢၼ်ယူႇ ၼိူဝ်ႁိူဝ်းမိၼ် 176 ၵေႃႉ ဢမ်ႇမီးၽူႈလွတ်ႈ သၢႆၸႂ်သေၵေႃႉ၊ ယွၼ်ႉၼၼ်လႄႈ တီႈဝဵင်းလူင် ထီႇႁႃႇရၢၼ်ႇ မိူင်းဢီႇရၢၼ်ႇၸတ်းႁဵတ်း ပၢင်ယွၼ်းသူး ပုၼ်ႈတႃႇၵူၼ်း ဢၼ်လႆႈလူႉသဵင်ႈ သၢႆၸႂ်ၵႂႃႇၼႆလႄႈ ၽွင်းတၢင်မိူင်းပရိတ်ႉတဵင်ႇ ရေႃးပၢတ်ႉ မႅတ်ႉၵႄး ၵေႃႈၶိုၼ်ႈႁွတ်ႈၸွမ်းမိူၼ်ၵၼ် ဝႃႈၼႆ။ ယူႇတီႈပၢင်ယွၼ်းသူးၼၼ်ႉသမ်ႉ ယဵၼ်းပဵၼ်ပၢင်ၼႄၵၢင်ၸႂ်ၵႂႃႇလႄႈ ဢီႇရၢၼ်ႇၶဝ် ၸီႉၼႄးဝႃႈ ပဵၼ်ႁွႆးမိုဝ်း ၽွင်းတၢင်မိူင်း UK ၼႆလႄႈ ၸင်ႇလႆႈတီႉၺွပ်း ဝႃႈၼႆ။ ပၢင်ၼႄၵၢင်ၸႂ်ၼၼ်ႉၵေႃႈ ၵူၼ်းမိူင်းဢီႇရၢၼ်ႇ ၼပ်ႉႁူဝ်ႁဵင် ဢွၼ်ၵၼ်လုၵ်ႉႁိုၼ်ႇၼႄၵၢင်ၸႂ် သၢၼ်ၶတ်း လူင်ပွင်ၸိုင်ႈ မိူင်းဢီႇရၢၼ်ႇသေ ၵမ်ႈၽွင်ႈၵေႃႈ ယိပ်းပၢႆႉတုၵ်းယွၼ်းႁႂ်ႈ ဢႃႇလီႇၶႃႇမေႇၼီႇ ၵေႃႉပဵၼ် ၽူႈၼမ်းသုင်သုတ်း မိူင်းဢီႇရၢၼ်ႇ ႁႂ်ႈထွၼ်တူဝ်ဢွၵ်ႇပႃး ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽွင်းတၢင်မိူင်း UK ရေႃးပၢတ်ႉတႅမ်ႈတၢင်ႇဝႆႉၼိူဝ် သူဝ်ႇသျႄႇ မီႇတီႇယႃႇသုၼ်ႇတူဝ် မၼ်းဝႃႈ ယွၼ်ႉႁိူဝ်းမိၼ်တူၵ်းသေ ၵူၼ်းလႆႈလူႉသၢႆၸႂ်ၵႂႃႇၼၼ်ႉ ပႃးၵူၼ်းမိူင်း ပရိတ်ႉတဵင်ႇလႄႈ ၸင်ႇလႆႈၵႂႃႇၶဝ်ႈႁူမ်ႈၸွမ်း ပၢင်ယွၼ်းသူး ၸွမ်းၼင်ႇ ၾိင်ႈထုင်းမီးၼၼ်ႉၵူၺ်း ဢမ်ႇလႆႈမီးလွင်ႈတိုၵ်းသူၼ်းသင် ၼႆယဝ်ႉ။ လွင်ႈဢၼ်ဢီႇရၢၼ်ႇ ဢမ်ႇမီးလွင်ႈတၢင်း ၊ ဢမ်ႇမီးသၢၵ်ႈသေႇသေ တီႉၺွပ်းၵုမ်းၶင်ဝႆႉ ၽွင်းတၢင်ၸိူင်ႉၼႆၼႆႉ ပွင်ႇဝႃႈ ပူၼ်ႉပႅၼ်မၢႆမီႈလုမ်းလုမ်းယဝ်ႉ ဝႃႈၼႆ။ ၼႂ်းဝၼ်းၼၼ်ႉၵူၺ်း ဢီႇရၢၼ်ႇၵုမ်းၶင်တူဝ် ၽွင်းတၢင်မိူင်း UK ရေႃးပၢတ်ႉ မႅတ်ႉၵႄးဝႆႉတႃႇၶၢဝ်းတၢင်း 3 ၸူဝ်ႈမူင်းသေ ၶိုၼ်းပွႆႇပၼ်တူဝ်ၶိုၼ်း ၼႆယဝ်ႉ။ ၶေႃႈမုၼ်း − The Guardian တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-14T19:03:18

https://taifreedom.com/%e1%81%b5%e1%80%b1%e1%82%83%e1%82%87%e1%80%99%e1%80%90%e1%80%ae%e1%82%87%e1%80%99%e1%80%b0%e1%81%bc%e1%80%ba%e1%82%89%e1%80%99%e1%82%84%e1%80%b8%e1%80%95%e1%80%ad%e1%80%b0%e1%80%84%e1%80%ba%e1%80%84/

ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း 2008 မူၼ်ႉမႄးထႅမ်ထွၼ် ပိူင်ငဝ်ႈပိုင်းမိူင်း ဢၼ်ၵျၢမ်းယဝ်ႉတူဝ်ႈ

ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း 2008 ဢၼ်ပႃး တူဝ်တႅၼ်းပႃႇတီႇၵၢၼ်မိူင်း 45 ၵေႃႉၼၼ်ႉ မူၼ်ႉမႄးထႅမ်ထွၼ်ပိူင်ငဝ်ႈပိုင်းမိူင်း 2008 ပိူင်ၵျၢမ်းယဝ်ႉတူဝ်ႈယဝ်ႉ ဝႃႈၼႆ။ မိူဝ်ႈဝႃးဝၼ်းထီႉ 13 January 2020 ၼၼ်ႉၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း ၶိုၼ်းမူၼ်ႉမႄးၽိူမ်ႉထႅမ်ထွၼ် မၢႆမီႈဢၼ်မီး ၼႂ်း ပိူင်ငဝ်ႈပိုင်းမိူင်း 2008 ပိူင်ၵျၢမ်းယဝ်ႉတူဝ်ႈၵႂႃႇယဝ်ႉၼႆ ၽူႈမီးပုၼ်ႈၽွၼ်းၼႂ်း ၵေႃႇမတီႇၶဝ် လၢတ်ႈ ၼင်ႇၼႆ။ မူၼ်ႉမႄးထႅမ်ထွၼ်ပိူင်ငဝ်ႈပိုင်းမိူင်း ယဝ်ႉတူဝ်ႈၵႂႃႇယဝ်ႉလႄႈ ဢမ်ႇႁိုင်သင် တေႁဵတ်း မၢႆမီႈပိူင်ၵျၢမ်း 2 ဢၼ်သေ တေၶိုၼ်းတၢင်ႇထိုင်ၵႂႃႇၼႂ်း သၽႃး (လုတ်ႉတေႃႇ) ၵႂႃႇယူႇ ၼႆယဝ်ႉ။ ဝၢႆးသေတၢင်ႇထိုင်ၼႂ်းသၽႃးယဝ်ႉ မၢႆမီႈပိူင်ငဝ်ႈပိုင်းမိူင်းပိူင်ၵျၢမ်းၼၼ်ႉ ပဵၼ်ဢီႈသင်ၼႆ တေၶိုၼ်းမွၵ်ႇလၢတ်ႈၼႄၵူၼ်းမိူင်း ၽၢၼ်ႇတင်းသိုဝ်ႇၶၢဝ်ႇ ၸိုင်ႈမိူင်း ၵႂႃႇယူႇ ၼႆယဝ်ႉ။ မၢႆမီႈပိူင်ၵျၢမ်း 2 ဢၼ် ဢၼ်ၸုမ်းၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း တၢင်ႇထိုင်ၼၼ်ႉၵေႃႈ ယူႇတီႈၵေႃႇမတီႇႁူမ်ႈပွင်းဢၼ် သၽႃးၵူၼ်းမိူင်းလႄႈ သၽႃးၸိူဝ်ႉၸၢတ်ႈႁူမ်ႈၵၼ်ၼၼ်ႉ သေယဝ်ႉ တေၶိုၼ်းမႄးထတ်းသၢင်သေၵွၼ်ႇ ၸင်ႇၵွႆႈတၢင်ႇထိုင်ၼႂ်းသၽႃးသေ တႅၼ်းၽွင်းသၽႃးၶဝ် တေဢုပ်ႇၵုမ်ၵၼ်ယဝ်ႉ ၸင်ႇၵွႆႈမၵ်းမၼ်ႈၵႂႃႇ ၼႆယဝ်ႉ။ ၼႂ်းၽိုၼ်လိၵ်ႈလၢႆးငၢၼ်း တႃႇတေမူၼ်ႉမႄးထႅၼ်ထွၼ် 3756 ၶေႃႈၼၼ်ႉ ယူႇတီႈ ပႃႇတီႇ ဢၼ်လႆႈ တၢင်ထိုင်ဝႆႉ ၼၼ်ႉ ပႃႇတီႇႁူဝ်သိူဝ် 1112 ၶေႃႈ ၊ ပႃႇတီႇရၶႅင်ႇ 858 ၶေႃႈ ၊ ပႃႇတီႇ မိူင်းမွၼ်းမႂ်ႇ မွၵ်ႇ 600 ၶေႃႈပၢႆ လႄႈ ပႃႇတီႇ တီႇမူဝ်ႇၶရႅၵ်ႉတိၵ်ႉၽွမ်ႉႁူမ်ႈၸိူဝ်ႉၸၢတ်ႈ မီး 460 ၶေႃႈ ဝႃႈၼႆ။ ပေႃးထိုင်မႃး ဝၼ်းထီႉ 27 January 2020 ၼႆၵေႃႈ တေၶိုၼ်းမႄးၸတ်းႁဵတ်းပၢင်ၵုမ် သၽႃးၸိူဝ်ႉၸၢတ်ႈ ၊ သၽႃးၵူၼ်းမိူင်း လႄႈ သၽႃးမိူင်းႁူမ်ႈတုမ် ဢၼ်လႆႈၵိုတ်း လိုဝ်ႈဝႆႉၸူဝ်ႈၶၢဝ်းယူႇ ဝႃႈၼႆ။ ၶေႃႈမုၼ်း − BBC တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2020-01-14T18:35:22

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba-%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d-2/

ပၢင်ၵုမ် ၸုမ်းဢုပ်ႇဢူဝ်းငူပ်ႉငီႉ တႃႇၽေႃႇၼမ်ႉၽေႃႇတူဝ် (NCA) ပွၵ်ႈၵမ်း(4) ၸတ်းႁဵတ်းၵႂႃႇတီႈ ဝဵင်းၵဵင်းမႆႇ

မိူဝ်ႈဝႃး ဝၼ်းထီႉ 13 January 2020 ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း ၸိုင်ႈမိူင်းပတ်ႉပိုၼ်ႉ NCA-S EAO ၸတ်းႁဵတ်းပၢင်ၵုမ် ၸုမ်းဢုပ်ႇဢူဝ်းငူပ်ႉငီႉ တႃႇၽေႃႇၼမ်ႉၽေႃႇတူဝ် (NCA) ပွၵ်ႈၵမ်း (4) တီႈဝဵင်းၵဵင်းမႆႇ ၸိုင်ႈထႆး ဝႃႈၼႆ။ ၼႂ်းပၢင်ၵုမ်ၼၼ်ႉ ၸဝ်ႈသိုၵ်းလူင် ၸၢႆးငိုၼ်း ႁူဝ်ၼႃႈၸုမ်းဢုပ်ႇဢူဝ်းငူပ်ႉငီႉ တႃႇၽေႃႇၼမ်ႉၽေႃႇတူဝ် (NCA) မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ၵႂႃႇဝႃႈ ၶၵ်ႉၵၢၼ်ငမ်းယဵၼ် ဢၼ်ၶွင်ႉၶမ်ဝႆႉယူႇ ပီႊပၢႆၼၼ်ႉ ၼင်ႇႁိုဝ်ပေႃးတေ ၶိုၼ်းၸတ်းႁဵတ်းလႆႈ လုၵ်ႉတီႈပၢင်ၵုမ်လူင် (JICM) ပွၵ်ႈၵမ်း (8) ဢၼ်ၸတ်းႁဵတ်း မိူဝ်ႈဝၼ်းထီႉ 8 January 2020 ပူၼ်ႉမႃးၼၼ်ႉသေ ပိုတ်ႇသဵၼ်ႈတၢင်းပၼ်ယဝ်ႉလႄႈ တီႈၼႂ်းပၢင်ၵုမ်ၼႆႉ ႁဝ်းၶႃႈတေဢုပ်ႇဢူဝ်းၵၼ်ၵႂႃႇ ၵဵဝ်ႇလူၺ်ႈလွင်ႈ ၶၵ်ႉၵၢၼ်ငမ်းယဵၼ် တႃႇသိုပ်ႇၵႂႃႇတင်းၼႃႈ ၊ ငဝ်ႈၶၢမ်ႇပိုၼ်ႉမူႇပိူင်ၾႅတ်ႇတရႄႇၸိုင်ႈမိူင်း ၊ ၶၵ်ႉၵၢၼ်ငၢၼ်းၵူႈၸၼ်ႉၸၼ်ႉ တႃႇတေၵေႃႇတင်ႈၸိုင်ႈမိူင်းၾႅတ်ႇတရႄႇ သေဢမ်ႇၵႃး တႃႇမူၼ်ႉမႄးမူႇပိူင် လွင်ႈဢုပ်ႇဢူဝ်းၵၢၼ်မိူင်းၼႆႉ ၼင်ႇႁိုဝ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းဢၼ်ဢမ်ႇပႆႇလူင်းလၢႆးမိုဝ်း လိၵ်ႈႁူမ်ႈမၢႆ (NCA) ၼၼ်ႉၵေႃႈ ပေႃးတေၶဝ်ႈပႃး ဢုပ်ႇဢူဝ်းလႆႈ ၸဵမ်ၸိူဝ်းၼႆႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ၼႂ်းလိူၼ် January 2020 ၸမ်သဵင်ႈၼႆႉ တေမီးလွင်ႈဢုပ်ႇဢူဝ်းငူပ်ႉငီႉၵၼ် တင်း ၸုမ်းဢုပ်ႇဢူဝ်းငူပ်ႉငီႉ ၽၢႆႇလူင်ပွင်ၸိုင်ႈလႄႈ လွင်ႈတၢင်းတႃႇတေဢုပ်ႇဢူဝ်းၼၼ်ႉ ၼႂ်းပၢင်ၵုမ်ၼႆႉ ႁဝ်းၶႃႈတေဢုပ်ႇဢူဝ်းၵၼ်ၵႂႃႇသေ ႁၢင်ႈႁႅၼ်းဝႆႉ ႁႂ်ႈပေႃးတႅတ်ႈၼႅတ်ႈ ဝႃႈၼႆ။ ပၢင်ၵုမ် ၸုမ်းဢုပ်ႇဢူဝ်းငူပ်ႉငီႉ တႃႇၽေႃႇၼမ်ႉၽေႃႇတူဝ် (NCA) ပွၵ်ႈၵမ်း (4) ၼႆႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းဢၼ်ဢမ်ႇပႆႇလူင်းလၢႆးမိုဝ်း လိၵ်ႈႁူမ်ႈမၢႆ (NCA) ၵေႃႈ ၶိုၼ်ႈႁွတ်ႈယူႇဝႃႈၼႆသေတႃႉ ၵူၺ်းၵႃႈ ပဵၼ်ၸုမ်းလႂ် လၢႆလၢႆၶိုၼ်ႈႁွတ်ႈ ဢၼ်ဝႃႈၼၼ်ႉတႄႉ ဢမ်ႇပႆႇလႆႈႁၼ်ပိုၼ်ၽၢဝ်ႇ ပဵၼ်တၢင်းၵၢၼ် ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2020-01-13T20:04:07

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%b6%e1%80%bd%e1%81%bc%e1%80%ba%e1%82%87%e1%81%be%e1%80%9b%e1%82%85%e1%81%bc%e1%80%ba%e1%82%89-%e1%80%9c%e1%80%ad%e1%81%b5/

ပၢင်ၵုမ်ၶွၼ်ႇၾရႅၼ်ႉ လိၵ်ႈလူင် ပွၵ်ႈၵမ်း (1) ၸတ်းႁဵတ်းၵႂႃႇတီႈ ဝဵင်းမူႇၸေႊ

သင်ႇၶႃႇၸဝ်ႈ လႄႈ မူႇၸုမ်းပႂ်ႉပႃးတြႃးလင်ႇၵႃႇၽၢႆႇတႆး ထုင်ႉမၢဝ်း ႁူမ်ႈၵၼ်ၸတ်းႁဵတ်း ပၢင်ၵုမ်ၶွၼ်ႇၾရႅၼ်ႉ လိၵ်ႈလူင် ပွၵ်ႈၵမ်း (1) တီႈၵျွင်းလွႆတိုင်ၶမ်း ဝဵင်းမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ပၢင်ၵုမ်ၶွၼ်ႇၾရႅၼ်ႉ လိၵ်ႈလူင် ပွၵ်ႈၵမ်း (1) ၼႆႉ လႆႈၸတ်းႁဵတ်းၵႂႃႇ မိူဝ်ႈဝၼ်းထီႉ 10 January 2020 သေ ယၢမ်းၵၢင်ၼႂ် 6 : 30 မူင်းၼၼ်ႉ သင်ႇၶႃႈၸဝ်ႈ ဢိၵ်ႇတင်း ပီႈၼွင်ႉၶႅၵ်ႇတီႈၸမ်/တီႈၵႆ ႁူမ်ႈၵၼ်လူႇသွမ်းပၼ် ၸဝ်ႈၶူးမေႃတႆး ဝႃႈၼႆ။ ထိုင်မႃးယၢမ်းၵၢင်ၼႂ် 7 : 30 မူင်း ၸဝ်ႈသြႃႇၸၼ်ႇတႃႇဝရ ၵျွင်းၵွင်းမူးလွႆ ဝဵင်းမူႇၸေႊ ၸပ်းတဵၼ်းၽြႃးသေ ၸဝ်ႈသြႃႇၼရၼႃႇထ ဝတ်ႉမႁႃႇဝၼ်ႇ ဝဵင်းမူႇၸေႊ ပၼ်ၶေႃႈဢေႃးဝႃႇတ တႄႇပိုတ်ႇပၢင်ၵုမ်ၵႂႃႇ ဝႃႈၼႆ၊ သိုပ်ႇသေၼၼ်ႉ သင်ႇၶႃႇၸဝ်ႈတူၼ်ၼိုင်ႈ တၢင်တူဝ်ၸၼ်ႉၸွမ်ပုၼ်ႉထမိူင်းတႆးသေ မွၵ်ႇလၢတ်ႈၶေႃႈၵႂၢမ်းဝႃႈ ၼႂ်းပီႊ 2020 ၼႆႉ ၸၼ်ႉၸွမ်ပုတ်ထမိူင်းတႆး တေတႄႇပိုၼ်ၽၢဝ်ႇ ႁပ်ႉလုၵ်ႈႁဵၼ်း ၵၢၼ်ၶူၼ်ႉၶႂႃႉလိၵ်ႈလူင် ႁႂ်ႈၶိုၼ်ႈလႆႈၸၼ်ႉၸွမ် ဝႃႈၼႆ၊ ၼႂ်းပၢင်ၵုမ်ၼၼ်ႉ မီးပႃးပၢင်လူလိၵ်ႈၶူၼ်ႉၶႂႃႉ ထၢမ်တွပ်ႇၵၼ်သေ ပၢင်လူလိၵ်ႈမီးသီႇၸုပ်ႈ ၼိုင်ႈၸုပ်ႈၼႆႉ ၽူႈၶူၼ်ႉၶႂႃႉ မီးႁႃႈၵေႃႉ ပၢင်ၵုမ်ယဝ်ႉတူဝ်ႈလီငၢမ်းၵႂႃႇ ယၢမ်းႁူဝ်ၶမ်ႈ 16 : 00 မူင်း ဝႃႈၼႆ။ ပၢင်ၵုမ်ၶွၼ်ႇၾရႅၼ်ႉ လိၵ်ႈလူင် ပွၵ်ႈၵမ်း (1) ဝဵင်းမူႇၸေႊၼႆႉ မီးသင်ႇၶႃႇၸဝ်ႈ၊ မူႇၸုမ်းပႂ်ႉပႃးတြႃး လင်ႇၵႃႇၽၢႆႇတႆး၊ ၽူႈၶူၼ်ႉၶႂႃႉ ဢိၵ်တင်း ပီႈၼွင်ႉၶႅၵ်ႇတီႈၸမ်တီႈၵႆ ၶိုၼ်ႈႁွတ်ႈဢမ်ႇယွမ်း 200 ပၢႆ ဝႃႈၼႆ၊ ယိူင်းဢၢၼ်းတႄႉၵေႃႈ ႁႂ်ႈလႆႈလဵပ်ႈႁဵၼ်းႁူႉ လွၼ်ႉမွၼ်းထမ်း ၼႂ်းလိၵ်ႈလူင် ၼႆယဝ်ႉ။ ပၢင်ၵုမ်ၶွၼ်ႇၾရႅၼ်ႉ လိၵ်ႈလူင်ၼႆႉ ၸဝ်ႈၶူးတွၵ်ႇတိူဝ်ႇၶမ်းမၢႆ ထမ်ႇမသႃႇမိ ဢွၼ်ႁူဝ်ၸတ်းႁဵတ်းမႃးၵူႈပီႊပီႊ ၼႂ်းၸိုင်ႈတႆးပတ်းပိုၼ်ႉသေ ယဝ်ႉတူဝ်ႈထိုင် ပွၵ်ႈၵမ်းထီႉ (6) ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-13T15:08:11

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ad/

ၸွမ်ၸိုင်ႈမိူင်းဢမေႇရိၵၢၼ်ႇၽိတ်ႈမွၵ်ႇ တေႃႇဢွင်ႇသၢၼ်းသုၵျီႇ ႁႂ်ႈၶိုၼ်ႈ ပၢင်ၵုမ်ၽူႈၼမ်း သုင်သုတ်း ဢမေႇရိၵၢၼ်ႇ−ဢႃႇသီႇယၢၼ်ႇ

ၽွင်းတၢင်မိူင်းမၢၼ်ႈ ဢၼ်ၵဵဝ်ႇၵၼ်တင်း မိူင်းဢမေႇရိၵၢၼ်ႇလၢတ်ႈဝႃႈ ၸွမ်ၸိုင်ႈမိူင်း ဢမေႇရိၵၢၼ်ႇ တေႃႇၼႄႇထရမ်ႉ Donald Trump ယိုၼ်ႈလိၵ်ႈၽိတ်ႈမွၵ်ႇ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ တႃႇၶိုၼ်ႈႁွတ်ႈပၢင်ၵုမ် ၽူႈၼမ်းသုင်သုတ်း ဢမေႇရိၵၢၼ်ႇ−ဢႃႇသီႇယၢၼ်ႇ ဢၼ်တေၸတ်းႁဵတ်းၼႂ်းပီႊ 2020 ၼႆႉဝႃႈၼႆ။ ပၢင်ၵုမ်ၽူႈၼမ်းသုင်သုတ်း ဢမေႇရိၵၢၼ်ႇ−ဢႃႇသီႇယၢၼ်ႇ ၼႆႉ ယိူင်းဢၢၼ်းဝႆႉတႄႉ တေၸတ်းႁဵတ်းတီႈမိူင်း ဢမေႇရိၵၢၼ်ႇသေ ၼႂ်းပၢင်ၵုမ်ၼၼ်ႉၵေႃႈ ပိူင်လူင်မၼ်းတႄႉ တေဢုပ်ႇဢူဝ်းၵၼ်လွင်ႈ လွင်ႈမုၼ်းလႅင်းၶိုၼ်ႈယႂ်ႇၵူၼ်း (Human Development) ၼႆယဝ်ႉ။ လိၵ်ႈၽိတ်ႈမွၵ်ႇ ဢၼ်ၸွမ်ၸိုင်ႈ မိူင်းဢမေႇရိၵၢၼ်ႇ ၽိတ်ႈမွၵ်ႇမႃးၼၼ်ႉၵေႃႈ ႁွတ်ႈထိုင် ၼႂ်းမိုဝ်း လုမ်းၽွင်းတၢင်မိူင်းမၢၼ်ႈဝႆႉ မိူဝ်ႈဝၼ်းထီႉ 9 January 2020 ဝႆႉယဝ်ႉၼႆ ဢူးဢွင်ႇလိၼ်း ၽွင်းတၢင်မိူင်းမၢၼ်ႈ ဢၼ်ၵဵဝ်ႇၵၼ်တင်း မိူင်းဢမေႇရိၵၢၼ်ႇ လၢတ်ႈၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေ ယူႇတီႈလုမ်းၽွင်းတၢင်မိူင်းမၢၼ်ႈသေ ၶိုၼ်းသိုပ်ႇတၢင်ႇထိုင်ဝႆႉ တီႈလုမ်းၽွင်းတၢင်မိူင်းမၢၼ်ႈ ဢၼ်မီးတီႈၼေႇပျီႇတေႃႇဝႆႉသေ ပႂ်ႉထွမ်ႇတူၺ်း ၶေႃႈတွပ်ႇမၼ်းယူႇဝႃႈၼႆ။ ပၢင်ၵုမ် ၽူႈၼမ်းသုင်သုတ်း ၸိုင်ႈမိူင်းဢႃႇသီႇယၢၼ်ႇ ၼႂ်းပီႊ 2018 လႄႈ 2019 ၼၼ်ႉ ၸွမ်ၸိုင်ႈမိူင်း ဢမေႇရိၵၢၼ်ႇ Donald Trump ဢမ်ႇၶိုၼ်ႈႁွတ်ႈၸွမ်းသေ သူင်ႇတူဝ်တႅၼ်းမႃးၵူၺ်းၼႆယဝ်ႉ။ တီႈၼႂ်းပၢင်ၵုမ်ၽူႈၼမ်းသုင်သုတ်းၸိုင်ႈမိူင်း ဢႃႇသီႇယၢၼ်ႇ ပီႊ 2019 ဢၼ်ၸတ်းႁဵတ်း တီႈဝဵင်းလူင်မိူင်းၵွၵ်ႇ ၸိုင်ႈထႆးၼၼ်ႉၵေႃႈ တၢင်တူဝ်မိူင်းဢမေႇရိၵၢၼ်ႇသေ ရေႃးပၢတ်ႉဢူဝ်ႇ ပရၢႆႇယၼ်ႇ (Robert O’Brien) မႃးၶိုၼ်ႈႁွတ်ႈပၢင်ၵုမ်သေယဝ်ႉ လႆႈၽိတ်ႈမွၵ်ႇပႃး ၽူႈၼမ်းၸိုင်ႈမိူင်း ဢႃႇသီႇယၢၼ်ႇၵူႈမိူင်းမိူင်း ႁႂ်ႈၶိုၼ်ႈႁွတ်ႈပၢင်ၵုမ် ၽူႈၼမ်းသုင်သုတ်း ယူႇၼႆယဝ်ႉ။ ၶေႃႈမုၼ်း − The Voice of Americaတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-13T15:06:53

https://taifreedom.com/%e1%80%9c%e1%80%bd%e1%82%86%e1%81%be%e1%82%86%e1%80%b8%e1%81%b5%e1%80%ad%e1%80%af%e1%80%84%e1%80%ba%e1%82%89%e1%81%b5%e1%81%a2%e1%80%84%e1%80%ba%e1%82%89%e1%80%90%e1%82%85%e1%81%b5%e1%80%ba%e1%82%87-2/

လွႆၾႆးၵိုင်ႉၵၢင်ႉတႅၵ်ႇတီႈမိူင်း ၽိလိပ်ႉပိၼ်း

မိူဝ်ႈဝႃးဝၼ်းထီႉ 12 January 2020 ယၢမ်းၵၢင်ဝၼ်းၼၼ်ႉ လွႆၾႆး ထႃးလ် (Taal) တီႈၵုၼ် လူႇသူင်ႇ ဢၼ်မီးၽၢႆႇတင်းႁွင်ႇ ဝဵင်းလူင်မၼီႇလႃႇ ၵိုင်ႉၵၢင်ႉလုၵ်ႉတႅၵ်ႇ ပဵၼ်ၵႂၼ်းၾႆးလႄႈ လူင်ပွင်ၸိုင်ႈ မိူင်းၽိလိပ်ႉပိၼ်း (Philippines) လႆႈပၼ်ၾၢင်ႉၵူၼ်းမိူင်းၼႂ်းပိုၼ်ႉတီႈ ႁႂ်ႈၶၢႆႉပၢႆႈၽေးဝႆႉ ဝႃႈၼႆ။ လွႆၾႆး ထႃးလ်ဢၼ်လုၵ်ႉတႅၵ်ႇပဵၼ်ၵႂၼ်းၾႆးၼႆႉ ႁၢင်ႇၵႆၵၼ်တင်းဝဵင်းလူင် မၼီႇလႃႇမွၵ်ႈ 37 လၵ်းသေ ဝၢႆးလွႆၾႆးတႅၵ်ႇယဝ်ႉၼႆၵေႃႈ ၸဝ်ႈၼႃႈတီႈၶဝ် ပၼ်ၾၢင်ႉၵူၼ်းၼႂ်းပိုၼ်ႉတီႈ 8,000 ပၢႆ ႁႂ်ႈၶၢႆႉပၢႆႈၽေးၵမ်းလဵဝ်လႄႈ သၢႆၵၢၼ်မိၼ်ၵေႃႈ လႆႈၵိုတ်းယင်ႉဝႆႉၸူဝ်ႈၶၢဝ်းၼႆယဝ်ႉ။ ယွၼ်ႉလွႆၾႆးတႅၵ်ႇသေ ၵႂၼ်းၾႆးၶိုၼ်ႈထိုင်ၼိူဝ်ၵၢင်ႁၢဝ် မွၵ်ႈ 6 ထိုင် 9 လၵ်းသေ တဝ်ႈၽွင်တီႈလွႆၾႆးၵေႃႈ တူၵ်းသႂ်ႇၼႂ်းဝဵင်းတႃႇၵေႇတေး ဢၼ်ဢမ်ႇပေႃးယၢၼ်ၵႆၵၼ်တင်း လွႆၾႆးၼၼ်ႉလႄႈ ၵူၼ်းမိူင်းၶဝ် လႆႈဝႆၽႃႈယၢင် ၽႃႈၵင်ႈ ပႃးၸွင်ႈသေ ၵႂႃႇမႃးပႆၼႆယဝ်ႉ။ ယၢမ်းတေႃႈလဵဝ်တႄႉ ၸဝ်ႈၼႃႈတီႈၶဝ်ပၼ်ၾၢင်ႉဝႆႉဝႃႈ လွႆၾႆးၸၢင်ႈတေ တႅၵ်ႇထႅင်ႈၵမ်းၼိုင်ႈၵေႃႈ ပဵၼ်လႆႈၼႆလႄႈ ၵူၼ်းၼႂ်းပိုၼ်ႉတီႈၶဝ် ႁႂ်ႈလႆႈၾၢင်ႉတူဝ်ၵၼ်ဝႆႉသေ ယွၼ်ႉလွႆၾႆးတႅၵ်ႇလႄႈ ၸၢင်ႈတေမီးလွင်ႈၽႅၼ်ႇလိၼ်ဝႆ (ဢိင်ႇသၼ်ႇ) ပႃးဢိတ်းဢွတ်း ဝႃႈၼႆ။ မိူဝ်ႈလွႆၾႆးတႄႇလုၵ်ႉတႅၵ်ႇၼၼ်ႉ မီးသဵင်လင်မေႃးမႃးသေ ဝၢႆးလွႆၾႆးလုၵ်ႉတႅၵ်ႇပဵၼ်ၵႂၼ်းယဝ်ႉ မီးၽွင်တဝ်ႈတူၵ်းလူင်းမႃး မိူၼ်ၼင်ႇၾူၼ်တူၵ်းၼႆ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄ ၼင်ႇၼႆ။ ၵူၼ်းၼွၵ်ႈမိူင်း ဢၼ်တိုၵ်ႉၵႂႃႇဢႅဝ်ႇလႄႇယူႇတီႈၵုၼ်ၼၼ်ႉၵေႃႈလၢတ်ႈဝႃႈ − ၽွင်းယၢမ်းၸုမ်း ဢႅဝ်ႇလႄႇႁဝ်းၶႃႈ တိုၵ်ႉၶီႇႁိူဝ်းသေ ၶဝ်ႈၵႂႃႇတီႈၵုၼ်ၼၼ်ႉႁိုင်မွၵ်ႈ 30 မိၼိတ်ႉ ၊ လွႆၾႆးၵေႃႈ ၵိုင်ႉၵၢင်ႉလုၵ်ႉတႅၵ်ႇလႄႈ ၵူၼ်းၼႂ်းၸုမ်းႁဝ်းၶႃႈ ဢွၼ်ၵၼ်တူၵ်းၸႂ်ၵူဝ်ႁႄ တႄႉတႄႉ ဝႃႈၼႆ။ ယွၼ်ႉလွႆၾႆးတႅၵ်ႇသေ ၵူၼ်းၵႂႃႇဢႅဝ်ႇလႄႇလႄႈ ၵူၼ်းၼႂ်းပိုၼ်ႉတီႈၶဝ်လႆႈၵိုင်ႉၵၢင်ႉဢွၵ်ႇမႃး တီႈၵုၼ် ၼၼ်ႉသေ ၸဝ်ႈၼႃႈတီႈၶဝ်လႆႈၸွႆႈထႅမ်ဝႆႉၵူႈၽၢႆႇၽၢႆႇလႄႈ တေႃႇထိုင်ယၢမ်းလဵဝ် ဢမ်ႇပႆႇမီးၵူၼ်း လူႉတၢႆသေၵေႃႉ ၊ ၵူၺ်းၵႃႈ ယွၼ်ႉၵႂၼ်းၾႆးတီႈလွႆၾႆးတႅၵ်ႇၼၼ်ႉသေ ႁဵၻ်းႁႂ်ႈလူမ်းၼႂ်းမိူင်း ဢမ်ႇမူတ်းသႂ် လူမ်းပႃးၵွင်ႉၸၢင်ႈပဵၼ်ၽေးတုမ်ႉတိူဝ်ႉတေႃႇ ပၢႆးယူႇလီၵူၼ်းမိူင်း ၼႆယဝ်ႉ။ လွႆၾႆး ထႃးလ်ၼႆႉ ပဵၼ်လွႆၾႆးလဵၵ်ႉဢၼ်ၼိုင်ႈ ဢၼ်ၶဝ်ႈသဵၼ်ႈသၢႆမၢႆ လွႆၾႆးဢၼ်လဵၵ်ႉလိူဝ်ပိူၼ်ႈ ၼႂ်းလုမ်ႈၾႃႉၼႆႉသေ ၼႂ်းၶၢဝ်းတၢင်း 450 ပီႊၼႆႉ လွႆၾႆးလုၵ်ႉတႅၵ်ႇမႃးယဝ်ႉ 34 ပွၵ်ႈၼႆ လႆႈႁူႉၸွမ်း ၶေႃႈမုၼ်းၶၢဝ်ႇ BBC ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-13T14:37:33

https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87%e1%80%9a%e1%80%bd%e1%80%99%e1%80%ba%e1%80%b8%e1%82%81%e1%80%95%e1%80%ba%e1%82%89%e1%80%9d%e1%82%83%e1%82%88-%e1%80%9c%e1%82%86/

ဢီႇရၢၼ်ႇယွမ်းႁပ်ႉဝႃႈ လႆႈပိုတ်းယိုဝ်း ႁိူဝ်းမိၼ်တူၵ်း ႁဵတ်းႁႂ်ႈမီးၵူၼ်းလူႉတၢႆ 176 ၵေႃႉ

ဢီႇရၢၼ်ႇယွမ်းႁပ်ႉဝႃႈ လႆႈပိုတ်းယိုဝ်းႁိူဝ်းမိၼ် သၢႆၵၢၼ်မိၼ် ယူႇၶရဵၼ်းတူၵ်းၼႆ ၽၢႆႇၵၢၼ်သိုၵ်း မိူင်းဢီႇရၢၼ်ႇ ဢွၵ်ႇၶေႃႈပိုၼ်ၽၢဝ်ႇယွမ်းႁပ်ႉၵႂႃႇ မိူဝ်ႈဝၼ်းထီႉ 11 January 2020 ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉပႃးဝႆႉဝႃႈ ဢမ်ႇလႆႈတင်ႈၸႂ် ပိုတ်းယိုဝ်းႁိူဝ်းမိၼ်တူၵ်းသေ ယွၼ်ႉလွင်ႈတၢင်း ၽိတ်းၵူၼ်းသေယဝ်ႉလႆႈပဵၼ်ၵႂႃႇလႄႈ လွင်ႈၼႆႉ ၽၢႆႇတင်း ဢီႇရၢၼ်ႇၵေႃႈ တေၶိုၼ်းဢဝ်တၢင်းၽိတ်း ၽူႈၵဵဝ်ႇၶွင်ႈဢၼ်ပိုတ်းယိုဝ်းၵႂႃႇယူႇဝႃႈၼႆ။ မိူဝ်ႈဝၼ်းထီႉ 8 January 2020 ၶၢဝ်းယၢမ်း 02:42 မူင်း ၵၢင်ၼႂ်ၸဝ်ႉၼၼ်ႉ ႁိူဝ်းမိၼ် Boeing 737-800 Ukraine International Airlines သၢႆၵၢၼ်မိၼ် မိူင်းယူႇၶရဵၼ်း ဢၼ်လုၵ်ႉတီႈ ဝဵင်းလူင် ထီႇႁႃႇရၢၼ်ႇ မိူင်းဢီႇရၢၼ်ႇ မိၼ်ၵႂႃႇၸူး ဝဵင်းလူင် ၵီးယႅတ်ႉ မိူင်းယူႇၶရဵၼ်း ယွၼ်ႉဢီႇရၢၼ်ႇ ပိုတ်းယိုဝ်းႁိူဝ်းမိၼ်လႄႈ လႆႈတႅၵ်ႇပဵၼ်ၾႆး မႅၼ်ႈၽွင်းမိၼ် ယူႇၼိူဝ်ၵၢင်ႁၢဝ် ၼၼ်ႉသေ လႆႈယၢတ်ႇ တူၵ်းလူင်း ၶိုၼ်းလႄႈ ၵူၼ်းဢၼ်ယူႇၼိူဝ်ႁိူဝ်းမိၼ် ဢမ်ႇမီးၵူၼ်းလွတ်ႈသၢႆၸႂ်သေၵေႃႉ ဝႃႈၼႆ။ ဝၢႆးသေ ဢီႇရၢၼ်ႇယွမ်းႁပ်ႉဝႃႈ လႆႈပိုတ်းယိုဝ်းမႅၼ်ႈ ႁိူဝ်းမိၼ်တူၵ်းၼႆယဝ်ႉၵေႃႈ ၼႂ်းဝၼ်း ၼၼ်ႉၵူၺ်း ၵူၼ်းမိူင်း ဢီႇရၢၼ်ႇ ဢၼ်မီးတီႈဝဵင်း ထီႇႁႃႇရၢၼ်ႇ ၼပ်ႉႁူဝ်ႁဵင် ဢွၼ်ၵၼ် လုၵ်ႉႁိုၼ်ႇၼႄၵၢင်ၸႂ် သၢၼ်ၶတ်းတေႃႇ လူင်ပွင်ၸိုင်ႈမိူင်းဢီႇရၢၼ်ႇဝႃႈ လူင်ပွင်ၸိုင်ႈ လႅၼ်ၵူၼ်းမိူင်း ပိုၼ်ၽၢဝ်ႇဝႃႈ ဢမေႇရိၵၢၼ်ႇ ပဵၼ်ၽူႈၶဵၼ်ႁဝ်း ၊ တီႈတႄႉမၼ်း ၽူႈၶဵၼ် ဢၼ်တႄႉမၼ်းၼႆႉ မီးၼႂ်းမိူင်း ႁဝ်းၵူၺ်းၼႆသေ ၼႄၵၢင်ၸႂ်တင်းၼမ်တင်းလၢႆၼႆယဝ်ႉ။ ၵူၼ်းၼႄၵၢင်ၸႂ်ၵမ်ႈၽွင်ႈၵေႃႈ ၸၼ်ပႅတ်ႈပၢႆႉၶႅပ်းႁၢင်ႈ ၸွမ်သိုၵ်း ၵႃႇသမ်ႇ သူႇလေႇမႃႇၼီႇ ဢၼ်လႆႈလူႉတၢႆၵႂႃႇ ယွၼ်ႉပိူဝ်ႈႁွႆးမိုဝ်းဢမေႇရိၵၢၼ်ႇပိုတ်းယိုဝ်းၼၼ်ႉဝႃႈၼႆ။ လိူဝ်သေတီႈဝဵင်း ထီႇႁႃႇရၢၼ်ႇယဝ်ႉ ထႅင်ႈလၢႆလၢႆဝဵင်းၵေႃႈ ၼႄၵၢင်ၸႂ်သၢၼ်ၶတ်းမိူၼ်ၵၼ် ၊ တီႈပၢင်ၼႄၵၢင်ၸႂ်မိူဝ်ႈဝၼ်းထီႉ 11 January 2020 ၼႂ်းဝၼ်းသဝ်ၼၼ်ႉ ၸဝ်ႈၼႃႈတီႈပလိၵ်ႈမီးလွင်ႈဢဝ် မၢၵ်ႇၵႅတ်ႉၵႂၼ်းတႃပိုတ်းယိုဝ်းတေႃႇ ၵူၼ်းၼႄၵၢင်ၸႂ်ၶဝ် လႄႈ တီႉၺွပ်းၵုမ်းထိင်းပႃး ၵူၼ်းၼႄၵၢင်ၸႂ်ၵမ်ႈၽွင်ႈဝႃႈၼႆ။ ၽၢႆႇတင်း ၵၢၼ်သိုၵ်းဢီႇရၢၼ်ႇၵေႃႈ ယွမ်းၼွမ်းထိုင်ၵူၼ်းမိူင်း ၵဵဝ်ႇလူၺ်ႈလွင်ႈဢၼ်လႆႈ ႁဵတ်းသၢင်ႈ ပူၼ်ႉပႅၼ်ၵႂႃႇယဝ်ႉလႄႈ မွင်ၸႂ်ၸွမ်းလွင်ႈၼႆႉတႄႉတႄႉယူႇ ၵူၺ်းၵႃႈ ဢၼ်ပဵၼ် ပူၼ်ႉၵႂႃႇၵေႃႈ ႁႂ်ႈမၼ်းပူၼ်ႉၵႂႃႇသေ ၊ သင်ၸိူဝ်ႉဝႃႈ ဢီႇရၢၼ်ႇဢမ်ႇယွၼ်းႁပ်ႉဝႃႈ ပဵၼ်ၶဝ်ၵေႃႉ ပိုတ်းယိုဝ်းၼႆၸိုင် ဢမ်ႇမီးၽႂ်ႁူႉၸွမ်းဝႃႈ ပဵၼ်ႁွႆးမိုဝ်းၽႂ်ၵေႃႉပိုတ်းယိုဝ်းၼႆၵွၼ်ႇ ဝႃႈၼႆ။ ၶေႃႈမုၼ်း − Reutersတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-13T14:23:33

https://taifreedom.com/rcss-%e1%80%9c%e1%82%84%e1%82%88-tni-%e1%82%81%e1%80%b0%e1%80%99%e1%80%ba%e1%82%88%e1%81%b5%e1%81%bc%e1%80%ba-%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8/

RCSS လႄႈ TNI ႁူမ်ႈၵၼ် ၸတ်းႁဵတ်း ပၢင်ဝွၵ်ႉသျွပ်ႉ ပေႃႇလသီႇ ၵဵဝ်ႇလူၺ်ႈ ၽေးယႃႈမဝ်းၵမ်

မိူဝ်ႈၼႆႉ ဝၼ်းထီႉ 13 တေႃႇထိုင် 15 January 2020 ႁွင်ႈၵၢၼ်လူင် ၽၢႆႇၽဵဝ်ႈမူၺ်ႉယႃႈမဝ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး RCSS လႄႈ ၸုမ်းTransnational Institute (TNI) ႁူမ်ႈၵၼ်ၸတ်းႁဵတ်း ပၢင်ဝွၵ်ႉသျွပ်ႉ ပေႃႇလသီႇ ၵဵဝ်ႇလူၺ်ႈ ၽေးယႃႈမဝ်းၵမ် သေ လႆႈၸတ်းႁဵတ်းၵႂႃႇ ဢွင်ႈတီႈႁူင်းလႅမ်း တီႈၼိုင်ႈ ၼႂ်းဝဵင်းၵဵင်းမႆႇ ၸိုင်ႈထႆး လႄႈ မီးၽူႈၶိုၼ်ႈႁွတ်ႈႁူမ်ႈ 35 ၵေႃႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2020-01-13T15:23:52

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%80%ad%e1%80%84%e1%80%ba%e1%82%87-3/

ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS ၸတ်းႁဵတ်းပၢင်ပွႆး ဝၼ်းလုၵ်ႈဢွၼ်ႇ ၼႂ်းၼႃႈတီႈၵုမ်းၵမ်

မိူဝ်ႈဝၼ်းထီႉ 10 January 2020 ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS ၸတ်းႁဵတ်းပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇ ၼႂ်းၼႃႈတီႈၵုမ်းၵမ် ၸႄႈဝဵင်းၶူဝ်လမ် ၸိုင်ႈတႆးပွတ်းၸၢၼ်း မီးသင်ႇၶႃႇၸဝ်ႈ၊ ၽူႈယႂ်ႇၵူၼ်းလူင်၊ ၸဝ်ႈၼႃႈတီႈ RCSS/SSA၊ ၶူးသွၼ်/မေႃသွၼ်၊ လုၵ်ႈဢွၼ်ႁူင်းႁဵၼ်းၸိူဝ်ႉၸၢတ်ႈ ဢိၵ်ႇတင်း ပေႃႈမႄႈၵူၼ်းမိူင်း ၶဝ်ႈႁူမ်ႈဢမ်ႇယွမ်း 500 ၵေႃႉ ဝႃႈၼႆ။ ပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇၼႆႉ လႆႈၸတ်းႁဵတ်းၵႂႃႇ မိူဝ်ႈဝၼ်းထီႉ 10 January 2020 တေႃႇပေႃးထိုင် ဝၼ်းထီႉ 11 January 2020 ၶၢဝ်းတၢင်းသွင်ဝၼ်း ဝႃႈၼႆ၊ ၼႂ်းဝၼ်းထီႉ 10 ယၢမ်းၵၢင်ၼႂ် 10 : 00 မူင်းၼၼ်ႉ မီးပၢင်ၶႄႉၶဵင်ႇ တၢင်းလဵၼ်ႈလၢႆလၢႆလွင်ႈလႄႈ ဢိၵ်ႇတင်း ပၢင်ပိတ်ႉမၢၵ်ႇၼင်သေ ယၢမ်းၵၢင်ၶမ်ႈ 19 : 00 မူင်း မီးပၢင်မူၼ်ႈသိူဝ်း တၢင်းၵႃႈၾိင်ႈငႄႈၾိင်ႈထုင်း ၼႆယဝ်ႉ။ ထိုင်မႃး ဝၼ်းထီႉ 11 January 2020 ယၢမ်းၵၢင်ၼႂ် 10 : 00 မူင်း လႆႈတႄႇပိုတ်ႇပၢင်ၵႅဝ်ႈၵႂႃႇသေ မီးသင်ႇၶႃႇၸဝ်ႈ ပိုတ်ႇပၢင် ပၼ်ဢေႃးဝႃႇတ လႄႈ ၽူႈမီးပုၼ်ႈၽွၼ်း ၶွင်ႇသီႇဢဝ်ႇၶိုၼ်းၸိုင်ႈတႆး RCSS၊ ႁူဝ်ၸုမ်း ဝဵင်းၵဵင်းတွင်း၊ ၸုမ်းၶႅၵ်ႇလီပၢင်ၸႃႉ ၼမ်ႉၶူင်း ဝဵင်းၶူဝ်လမ် ဢိၵ်ႇတင်း ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၶူဝ်လမ် ၶိုၼ်ႈႁွတ်ႈ မွၵ်ႇလၢတ်ႈၶေႃႈၵႂၢမ်း ပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇၵႂႃႇ ဝႃႈၼႆ။ ၼႂ်းပၢင်ၵႅဝ်ႈ ပွႆးဝၼ်းလုၵ်ႈဢွၼ်ႇၼၼ်ႉ ၽူႈမီးပုၼ်ႈၽွၼ်း ၼႂ်းၼႃႈတီႈ ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS မွၵ်ႇလၢတ်ႈၶေႃႈၵႂၢမ်း တိုၵ်းသူၼ်းပၼ်ႁႅင်းၸႂ် လုၵ်ႈႁဵၼ်း လႄႈ ပၼ်ပိုၼ်ႉႁူႉ ပေႃႈမႄႈလုၵ်ႈႁဵၼ်း ၵဵဝ်ႇလူၺ်ႈ ႁႂ်ႈသူင်ႇလုၵ်ႈဢွၼ်ႇ ၶိုၼ်ႈႁဵၼ်းၵူႈၵေႃႉ ဝႃႈၼႆ၊ ၽူႈၵွၼ်းႁူင်းႁဵၼ်းၸိူဝ်ႉၸၢတ်ႈၵေႃႈ မွၵ်ႇလၢတ်ႈၶေႃႈၵႂၢမ်း ယိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ ၽူႈၵမ်ႉၸွႆႈတႃႇပဵၼ်ပၢင်ပွႆး ဝၼ်းလုၵ်ႈဢွၼ်ႇ ဢိၵ်ႇတင်း ၽူႈတၢင်တူဝ် ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းၶူဝ်လမ် တွၼ်ႈပၼ်ၶႅပ်းၵႂၢမ်း “ယႃႇလိုမ်းပီႈၼွင်ႉတႆး” မၢႆ 2-3 ဢၼ်ၸဝ်ႈသူၺ်ႇလႃႉ ပၢင်ႇလႅင်းသႂ် ႁဵတ်းဢွၵ်ႇဝႆႉၼၼ်ႉ ဢဝ်မႃးၽၢၵ်ႇတွၼ်ႈပၼ် ပီႈၼွင်ႉၶႅၵ်ႇ လႄႈ ပေႃႈမႄႈၵူၼ်းမိူင်း ၸိူဝ်းမႃးၶဝ်ႈႁူမ်ႈ ပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇသေ ပၢင်ၵႅဝ်ႈယဝ်ႉတူဝ်ႈလီငၢမ်းၵႂႃႇ ယၢမ်းၵၢင်ဝၼ်း 11 : 00 မူင်း ၼႆယဝ်ႉ။ ဝၢႆးသေပၢင်ၵႅဝ်ႈယဝ်ႉတူဝ်ႈၵႂႃႇယဝ်ႉ ၵေႃႇမတီႇပၢင်ပွႆး ဢဝ်တၢင်းၵိၼ်ယႅမ်ႉ ဢၼ်ၸဝ်ႈတႃႇၼ ၽူႈမီးၼမ်ႉၸႂ် ၸေႇတၼႃႇၶဝ် မႃးလူႇဝႆႉတွၼ်ႈတႃႇလုၵ်ႈႁဵၼ်းၼၼ်ႉ ၸႅၵ်ႇပၼ်လုၵ်ႈႁဵၼ်းတင်းသဵင်ႈ၊ သိုပ်ႇသေၼၼ်ႉ ၶူးသွၼ်/မေႃသွၼ် ဢိၵ်ႇတင်း လုၵ်ႈႁဵၼ်း ႁူမ်ႈၵၼ်လဵၼ်ႈၵဵမ်းၵႂႃႇ ၼင်ႇမူၼ်ႈမူၼ်ႈသိူဝ်းသိူဝ်းသေ ထိုင်မႃးယၢမ်းတၢမ်းၶမ်ႈ 17 : 00 မူင်း မီးပၢင်မူၼ်ႈသိူဝ်း တၢင်းၵႃႈ ၾိင်ႈငႄႈၾိင်ႈထုင်းၵႂႃႇ တေႃႇပေႃးထိုင် တဵင်ႈၶိုၼ်း ဝႃႈၼႆ။ လႆႈႁူႉဝႃႈ ပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇၼႆႉ ၼွၵ်ႈလိူဝ်သေ ၸတ်းႁဵတ်းတီႈၼႂ်းၸႄႈဝဵင်းၶူဝ်လမ်ယဝ်ႉ ယူႇတီႈၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS လႆႈၸတ်းႁဵတ်းၵႂႃႇ ၼႂ်းၼႃႈတီႈၵုမ်းၵမ် လၢႆလၢႆဢွင်ႈတီႈ မိူၼ်ၼင်ႇ ၸႄႈဝဵင်းမွၵ်ႇမႆႇ၊ လွႆသၢမ်သိပ်း၊ ၵွင်းမုင်ႈမိူင်း ၸဵမ်ၸိူဝ်းၼႆႉ ဝႃႈၼႆ။ မိူဝ်ႈဝၼ်းထီႉ 9 January 2020 ပူၼ်ႉမႃးၼၼ်ႉၵေႃႈ ယူႇတီႈ ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS ၸတ်းႁဵတ်းပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇ တီႈငဝ်ႈၸိုင်ႈလွႆတႆးလႅင်းသေ မီးသင်ႇၶႃႈၸဝ်ႈ၊ ၽူႈယႂ်ႇၵူၼ်းလူင်၊ ၶူးသွၼ်/မေႃသွၼ် လုၵ်ႈဢွၼ်ႇႁူင်းႁဵၼ်းၸိူဝ်ႈၸၢတ်ႈ လႄႈ ပေႃႈမႄႈၵူၼ်းမိူင်းၶဝ်ႈႁူမ်ႈၵိုၼ်းၶွၼ်ႈ မိူၼ်ၵၼ် ၼႆယဝ်ႉ။ တႆးလွတ်ႈလႅဝ်း

['RCSS', 'ၶၢဝ်ႇ', 'ၵူႈလွင်ႈလွင်ႈ']

2020-01-11T15:36:52

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84%e1%82%87-%e1%80%9e%e1%80%bb-2/

ၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ တေမႃးဢႅဝ်ႇလႄႇမိူင်းႁူမ်ႈတုမ်

ၽူႈမီးပုၼ်ႈၽွၼ်း ၽွင်းလူင်ၽၢႆႇပၢႆးမၢၵ်ႈမီးလႄႈ ၽၢႆႇၵႃႉၶၢႆ လၢတ်ႈၵႂႃႇဝႃႈ ၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ (Xi Jinping) တေမႃးမိူင်းႁူမ်ႈတုမ် ၼႂ်းဝၼ်းထီႉ 17 လႄႈ ဝၼ်းထီႉ 18 January 2020 ပွၵ်ႈၼႆႉ ၼင်ႇႁိုဝ်မိူင်းႁူမ်ႈတုမ် ပေႃးတေလူင်းလၢႆးမိုဝ်းၸွမ်းၵၼ် တင်း မိူင်းၶႄႇ ႁႂ်ႈပေႃးပဵၼ်တၢင်းၵၢၼ် ၵဵဝ်ႇလူၺ်ႈလွင်ႈ ၽၢႆႇၽုၵ်ႇသွမ်ႈ သူၼ်ႁႆႈၼႃး တႃႇမွၵ်ႈ (8) ၶေႃႈၼၼ်ႉ တိုၵ်ႉၶတ်းၸႂ်ႁဵတ်းသၢင်ႈယူႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 9 January 2020 ၼၼ်ႉ ဢူးဢွင်ႇထူးၵႅမ်ၽွင်းလူင် ၽၢႆႇပၢႆးမၢၵ်ႈမီး လႄႈ ၽၢႆႇၵႃႉၶၢႆ မိူင်းႁူမ်ႈတုမ် လၢတ်ႈၵႂႃႇဝႃႈ လွင်ႈၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ တေမႃးမိူင်းႁူမ်ႈတုမ် ၼႂ်းတိုဝ်ႉတၢင်း ၶွပ်ႈၶူပ်ႇ မိူင်းႁူမ်ႈတုမ်မိူင်းမၢၼ်ႈ−မိူင်းၶႄႇ မီးလွင်ႈၵပ်းသိုပ်ႇမိုတ်ႈၵိုဝ်းၵၼ် ၶၢဝ်းတၢင်း 70 ပီႊ ပွၵ်ႈၵမ်းၼႆႉ တေမီးလွင်ႈ လူင်းလၢႆးမိုဝ်းၸွမ်းၵၼ် တင်း မိူင်းၶႄႇၵႂႃႇ ၵဵဝ်ႇလူၺ်ႈလွင်ႈ ၽၢႆႇၽုၵ်ႇသွမ်ႈ သူၼ်ႁႆႈၼႃး မိူၼ်ၼင်ႇ လွင်ႈတၢင်ႇသူင်ႇ ၶဝ်ႈသၢၼ် ၊ ၶဝ်ႈပဵမ် ၊ ဝူဝ်းၵႂၢႆး ဢိၵ်ႇတင်း ၵူၺ်ႈ ၸဵမ်ၸိူဝ်းၼႆႉ တႃႇမွၵ်ႈ (8) ၶေႃႈ ႁႂ်ႈပေႃးပဵၼ်တၢင်းၵၢၼ်ၵႂႃႇ ဝႃႈၼႆ။ ၽူႈမီးပုၼ်ႈၽွၼ်း ၽွင်းလူင်ၽၢႆႇလဵင်ႉလူ မိူင်းႁူမ်ႈတုမ်လၢတ်ႈဝႃႈ ပေႃးၸွမ်ၸိုင်ႈမိူင်းၶႄႇ ႁွတ်ႈမႃးၽႅဝ်မိူင်းႁူမ်ႈတုမ်ယဝ်ႉ တႃႇတေလူင်းလၢႆးမိုဝ်း ၵဵဝ်ႇလူၺ်ႈလွင်ႈ ၽၢႆႇၽုၵ်ႇသွမ်ႈသူၼ်ႁႆႈၼႃး တႃႇမွၵ်ႈ (8) ၶေႃႈၼၼ်ႉ သွင်ၽၢႆႇတိုၵ်ႉဢုပ်ႇဢူဝ်းငူပ်ႉငီႉၵၼ်ယူႇသေ ယၢမ်းၽွင်းတေႃႈလဵဝ် တိုၵ်ႉထိုင်ၸၼ်ႉႁဵတ်းသၢင်ႈ တႃႇတေလူင်းလၢႆးမိုဝ်းၵူၺ်းလႄႈ ပႆႇၸၢင်ႈမၵ်းမၼ်ႈ လၢတ်ႈလႆႈတႄႉတႄႉ ဝႃႈၼႆ။ ၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ တေမႃးမိူင်းႁူမ်ႈတုမ်ပွၵ်ႈၼႆႉ ၼွၵ်ႈလိူဝ်သေ မိူင်းႁူမ်ႈတုမ် တေလူင်းလၢႆးမိုဝ်းၸွမ်းၵၼ် တင်း မိူင်းၶႄႇ ၽၢႆႇၽုၵ်ႇသွမ်ႈ ႁႂ်ႈပေႃးပဵၼ်တၢင်းၵၢၼ်ယဝ်ႉ တႃႇတေလူင်းလၢႆးမိုဝ်း လိၵ်ႈႁူမ်ႈမၢႆ MOU ဢၼ်ၵဵဝ်ႇၵပ်းၵၼ်တင်း ၵၢၼ်ပၢႆးမၢၵ်ႈမီး တႃႇ 3 ၶေႃႈၵေႃႈ ၽွင်းလူင်ၽၢႆႇပၢႆးမၢၵ်ႈမီး လႄႈ ၽၢႆႇၵႃႉၶၢႆ မိူင်းႁူမ်ႈတုမ် လႆႈႁၢင်ႈႁႅၼ်းဝႆႉယူႇ ၼႆယဝ်ႉ။ ၶေႃႈမုၼ်း – 7 Day Newsတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-11T12:51:31

https://taifreedom.com/%e1%80%84%e1%80%9d%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%9c%e1%80%bd%e1%82%86%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba%e1%80%b8-2/

ငဝ်ႈၸိုင်ႈ လွႆတႆးလႅင်း ၸတ်းႁဵတ်းပၢင်ပွႆး ဝၼ်းလုၵ်ႈဢွၼ်ႇ

ၸွမ်းၼင်ႇ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း လႆႈၸတ်းႁဵတ်း ပွႆးသူင်သိူဝ်း ဝၼ်းလုၵ်ႈဢွၼ်ႇ ၵူႈပီႊပီႊၼၼ်ႉသေ ၼႂ်းပီႊ 2020 ၼႆႉၵေႃႈ ယူႇတီႈႁူင်းႁဵၼ်းၸၢတ်ႈ ငဝ်ႈၸိုင်ႈ လွႆတႆးလႅင်း ဢိၵ်ႇတင်း ၼႂ်းၼႃႈတီႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး ၸတ်း ႁဵတ်း ပွႆးဝၼ်းလုၵ်ႈဢွၼ်ႇ ဝႃႈၼႆ။ မိူဝ်ႈဝၼ်းထီႉ 9 – 10 January 2020 ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး ၸုမ်းပွင်ၵၢၼ် ပၢႆးပိင်ႇၺႃႇ ငဝ်ႈၸိုင်ႈလွႆတႆးလႅင်း ဢိၵ်ႇတင်း ၼႂ်းၼႃႈတီႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး ၵူႈၼႃႈတီႈ ၸတ်းႁဵတ်းပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇ မီးလုၵ်ႈဢွၼ်ႇ ႁူင်းႁဵၼ်း ၸိူဝ်ႈၸၢတ်ႈ လႄႈ ပေႃႈမႄႈၵူၼ်းမိူင်းၶဝ်ႈႁူမ်ႈ ၵိုၼ်းၶွၼ်ႈၼမ် ဝႃႈၼႆ။ ယူႇတီႈ ငဝ်ႈၸိုင်ႈလွႆတႆးလႅင်း လႆႈၸတ်းႁဵတ်းပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇၵႂႃႇ ၼႂ်းဝၼ်းထီႉ 9 January ၶၢဝ်းယၢမ်း 09:00 မူင်း ၵၢင်ၼႂ်သေ မီးၵႅမ်ႁူဝ်ပဝ်ႈ (1) ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းၸၢႆးယီႈ ပိုတ်ႇပၢင်ၵႅဝ်ႈၵႂႃႇလႄႈ မီးၸဝ်ႈသိုၵ်းလူင်သီႇရီႉ၊ ၸဝ်ႈသိုၵ်းဢွင်ႇမျုႉ ဢိၵ်ႇတင်း ၽူႈယႂ်ႇၵူၼ်းလူင် ၵူႈႁွင်ႈၵၢၼ် မီးပေႃႈမႄႈၵူၼ်းမိူင်း ၵေႃႉသိုၵ်း/ၵေႃႉႁၼ် လုၵ်ႈဢွၼ်ႇႁူင်းႁဵၼ်းၸိူဝ်ႉၸၢတ်ႈၶဝ်ႈႁူမ်ႈ ဢမ်ႇယွမ်း 400 ၵေႃႉပၢႆ ၼႆယဝ်ႉ။ ၼႂ်းပၢင်သူင်သိူဝ်း ဝၼ်းပွႆးလုၵ်ႈဢွၼ်ႇ တီႈငဝ်ႈၸိုင်ႈ လွႆတႆးလႅင်း မီးပႃးပၢင်ၼႄ ၶိူင်ႈၵွင်ႈၵၢင်ႇ ဢၼ်ၸႂ်ႉတိုၵ်း ၼႂ်းၼႃႈသိုၵ်း လၢႆလၢႆမဵဝ်း ၼင်ႇႁိုဝ် လုၵ်ႈဢွၼ်ႇပေႃးတေလႆႈႁူႉလႆႈႁၼ်လႄႈ ထိုင်မႃးယၢမ်းၵၢင်ဝၼ်း မီးပႃးပၢင်ၵိၼ်ၶဝ်ႈႁူမ်ႈမူႇၵၼ်ႇလႄႈ ပၢင်လဵၼ်ႈၵဵမ်းလုၵ်ႈဢွၼ်ႇ ၼႆယဝ်ႉ။ ဢိင်ၼိူဝ် လႆႈၸတ်းႁဵတ်း ပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇၼႆႉသေ ယူႇတီႈၼႃႈတီႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး ၸုမ်းပွင်ၵၢၼ်ပၢႆးပိင်ႇၺႃႇ ၵူႈၼႃႈတီႈၵေႃႈ တေၸတ်းႁဵတ်း ပၢင်ပွႆးသူင်သိူဝ်း ဝၼ်းလုၵ်ႈဢွၼ်ႇၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-10T19:38:36

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%82%82%e1%80%ba-2/

ပေႃႈမႄႈၵူၼ်းမိူင်း ၼႂ်းၸႄႈဝဵင်းၵျွၵ်းမႄး ႁူမ်ႈၵၼ်ၸတ်းႁဵတ်း ပၢင်းပွႆးယုၵ်ႉယွင်ႈၵုင်ႇမုၼ် ၸဝ်ႈၶူးမေႃတႆး

ၵေႃလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇတင်း ပေႃႈမႄႈၵူၼ်းမိူင်း ၼႂ်းၸႄႈဝဵင်းၵျွၵ်းမႄး ႁူမ်ႈၵၼ်ၸတ်းႁဵတ်း ပၢင်ပွႆးယုၵ်ႉယွင်ႈၵုင်ႇမုၼ် ၸဝ်ႈၶူးမေႃတႆး လၢႆလၢႆၸဝ်ႈလႄႈ ၵၼ်ႇတေႃးပႃး ၶုမ်ပႃႇႁဵဝ်ႈၸဝ်ႈၶူးမေႃ ၸဝ်ႈဢမၢတ်ႈလူင်မိူင်းၼွင် ပွၵ်ႈၵမ်း (45) ဝႃႈၼႆ။ မိူဝ်ႈဝၼ်းထီႉ 9 January 2020 ဝၼ်းလိူၼ်ၵမ်မူၼ်း ယၢမ်းၵၢင်ၼႂ် 8 : 30 မူင်း ၼၼ်ႉ ၵေႃႉလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇတင်း ပေႃႈမႄႈၵူၼ်းမိူင်း ၼႂ်းၸႄႈဝဵင်းၵျွၵ်းမႄး ၶွၼ်ႈတုမ်ႁႅင်းၽွမ်ႉႁူမ်ႈၵၼ်တီႈ ၵျွင်းတႆးၽႃႉပွတ်း ၵၢင်ဝဵင်းၵျွၵ်းမႄးသေ သိုပ်ႇပႆမုင်ႈၼႃႈၸူး ၶုမ်ပႃႇႁဵဝ်ႈ ၸဝ်ႈၶူးမေႃ ၸဝ်ႈဢမၢတ်ႈလူင်မိူင်းၼွင် ဢၼ်မီးတီႈႁိမ်း ဝၢၼ်ႈၵွင်းမူး ဢိူင်ႇၵွင်းမၢၵ်ႇလၢင်း ဝႃႈၼႆ။ ၼႂ်းပၢင်ၵၼ်ႇတေႃးယုၵ်ႉယွင်ႈၵုင်ႇမုၼ် ၸဝ်ႈၶူးမေႃတႆး ပွၵ်ႈၵမ်း (45) ၼႆႉ လုင်းၸၢႆးပႃႉ ၼႃႇယၵ ၵေႃလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇတင်း မေႃသွၼ်ၸၢႆးလႅင်းႁၢၼ် ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး မွၵ်ႇလၢတ်ႈၶေႃႈၵႂၢမ်း ယိၼ်းၸူမ်းၶွပ်ႈၸႂ် ပေႃႈမႄႈၵူၼ်းမိူင်း ၸိူဝ်းမႃးၶဝ်ႈႁူမ်ႈ ပၢင်ၵၼ်ႇတေႃး ၸဝ်ႈၶူးမေႃ ၸဝ်ႈဢမၢတ်ႈလူင်မိူင်းၼွင် လႄႈ ၶုၵ်းထူပ်းၵုင်ႇမုၼ် ၸဝ်ႈၶူးမေႃတႆးတင်းသဵင်ႈ ဝႃႈၼႆ ၊ သိုပ်ႇသေၼၼ်ႉ လုင်းၸၢႆးၵေႃႇမိူင်း (ႁွင်ႉ) ၸရေးၵႃၶမ်း သိုပ်ႇတၢၼ်ႈၶႆႈၼႄပိုၼ်း ၸဝ်ႈၶူးမေႃတႆး လၢႆလၢႆၸဝ်ႈ ဢၼ်မီးၵုင်ႇမုၼ်တေႃႇ ပီႈၼွင်ႉတႆးႁဝ်းမႃး ပၢၼ်သိုပ်ႇပၢၼ် ဝႃႈၼႆ။ ပၢင်ပွႆးယုၵ်ႉယွင်ႈၵုင်ႇမုၼ် ၸဝ်ႈၶူးမေႃတႆး လၢႆလၢႆၸဝ်ႈ လႄႈ ၵၼ်ႇတေႃးၶုမ်ပႃႇႁဵဝ်ႈ ၸဝ်ႈၶူးမေႃ ၸဝ်ႈဢမၢတ်ႈလူင်မိူင်းၼွင် ပွၵ်ႈၵမ်း (45) ၼႆႉ မီးပေႃႈမႄႈၵူၼ်းမိူင်း ၼႂ်းၸႄႈဝဵင်းၵျွၵ်းမႄး (5) ပွၵ်ႉလႄႈ ဝၢၼ်ႈ (23) ဝၢၼ်ႈ ႁူဝ်ၼပ်ႉၵူၼ်းဢမ်ႇယွမ်း 870 ၵေႃႉ ၶိုၼ်ႈႁွတ်ႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-10T19:12:56

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%80%9c%e1%80%84%e1%80%ba%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%90%e1%80%ae/

ၾႆးမႆႈလင်ႁိူၼ်းၵူၼ်းတီႈ ဝဵင်းမိူင်းၵုတ်ႈ (12) လင်

မိူဝ်းဝႃး ဝၼ်းထီႉ 9 January 2020 ယၢမ်းဝၢႆးဝၼ်း ၸုမ်းၽၢႆႇၶႄၾႆး လၢတ်ႈၵႂႃႇဝႃႈ ၾႆးမႆႈ တီႈဝဵင်းမိူင်းၵုတ်ႈလႄႈ လင်ႁိူၼ်းၵူၼ်း (12) လင် ပႃးၵႂႃႇၼႂ်းၾႆး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈမီးပုၼ်ႈၽွၼ်း ၸုမ်းၽၢႆႇၶႄၾႆးၵေႃႉၼိုင်ႈ လၢတ်ႈၼႄဝႃႈ ဢွင်ႈတီႈၾႆးမႆႈၼႆႉ ပဵၼ်တီႈပွၵ်ႉမင်ႇၵလႃႇ ဝဵင်းမိူင်းၵုတ်ႈ ဝႃႈၼႆ ၊ ႁဝ်းၶႃႈဢဝ်လူတ်ႉၵႃးၶႄၾႆး (7) လမ်း တၢင်ႇၼမ်ႉသေ ၵႂႃႇၶႄႁူတ်းၾႆးသေတႃႉ ယွၼ်ႉသဵၼ်ႈတၢင်းၵဵဝ်ႇၵႅပ်ႈၼႃႇ လူတ်ႉၵႃးၶႄၾႆးတႃႇတေၶဝ်ႈၵႂႃႇၸူး တီႈၾႆးမႆႈၼၼ်ႉ မီးလွင်ႈယၢပ်ႇၽိုတ်ႇလႄႈ ၾႆးၸင်ႇလႆႈမႆႈၵႂႃႇ လင်ႁိူၼ်းၵူၼ်း (12) လင် ဝႃႈၼႆ။ “ပေႃးတေဝႃႈတႄႉတႄႉမၼ်း ဢွင်ႈတီႈၾႆးမႆႈၼၼ်ႉ ၸမ်ၵၼ်တင်းၸုမ်းၽၢႆႇၶႄၾႆးၵူၺ်း ၊ ပေႃးဢဝ်လူတ်ႉၵႃးၵႂႃႇၼႆ ၸႂ်ႉၶၢဝ်းယၢမ်းမွၵ်ႈ (8) မိၼိတ်ႉၵေႃႈၽႅဝ်ယဝ်ႉ ၵူၺ်းၵႃႈသဵၼ်ႈတၢင်းၵဵဝ်ႇ တႃႇတေၶဝ်ႈၵႂႃႇၸူးတီႈ ၾႆးမႆႈၼၼ်ႉၵႅပ်ႈလႄႈ လူတ်ႉၵႃးၶႄၾႆး ဢမ်ႇၸၢင်ႈၶဝ်ႈၵႂႃႇႁွတ်ႈထိုင် ၊ ႁဝ်းၶႃႈ ဢဝ်လွတ်ႇၼမ်ႉ ယူႇတီႈၵႆၵႆသေ ႁူတ်းၶႄၾႆးၵူၺ်း ၊ ထႅင်ႈလွင်ႈၼိုင်ႈၵေႃႈ ယွတ်ႈၾႆးသမ်ႉလုၵ်ႉႁႅင်းလႄႈ ထိုင်ယၢမ်းႁူဝ်ၶမ်ႈမွၵ်ႈ 3 : 10 မူင်း ၸင်ႇတေၶႄၾႆးမွတ်ႇလႆႈ ဝႃႈၼႆ ၊ ၵူၺ်းၵႃႈလင်ႁိူၼ်းၵူၼ်း (12) လင် ၾႆးလႆႈမႆႈၵႂႃႇသေ ၼႂ်းၼၼ်ႉ ပႃးႁိူၼ်းသွင်ထပ်ႈ ၊ ႁိူၼ်းၽႃလၢႆး ၸဵမ်ၸိူဝ်းၼႆႉ ၵူၼ်းမိူင်းတႄႉ ဢမ်ႇမီးလွင်ႈတိူဝ်ႉမၢတ်ႇၸဵပ်းသင်” ၼႆယဝ်ႉ။ ၵဵဝ်ႇၵပ်းလွင်ႈ ၾႆးမႆႈလင်ႁိူၼ်းၵူၼ်း (12) လင် တီႈပွၵ်ႉဢွင်ႇမင်ႇၵလႃႇ ဝဵင်းမိူင်းၵုတ်ႈၼႆႉသေ ယွၼ်ႉသင်လႄႈၾႆးလႆႈမႆႈ ၶူဝ်းၶွင် ဢၼ်လူႉသုမ်းၵႂႃႇတီႈၼႂ်းၾႆး မီးၵႃႈၶၼ်ငိုၼ်း မွၵ်ႈႁိုဝ်ၼႆၼၼ်ႉ ဢမ်ႇပႆႇလႆႈႁၼ် ၽူႈမီးပုၼ်ႈၽွၼ်းၶဝ် ပိုၼ်ၽၢဝ်ႇ ပဵၼ်တၢင်းၵၢၼ် ၼႆယဝ်။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-10T15:03:06

https://taifreedom.com/%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8-3-%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9a%e1%80%af/

ၽူႈၼမ်း 3 ၸိုင်ႈမိူင်း ယုမ်ႇယမ်ဝႃႈ ဢီႇရၢၼ်ႇပိုတ်းယိုဝ်း ႁိူဝ်းမိၼ်တူၵ်း ၵူၼ်းလႆႈလူႉတၢႆ 176 ၵေႃႉ

လူင်ပွင်ၸိုင်ႈ 3 ၸိုင်ႈမိူင်း ဢွၵ်ႇမႃးလၢတ်ႈ ၵဵဝ်ႇလူၺ်ႈလွင်ႈ ႁိူဝ်းမိၼ် သၢႆၵၢၼ်မိၼ် မိူင်းယူႇၶရဵၼ်း တူၵ်းတီႈမိူင်းဢီႇရၢၼ်ႇၼၼ်ႉ လႅပ်ႈတေၺႃးမၢၵ်ႇလူင် တပ်ႉသိုၵ်းဢီႇရၢၼ်ႇ ပိုတ်းယိုဝ်းၵေႃႈ ပဵၼ်လႆႈ ဝႃႈၼႆ။ ဢိင်ၼိူဝ် မိူဝ်ႈဝၼ်းထီႉ 8 January 2020 ၶၢဝ်းယၢမ်း 02:42 မူင်း ၵၢင်ၼႂ်ၸဝ်ႉၼၼ်ႉ ႁိူဝ်းမိၼ် Boeing 737-800 Ukraine International Airlines သၢႆၵၢၼ်မိၼ် မိူင်းယူႇၶရဵၼ်း လႆႈတႅၵ်ႇပဵၼ်ၾႆး မႅၼ်ႈၽွင်းမိၼ်ယူႇၼိူဝ်ၵၢင်ႁၢဝ်ၼၼ်ႉသေ လႆႈယၢတ်ႇ တူၵ်းလူင်းၶိုၼ်း ႁဵတ်းႁႂ်ႈမီးၵူၼ်းလူႉသဵင်ႈတၢႆထိုင် 176 ၵေႃႉ ၼႂ်းဝဵင်းလူင် ထီႇႁႃႇရၢၼ်ႇ (Tehran) မိူင်းဢီႇရၢၼ်ႇၼၼ်ႉ လူင်ပွင်ၸိုင်ႈ 3 ၸိုင်ႈမိူင်း ယုမ်ႇယမ်ဝႃႈ တေပဵၼ်ႁွႆးမိုဝ်း တပ်ႉသိုၵ်း ဢီႇရၢၼ်ႇ ပိုတ်းယိုဝ်းၶိူင်ႈမၢၵ်ႇလူင် ဝႃႈၼႆ။ ယွၼ်ႉဝႃႈ မိူဝ်ႈၼႂ်ၸဝ်ႉ ဝၼ်းထီႉ 8 January တပ်ႉသိုၵ်းဢီႇရၢၼ်ႇ မီးလွင်ႈပိုတ်းယိုဝ်းၶိူင်ႈ မၢၵ်ႇလူင်သႂ်ႇ တပ်ႉသိုၵ်းဢမေႇရီႇၵၢၼ်ႇ ဢၼ်ပၵ်းတပ်ႉဝႆႉ တီႈမိူင်းဢီႇရၵ်ႉၼၼ်ႉ 2 ဢွင်ႈတီႈ မၢၵ်ႇလူင် တႃႇ 22 လုၵ်ႈ လႄႈ ဝၢႆးတပ်ႉသိုၵ်းဢီႇရၢၼ်ႇပိုတ်းယိုဝ်းမၢၵ်ႇလူင်ယဝ်ႉ ဢမ်ႇႁိုင်သင် ၵိုင်ႉၵၢင်ႉပဵၼ်ၽေး ႁိူဝ်းမိၼ် ဢၼ်လုၵ်ႉတီႈဝဵင်းလူင် ထီႇႁႃႇရၢၼ်ႇ (Tehran) ၼႂ်းမိူင်း ဢီႇရၢၼ်ႇ ဢၼ်တေမိၼ်ၵႂႃႇ မိူင်းယူႇၶရဵၼ်းၼၼ်ႉ ၵိုင်ႉၵၢင်ႉပဵၼ်ၽေးၵႂႃႇ ထိုင်တီႈဢမ်ႇမီး ၵူၼ်းလွတ်ႈ သၢႆၸႂ်သေၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈၼမ်း 3 ၸိုင်ႈမိူင်း မိူင်းဢမေႇရီႇၵၢၼ်ႇ လႄႈ မိူင်းၶၼေႇတႃႇ ဢိၵ်ႇတင်း မိူင်းဢင်းၵိတ်းၵေႃႈ လႆႈၶေႃႈမုၼ်းၶၢဝ်ႇဝႃႈ ႁိူဝ်းမိၼ်လမ်းၼႆႉ လႆႈထုၵ်ႇတပ်ႉသိုၵ်း ဢီႇရၢၼ်ႇ ဢဝ်ၶိူင်ႈမၢၵ်ႇလူင် ပိုတ်းယိုဝ်းတိူဝ်ႉလႄႈ လႆႈပဵၼ်ၽေးၵႂႃႇ ဝႃႈၼႆ။ ၼႂ်းႁိူဝ်းမိၼ် လမ်းၼႆႉ မီးၵူၼ်းမိူင်း ၶၼေႇတႃႇ 63 ၵေႃႉ လႆႈလူႉသဵင်ႈတၢႆၵႂႃႇတင်းမူတ်း ယူႇတီႈ လူင်ပွင်ၸိုင်ႈ လႄႈ ၵူၼ်းမိူင်းၶၼေႇတႃႇၵေႃႈ ပဵၼ်ဢၼ်မွင်ၸႂ်ၸွမ်း ၽေးၵိုင်ႉၵၢင်ႉ ပွၵ်ႈၵမ်းၼႆႉ တႄႉတႄႉ ၼႆယဝ်ႉ။ ၶေႃႈမုၼ်း – Matichonတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2020-01-10T14:33:37

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-8/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်း ႁူင်းႁဵၼ်းၸိူဝ်ႉၸၢတ်ႈ လႄႈ လူႇတၢၼ်းငိုၼ်း တီႈဝတ်ႉၵျွင်း မုၼ်ၸဝ်ႈ

ၸွမ်းၼင်ႇ တၢင်းယိူင်းဢၢၼ်း ၸုမ်းတႆးၽွမ်ႉၵၼ် မီးဝႆႉၼၼ်ႉသေ လႆႈတုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈယဝ်ႉ သိုပ်ႇဢဝ်ငိုၼ်းၸွႆႈထႅမ်ပၼ် လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း လႄႈ လူႇတၢၼ်းငိုၼ်း တီႈဝတ်ႉၵျွင်းမုၼ်ၸဝ်ႈ ပွၵ်ႉ 4 ဝဵင်းတၢင်ႉယၢၼ်း။ ဝၼ်းထီႉ 05 January 2020 ၸႆးပိုၼ်းလႅင်း ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 1,000,000 သႅၼ်ပျႃး ၸွႆႈထႅမ်ပၼ် တီႈႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈလွႆတႆးလႅင်း တႃႇႁႂ်ႈပဵၼ်ႁႅင်းၸႂ်လႄႈ လွင်ႈၵမ်ႉၸွႆႈထႅမ် ပၢႆးပၺ်ႇၺႃႇ ၼေႃႇတႅၼ်းၶိူဝ်း ၼႆယဝ်ႉ ၊ ယူႇတီႈ ၸၢႆးလၢၼ်တႆး ၽူႈၸတ်းၵၢၼ် ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး ၵေႃႈ ပဵၼ်ဢၼ်ယိၼ်းလီ ႁူမ်ၸူမ်းတႄႉတႄႉ လႄႈ ၼင်ႇႁိုဝ် ၽူႈမီးၼမ်ႉၸႂ် ၸေႇတၼႃႇၶဝ် ပေႃးတေၵိုၵ်းပိုၼ်းၵႂႃႇ ပီႊယၢဝ်းၶၢဝ်းႁိုင်ၼၼ်ႉ ၸၢႆးလၢၼ်တႆး လႆႈတၢင်တူဝ် လုၵ်ႈႁဵၼ်းတင်းသဵင်ႈသေ ႁဵတ်းဝႂ်ယွင်ႈၵုင်ႇယေႃးမုၼ် တွၼ်ႈထိုင်ပၼ် တီႈၽူႈမီးၼမ်ႉၸႂ် ၸေႇတၼႃႇၶဝ်ၵႂႃႇ ယူႇၼႆယဝ်ႉ။ ၼႂ်းဝၼ်းထီႉ 06 January 2020 ၵေႃႈ ၼၢင်းၶမ်းၽွင် ၵေႃႉပဵၼ်ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇတင်းသဵင်ႈသေ ဢဝ်ငိုၼ်းမၢၼ်ႈ 700,000 ပျႃး ၵႂႃႇလူႇတၢၼ်းပၼ် တီႈၸဝ်ႈၶူး ပၺ်ႇၺႃႇသႃႇမိ ဢၼ်ပဵၼ်ၸဝ်ႈၼင်ႈၵျွင်း ၵျွင်းၵၢင်ဝဵင်း ပွၵ်ႉ 4 ဝဵင်းတၢင်ႉယၢၼ်း တႃႇႁႂ်ႈပဵၼ် ငိုၼ်းၵုမ်းလုမ်းလႃး ၵေႃႇသၢင်ႇဝတ်ႉမႂ်ႇ/ၵျွင်းမႂ်ႇ ၼႆယဝ်ႉ ၊ ယူႇတီႈၸဝ်ႈၶူး ၵေႃႈ လႆႈပၼ်ၵႂၢမ်းမင်ႇၵလႃႇ ထိုင်ပၼ်တီႈ ၽူႈမီးၼမ်ႉၸႂ် ၸေႇတၼႃႇၶဝ်တင်းသဵင်ႈ ႁႂ်ႈယူႇလီၵိၼ်ဝၢၼ် ၵတ်းယဵၼ်သိူဝ်းသႃႇ ၵူႈၵေႃႉၵူႈၵူၼ်း ၼႆယူႇယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇလႄႈသင် ၶႂ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ပေႃးၼႆၸိုင် ၵပ်းသိုပ်ႇလႆႈတီႈ မၢႆၽူင်းၶႄႇ ၸၢႆးႁၵ်ႉၶိူဝ်း 15,911,757,049 ၊ ယိင်းဢွၼ်ႇ 13,763,297,106 ဢိၵ်ႇတင်း မၢႆၽူင်းမၢၼ်ႈ ၸၢႆးၶိူဝ်းႁၢၼ် 09,960,217,636 ၼႆႉ လႆႈယူႇ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2020-01-10T13:07:27

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%81%bc%e1%80%ba%e1%82%88%e1%80%9c%e1%80%ad%e1%81%b5%e1%80%ba/

ဢမေႇရီႇၵၢၼ်ႇ ယိုၼ်ႈလိၵ်ႈထိုင် လုမ်းၸုမ်းၸၢတ်ႈၸိုင်ႈလုမ်ႈၾႃႉ (UN)

ၸွမ်ၸိုင်ႈ ဢမေႇရီႇၵၢၼ် တူဝ်ႇၼႄႇ ထရမ်ႉ သပ်းၸႅင်ႈၶၢဝ်ႇဝႃႈ လွင်ႈၶဵင်ႈၶႅင် ၵၢၼ်သိုၵ်း ဢီႇရၢၼ်ႇ လႄႈ ဢမေႇရီႇၵၢၼ်ႇ မီးလွင်ႈလူတ်းယွမ်းလူင်း ၵူၺ်းၵႃႈ ဢမေႇရီႇၵၢၼ်ႇ တေသိုပ်ႇ ပိၵ်ႉဢိုတ်းပၢႆးမၢၵ်ႈမီး မိူင်းဢီႇရၢၼ်ႇၵႂႃႇ လႄႈ လႆႈယိုၼ်ႈလိၵ်ႈထိုင် လုမ်းၸၢတ်ႈၸိုင်ႈလုမ်ႈၾႃႉ (UN) တႃႇတေဢုပ်ႇဢူဝ်း ငူပ်ႉငီႉၵၼ်ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈ တပ်ႉသိုၵ်းဢမေႇရီႇၵၢၼ်ႇ ၸႂ်ႉႁိူဝ်းမိၼ်တရူၼ်း ပိုတ်းယိုဝ်းၶႃႈႁႅမ်တၢႆ ၽူႈၼမ်းသိုၵ်း ၸုမ်းၶိုၵ်ႉတွၼ်း (Quds force) ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) မိူဝ်ႈဝၼ်းထီႉ 3 January 2020 တီႈႁိမ်းဝၢင်းႁိူဝ်းမိၼ် မိူင်းဢီႇရတ်ႉၼၼ်ႉသေ ထိုင်မႃးဝၼ်းထီႉ 8 January ယၢမ်းၵၢင်ၼႂ်ၸဝ်ႉ တပ်ႉသိုၵ်းဢီႇရၢၼ်ႇ မီးလွင်ႈပိုတ်းယိုဝ်း မၢၵ်ႇလူင် 22 လုၵ်ႈ တုမ်ႉတွပ်ႇၶိုၼ်း တပ်ႉသိုၵ်းဢၼ်မေႇရီႇၵၢၼ်ႇ ဢၼ်မီးၼႂ်းမိူင်း ဢီႇရတ်ႉၼၼ်ႉ 2 ဢွင်ႈတီႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇတပ်ႉသိုၵ်း ဢီႇရၢၼ်ႇတႄႉလၢတ်ႈဝႃႈ မီးၵူၼ်းသိုၵ်း ဢမေႇရီႇၵၢၼ်ႇ လႆႈလူႉတၢႆၵႂႃႇ 80 ၵေႃႉ ၼႆသေတႃႉ၊ ၸွမ်ၸိုင်ႈမိူင်း ဢမေႇရီႇၵၢၼ်ႇ တူဝ်ႇၼႄႇထရမ်ႉတႄႉ ဢွၵ်ႇမႃးသပ်းၸႅင်ႈၶၢဝ်ႇဝႃႈ ဢမ်ႇမီးၵူၼ်းသိုၵ်း ဢမေႇရီႇၵၢၼ်ႇ လႄႈ ၸုမ်းသိုၵ်းဢူၺ်းလီ လႆႈလူႉတၢႆသေၵေႃႉ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ဢမေႇရီႇၵၢၼ်ႇ မီးၶိူင်ႈၵမ်ႉၵႅမ်သိုၵ်း ဢၼ်ၶိုတ်းၵၢပ်ႈတူဝ်ႈတၼ်းဝႆႉယူႇ ၵူၺ်းၵႃႈ ဢမ်ႇၸမ်ပဵၼ် တီႈတေဢဝ်ဢွၵ်ႇမႃးၸႂ်ႉ ၼႂ်းယၢမ်းလဵဝ်ၼႆႉ ၼႆသေ ပေႃးတူၺ်းၸွမ်း ငဝ်းလၢႆးတပ်ႉသိုၵ်း ဢီႇရၢၼ်ႇ ဢၼ်ယၢမ်ႈမီးလွင်ႈၶဵင်ႈၶႅင် တေႃႇတပ်ႉသိုၵ်း ဢမေႇရီႇၵၢၼ်ႇၼၼ်ႉ မိူၼ်တေလူတ်းယွမ်းလူင်း ၵႂႃႇၽွင်ႈယဝ်ႉလႄႈ တေသိုပ်ႇၸႂ်ႉလွၵ်းလၢႆး ဢူၼ်ႈဢွၼ်ႇသေ ပၼ်တၢမ်ႇတၢင်းၽိတ်း မိူင်းဢီႇရၢၼ်ႇၵႂႃႇ လူၺ်ႈတေပိၵ်ႉဢိုတ်းပႅတ်ႈ ၵၢၼ်ပၢႆးမၢၵ်ႈမီး မိူင်းဢီႇရၢၼ်ႇၵမ်ႈၽွင်ႈ ဝႃႈၼႆ။ ထိုင်မႃး ၼႂ်းဝၼ်းထီႉ 9 January 2020 ၸဝ်ႈၼႃႈတီႈၽွင်းတၢင် မိူင်းဢမေႇရီႇၵၢၼ်ႇ ဢၼ်ယူႇဝႆႉတီႈ လုမ်းၸုမ်းၸၢတ်ႈၸိုင်ႈလုမ်ႈၾႃႉ United Nations (UN) ၼၼ်ႉ လႆႈယိုၼ်ႈလိၵ်ႈတၢင်ႇထိုင် ၸုမ်းပွင်ၵၢၼ် ၸၢတ်ႈၸိုင်ႈလုမ်ႈၾႃႉ (UN) ၵႂႃႇ၊ ၼႂ်းလိၵ်ႈ တႅမ်ႈဝႆႉဝႃႈ ဢမေႇရီႇၵၢၼ်ႇ ၽွမ်ႉတႃႇတေဢုပ်ႇဢူဝ်းငူပ်ႉငီႉၵၼ် တင်းလူင်ပွင်ၸိုင်ႈ မိူင်းဢီႇရၢၼ်ႇယူႇ ၼင်ႇႁိုဝ်ပေႃးတေဢမ်ႇပဵၼ်ၽေး တေႃႇၵူၼ်းတင်းလုမ်ႈၾႃႉလႄႈ လွင်ႈတပ်ႉသိုၵ်း ဢမေႇရီႇၵၢၼ်ႇ လႆႈပိုတ်းယိုဝ်း ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ၼၼ်ႉ ပဵၼ်ပုၼ်ႈတႃႇ ၵႅတ်ႇၶႄၶိူဝ်းၵူၼ်း ဢမေႇရီႇၵၢၼ်ႇၵူၺ်း ၼႆယဝ်ႉ။ ၽူႈၼင်ႈၸိုင်ႈ သၽႃးသုင်သုတ်း မိူင်းဢမေႇရီႇၵၢၼ်ႇ ၼဵၼ်ႇသီႇ ၽေလူဝ်ႇသီႉ (Nancy Pelosi) ဢွၵ်ႇမႃး လၢတ်ႈဝႃႈ ပဵၼ်ဢၼ်ၸႂ်ဢမ်ႇလီၸွမ်း ၵဵဝ်ႇလူၺ်ႈလွင်ႈ လူင်ပွင်ၸိုင်ႈ ဢမေႇရီႇၵၢၼ်ႇ တေပိုတ်ႇပၢင်တိုၵ်းၸူး မိူင်းဢီႇရၢၼ်ႇလႄႈ ၼႂ်းဝၼ်းထီႉ 9 January ၼႆႉၵူၺ်းၼင်ႇၵဝ်ႇ သၽႃးသုင်သုတ်း မိူင်းဢမေႇရီႇၵၢၼ်ႇ လႆႈမၵ်းမၼ်ႈ တႃႇတေၵုမ်းၵမ်ဢႃႇၼႃႇ တူဝ်ႇၼႄႇထရမ်ႉဝႆႉ ႁၢမ်ႈၸႂ်ႉဢဵၼ်ႁႅင်းတပ်ႉသိုၵ်း တိုၵ်းတေႃးတေႃႇ မိူင်းဢီႇရၢၼ်ႇ လူၺ်ႈၵူႈလွၵ်းလၢႆး သင်တေၸႂ်ႉ ဢဵၼ်ႁႅင်းတပ်ႉသိုၵ်း တိုၵ်းတေႃးတေႃႇမိူင်းဢီႇရၢၼ်ႇ ယူႇတီႈ သၽႃးသုင်သုတ်း ဢမေႇရီႇၵၢၼ်ႇ ပၼ်ၶေႃႈမၵ်ႉမၼ်ႈယဝ်ႉၵွၼ်ႇ ၸင်ႇႁဵတ်းသၢင်ႈလႆႈ ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-09T21:46:47

https://taifreedom.com/%e1%81%b8%e1%80%bd%e1%80%99%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b6%e1%82%84%e1%82%87-%e1%80%9e%e1%80%bb%e1%80%ae/

ၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ တေမႃးမိူင်းႁူမ်ႈတုမ်

ၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ တေမႃးမိူင်းႁူမ်ႈတုမ် ၼႂ်းတိုဝ်ႉတၢင်း ၶွပ်ႈၶူပ်ႇ မိူင်းႁူမ်ႈတုမ် မိူင်းမၢၼ်ႈ−မိူင်းၶႄႇ မီးလွင်ႈၵပ်းသိုပ်ႇမိုတ်ႈၵိုဝ်းၵၼ် ၶၢဝ်းတၢင်း 70 ပီႊ ၼႂ်းဝၼ်းထီႉ 17 လႄႈ ဝၼ်းထီႉ 18 January 2020 ၼႆႉဝႃႈၼႆ။ လွင်ႈဢၼ် သျီႇၵျိၼ်းၽိင်ႇ တေမႃးမိူင်းႁူမ်ႈတုမ်ၼႆႉ ၽူႈလဵပ်ႈႁဵၼ်းၵၢၼ်ၵပ်းသိုပ်ႇ မိူင်းႁူမ်ႈတုမ်တင်းမိူင်းၶႄႇၶဝ် လၢမ်းၶၢတ်ႈဝႃႈ − ၶၢဝ်းတၢင်းမိူင်းႁူမ်ႈတုမ် သျီႇၵျိၼ်းၽိင်ႇ ပွၵ်ႈၵမ်းၼႆႉ တေၸွႆႈထႅမ်လႆႈပၢႆးမၢၵ်ႈမီးမိူင်းႁူမ်ႈတုမ် ဢၼ်ယူပ်ႈလူင်းယူႇၼႆႉ ႁႂ်ႈၶိုၼ်ႈယႂ်ႇမႃးသေ တေၸွႆႈထႅမ်ပႃးလႆႈ ၼႂ်းၶၵ်ႉၵၢၼ်ငမ်းယဵၼ်ပႃးယူႇ ၼႆယဝ်ႉ။ ၼႂ်းပီႊ 2020 ၼႆႉ မိူင်းၶႄႇမီးၽႅၼ်ၵၢၼ် တေလူင်းလၢႆးမိုဝ်းလိၵ်ႈႁူမ်ႈမၢႆ ၵၢၼ်ၵႃႉၶၢႆလွတ်ႈလႅဝ်းၸွမ်း မိူင်းၵူဝ်းရီးယႃးၸၢၼ်း ၊ ၵျပၢၼ်ႇ ၊ ဢိၼ်းတီးယႃး ၊ ဢေႃးသတေးလီးယႃးလႄႈ မိူင်းၼႄႇတႃႇလၢၼ်ႇ ဢိၵ်ႇတင်းမီးၽႅၼ်ၵၢၼ် လူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵႃႉၶၢႆၸွမ်း ၸိုင်ႈမိူင်းဢႃႇသီႇယၼ်ႇၶဝ် ၼႆယဝ်ႉ။ မိူဝ်ႈပူၼ်ႉမႃး ဝၼ်းထီႉ 3 January 2020 ၼႆႉ ဢူးမဵဝ်းတၢၼ်ႉၽေႇ ၽွင်းတၢင်မိူင်းႁူမ်ႈတုမ် ဢၼ်ၵဵဝ်ႇၵၼ်တင်းမိူင်းၶႄႇ ၵႂႃႇႁူပ်ႉထူပ်းၵၼ်တင်း ၵႅမ်ၽွင်းတၢင် မိူင်းၶႄႇ တီႈဝဵင်းပေႇၵျိင်း မိူင်းၶႄႇမႃးယဝ်ႉပွၵ်ႈၼိုင်ႈလႄႈ လွင်ႈဢၼ်ၸွမ်ၸိုင်ႈ မိူင်းၶႄႇ တေမႃးမိူင်းႁူမ်ႈတုမ်ဢၼ်ဝႃႈၼႆႉ မီးလွင်ႈထၢင်ႇထိူမ်ဝႃႈ တေၵဵဝ်ႇၵၼ်တင်း လွင်ႈၼႆႉယူႇ ၼႆယဝ်ႉ။ ၸွမ်ၸိုင်ႈမိူင်းၶႄႇ သျီႇၵျိၼ်းၽိင်ႇ ယၢမ်ႈမႃးဢႅဝ်ႇလႄႇ မိူင်းႁူမ်ႈတုမ် မိူဝ်ႈပီႊ 2009 ၽွင်းတိုၵ်ႉႁၢပ်ႇပုၼ်ႈၽွၼ်းပဵၼ် ၵႅမ်ၸွမ်ၸိုင်ႈမိူင်းၶႄႇ ၼႆယဝ်ႉ။ ၶေႃႈမုၼ်း − BBCတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-09T21:25:46

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%81%b8%e1%82%84%e1%82%88%e1%80%9d%e1%80%b5%e1%80%84%e1%80%ba/

ၵူၼ်းမိူင်း ၼႂ်းၸႄႈဝဵင်းၵျွၵ်းမႄး ၽႃႇၺႃးမၢၵ်ႇလႄႈ တိူဝ်ႉမၢတ်ႇၸဵပ်း 2 ၵေႃႉ

မိူဝ်ႈဝၼ်းထီႉ 6 January 2020 ၵူၼ်းမိူင်း ၼႂ်းၸႄႈဝဵင်းၵျွၵ်းမႄး ၸိုင်ႈတႆးပွတ်းႁွင်ႇ ၽႃႇၺႃးမၢၵ်ႇသေ တိူဝ်ႉမၢတ်ႇၸဵပ်း 2 ၵေႃႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ဢူးတိၼ်ႇမွင်ႇတဵင်း ႁူဝ်ပဝ်ႈ ၸုမ်းၽၢႆႇၸွႆႈထႅမ်တူင်ႇဝူင်းၵူၼ်း ဝဵင်းၵျွၵ်းမႄး လၢတ်ႈၼႄဝႃႈ ၼႂ်းဝၼ်းထီႉ 6 ၸၢႆးထုၼ်းလူႇ လႄႈ ၸၢႆးဢၢႆႈႁိူင်း ဢၼ်ယူႇသဝ်းတီႈ ဝၢၼ်ႈပၢင်ႇလေႃႉ ဢိူင်ႇၵုင်းၸႃႈလၢၼ်း ၸႄႈဝဵင်းၵျွၵ်းမႄး မီးလွင်ႈလူဝ်ႇသိုဝ်ႉ ၶူဝ်းၶွင်ၸႂ်ႉတိုဝ်းၼႆႉလႄႈ ၶဝ်သွင်ၵေႃႉ လုၵ်ႉတီႈဝၢၼ်ႈ ၶီႇလူတ်ႉၶိူင်ႈသေ ၵႂႃႇတီႈဝဵင်းမိူင်းငေႃႉ ဝႃႈၼႆ ၊ မိူဝ်ႈၽွင်းတိုၵ်ႉႁွတ်ႈၽႅဝ်ႁိမ်းဝၢၼ်ႈ ၼမ်ႉတူၺ်ၼၼ်ႉ လူတ်ႉၶိူင်ႈၶဝ်သွင်ၵေႃႉ ၽႃႇၺႃးမၢၵ်ႇလႄႈ တိူဝ်ႉမၢတ်ႇၸဵပ်း ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ ယွၼ်ႉၸၢၵ်ႇမၢၵ်ႇလႄႈ ၸၢႆးထုၼ်းလူႇ တင်း ၸၢႆးဢၢႆႈႁိူင်း မၢတ်ႇၸဵပ်းတီႈ တိၼ်ၽၢႆႇသၢႆႉ ၊ ဢႅင်ႈ ၊ ၶႅၼ် ၊ မိုဝ်း ၸဵမ်ၸိူဝ်းၼႆႉလၢႆလၢႆဢွင်ႈတီႈ ဝႃႈၼႆ ၊ ဝၢႆးသေ ၵူၼ်းဝၢၼ်ႈၼမ်ႉတူၺ်ၵႂႃႇႁၼ်ယဝ်ႉ ၸင်ႇႁွင်ႉဢဝ်တူဝ်ၶဝ်သွင်ၵေႃႉ ယူတ်းယႃတီႈ ဝၢၼ်ႈၼမ်ႉတူၺ် ၊ ထိုင်မႃး ၼႂ်းဝၼ်းထီႉ 7 January 2020 ယၢမ်းၵၢင်ၼႂ် မီးၵူၼ်းပွင်ႇၶၢဝ်ႇ ယွၼ်းတၢင်းၸွႆႈထႅမ်းမႃးတီႈ ၸုမ်းႁဝ်းၶႃႈလႄႈ ၸင်ႇဢဝ်လူတ်ႉၵႃးသေ ၵႂႃႇႁပ်ႉဢဝ်တူဝ်ၶဝ်သွင်ၵေႃႉ သူင်ႇယူတ်းယႃတီႈ ႁူင်းယႃလူင် ဝဵင်းၵျွၵ်းမႄး ဝႃႈၼႆ။ တီႈၼႂ်းၸႄႈတွၼ်ႈၵျွၵ်းမႄးၼႆႉ မိူဝ်ႈလိူၼ် November 2019 ပူၼ်ႉမႃးၼၼ်ႉ သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ်ႁၢဝ်ႈႁႅင်းသေ သွင်ၽၢႆႇမီးလွင်ႈ ႁၢင်ႈၵၢင်မၢၵ်ႇယဵပ်ႇ/မၢၵ်ႇၽႃႇ ၸွမ်းသဵၼ်ႈတႃႈသၢႆတၢင်း ၊ သူၼ်ႁႆႈၼႃး ၊ ၸွမ်းဝၢၼ်ႈလႄႈ ၵူၼ်းမိူင်းမီးလွင်ႈ မၢတ်ႇၸဵပ်းလူႉတၢႆၸွမ်း ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-09T21:12:13

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%b5%e1%80%b0-2/

သိုၵ်းမၢၼ်ႈ တီႉၺွပ်းၵူၼ်းၵႃႉဝူဝ်းသေ တဵၵ်းတဵင်ယွၼ်းငိုၼ်း

သိုၵ်းမၢၼ်ႈ ဢၼ်ပၵ်းတပ်ႉဝႆႉတီႈ ထၢၼ်ႇႁိၼ် ၸႄႈဝဵင်းၵေးသီး ၵႂႃႇတီႉၺွပ်း ၵူၼ်းၵႃႉဝူဝ်း ဢိၵ်ႇတင်း ၵူၼ်းႁေႃႈဝူဝ်းသေ တဵၵ်းတဵင်ယွၼ်းငိုၼ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ မိူဝ်ႈဝၼ်းထီႉ 7 January 2020 တပ်ႉသိုၵ်းမၢၼ်ႈ မၢႆ (151) ဢၼ်ပၵ်းတပ်ႉဝႆႉတီႈ ထၢၼ်ႇႁိၼ် ၸႄႈဝဵင်းၵေးသီး ၽူႈၵွၼ်းတပ်ႉပဵၼ် ၼေႇမဵဝ်းဢွင်ႇ ဢွၼ်ႁူဝ်သိုၵ်းမၢၼ်ႈ ၵႂႃႇတီႉၺွပ်း ၸၢႆးသႅင် ပေႃႈလဵင်ႉၵႃႉဝူဝ်း ဢိၵ်ႇတင်း ၸၢႆးသၢမ် ဢၼ်ပဵၼ်ၵူၼ်းႁေႃႈဝူဝ်း ပႃးတင်းဝူဝ်း (15) တူဝ် တီႈၶူဝ်မုင်း ဝၢၼ်ႈမၢၵ်ႇႁူႈ ဢိူင်ႇမိူင်းၵၢဝ်သေ တဵၵ်းတဵင်ယွၼ်းငိုၼ်း တႃႇ (10) သႅၼ်ပျႃး ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ သိုၵ်းမၢၼ်ႈ တီႉၺွပ်း ၸၢႆးသႅင်ပေႃႈလဵင်ႉၵႃႉဝူဝ်း ဢိၵ်ႇတင်း ၸၢႆးသၢမ်ၵူၼ်းႁေႃဝူဝ်း ပႃးတင်းဝူဝ်း တႃႇ (15) တူဝ် ၵုမ်းၶင်ဝႆႉသေ လွၵ်ႇငိူတ်ႈဝႃႈ ပေႃးဢမ်ႇပၼ်ငိုၼ်း (10) သႅၼ်ပျႃးၼႆ တေဢမ်ႇပွႆႇပၼ် ၸိူဝ်းၶဝ် ဝႃႈၼႆ။ သိုၵ်းမၢၼ်ႈ မၢႆတပ်ႉ (151) ဢၼ်ပၵ်းတပ်ႉဝႆႉတီႈ ထၢၼ်ႇႁိၼ် ၸႄႈဝဵင်းၵေးသီးၼႆႉ ငဝ်ႈတပ်ႉ မီးတီႈဝဵင်းၵႃလိ ယူႇၽၢႆႇတႂ်ႈၵုမ်းၵမ် တိူင်းသိုၵ်းဝၼ်းဢွၵ်ႇၵၢင်(ယလၶ) ဝဵင်းၶူဝ်လမ် ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2020-01-09T14:20:41

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%80%9e%e1%80%af%e1%80%84%e1%80%ba%e1%80%9e%e1%80%af%e1%80%90-2/

ပၢင်ၵုမ်ၽူႈၼမ်းသုင်သုတ်း JICM ယဝ်ႉတူဝ်ႈလီငၢမ်း

ပၢင်ၵုမ်လူင် ၵဵဝ်ႇလူၺ်ႈၵၢၼ်ပွင်သၢင်ႈၼႄၼမ်ႉၼႄတူဝ် ၶေႃႈတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ (JICM) ဢၼ်ၸတ်းႁဵတ်းၵႂႃႇ မိူဝ်ႈဝႃးဝၼ်းထီႉ 8 January 2020 ၼၼ်ႉ ယဝ်ႉတူဝ်ႈလီငၢမ်းသေ လႆႈၶေႃႈတႅပ်းတတ်း 8 ၶေႃႈ ၊ ၼႂ်းၼၼ်ႉ ပႃးဝႆႉဝႃႈ တေဢၢၼ်းၸတ်းႁဵတ်းပၢင်ၵုမ်လူင်ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း (4) ဢွၼ်ၼႃႈ လိူၼ် April 2020 ဢၼ်တေထိုင်ၼႆႉဝႃႈၼႆ။ ပၢင်ၵုမ်လူင်ၽူႈၼမ်းသုင်သုတ်း JICM ပွၵ်ႈၵမ်း (8) ၼႆႉ လႆႈၸတ်းႁဵတ်းၵႂႃႇတီႈ ႁူင်းႁေႃး သုၼ်ၵၢင်ငမ်း ယဵၼ်လႄႈ လွင်ႈထုၵ်ႇမေႃပေႃးၵႂၢမ်းၼႂ်းၸိူဝ်ႉၸၢတ်ႈ (NRPC) တီႈၼေႇပျီႇတေႃႇသေ တင်းသၢမ်ၽၢႆႇ (လူင်ပွင်ၸိုင်ႈ ၊ တပ်ႉမေတႃႇ ၊ ၸုမ်းၸၢဝ်းၶိူဝ်း) ႁၼ်ထိုင်ဝႃႈပဵၼ်ပၢင်ၵုမ်ဢၼ်မီးၽွၼ်းလီ ဢၼ်ၼိုင်ႈၼႆယဝ်ႉ။ ယူႇတီႈၼႂ်းပၢင်ၵုမ်ၼႆႉသေ လႆႈၶေႃႈတူၵ်းလူင်းၵၼ်ၵႂႃႇ 8 ၶေႃႈ − ၼႂ်းၼၼ်ႉၵေႃႈပႃးဝႆႉဝႃႈ တေဢၢၼ်းၸတ်းႁဵတ်း ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၼႂ်းၶၢဝ်းတၢင်း လိူၼ်ထူၼ်ႈသီႇၶွင်ပီႊ 2020 ၊ တမ်းဝၢင်းၶၵ်ႉၵၢၼ်ငမ်းယဵၼ် ၸိုင်ႈမိူင်းၵူႈၸၼ်ႉၸၼ်ႉ ဝၢႆးလင်ပၢင်လိူၵ်ႈတင်ႈ ဢမ်ႇၼၼ် ဝၢႆးလင်ပီႊ 2020 လႄႈ တႃႇတေၽေႃႇၼမ်ႉၽေႃႇတူဝ် ၶေႃႈတူၵ်းလူင်း လိၵ်ႈႁူမ်ႈမၢႆ (NCA) ၼၼ်ႉ တေဢဝ်မူႇပိူင်ၶေႃႈလႆႈၸႂ်တင်းသွင်ၽၢႆႇသေ ႁဵတ်းသၢင်ႈၵႂႃႇ ၸိူဝ်းၼႆႉ ၼႆယဝ်ႉ။ ယူႇတီႈပၢင်ၵုမ်ပွၵ်ႈၵမ်းၼႆႉ လႆႈၶေႃႈတူၵ်းလူင်း 8 ၶေႃႈဝႆႉယဝ်ႉလႄႈ ဢွၼ်ၵၼ်ႁၼ်ထိုင်ဝႃႈ ၶၵ်ႉၵၢၼ်ငမ်းယဵၼ် ဢၼ်ၶမ်ၵၼ်ဝႆႉယူႇ ၼႂ်းပၢၼ်လူင်ပွင်ၸိုင်ႈ NLD ၼႆႉ တေၶိုၼ်း ၶိုပ်ႈၼႃႈမႃးသေ ပၢင်ၵုမ်ၵၢၼ်မိူင်း ဢၼ်ပဵၼ် တၢင်းၵၢၼ်ၵေႃႈ ႁၼ်သဵၼ်ႈတၢင်းမႃးယဝ်ႉ ဝႃႈၼႆ။ တီႈၼႂ်းပၢင်ၵုမ်ၽူႈၼမ်းသုင်သုတ်း JICM ပွၵ်ႈၵမ်း (8) ၼႆႉ တၢင်တူဝ်ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) သေ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ပဵၼ်ပႃး ႁူဝ်ၼႃႈ ၸုမ်းၼႃႈၵၢၼ် ငမ်းယဵၼ် (PPST) လႆႈမွၵ်ႇလၢတ်ႈ ၶေႃႈၵႂၢမ်းပိုတ်ႇပၢင်ၵႅဝ်ႈလႄႈ ၽၢႆႇတင်း တပ်ႉမတေႃႇသမ်ႉ ၵႅမ်ၸွမ်ပွင်သိုၵ်းတပ်ႉမၢၼ်ႈ ၸွမ်သိုၵ်း သူဝ်းဝိၼ်း မွၵ်ႇလၢတ်ႈၶေႃႈၵႂၢမ်းသေ ၽၢႆႇလူင်ပွင်ၸိုင်ႈသမ်ႉ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈၼႆယဝ်ႉ။ ၸွမ်းၼင်ႇၶေႃႈၵႂၢမ်း ၽူႈၼမ်းတင်းသၢမ်ၽၢႆႇမွၵ်ႇလၢတ်ႈ ၼႂ်းပၢင်ၵႅဝ်ႈၼၼ်ႉသေ လႆႈႁၼ်ဝႃႈ ပၢင်ၵုမ် JICM ပွၵ်ႈၵမ်း (8) ၼႆႉ ပဵၼ်ပၢင်ၵုမ် ဢုပ်ႇဢူဝ်းၵၼ် ၼင်ႇလူင်ႉလူင်ႉလႅင်းလႅင်း ဢမ်ႇပေႃးမီး လွင်ႈၶွင်ႉၶမ်ၵၼ်သင်သေ မီးၽွၼ်းလီတေႉတေႉၼႆယဝ်ႉ။ တီႈၼႂ်းပၢင်ၵုမ်လူင်ပၢင်လူင် (21) ႁူဝ်ပၢၵ်ႇပီႊ ဢမ်ႇၼၼ် ပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ပွၵ်ႈၵမ်း (4) ဢၼ်တေၸတ်းႁဵတ်းၼၼ်ႉသမ်ႉ လူင်ပွင်ၸိုင်ႈ ၊ တပ်ႉမတေႃႇ ၊ ၸုမ်းၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆ (NCA) လႄႈ ၸုမ်းပႃႇတီႇၵၢၼ်မိူင်းၶဝ် တေလႆႈဢုပ်ႇဢူဝ်းငူပ်ႉငီႉၵၼ် ႁႂ်ႈပေႃးႁုပ်ႈလႆႈ ၶေႃႈတူၵ်းလူင်းလိၵ်ႈႁူမ်ႈမၢႆ မိူင်းႁူမ်ႈတုမ် ပွၵ်ႈၵမ်း (3) ၵႂႃႇၼႆယဝ်ႉ။ ပေႃးဝႃႈၸတ်းႁဵတ်းပၢင်ၵုမ်လူင်ပၢင်လူင် 21 ႁူဝ်ပၢၵ်ႇပီႊ ပွၵ်ႈၵမ်း (4) ၼႆၵေႃႈ မီးၽႅၼ်ၵၢၼ်တႃႇတေၽိတ်ႈမွၵ်ႇပႃး ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းပႆႇလူင်းလၢႆးမိုဝ်း လိၵ်ႈႁူမ်ႈမၢႆ (NCA) ပႃးယူႇၼႆယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2020-01-09T13:59:43

https://taifreedom.com/%e1%80%90%e1%80%b0%e1%80%9d%e1%80%ba%e1%82%87%e1%81%bc%e1%82%84%e1%82%87%e1%80%91%e1%80%9b%e1%80%99%e1%80%ba%e1%82%89-%e1%80%a2%e1%80%bd%e1%81%b5%e1%80%ba%e1%82%87%e1%80%9e%e1%80%95%e1%80%ba%e1%80%b8/

တူဝ်ႇၼႄႇထရမ်ႉ ဢွၵ်ႇသပ်းၸႅင်ႈၶၢဝ်ႇ ပွၵ်ႈဢွၼ်တၢင်းသုတ်း ဝၢႆးဢီႇရၢၼ်ႇ ပိုတ်းယိုဝ်း မၢၵ်ႇလူင်သႂ်ႇ တပ်ႉသိုၵ်းဢမေႇရီႇၵၢၼ်ႇ ၼႂ်းမိူင်းဢီႇရတ်ႉ

ဝၢႆးသေ တပ်ႉသိုၵ်းဢီႇရၢၼ်ႇ ဢဝ်မၢၵ်ႇလူင် 22 လုၵ်ႈ ပိုတ်းယိုဝ်းသႂ်ႇ တပ်ႉသိုၵ်း ဢမေႇရီႇၵၢၼ်ႇ 2 ဢွင်ႈတီႈ ဢၼ်ပၵ်းတပ်ႉဝႆႉ ပွတ်းဝၼ်းတူၵ်း မိူင်းဢီႇရတ်ႉၼၼ်ႉ ၸွမ်ၸိုင်ႈ မိူင်းဢမေႇရီႇၵၢၼ်ႇ တူဝ်ႇၼႄႇထရမ်ႉ ဢွၵ်ႇမႃးသပ်းၸႅင်ႈၶၢဝ်ႇ ပဵၼ်ပွၵ်ႈဢွၼ်တၢင်းသုတ်း ဝႃႈၼႆ။ မိူဝ်ႈဝၼ်းထီႉ 8 January 2020 ယၢမ်းၵၢင်ၶမ်ႈၼၼ်ႉ သိုဝ်ႇၶၢဝ်ႇၼွၵ်ႈမိူင်း ဢွၵ်ႇၼႄဝႆႉဝႃႈ ၸွမ်ၸိုင်ႈမိူင်း ဢမေႇရီႇၵၢၼ်ႇ တူဝ်ႇၼႄႇထရမ်ႉ ဢွၵ်ႇသပ်းၸႅင်ႈၶၢဝ်ႇ တီႈႁိူၼ်းၶၢဝ် လူင်ပွင်ၸိုင်ႈ ၼႂ်းဝဵင်းလူင် ဝႃးသိင်းတၢၼ်ႇ (Washington) ၸိုင်ႈမိူင်းဢမေႇရီႇၵၢၼ်ႇၵႂႃႇဝႃႈ ၵဵဝ်ႇလူၺ်ႈလွင်ႈ တပ်ႉသိုၵ်းဢီႇရၢၼ်ႇ ပိုတ်းယိုဝ်းမၢၵ်ႇလူင်သႂ်ႇ တပ်ႉသိုၵ်းဢမေႇရီႇၵၢၼ်ႇ လႄႈ ၸုမ်းသိုၵ်းဢူၺ်းလီ ဢၼ်ပၵ်းတပ်ႉဝႆႉ တီႈမိူင်း ဢီႇရတ်ႉၼၼ်ႉ တူဝ်ႇၼႄႇထမ်ႉ ယိုၼ်ယၼ်ဝႃႈ ဢမ်ႇမီးၵူၼ်းသိုၵ်းဢမေႇရီႇၵၢၼ်ႇလႄႈ ၸုမ်းသိုၵ်းဢူၺ်းလီ လႆႈမၢတ်ႇၸဵပ်း လႄႈ လႆႈလူႉတၢႆသေၵေႃႉ ၼႆယဝ်ႉ။ ဢၼ်တပ်ႉသိုၵ်းဢီႇရၢၼ်ႇ ပိုတ်းယိုဝ်းမၢၵ်ႇလူင်သႂ်ႇ တပ်ႉသိုၵ်းဢမေႇရီႇၵၢၼ်ႇၼႆႉ ပဵၼ်တီႈ တင်ႈငဝ်ႈတပ်ႉသိုၵ်း ဢိၼ်ဢေႃဢသၢတ်ႉ (In Al-Asad) 17 လုၵ်ႈ ထႅင်ႈဢွင်ႈတီႈၼိုင်ႈသမ်ႉ ပဵၼ်တီႈတပ်ႉၽၢႆႇ ၸတ်းၵၼ်သိုၵ်း ဢေႇပီးယႃး (Erbil) 5 လုၵ်ႈ မၢၵ်ႇလူင် ဢၼ်တပ်ႉသိုၵ်း ဢီႇရၢၼ်ႇ ပိုတ်းယိုဝ်းသႂ်ႇ တပ်ႉသိုၵ်းဢမေႇရီႇၵၢၼ်ႇ တင်းမူတ်းမီး 22 လုၵ်ႈ ၵူၺ်းမီး လွင်ႈလုမ်းသုမ်းၶူဝ်းၶွင်ဢိတ်းဢွတ်းၵူၺ်း ၼႆယဝ်ႉ။ ၸွမ်ၸိုင်ႈမိူင်းဢမေႇရီႇၵၢၼ်ႇ တူဝ်ႇၼႄႇထရမ်ႉ ယင်းသိုပ်ႇလၢတ်ႈထႅင်ႈဝႃႈ ပေႃးတူၺ်းၸွမ်း တၢင်းႁဵတ်း သၢင်ႈ တပ်ႉသိုၵ်းဢီႇရၢၼ်ႇၼႆႉ တေလႆႈႁၼ်ဝႃႈ မိူင်းဢီႇရၢၼ်ႇ လူတ်းယွမ်း လွင်ႈၶဵင်ႈၶႅင်ၵၢၼ်သိုၵ်း တေႃႇတပ်ႉသိုၵ်းဢမေႇရီႇၵၢၼ်ႇ ၽွင်ႈယူႇၼႆသေ ပဵၼ်လွင်ႈလီ ပုၼ်ႈတႃႇၵူၼ်းမိူင်း တင်းသွင်မိူင်းလႄႈ ၵူၼ်းတင်းလုမ်ႈၾႃႉ ၼႆယဝ်ႉ။ ၸိူင်ႉႁိုဝ်ၵေႃႈ တူဝ်ႇၼႄႇထရမ်ႉတႄႉ လၢတ်ႈဝႃႈ တေသိုပ်ႇပိၵ်ႉဢိုတ်းပႅတ်ႈ ၵၢၼ်ပၢႆးမၢၵ်ႈမီး မိူင်းဢီႇရၢၼ်ႇ ၵႂႃႇလႄႈ တေႁႃလွၵ်းလၢႆးၵိုတ်းယင်ႉ လွင်ႈတပ်ႉသိုၵ်းဢီႇရၢၼ်ႇ သိုပ်ႇၶူင်သၢင်ႈမၢၵ်ႇၼိဝ်းၶရီးယႃး ၼၼ်ႉၵႂႃႇ ႁႂ်ႈလႆႈ ၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ သိုဝ်ႇၶၢဝ်ႇၼႂ်းမိူင်းဢီႇရၢၼ်ႇတႄႉ ဢွၵ်ႇၼႄဝႆႉဝႃႈ ၸဝ်ႈၼႃႈတီႈ ၸုမ်းၶိုၵ်းတွၼ်း တပ်ႉသိုၵ်းဢီႇရၢၼ်ႇ လႆႈယိုဝ်းမၢၵ်ႇလူင်သႂ်ႇ တပ်ႉပၢင်သဝ်း သိုၵ်းဢမေႇရီႇၵၢၼ်ႇ ဢၼ်မီးၼႂ်းမိူင်း ဢီႇရတ်ႉၼၼ်ႉ ႁဵတ်းႁႂ်ႈၵူၼ်းသိုၵ်းဢမေႇရီႇၵၢၼ်ႇ လႆႈလူႉတၢႆၵႂႃႇ 80 ၵေႃႉ လႄႈ ႁိူဝ်းမိၼ် ဢိၵ်ႇတင်း ၶူဝ်းၶွင်ၸႂ်ႉတိုဝ်းၼႂ်းၼႃႈသိုၵ်းၵေႃႈ လူႉလႅဝ်တင်းၼမ် ဝႃႈၼႆ။ ယင်းသိုပ်ႇလၢတ်ႈဝႃႈ သင်တပ်ႉသိုၵ်းဢမေႇရီႇၵၢၼ်ႇ မီးလွင်ႈတုမ်ႉတွပ်ႇ ဢၼ်လႆႈပွႆႇမၢၵ်ႇလူင်သႂ်ႇ တပ်ႉပၢင်သဝ်း တီႈမိူင်းဢီႇရတ်ႉ ပွၵ်ႈၵမ်းၼႆႉ တပ်ႉသိုၵ်းဢီႇရၢၼ်ႇ ၽွမ်ႉတႃႇတေပိုတ်းယိုဝ်း ပဝ်ႉမၢႆ သိုၵ်းဢမေႇရီႇၵၢၼ်ႇ လႄႈ ၸုမ်းသိုၵ်းဢူၺ်းလီ တပ်ႉသိုၵ်းဢမေႇရီႇၵၢၼ်ႇၵႂႃႇ တႃႇ 140 ဢွင်ႈတီႈ လႄႈ တပ်ႉသိုၵ်း ဢမေႇရီႇၵၢၼ်ႇ ၵိုင်ႇလီထွၼ်တပ်ႉသိုၵ်း ဢၼ်ပၵ်းဝႆႉ ၼႂ်းတွၼ်ႈ မိူင်းဝၼ်းဢွၵ်ႇၵၢင်ယဝ်ႉ ဝႃႈၼႆ။ ၶေႃႈမုၼ်း – Matichon/ Thairathတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2020-01-08T19:29:59

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87-%e1%81%bc%e1%82%82%e1%80%ba%e1%80%b8%e1%81%b8%e1%82%84%e1%82%88%e1%80%9d%e1%80%b5%e1%80%84%e1%80%ba%e1%80%b8/

မၢၵ်ႇတႅၵ်ႇ ၼႂ်းၸႄႈဝဵင်းပူးတီးတွင်ႇ မီးၵူၼ်းလူႉတၢႆ 4 ၵေႃႉ မၢတ်ႇၸဵပ်း 6 ၵေႃႉ

မိူဝ်ႈဝႃး ဝၼ်းထီႉ 7 January 2020 မၢၵ်ႇတႅၵ်ႇတီႈႁိမ်းဝၢၼ်ႈမူႇသလိၼ်ႇ ၼႂ်းဢိူင်ႇၵျွၵ်ႉယႅၼ်ႇ ၸႄႈဝဵင်းပူးတီးတွင်ႇ မိူင်းရၶႅင်ႇလႄႈ မီးၵူၼ်းလူႉတၢႆ 4 ၵေႃႉ မၢတ်ႇၸဵပ်း 6 ၵေႃႉ။ ဢူးဢွင်ႇတွင်းသူၺ်ႇ တႅၼ်းၽွင်းၵူၼ်းမိူင်း ဝဵင်းပူးတီးတွင်ႇလၢတ်ႈၼႄဝႃႈ ၼႂ်းဝၼ်းထီႉ 7 ယၢမ်းၵၢင်ၼႂ် ၵူၼ်းဝၢၼ်ႈမူႇသလိၼ်ႇ ၵႂႃႇၽၼ်းၽိုၼ်းတီႈၼိူဝ်လွႆ ဢၼ်မီးၽၢႆႇဢွၵ်ႇႁိမ်းဝၢၼ်ႈၼၼ်ႉသေ ယဵပ်ႇၺႃးမၢၵ်ႇ တႅၵ်ႇလႄႈ မီးၵူၼ်းလူႉတၢႆ 4 ၵေႃႉ မၢတ်ႇၸဵပ်း 6 ၵေႃႉ ၊ ၵူၼ်းဢၼ်ယဵပ်ႇၺႃးမၢၵ်ႇသေ လူႉတၢႆၵႂႃႇၼၼ်ႉ ပဵၼ်လုၵ်ႈဢွၼ်ႇ တင်း 4 ၵေႃႉ ၼႂ်းၼၼ်ႉ သွင်ၵေႃႉ လူႉတၢႆထင်တီႈ ထႅင်ႈသွင်ၵေႃႉသမ်ႉ လူႉတၢႆၸွမ်းတၢင်း မိူဝ်ႈၽွင်းတိုၵ်ႉ ဢဝ်ၵႂႃႇသူင်ႇႁူင်းယႃ ဝဵင်းပူးတီးတွင်ႇ ဝႃႈၼႆ။ ၵူၼ်းဝၢၼ်ႈမူႇသလိၼ်ႇ ၵေႃႉၼိုင်ႈၵေႃႈလၢတ်ႈဝႃႈ ဢွင်ႈတီႈၼိူဝ်လွႆ မၢၵ်ႇတႅၵ်ႇၵႂႃႇၼၼ်ႉ မိူဝ်ႈဢွၼ်တၢင်း သိုၵ်းမၢၼ်ႈ ၵႂႃႇပၵ်းတပ်ႉသေ ယူႇသဝ်းဝႆႉ ၵူၺ်းၵႃႈမိူဝ်ႈလဵဝ်တႄႉ ၶဝ်ဢမ်ႇယူႇသဝ်းတီႈၼၼ်ႈယဝ်ႉ ၊ ယၢမ်းလဵဝ် ၶဝ်ၶိုၼ်းၶၢႆႉၵႂႃႇ ပၵ်းတပ်ႉဝႆႉ တီႈၼိူဝ်လွႆ ဢၼ်မီးၽၢႆႇႁွင်ႇဝၢၼ်ႈမူႇသလိၼ်ႇၼၼ်ႉ မီးမွၵ်ႈလိူၼ်ၼိုင်ႈယဝ်ႉ ဝႃႈၼႆ။ လႆႈႁူႉဝႃႈ ၵူၼ်းမၢတ်ႇၸဵပ်းယွၼ်ႉၸၢၵ်ႇမၢၵ်ႇ 6 ၵေႃႉၼၼ်ႉ တႃႇ 3 ၵေႃႉ လႆႈသူင်ႇယူတ်းယႃတူဝ်ဝႆႉယူႇတီႈ ႁူင်းယႃ ဝဵင်းပူးတီးတွင်ႇသေ ထႅင်ႈ 3 ၵေႃႉသမ်ႉ မၢတ်ႇၸဵပ်းႁၢဝ်ႈႁႅင်း လႄႈ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃလူင် ဝဵင်းမွင်ႇတေႃး ၼႆယဝ်ႉ။ ၵဵဝ်ႇလူၺ်ႈလွင်ႈမၢၵ်ႇတႅၵ်ႇ ႁိမ်းဝၢၼ်ႈမူႇသလိၼ်ႇၼႆႉသေ ႁွင်ႈၵၢၼ်ပိုၼ်ၽၢဝ်ႇ တပ်ႉသိုၵ်းမၢၼ်ႈတႄႉ ၵၢဝ်ႇၼႄးဝႃႈ ပဵၼ်မၢၵ်ႇ ဢၼ်တပ်ႉသိုၵ်းရၶႅင်ႇ AA ႁၢင်ႈၵၢင်ဝႆႉ ၼႆယဝ်ႉ။ တီႈၼႂ်းဢိူင်ႇၵျွၵ်ႉယႅၼ်ႇ ၸႄႈဝဵင်းပူးတီးတွင်ႇၼႆႉ ပဵၼ်ပိုၼ်ႉတီႈ သိုၵ်းမၢၼ်ႈ လႄႈ သိုၵ်းရၶႅင်ႇ AA တူင်ႉၼိုင်ၵႂႃႇမႃး ဝႃႈၼႆ။ တီႈမိူင်းရၶႅင်ႇၼႆႉ သိုၵ်းမၢၼ်ႈ တင်း သိုၵ်း ရၶႅင်ႇ AA ပဵၼ်ပၢင်တိုၵ်းၵၼ် ၶိူဝ်းယႂ်းလႄႈ ၼႂ်းပီႊ 2019 ၵူၺ်း မီးၵူၼ်းမိူင်း မၢတ်ႇၸဵပ်းယွၼ်ႉပၢင်တိုၵ်း 180 ပၢႆ လူႉတၢႆၵႂႃႇမွၵ်ႈ 90 ၵေႃႉယဝ်ႉ ဝႃႈၼႆ ၊ ထိုင်မႃးၼႂ်းပီႊမႂ်ႇ 2020 ၼႆႉ ၵူၼ်းမိူင်းလႆႈမၢတ်ႇၸဵပ်းလူႉတၢႆ ယွၼ်ႉပၢင်တိုၵ်းၵေႃႈ ၼမ်မႃးတိၵ်းတိၵ်း ၼႆယဝ်ႉ။ ၶေႃႈမုၼ်း – Irrawaddyတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-08T18:59:43

https://taifreedom.com/%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%81%b6%e1%81%a2%e1%80%84%e1%80%ba%e1%81%b5%e1%80%99%e1%80%ba%e1%82%88%e1%81%bd%e1%80%bd%e1%80%84/

ၸၢဝ်းၶိူဝ်းၶၢင်ၵမ်ႈၽွင်ႈ ၼႄၵၢင်ၸႂ်သၢၼ်ၶတ်း ၶေႃႈၵႂၢမ်းၸႂ်ႉ တႃႇၸတ်းႁဵတ်းဝၼ်းပွႆးမိူင်းၶၢင်

ပေႃးထိုင်မႃး ဝၼ်းထီႉ 10 January 2020 တေၸတ်းႁဵတ်းပၢင်ပွႆးဝၼ်းမိူင်းၶၢင် ၶွပ်ႈၶူပ်ႇ (72) ပီႊၼႆလႄႈ ၸၢဝ်းၶိူဝ်းၶၢင်ၵမ်ႈၽွင်ႈ ၼႄၵၢင်ၸႂ်သၢၼ်ၶတ်း ၶေႃႈၵႂၢမ်းၸႂ်ႉ တႃႇပၢႆႉလိၵ်ႈပၢင်ပွႆးၼၼ်ႉ ဢမ်ႇသႂ်ႇလိၵ်ႈၶၢင်သေ တေသႂ်ႇလိၵ်ႈ ၽႃႇသႃႇမၢၼ်ႈဝႃႈ ၵၶျိၼ်ႇမၼေႃးပွႆးတေႃႇဢၼ်ဝႃႈၼၼ်ႉ ၼႆယဝ်ႉ။ ၵူၼ်းၸၢဝ်းၶိူဝ်းၶၢင် မွၵ်ႈ 100 ၵေႃႉ ဢွၼ်ၵၼ်ၸူႉတုမ်ၵၼ်တီႈ ပၢင်ႁူမ်ႈပွႆးမၼေႃးၸၢဝ်းၶိူဝ်းၶၢင် ဢၼ်မီးတီႈ ဝဵင်းမျိတ်ႉၵျီးၼႃး ၸႄႈမိူင်းၶၢင်သေ ၼႄၵၢင်ၸႂ်သၢၼ်ၶတ်းၵႂႃႇ ၼႆယဝ်ႉ။ ၵူၼ်းၼႄၵၢင်ၸႂ်ၶဝ် ယုၵ်ႉပၢႆႉၼႄၵၢင်ၸႂ် ဢၼ်ပႃးလိၵ်ႈဝႃႈ ယႃႇႁႂ်ႈလူင်ပွင်ၸိုင်ႈမႃးသုၵ်ႉယုင်ႈ ၼႂ်းၵႄႈၵၢင် ၾိင်ႈငႄႈၾိင်ႈထုင်းၸၢဝ်းၶိူဝ်းၶၢင် ၊ ႁုပ်ႈသိမ်းပႅတ်ႈ ၸုမ်းၵေႃလိၵ်ႈလၢႆးလႄႈ ၾိင်ႈငႄႈၸၢဝ်းၶိူဝ်းၶၢင် (WHG) ဢၼ်ဢဝ်ၶိူဝ်းၵူၼ်းၸဝ်ႈၵဝ်ႇပဵၼ်ယႂ်ႇ လႄႈ တိုၼ်းဢမ်ႇယွမ်းႁပ်ႉလႆႈလွင်ႈ ၵူၼ်းၵမ်ႈၽွင်ႈတေဢၢၼ်း လႅၵ်ႈလၢႆႈၸိုဝ်ႈ ၸႄႈမိူင်းၸိူဝ်းၼႆႉ ၼႆယဝ်ႉ။ မိူဝ်ႈပူၼ်ႉမႃး ပီႊ 2019 ၼၼ်ႉၵေႃႈ ယၢမ်ႈမီးမႃးလွင်ႈသုၵ်ႉယုင်ႈၵဵဝ်ႇလူၺ်ႈ ၶေႃႈၵႂၢမ်းၸႂ်ႉတႃႇပွႆးဝၼ်းမိူင်းၶၢင်ယူႇ ၊ ၵူၺ်းၵႃႈ မိူဝ်ႈၸမ်တေထိုင်ဝၼ်းပွႆးၼၼ်ႉ ဢွၼ်ၵၼ်တႅပ်းတတ်းဝႃႈ သႂ်ႇၸိုဝ်ႈဢၼ်ပဵၼ်လိၵ်ႈၸၢဝ်းၶိူဝ်းၶၢင် ပဵၼ်ၸိုဝ်ႈ ပၢင်ပွႆးၵျဵမ်းၽေႃးသေ ၸတ်းႁဵတ်းမႃး ၼႆယဝ်ႉ။ ပၢင်ပွႆးဝၼ်းမိူင်းၶၢင် ဢၼ်တေၸတ်းႁဵတ်းၼႆႉၵေႃႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ တေၶိုၼ်ႈႁွတ်ႈၼႆလႄႈ ၼင်ႇႁိုဝ်ပေႃးဢမ်ႇမီးလွင်ႈသုၵ်ႉယုင်ႈ ဢူၼ်ဢၢၼ်မေႃးမႄးၵၼ်ၼၼ်ႉ ယူႇတီႈ ၸွမ်ၽွင်းလူင် မိူင်းၶၢင် တွၵ်ႇတိူဝ်ႇၶႅတ်ႉဢွင်ႇ လႆႈႁူပ်ႉထူပ်းငူပ်ႉငီႉၵၼ်တင်းၸုမ်း ၸၢဝ်းၶိူဝ်းၶၢင် လၢႆလၢႆၸုမ်းသေ ယွၼ်းတင်းႁူမ်ႈမိုဝ်းၵၼ်ဝႆႉ ဝႃႈၼႆ။ ယူႇတီႈဢၼ်လႆႈငူပ်ႉငီႉၵၼ်ပွၵ်ႈၵမ်းၼႆႉသေ ဢွၼ်ၵၼ်တႅပ်းတတ်းသဵၼ်ႈၸႂ်ဝႃႈ တေဢဝ်ၶေႃႈၵႂၢမ်းၸႂ်ႉ ဢၼ်ပဵၼ်လိၵ်ႈၸၢဝ်းၶိူဝ်းၶၢင် Jingh-paw Mungdaw Nhtoi ပၢင်ပွႆးၵျဵမ်းၽေႃးၼၼ်ႉသေ ၸႂ်ႉၵႂႃႇ ၼႂ်းဝၼ်းပၢင်ပွႆးၼၼ်ႉ ၼႆယဝ်ႉ။ ယွၼ်ႉပိူဝ်ႈမီးလွင်ႈသုၵ်ႉယုင်ႈၵၼ် ၼႂ်းၵႄႈၵၢင်ၸၢဝ်းၶိူဝ်းၶၢင် ၵဵဝ်ႇလူၺ်ႈလွင်ႈၸႂ်ႉၶေႃႈၵႂၢမ်းတႃႇၸႂ်ႉ ၼႂ်းဝၼ်းပၢင်ပွႆး ဝၼ်းမိူင်းၶၢင်ၼၼ်ႉလႄႈ ယူႇတီႈၵေႃလိၵ်ႈလၢႆးလႄႈ ၾိင်ႈငႄႈၸၢဝ်းၶိူဝ်းၶၢင်သေ တေဢွၼ်ႁူဝ်ၸတ်းႁဵတ်း ပၢင်ပွႆးမၼေႃးၼၼ်ႉ တေၶိုၼ်းၶၢႆႉဝၼ်းၸတ်းႁဵတ်းၼႂ်းလိူၼ် February 2020 လႄႈ ပုၼ်ႈတႃႇ ပၢင်ပွႆး ဝၼ်းမိူင်းၶၢင်ၼၼ်ႉတႄႉ ယူႇတီႈၸုမ်းလူင်ပွင်ၸိုင်ႈမိူင်းၶၢင်သေ တေဢွၼ်ႁူဝ်ၸတ်းႁဵတ်းၵႂႃႇ ၼႆယဝ်ႉ။ ၶေႃႈမုၼ်း − 7 Day Newsတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-08T15:47:46

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%80%9c%e1%80%b0%e1%80%84%e1%80%ba-jicm-%e1%80%95%e1%80%bd%e1%81%b5%e1%80%ba%e1%82%88%e1%81%b5%e1%80%99%e1%80%ba%e1%80%b8-8/

ပၢင်ၵုမ်လူင် (JICM) ပွၵ်ႈၵမ်း (8) ၸတ်းႁဵတ်းတီႈ ဝဵင်းၼေႇပျီႇတေႃႇ

မိူဝ်ႈၼႆႉ ဝၼ်းထီႉ 8 January 2020 ယၢမ်းၵၢင်ၼႂ် 10 : 00 မူင်း ပၢင်ၵုမ်လူင် ဢုပ်ႇဢူဝ်းငူပ်ႉငီႉ ၵဵဝ်ႇလူၺ်ႈၵၢၼ်ပွင်သၢင်ႈၼႄၼမ်ႉၼႄတူဝ် ၶေႃႈတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (JICM) ပွၵ်ႈၵမ်း (8) ၸတ်းႁဵတ်းတီႈ ႁူင်းႁေႃး သုၼ်ၵၢင်လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) ဝဵင်းၼေႇပျီႇတေႃႇ ဝႃႈၼႆ။ ၼႂ်းပၢင်ၵုမ်လူင် (JICM) ပွၵ်ႈၵမ်း (8) ၼႆႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင် ယွတ်ႈသိုၵ်း ပဵၼ်ပႃးႁူဝ်ၼႃႈ ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် (PPST) ၸူဝ်ႈၶၢဝ်းသေ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ၵႂႃႇ ဝႃႈၼႆ။ ပၢင်ၵုမ်လူင် (JICM) ပွၵ်ႈၵမ်း (8) ၼႆႉ ၽၢႆႇၸၢဝ်းၶိူဝ်း တေပဵၼ်ၽူႈဢွၼ်ႁူဝ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ (NCA) 10 ၸုမ်း ၊ ၽၢႆႇလူင်ပွင်ၸိုင်ႈ တေပဵၼ်ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသုၵျီႇ ၽၢႆႇတပ်ႉမတေႃႇသမ်ႉ တေပဵၼ်ၵႅမ်ၸွမ်သိုၵ်း သူဝ်းဝိၼ်း ဢွၼ်ႁူဝ်တူဝ်တႅၼ်းသေ ၶိုၼ်ႈႁွတ်ႈ ဝႃႈၼႆ။ ပၢင်ၵုမ်လူင် (JICM) ပွၵ်ႈၵမ်း (8) ၼႆႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင် ယွတ်ႈသိုၵ်း ၊ ပတူဝ်ႇသေႃးတႃႇတူဝ်ႇမူး ၽူႈၼမ်းၼႂ်းၵူႈလွင်ႈလွင်ႈ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၸဝ်ႈသိုၵ်းလူင် ၶုၼ်ဢူၵ်ႉၵႃႇ ႁူဝ်ၼႃႈၼႃႇယၵ မုၵ်ႉၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ ယႄးပေႃႇတၢၼ်ႇၶႄး ႁူဝ်ပဝ်ႈ တႅဝ်းႁူမ်ႈတီႇမူဝ်ႇၶရေႇသီႇ လုၵ်ႈႁဵၼ်း မိူင်းမၢၼ်ႈပတ်းပိုၼ်ႉ (ABSDF) ၊ ၶႅင်ႇသူဝ်းၼႅင်ႇဢွင်ႇ ၵႅမ်ႁူဝ်ပဝ်ႈ ပႃႇတီႇပူတ်းပွႆႇ မိူင်းရၶႅင်ႇ (ALP) ၊ ၵျႃႇၶုၼ်သႃႇ ႁူဝ်ပဝ်ႈ တီႇမူဝ်ႇၶရႅၵ်ႉတိၵ်ႉလႃးႁူႇ (LDU) ၊ တွၵ်ႇတိူဝ်ႇလႅင်ႇမုၼ်းသႃႇၶွင်း ႁူဝ်ပဝ်ႈ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ ၸွမ်သိုၵ်းလူင် သေႃးမူဝ်ႇသေး ႁူဝ်ပဝ်ႈ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) ၊ တွၵ်ႇတိူဝ်ႇ ၼေႃႇၵပေႃႇထူး ၽူႈၼမ်းၼႂ်းၵူႈလွင်ႈလွင်ႈ ၸုမ်းၶွင်ႇသီႇငမ်းယဵၼ်ယၢင်းၽိူၵ်ႇ (KNU/KNLA – PC) ၊ ၼႅင်ႇဢွင်ႇမငေး ၵေႃၵမ်ၵၢၼ်ငဝ်ႈၸုမ်း ပႃႇတီႇမိူင်းမွၼ်းမႂ်ႇ (NMSP) ၶိုၼ်ႈႁွတ်ႈဢုပ်ႇဢူဝ်းၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2020-01-08T15:07:57

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba-%e1%80%9e%e1%81%a2%e1%82%86%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%81%bc%e1%80%ba-%e1%80%99/

ႁိူဝ်းမိၼ် သၢႆၵၢၼ်မိၼ် မိူင်းယူႇၶရဵၼ်း ၵိုင်ႉၵၢင်ႉပဵၼ်ၽေး ၽွင်းတိုၵ်ႉမိၼ်ၶိုၼ်ႈပႆႇႁိုင်

ဢိင်ၼိူဝ် သၢႆၵၢၼ်မိၼ် Ukraine International Airlines ၵိုင်ႉၵၢင်ႉ ပဵၼ်ၽေး တႅၵ်ႇပဵၼ် ၾႆးမႆႈ ၼိူဝ်ၵၢင်ႁၢဝ် ဢၼ်မီးၵူၼ်းၶီႇ 167 ၵေႃႉ လႄႈ ၵူၼ်းႁဵတ်းၵၢၼ် ၼိူဝ်ႁိူဝ်းမိၼ်ထႅင်ႈ 9 ၼၼ်ႉ ယၢတ်ႇတူၵ်းလူင်း လိၼ်သေ ၸဝ်ႈၼႃႈတီႈ ၶဝ်ႈၵူတ်ႇထတ်းႁၼ်ဝႃႈ ၵူၼ်းၼႂ်း ႁိူဝ်းမိၼ်လမ်းၼႆႉ လႅပ်ႈလူႉသဵင်ႈတၢႆမူတ်းယဝ်ႉ ဝႃႈၼႆ။ မိူဝ်ႈၼႆႉ ဝၼ်းထီႉ 8 January 2020 ၶၢဝ်းယၢမ်း 02:42 မူင်း ၵၢင်ၼႂ်ၸဝ်ႉၼၼ်ႉ ႁိူဝ်းမိၼ် boeing 737-800 Ukraine International Airlines သၢႆၵၢၼ်မိၼ် မိူင်းယူႇၶရဵၼ်း ဢၼ်လုၵ်ႉတီႈဝၢင်းႁိူဝ်းမိၼ် ၼႂ်းဝဵင်းလူင် ထိူဝ်ရၢၼ်ႇ (Tehran) မိူင်းဢီႇရၢၼ်ႇသေ တေၵႂႃႇမိူင်းယူႇၶရဵၼ်းၼၼ်ႉ သမ်ႉမႅၼ်ႈၽွင်း တိုၵ်ႉမိၼ်ၶိုၼ်ႈ ပႆႇႁိုင်သင်သေ ၵိုင်ႉၵၢင်ႉပဵၼ်ၾႆး လုၵ်ႉမႆႈတင်းလမ်း ယၢတ်ႇတူၵ်းလူင်းလိၼ်ၵႂႃႇ ၼႆယဝ်ႉ။ ဝၢႆးသေ လႆႈႁူႉဢွင်ႈတီႈ ႁိူဝ်းမိၼ်တူၵ်းယဝ်ႉၼၼ်ႉ ၸဝ်ႈၼႃႈတီႈလၢႆလၢႆၽၢႆႇၵေႃႈ လႆႈၶဝ်ႈၵႂႃႇ ၼႂ်းပိုၼ်ႉတီႈသေ ထူပ်းႁၼ်သၢၵ်ႈၶိူင်ႈမိၼ် ဢၼ်ၾႆးဢမ်ႇမႆႈ ၵမ်ႈၽွင်ႈလႄႈ ၵူၼ်းၶီႇႁိူဝ်းမိၼ် လႄႈ ၵူၼ်းႁဵတ်းၵၢၼ် ၼႂ်းႁိူဝ်းမိၼ်တင်းမူတ်းတႄႉ လႅပ်ႈလူႉသဵင်ႈတၢႆၵႂႃႇ တင်း 176 ၵေႃႉ ယဝ်ႉ ဝႃႈၼႆ။ ၵဵဝ်ႇလူၺ်ႈလွင်ႈ လႆႈပဵၼ်ၽေးၵိုင်ႉၵၢင်ႉ ႁိူဝ်းမိၼ်တူၵ်း ပွၵ်ႈၵမ်းၼႆႉ လႆႈပဵၼ်ၵႂႃႇ ဝၢႆးသေ တပ်ႉသိုၵ်းဢီႇရၢၼ်ႇ ဢဝ်ၶိူင်ႈမၢၵ်ႇလူင် ပိုတ်းယိုဝ်းတပ်ႉပၢင်သဝ်း သိုၵ်းဢမေႇရီႇၵၢၼ်ႇ ဢၼ်မီးဝႆႉ ၼႂ်းမိူင်းဢီႇရတ်ႉၼၼ်ႉ လၢႆၸူဝ်ႈမူင်းၵူၺ်း ဝႃႈၼႆ။ ၶေႃႈမုၼ်း – Matichonတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-08T12:09:54

https://taifreedom.com/%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%99%e1%81%a2%e1%81%b5%e1%80%ba%e1%82%87%e1%80%9c%e1%80%b0%e1%80%84/

ဢီႇရၢၼ်ႇ ယိုဝ်းမၢၵ်ႇလူင်တုမ်ႉတွပ်ႇ တပ်ႉသိုၵ်းသိုၵ်း ဢမေႇရီႇၵၢၼ်ႇ 2 ဢွင်ႈတီႈ ၼႂ်းၶၢဝ်း ယၢမ်းလဵဝ်ၵၼ်

တပ်ႉသိုၵ်းဢီႇရၢၼ်ႇ ပိုတ်းယိုဝ်းမၢၵ်ႇလူင်သႂ်ႇတီႈ တပ်ႉပၢင်သဝ်း တပ်ႉသိုၵ်းဢမေႇရီႇၵၢၼ်ႇ ဢၼ်မီးၼႂ်း မိူင်းဢီႇရတ်ႉၼၼ်ႉ 2 ဢွင်ႈတီႈ ယုမ်ႇယမ်ဝႃႈ ပဵၼ်လွင်ႈတုမ်ႉတွပ်ႇ ဢၼ်တပ်ႉသိုၵ်း ဢမေႇရီႇၵၢၼ်ႇ ပိုတ်းယိုဝ်းၶႃႈႁႅမ်တၢႆ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ဝႃႈၼႆ။ မိူဝ်ႈၼႆႉ ဝၼ်းထီႉ 08 January 2020 ဢိင်ၼိူဝ် လူင်ပွင်ၸိုင်ႈ မိူင်းဢီႇရၢၼ်ႇ ပိုၼ်ၽၢဝ်ႇဝႆႉဝႃႈ တေတုမ်ႉတွပ်ႇၶိုၼ်း လွင်ႈတပ်ႉသိုၵ်း ဢမေႇရီႇၵၢၼ်ႇ ပိုတ်းယိုဝ်းၶႃႈႈႁႅမ်တၢႆ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) တၢႆၵႂႃႇ ၼႆၼၼ်ႉသေ တပ်ႉသိုၵ်းဢီႇရၢၼ်ႇ ပိုတ်းယိုဝ်းမၢၵ်ႇလူင် 10 လုၵ်ႈပၢႆ တုမ်ႉတွပ်ႇ တပ်ႉသိုၵ်း ဢမေႇရီႇၵၢၼ်ႇ ဢၼ်ပၵ်းတပ်ႉဝႆႉတီႈ ပွတ်းဝၼ်းတူၵ်း ၼႂ်းမိူင်းဢီႇရတ်ႉၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ လူင်ပွင်ၸိုင်ႈမိူင်းဢမေႇရီႇၵၢၼ်ႇတႄႉ ၶတ်းၸႂ်ပွင်သၢင်ႈ ၼင်ႇႁိုဝ် တင်းသွင်မိူင်း ပေႃးတေလူတ်းယွမ်းလႆႈ လွင်ႈႁုၵ်းႁၢႆႉ တီႈမီးတေႃႇၵၼ်ၼၼ်ႉယူႇ ၼႆသေတႃႉ၊ ၽၢႆႇတင်းမိူင်း ဢီႇရၢၼ်ႇတႄႉ ပိုၼ်ၽၢဝ်ႇဝႃႈ လၢႆးႁဵတ်းသၢင်ႈ ၶွင်တပ်ႉသိုၵ်း ဢမေႇရီႇၵၢၼ်ႇၼႆႉ မိူၼ်တင်း ၸုမ်းၵေႃႇၵၢၼ်ႁၢႆႉၵူၺ်းၼႆလႄႈ လွင်ႈလူႉသုမ်း ဢိၵ်ႇတင်း လွင်ႈလူႉတၢႆမၢတ်ႇၸဵပ်းတႄႉ ပႆႇလႆႈႁပ်ႉႁူႉသင်ၸွမ်း ၼႆယဝ်ႉ။ ၽူႈၶၢၼ်ပၢၵ်ႇ တပ်ႉသိုၵ်းဢမေႇရီႇၵၢၼ်ႇၵေႃႈ ဢွၵ်ႇမႃးသပ်းၸႅင်ႈၶၢဝ်ႇဝႃႈ တပ်ႉသိုၵ်းဢီႇရၢၼ်ႇ လႆႈၸႂ်ႉ ၶိူင်ႈမၢၵ်ႇလူင် ပိုတ်းယိုဝ်းသႂ်ႇ တီႈတင်ႈတပ်ႉသိုၵ်း ဢမေႇရီႇၵၢၼ်ႇ လႄႈ တပ်ႉသိုၵ်း ၸုမ်းဢူၺ်းလီၵၼ်တင်း တပ်ႉသိုၵ်း ဢမေႇရီႇၵၢၼ်ႇ ဢၼ်မီးပွတ်းဝၼ်းတူၵ်း မိူင်းဢီႇရတ်ႉၼၼ်ႉၼႆသေ ၸဝ်ႈၼႃႈတီႈ တိုၵ်ႉၵူတ်ႇ ထတ်းလွင်ႈလူႉသုမ်း ပွၵ်ႈၵမ်းၼႆႉလႄႈ တၢင်းတပ်ႉသိုၵ်း ဢမေႇရီႇၵၢၼ်ႇၵေႃႈ မီးလွင်ႈႁၢင်ႈႁႅၼ်း တူဝ်ႈတၼ်း တႃႇတေၽွမ်ႉတိုၵ်းၶိုၼ်းယူႇ ၼႆယဝ်ႉ။ ယူႇတီႈ တပ်ႉၵၢင်ႁၢဝ် တပ်ႉသိုၵ်းဢမေႇရီႇၵၢၼ်ႇၵေႃႈ ဢွၵ်ႇမႃးလၢတ်ႈဝႃႈ လႆႈသူင်ႇႁိူဝ်းမိၼ် ပွႆႇမၢၵ်ႇလူင် B-52 (Stratofortress) တင်းမူတ်း 6 လမ်း ၵႂႃႇပၵ်းဝႆႉတီႈၵုၼ် တီးဢေးၵူဝ်း ၵရႃးသေး (Diego Gracia) ၼႂ်းမႄႈၼမ်ႉ ပဵတ်ႇသဵပ်ႇၾဵၵ်ႇ (Pacific) မိူင်းဝၼ်းဢွၵ်ႇၵၢင်ယဝ်ႉလႄႈ တူဝ်ႈတၼ်းတႃႇတေပိုတ်းယိုဝ်း မိူဝ်ႈမီးၶေႃႈသင်ႇယူႇတႃႇသေႇ ၼႆယဝ်ႉ။ ႁိူဝ်းမိၼ် ပွႆႇမၢၵ်ႇလူင် B-52 ၼႆႉ တႄႇႁဵတ်းဢွၵ်ႇ မိူဝ်ႈပီ 1955 ၼၼ်ႉသေ လႆႈထုၵ်ႇသူင်ႇၵႂႃႇ ၸႂ်ႉတိုဝ်းၼႂ်းၵၢၼ်တပ်ႉသိုၵ်း တီႈမိူင်းဢႃႇၾၵၢၼ်ႇ ၼိတ်ႇသတၢၼ်ႇ ၼၼ်ႉပွၵ်ႈၼိုင်ႈလႄႈ ဢၼ်လႆႈမႃး ပၵ်းဝႆႉတီႈၵုၼ် တီးဢေးၵူဝ်း ၵရႃးသေး (Diego Gracia) မိူင်းဝၼ်း ဢွၵ်ႇၵၢင်ၼႆႉ ပဵၼ်ပွၵ်ႈၵမ်းသွင် ၼႆယဝ်ႉ။ ၶေႃႈမုၼ်း – Thairath/Nationtvတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-07T16:20:50

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba%e1%81%b8%e1%80%af%e1%80%99%e1%80%ba%e1%80%b8%e1%81%bc%e1%82%83%e1%82%88%e1%81%b5%e1%81%bc%e1%80%ba%e1%80%84%e1%80%99%e1%80%ba/

ပၢင်ၵုမ်ၸုမ်းၼႃႈၵၢၼ်ငမ်းယဵၼ် (PPST) ၸတ်းႁဵတ်းတီႈၼေႇပျီႇတေႃႇ

မိူဝ်ႈၼႆႉ ဝၼ်းထီႉ 7 January 2020 ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (Nationwide Ceasefire Agreement-NCA) ၸတ်းႁဵတ်းပၢင်ၵုမ် ၸုမ်းၼႃႈၵၢၼ်ငမ်းယဵၼ် (PPST) တီႈႁူင်းသဝ်း (Horizon Lake View Hotel) ၼေႇပျီႇတေႃႇ ဝႃႈၼႆ။ ၼႂ်းပၢင်ၵုမ်ၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းလူင်ယွတ်ႈသိုၵ်း ပဵၼ်ပႃးႁူဝ်ၼႃႈ ၸုမ်းဢွၼ်ႁူဝ် ၼႃႈၵၢၼ်ငမ်းယဵၼ် (PPST) ၸူဝ်ႈၶၢဝ်းသေ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်ဝႃႈ ႁူဝ်ပီႊမႂ်ႇ 2020 ၼႆႉ ႁဝ်းၶႃႈၸတ်းႁဵတ်းလႆႈ ပၢင်ၵုမ်ၸိူင်ႉၼႆႉ ပဵၼ်လွင်ႈမီးမင်ႇၵလႃႇလီတႄႉတႄႉ ဝႃႈၼႆ ၊ ၽိုၼ်လိၵ်ႈလၢႆးငၢၼ်း ၸုမ်းဢုပ်ႇဢူဝ်းငူပ်ႉငီႉ ၵဵဝ်ႇလူၺ်ႈလွင်ႈ ပၢင်ၵုမ် (JICM) လွင်ႈဢုပ်ႇဢူဝ်းငူပ်ႉငီႉလူင်ႈၼႃႈ ဢၼ်ၸတ်းႁဵတ်း မိူဝ်ႈပူၼ်ႉမႃး ဝၼ်းထီႉ 22 December 2019 ၼၼ်ႉၵေႃႈ တေဢုပ်ႇဢူဝ်း ၼႂ်းပၢင်ၵုမ်ၼႆႉသေ တမ်းဝၢင်းၶၵ်ႉၵၢၼ်ငၢၼ်းၵႂႃႇ ဝႃႈၼႆ။ တႃႇႁႂ်ႈပေႃးတေပဵၼ် ပၢင်ၵုမ်လူင် (JICM) ပွၵ်ႈၵမ်း (8) ၼႆႉ ၸုမ်းဢုပ်ႇဢူဝ်းငူပ်ႉငီႉ ၵဵဝ်ႇလူၺ်ႈလွင်ႈပၢင်ၵုမ် ႁူမ်ႈၵၼ်ၶတ်းၸႂ်သႂ်ႇႁႅင်း ႁဵတ်းသၢင်ႈမႃးၼၼ်ႉၵေႃႈ လီဢဝ်ၵုင်ႇမုၼ်တႄႉတႄႉ ဝႃႈၼႆ ၊ တႃႇပၢင်ၵုမ်လူင် (JICM) ပွၵ်ႈၵမ်း (8) ဢၼ်တေၸတ်းႁဵတ်း မိူဝ်ႈၽုၵ်ႈၼႆႉ ႁဝ်းၶႃႈထုၵ်ႇလီ ႁၢင်ႈႁႅင်းဝႆႉလူင်ႈၼႃႈ ႁႂ်ႈမၼ်းပေႃးတႅတ်ႈၼႅတ်ႈ ၊ လုၵ်ႉတီႈပၢင်ၵုမ်လူင် (JICM) ပွၵ်ႈၵမ်း (8) သေ ၵဵဝ်ႇလူၺ်ႈလွင်ႈၵၢၼ်မိူင်း ဢၼ်ပဵၼ်ယူႇယၢမ်းလဵဝ်ၵေႃႈလီ ၊ လွင်ႈငမ်းယဵၼ် ၊ ၵၢၼ်သိုၵ်း ၸဵမ်ၸိူဝ်းၼႆႉ ပေႃႈမႄႈၵူၼ်းမိူင်း တင်းသဵင်ႈၵေႃႈ ဢွၼ်ၵၼ် ပႂ်ႉမုင်ႈမွင်းငိၼ်းထွမ်ႇယူႇ ၊ ယွၼ်ႉၼႆလႄႈ ၶၵ်ႉၵၢၼ်လွင်ႈငမ်းယဵၼ် ၼင်ႇႁိုဝ်ပေႃး တေသိုပ်ႇၵႂႃႇလႆႈတင်းၼႃႈၼၼ်ႉ လုၵ်ႉတီႈပၢင်ၵုမ် (PPST) ၼႆႉသေ ၶႂ်ႈတိုၵ်းသူၼ်းဝႃႈ ႁႂ်ႈၶတ်းၸႂ်သႂ်ႇႁႅင်း ဢုပ်ႇဢူဝ်းၵၼ်ၵႂႃႇ ၼင်ႇႁိုဝ်ပေႃးတေလႆႈၽွင်းလီ ဝႃႈၼႆ။ ပၢင်ၵုမ်လူင် (JICM) ၼႆႉ ပဵၼ်ပၢင်ၵုမ် လွင်ႈယႂ်ႇတႃႇၶိုၼ်းသိုပ်ႇႁဵတ်းသၢင်ႈ ၶၵ်ႉၵၢၼ်ငမ်းယဵၼ် ၵူႈၸၼ်ႉၸၼ်ႉၵႂႃႇ ၶၢဝ်းၼႃႈလႄႈ ၼင်ႇႁိုဝ်ပေႃးတေတမ်းဝၢင်းလႆႈ ၶၵ်ႉၵၢၼ်ငၢၼ်း သွင်ၽၢႆႇယွမ်းႁပ်ႉလႆႈၼၼ်ႉ ႁဝ်းၶႃႈတင်းသဵင်ႈ မီးပုၼ်ႈၽွၼ်းယူႇ ဝႃႈၼႆ ၊ ၶၵ်ႉၵၢၼ်ငၢၼ်း ဢၼ်တေတမ်းဝၢင်းၵႂႃႇတင်းၼႃႈၼႆႉ တေလႆႈငမ်ႇၵၼ်တင်း ဢၼ်ပဵၼ်ယူႇ မီးယူႇယၢမ်းလဵဝ် ပေႃးၸိူင်ႉၼၼ်ၵွၼ်ႇ ၸင်ႇတေႁွတ်ႈၽႅဝ်တီႈယိူင်းမၢႆလႆႈ ဝႃႈၼႆ။ ၸုမ်းႁဝ်းၶႃႈၼႆႉ ပဵၼ်ၸုမ်းဢၼ်လူင်းလၢႆးမိုဝ်း လိၵ်ႈႁူမ်ႈမၢႆ (NCA) လႄႈ ၸွမ်းၼင်ႇၶေႃႈလႆႈၸႂ် လိၵ်ႈႁူမ်ႈမၢႆ (NCA) မီးၼၼ်ႉ တေလႆႈၸုၵ်းမၼ်ႈ ႁဵတ်းသၢင်ႈၸွမ်းသေဢမ်ႇၵႃး ထုၵ်ႇလီႁူမ်ႈႁွမ်းၵၼ်သေ ၶတ်းၸႂ်ဢုပ်ႇဢူဝ်းၵၼ်ၵႂႃႇ ၼင်ႇႁိုဝ်ပေႃးတေငမ်ႇၵၼ်တင်း ယိူင်းမၢႆ ဢၼ်ႁဝ်းၶႃႈၶႂ်ႈလႆႈ လွင်ႈတီႇမူဝ်ႇၶရေႇသီႇ ၊ လွင်ႈၽဵင်ႇပဵင်း ၊ သုၼ်ႇလႆႈတႅပ်းတတ်းႁင်းၶေႃ ၸဵမ်ၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2020-01-07T14:54:16

https://taifreedom.com/%e1%81%bc%e1%81%a2%e1%82%86%e1%82%87%e1%82%81%e1%81%a2%e1%81%bc%e1%80%ba%e1%82%87%e1%80%9e%e1%82%83%e1%82%87-%e1%81%b6%e1%80%ad%e1%80%af%e1%81%bc%e1%80%ba%e1%82%88%e1%80%95%e1%80%b5%e1%81%bc%e1%80%ba/

ၼၢႆႇႁၢၼ်ႇသႃႇ ၶိုၼ်ႈပဵၼ်ႁူဝ်ပဝ်ႈ ပႃႇတီႇမိူင်းမွၼ်းမႂ်ႇ

ပႃႇတီႇမိူင်းမွၼ်းမႂ်ႇ (NMSP) ၸတ်းႁဵတ်းပၢင်ၵုမ် ၵေႃၵမ်ၵၢၼ်ငဝ်ႈၸုမ်း တီႈငဝ်ႈငုၼ်း ပႃႇတီႇမိူင်းမွၼ်းမႂ်ႇ ဢၼ်မီးတီႈယေးၶျွင်းၽျႃးၼၼ်ႉသေ လိူၵ်ႈတင်ႈႁူဝ်ပဝ်ႈၸုမ်းလႄႈ ၼၢႆႇႁၢၼ်ႇသႃႇ ဢၼ်ပဵၼ်ၵႅမ်ႁူဝ်ပဝ်ႈ ပႃႇတီႇမိူင်းမွၼ်းမႂ်ႇ လႆႈသဵင်ၵၢင်ၸႂ်ၼမ်လိူဝ်ပိူၼ်ႈသေ ၶိုၼ်ႈပဵၼ်ႁူဝ်ပဝ်ႈ ပႃႇတီႇမိူင်းမွၼ်းမႂ်ႇၼႆယဝ်ႉ။ ပၢင်ၵုမ် ၵေႃၵမ်ၵၢၼ်ငဝ်ႈၸုမ်း ဢၼ်ၸတ်းႁဵတ်းမိူဝ်ႈဝၼ်းထီႉ 5 January 2020 ၼၼ်ႉ ၽူႈၶဝ်ႈႁူမ်ႈပၢင်ၵုမ် ၊ ၽူႈမီးၸၼ်ႉၶဝ်တင်းသဵင်ႈ လႆႈပၼ်ၶႅပ်းၵၢင်ၸႂ် (လျှို့ဝှက်မဲပေးစနစ်) လိူၵ်ႈတင်ႈ ႁူဝ်ပဝ်ႈမႂ်ႇလႄႈ ၼၢႆႇႁၢၼ်ႇသႃႇ ၵေႃႉပဵၼ်ၵႅမ်ႁူဝ်ပဝ်ႈ ပႃႇတီႇမိူင်းမွၼ်းမႂ်ႇ လႆႈသဵင်ၵၢင်ၸႂ်ၼမ်သေ ၶိုၼ်ႈပဵၼ်ႁူဝ်ပဝ်ႈ ပႃႇတီႇမိူင်းမွၼ်းမႂ်ႇလႄႈ ၼၢႆႇဢွင်ႇမိၼ်း ၽူႈၼမ်းၼႂ်းၵဝ်ႇပႃႇတီႇမိူင်းမွၼ်းမႂ်ႇသမ်ႉ လႆႈၶိုၼ်ႈပဵၼ် ၵႅမ်ႁူဝ်ပဝ်ႈသေ ၽူႈယႂ်ႇၵူၼ်းလူင်ၼႂ်း ၸုမ်းပႃႇတီႇမိူင်းမွၼ်းမႂ်ႇၵမ်ႈၽွင်ႈၵေႃႈ မီးလွင်ႈလႅၵ်ႈလၢႆႈပႃးၼႆယဝ်ႉ။ ၼၢႆႇႁၢၼ်ႇသႃႇ ဢၼ်ၶိုၼ်ႈပဵၼ်ႁူဝ်ပဝ်ႈပႃႇတီႇမိူင်းမွၼ်းမႂ်ႇၼႆႉ ၵူၼ်းမိူင်းမွၼ်း ၵမ်ႉပႃႈၼမ် ၵမ်ႉထႅမ်ႁၼ်လီ ၸွမ်းသေ ဢမ်ႇၵႃး ပဵၼ်ပႃးၽူႈၶဝ်ႈႁူမ်ႈ ဢုပ်ႇဢူဝ်းၼႂ်းၶၵ်ႉၵၢၼ်ငမ်းယဵၼ်ၸွမ်း လူင်ပွင်ၸိုင်ႈ ၸဵမ်မိူဝ်ႈပၢၼ် ၸွမ်ၸိုင်ႈ ဢူးတဵင်းၸဵင်ႇ တေႃႇထိုင်ယၢမ်းလဵဝ်လႄႈ ၵူၼ်းမိူင်းမွၼ်း ၶဝ်ဢွၼ်ၵၼ်မုင်ႈမွင်းဝႃႈ ၼႂ်းၶၵ်ႉၵၢၼ်ငမ်းယဵၼ်ပုၼ်ႈတႃႇ ပႃႇတီႇမိူင်းမွၼ်းမႂ်ႇမိူဝ်းၼႃႈၼၼ်ႉ တေလီၶိုၼ်ႈမႃးယူႇၼႆယဝ်ႉ။ ၼႂ်းပႃႇတီႇမိူင်းမွၼ်းမႂ်ႇၼႆႉ မိူဝ်ႈဢွၼ်တင်း ယၢမ်ႈလိူၵ်ႈတင်ႈႁူဝ်ပဝ်ႈၸုမ်း လူၺ်ႈလၢႆးပၼ် ၶႅပ်းၵၢင်ၸႂ် ယူႇသေတႃႉ ပေႃးလိူၵ်ႈတင်ႈၸိုင် တေတူၺ်းပႃးဝႃႈ ၵေႃႉဢၼ်တေၶိုၼ်ႈပဵၼ် ႁူဝ်ပဝ်ႈၼၼ်ႉ ၸွင်ႇမီးလွင်ႈ ၵႄႈလိတ်ႈ လွၵ်းလၢႆး ယိပ်းတိုဝ်းၵၢၼ်မိူင်း ၊ ဢႃႇယုဢသၢၵ်ႈ လႄႈ လွင်ႈတူဝ်ထူပ်းၸိူဝ်းၼႆႉလႄႈ ၵမ်ႉပႃႈၼမ်တႄႉ ပေႃးဝႃႈၵေႃႉပဵၼ်ႁူဝ်ပဝ်ႈ လူႉသဵင်ႈၵၢမ်ႇၵႂႃႇယဝ်ႉ ၸွင်ႇၵွႆႈမီးပၢင်လိူၵ်ႈတင်ႈ ႁူဝ်ပဝ်ႈမႂ်ႇၼႆယဝ်ႉ။ ယၢမ်းလဵဝ်ၵေႃႈ ၼၢႆႇထေႃႇမုၼ်ႇ ႁူဝ်ပဝ်ႈၵဝ်ႇ ပႃႇတီႇမိူင်းမွၼ်းမႂ်ႇ ယွၼ်ႉဢမ်ႇပေႃးယူႇလီလႄႈ ယွၼ်းၵိုတ်း လိုဝ်ႈ ၼႃႈၵၢၼ်တႃငၢၼ်းလႄႈ ၸင်ႇလႆႈမီးလွင်ႈလႅၵ်ႈလၢႆႈ ႁူဝ်ပဝ်ႈလႄႈ ၽူႈယႂ်ႇၵူၼ်းလူ င်ၼႂ်းၸုမ်းၼႆယဝ်ႉ။ ယွၼ်ႉဝႃႈ ၼၢႆႇႁၢၼ်ႇသႃႇ ၵေႃႉဢၼ်ၵူၼ်းမိူင်းမွၼ်း ၵမ်ႉထႅမ်ပၼ်ႁႅင်းၼၼ်ႉ ၶိုၼ်ႈပဵၼ်ႁူဝ်ပဝ်ႈ ပႃႇတီႇမိူင်းမွၼ်းမႂ်ႇလႄႈ ၵူၼ်းမိူင်းမွၼ်းလႄႈ ၵူၼ်းၼုမ်ႇမွၼ်းၶဝ် ယုမ်ႇယမ်ဝႃႈ ပႃႇတီႇမိူင်းမွၼ်းမႂ်ႇ ဢဵၼ်ႁႅင်းတေယႂ်ႇလိူဝ်သေ ယၢမ်းလဵဝ်ၼႆႉလႄႈ တေလႆႈသဵင်ၵၢင်ၸႂ်တီႈၵူၼ်းမိူင်း လိူဝ်သေၼႆႉယူႇၼႆယဝ်ႉ။ ၵူၺ်းၵႃႈဝႃႈ ထႅင်ႈၽၢႆႇၼိုင်ႈတၢင်းၼိုင်ႈၵေႃႈ ပေႃးဢုပ်ႇၵုမ်လွင်ႈငမ်းယဵၼ်မႃးၸိုင် တပ်ႉမေတႃႇလႄႈ ၸုမ်းၵမ်ႈၽွင်ႈ ႁၼ်ထိုင်ဝႃႈ ၼၢႆႇႁၢၼ်ႇသႃႇၼႆႉ ပေႃးၵဵဝ်ႇလူၺ်ႈ ၶေႃႈၸုၵ်းမၼ်ႈလႄႈ ၶေႃႈယုမ်ႇယမ် မၼ်းၸဝ်ႈၼႆၸိုင် ႁူဝ်ၶႅင်တႄႉတႄႉ ဝႃႈၼႆ။ ၸုမ်းပႃႇတီႇမိူင်းမွၼ်းမႂ်ႇ (NMSP) ၼႆႉ လူင်းလၢႆးမိုဝ်းလိၵ်ႈႁူမ်ႈမၢႆၵိုတ်းတိုၵ်း (NCA) ၸွမ်းလူင်ပွင်ၸိုင်ႈ မိူဝ်ႈဝၼ်းထီႉ 18 February 2018 ဝႃႈၼႆ။ ပႃႇတီႇမိူင်းမွၼ်းမႂ်ႇၼႆႉ ၵေႃႈတင်ႈမႃးမိူဝ်ႈပီႊ 1958 သေ တႄႇၸဵမ်မိူဝ်ႈပီႊ 1989 မႃးၼႆႉ 4 ပီႊလႂ်ၼိုင်ႈပွၵ်ႈ ၸတ်းႁဵတ်းပၢင်ၵုမ်သေ လိူၵ်ႈတင်ႈႁူဝ်ပဝ်ႈၸုမ်းမႃးသေ ၼၢႆႇႁၢၼ်ႇသႃႇ ၶိုၼ်ႈပဵၼ်ႁူဝ်ပဝ်ႈၸုမ်း ၵေႃႉထီႉ 5 ၼႆယဝ်ႉ။ ၶေႃႈမုၼ်း − RFA တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-07T14:10:58

https://taifreedom.com/%e1%81%b8%e1%80%bd%e1%80%99%e1%80%ba%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%ae%e1%82%87/

ၸွမ်ၸိုင်ႈ မိူင်းဢီႇရၢၼ်ႇ ၶဝ်ႈႁူမ်ႈပၢင်မႃႇသႃႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani)

ၶၢပ်ႈတူဝ်တၢႆ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ႁွတ်ႈထိုင် မိူင်းဢီႇရၢၼ်ႇယဝ်ႉသေ ၸွမ်ၸိုင်ႈ မိူင်းဢီႇရၢၼ်ႇ ၶဝ်ႈႁူမ်ႈပၢင်မႃႇသႃႇ ပဵၼ်ဢၼ်မွင်ၸႂ်ၸွမ်း တႄႉတႄႉဝႃႈဝႃႈ ။ မိူဝ်ႈဝၼ်းထီႉ 6 January 2020 ဢိင်ၼိူဝ် ၽူႈမီးပုၼ်ႈၽွၼ်း မိူင်းဢီႇရၢၼ်ႇ လႆႈဢဝ် ၶၢပ်ႈတူဝ်တၢႆ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ဢၼ်လႆႈထုၵ်ႇ တပ်ႉသိုၵ်းဢမေႇရိၵၢၼ်ႇ ၸႂ်ႉႁိူဝ်းမိၼ်တရူၼ်း ပိုတ်းယိုဝ်းတၢႆ တီႈမိူင်းဢီႇရတ်ႉ မိူဝ်ႈဝၼ်းထီႉ 3 January ပူၼ်ႉမႃးၼၼ်ႉ ပွၵ်ႈမိူဝ်းထိုင် ၸႄႈမိူင်းၶႃႇမႅၼ်း (Kerman) မိူင်းဢီႇရၢၼ်ႇ ယဝ်ႉတူဝ်ႈ လီငၢမ်း ဝႃႈၼႆ။ ၸႄႈမိူင်းၶႃႇမႅၼ်း (Kerman) ၼႆႉ ပဵၼ်ဝၢၼ်ႈၵိူတ်ႇမိူင်းၼွၼ်း ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ၼႆလႄႈ ၸင်ႇလႆႈၸတ်းႁဵတ်း ပၢင်မႃႇသႃႇၵႂႃႇတီႈ ၼႂ်းဝဵင်းလူင် ထိူဝ်ရၢၼ်ႇ (Tehran) မီးၸွမ်ၸိုင်ႈ မိူင်းဢီႇရၢၼ်ႇ လႄႈ ၽူႈၼမ်းသိုၵ်း၊ ၵူၼ်းႁၢပ်ႇၵၢၼ် လူင်ပွင်ၸိုင်ႈ ဢိၵ်ႇတင်း ၵူၼ်းမိူင်းဢီႇရၢၼ်ႇ ၼပ်ႉႁူဝ်လၢၼ်ႉ ၶဝ်ႈႁူမ်ႈမွင်ၸႂ်ၸွမ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽၢႆႇႁူမ်ႇလူမ်ႈ ၸိုင်ႈမိူင်းဢမေႇရိၵၢၼ်ႇတႄႉ လၢတ်ႈဝႃႈ တေဢမ်ႇမီး ၽႅၼ်ၵၢၼ် တႃႇတေထွၼ် တပ်ႉသိုၵ်းဢမေႇရိၵၢၼ်ႇ ဢွၵ်ႇမိူင်းဢီႇရတ်ႉ ဢၼ်မီးဝႆႉ မွၵ်ႈ 5,000 ၵေႃႉ ၸွမ်းၼင်ႇၵူၼ်းမိူင်းဢီႇရတ်ႉ ႁႂ်ႈထွၼ်တပ်ႉဢွၵ်ႇၼၼ်ႉလႄႈ တူဝ်ႈတၼ်းတႃႇ ထႅမ်ႁႅင်းသိုၵ်းၶဝ်ႈၵႂႃႇ တီႈၼႂ်းမိူင်းဢီႇရၵ်ႉထႅင်ႈ 2,200 ၵေႃႉယဝ်ႉ ဝႃႈၼႆ။ ၶေႃႈမုၼ်း – Posttayတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-07T11:42:18

https://taifreedom.com/%e1%81%b8%e1%82%84%e1%82%88%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%b0%e1%82%81%e1%81%a2%e1%81%bc%e1%80%ba%e1%82%87-%e1%81%b8%e1%80%ad%e1%80%af%e1%80%84%e1%80%ba%e1%82%88/

ၸႄႈမိူင်းဢူႁၢၼ်ႇ ၸိုင်ႈမိူင်းၶႄႇ ထူပ်းၵူၼ်းတိတ်းၸပ်း ၸိူဝ်ႉမႅင်းပၢႆးရတ်ႉ (Virus) တၢင်းပဵၼ်ပွတ်ႇၸဵပ်း

ႁွင်ႈၵၢၼ်လူင် ၽၢႆႇပၢႆးယူႇလီ ၸႄႈမိူင်းဢူႁၢၼ်ႇ ၸိုင်ႈမိူင်းၶႄႇ ပိုၼ်ၽၢဝ်ႇဝႃႈ ယၢမ်းလဵဝ် မီးၵူၼ်းတိတ်းၸပ်း ၸိူဝ်ႉမႅင်းပၢႆးရတ်ႉ (Virus) တၢင်းပဵၼ်ပွတ်ႇၸဵပ်း 59 ၵေႃႉ ယဝ်ႉလႄႈ တႃႇ 7 ၵေႃႉ လႆႈပဵၼ်ပွတ်ႇၸဵပ်း ႁၢဝ်ႈႁႅင်းဝႆႉ ဝႃႈၼႆ။ မိူဝ်ႈဝၼ်းထီႉ 5 January 2020 ၵေႃၵမ်ၵၢၼ် ႁွင်ႈၵၢၼ်လူင် ၽၢႆႇယူႇလီ ပိုၼ်ၽၢဝ်ႇဝႃႈ မီးၵူၼ်းတိတ်းၸပ်း ၸိူဝ်ႉမႅင်းပၢႆးရတ်ႉ (Virus) တၢင်းပဵၼ်ပွတ်ႇၸဵပ်း ၶဝ်ႈယူတ်းယႃတူဝ် တီႈႁူင်းယႃ ၼႂ်းၸႄႈမိူင်း ဢူႁၢၼ်ႇ ဢမ်ႇယွမ်း 59 ၵေႃႉ၊ ဢၼ်လီလႆႈမႆႈၸႂ်တႄႉ မီးဝႆႉတႃႇ 7 ၵေႃႉ လႄႈ ယင်းမီးၵူၼ်း ဢၼ်ယူႇၸမ်ၵၼ်တင်း ၵူၼ်းၸပ်းၸိူဝ်ႉမႅင်း တၢင်းပဵၼ်ၼႆႉထႅင်ႈ 163 ၵေႃႉ ၸဝ်ႈၼႃႈတီႈလႆႈယႅၵ်ႈ ၵူၼ်းၸပ်းၸိူဝ်ႉမႅင်း ပၢႆးရတ်ႉ (Virus) ၼႆႉ ဢွၵ်ႇယူတ်းယႃတၢင်းပဵၼ် ထႅင်ႈဢွင်ႈတီႈၼိုင်ႈသေ ပႂ်ႉတိတ်းတၢမ်း တူၺ်းၸွမ်းဝႆႉ 24 ၸူဝ်ႈမူင်း ဝႃႈၼႆ။ ၽူႈမီးပုၼ်ႈၽွၼ်း ႁွင်ႈၵၢၼ်လူင် ၽၢႆႇယူႇလီ ယင်းသိုပ်ႇလၢတ်ႈထႅင်ႈဝႃႈ ၵဵဝ်ႇလူၺ်ႈလွင်ႈ ၸိူဝ်ႉမႅင်းပၢႆးရတ်ႉ (Virus) တၢင်းပဵၼ်ပွတ်ႇၸဵပ်းၼႆႉ ယင်းပႆႇႁူႉလႆႈ တႅၵ်ႇလႅင်းလီဝႃႈ ၸိူဝ်ႉမႅင်းၼႆႉ လုၵ်ႉတီႈလႂ်သေ ပေႃႇပဵၼ်မႃး သမ်ႉတိတ်းၸပ်းၵၼ် လႆႈၸိူင်ႉႁိုဝ် ၼႆယဝ်ႉ။ ၸိူဝ်ႉမႅင်းတၢင်းပဵၼ်ၼႆႉ တႄႇပေႃႇပဵၼ် မိူဝ်ႈဝၼ်းထီႉ 12 – 29 December 2019 ၼၼ်ႉသေ ၵူၼ်းၸပ်းၸိူဝ်ႉမႅင်းတၢင်းပဵၼ်ၵမ်ႈၽွင်ႈ ပဵၼ်ၵူၼ်းႁဵတ်းၵၢၼ် လၢၼ်ႉၶၢႆတၢင်းၶၢႆ ပၢင်ႇလၢႆႇတီႈၼိုင်ႈၼႆလႄႈ ယၢမ်းလဵဝ် လၢၼ်ႉၼႆႉၵေႃႈ ၸဝ်ႈၼႃႈတီႈ လႆႈသင်ႇပိၵ်ႉဢိုတ်းလၢၼ်ႉဝႆႉၸူဝ်ႈၶၢဝ်း ၼင်ႇႁိုဝ် ၸိူဝ်ႉမႅင်းပၢႆးရတ်ႉ (Virus) တေဢမ်ႇၽႄႈတိူၼ်းၵႂႃႇၵႆ ၼႆယဝ်ႉ။ ၸုမ်းပၢႆးယူႇလီလုမ်ႈၾႃႉ World Health Organization (WHO) ၵေႃႈ ဢွၵ်ႇမႃးလၢတ်ႈဝႃႈ တၢင်းပဵၼ်ၸိူဝ်ႉမႅင်း ပၢႆးရတ်ႉ (Virus) တေၸၢင်ႈမီးလွင်ႈ တိတ်းၸပ်းၵၼ် တင်းတူဝ်သတ်း မိူၼ်ၼင်ႇ ပႃဢၼ်သူင်ႇဢွၵ်ႇၶၢႆၼွၵ်ႈမိူင်း ၸိူဝ်းၼႆႉပႃး ဝႃႈၼႆ။ ၸိူဝ်ႉမႅင်းပၢႆးရတ်ႉ (Virus) တၢင်းပဵၼ်ပွတ်ႇၸဵပ်းၼႆႉ ၵူၼ်းပဵၼ်တေမီးလူမ်းၼၢဝ် ၶိုၼ်ႈသုင် လႄႈ ထူၺ်ႈၸႂ်ယၢပ်ႇ ပေႃးတူၺ်းၸွမ်း ဢၼ်ၵူၼ်းပဵၼ် ပေႃႉထၢတ်ႈမၢၼ်ႇ X-ray ယဝ်ႉၼၼ်ႉ တေလႆႈႁၼ်ဝႃႈ တၢင်းပဵၼ်ၼႆႉ ၵိုင်ႉၵၢင်ႉၸပ်းၵႂႃႇၵႂၢင်ႈၶႂၢင် ၼႂ်းပွတ်ႇၵူၼ်းပဵၼ်ၼၼ်ႉတႄႉတႄႉ ၼႆယဝ်ႉ။ ဢိင်ၼိူဝ် ႁွင်ႈၵၢၼ်လူင် ၽၢႆႇယူႇလီ ၸႄႈမိူင်းဢူႁၢၼ်ႇ ၸိုင်ႈမိူင်းၶႄႇ ပိုၼ်ၽၢဝ်ႇဢွၵ်ႇယဝ်ႉသေ ယူႇတီႈ ၸုမ်းပၢႆးယူႇလီလုမ်ႈၾႃႉ World Health Organization (WHO) ဢိၵ်ႇတင်း ႁွင်ႈၵၢၼ်ၽၢႆႇယူႇလီ ထႅင်ႈလၢႆလၢႆမိူင်းၵေႃႈ ဢွၼ်ၵၼ်ပၵ်းတႃပႂ်ႉတူၺ်းလႄႈ ႁႃလွၵ်းလၢႆးႁႄႉၵင်ႈယူႇတၢင်းပဵၼ်ၼႆႉဝႆႉယူႇ ၼႆယဝ်ႉ။ ၶေႃႈမုၼ်း – mgronlineတႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ']

2020-01-06T19:02:05

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%84%e1%80%ba%e1%80%b8-knu-%e1%80%95%e1%80%b5%e1%81%bc%e1%80%ba%e1%80%95%e1%81%a2/

သိုၵ်းမၢၼ်ႈ တင်း KNU ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၽႃႇပုၼ်ႇ

မိူဝ်ႈဝၼ်းထီႉ 2 January 2020 သိုၵ်းမၢၼ်ႈ တင်း ႁူမ်ႈတုမ်ၸိူဝ်ႉၸၢတ်ႈယၢင်း Karen National Union – KNU ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈဝႃးတူဝ်းၶူဝ်ႇ ၼႂ်းၸႄႈဝဵင်းၽႃႇပုၼ်ႇ မိူင်းယၢင်း ဝႃႈၼႆ။ ၼႂ်းၵႄႈၵၢင်သိုၵ်းမၢၼ်ႈ တင်း ႁူမ်ႈတုမ်းၸိူဝ်ႉၸၢတ်ႈယၢင်း KNU ၼႆႉ လႆႈလူင်းလၢႆးမိုဝ်း လိၵ်ႈႁူမ်ႈမၢႆ ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ NCA ဝႆႉသေ ဢမ်ႇယၢမ်ႈပဵၼ်ပၢင်တိုၵ်းၵၼ် ဢၼ်ယႂ်ႇလူင်မႃး သေတႃႉ ၼႂ်းပီႊမႂ်ႇၼႆႉ ၶိုၼ်းမီးလွင်ႈပိုတ်းယိုဝ်းၵၼ်လႄႈ သွင်ၽၢႆႇ မီးလွင်ႈတိူဝ်ႉမၢတ်ႇၸဵပ်း ၼႆယဝ်ႉ။ သေႃးဢွင်ႇပၢၼ်း ၽူႈတၢင်လၢတ်ႈ လုမ်းၵပ်းသၢၼ် KNU ဢၼ်မီးတီႈ ဝဵင်းၽႃႇဢၢၼ်ႇလၢတ်ႈဝႃႈ ဢွင်ႈတီႈသွင်ၽၢႆႇ လႆႈပဵၼ်ပၢင်တိုၵ်းၵၼ်ၼၼ်ႉ ၽူႈမီးပုၼ်ႈၽွၼ်းၽၢႆႇႁဝ်းၶႃႈ ၵႂႃႇၵူတ်ႇထတ်းတူၺ်းယဝ်ႉသေ ပိုၼ်ႉတီႈၼၼ်ႉ ယွၼ်ႉသဵၼ်ႈတႃႈသၢႆတၢင်း လွင်ႈၵပ်းသိုပ်ႇ မီးလွင်ႈယၢပ်ႇၽိုတ်ႇလႄႈ ႁူဝ်ယွႆႈလွင်ႈတၢင်း လႆႈပဵၼ်ပၢင်တိုၵ်းၵၼ်တႄႉ ဢမ်ႇပႆႇလႆႈႁူႉၸွမ်း ဝႃႈၼႆ။ ၽၢႆႇတပ်ႉသိုၵ်းမၢၼ်ႈ ၸီႉၸမ်ႈဝႃႈ ယွၼ်ႉၽၢႆႇႁူမ်ႈတုမ်ၸိူဝ်ႉၸၢတ်ႈယၢင်း KNU လုၵ်ႉတီႈၵႆသေ ဢဝ်ၵွင်ႈ ပိုတ်းယိုဝ်းသႂ်ႇတီႈ ဢၼ်မီးသိုၵ်းမၢၼ်ႈလႄႈ သွင်ၽၢႆႇ ၸင်ႇလႆႈပဵၼ်ပၢင်တိုၵ်းၵၼ် ဝႃႈၼႆ ၊ “ဢွင်ႈတီႈဢၼ်ပဵၼ် ပၢင်တိုၵ်းၵၼ်ၼႆႉ ပဵၼ်ႁိမ်းဝၢၼ်ႈ ဝႃးတူဝ်းၶူဝ်ႇ လွင်ႈတၢင်းလႆႈပဵၼ်ပၢင်တိုၵ်းၵၼ်ၵေႃႈ ယွၼ်ႉၵူၼ်းသိုၵ်းၽၢႆႇ KNU လုၵ်ႉတီႈၵႆသေ ဢဝ်ၵွင်ႈပိုတ်းယိုဝ်းသႂ်ႇတီႈ တပ်ႉပၢင်သဝ်းၽၢႆႇႁဝ်းၶႃႈလႄႈ ၸင်ႇလႆႈပဵၼ်ပၢင်တိုၵ်းၵၼ် ဝႃႈၼႆ။ ယွၼ်ႉသိုၵ်းမၢၼ်ႈ တင်း ႁူမ်ႈတုမ်ၸိူဝ်ႉၸၢတ်ႈယၢင်း KNU ပဵၼ်ပၢင်တိုၵ်းၵၼ် ႁိမ်းဝၢၼ်ႈဝႃးတူဝ်းၶူဝ်ႇလႄႈ ၵူၼ်းဝၢၼ်ႈဝႃးတူဝ်းၶူဝ်ႇသွင်ၵေႃႉ လႆႈမၢတ်ႇၸဵပ်းယွၼ်ႉပၢင်တိုၵ်းသေ လႆႈသူင်ႇယူတ်းယႃတူဝ်ဝႆႉယူႇတီႈ ႁူင်းယႃလူင် ဝဵင်းၽႃႇဢၢၼ်ႇ ၼႆယဝ်ႉ။ ဝၢၼ်ႈဝႃးတူဝ်းၶူဝ်ႇ ဢၼ်မီးၼႂ်းဢိူင်ႇၵမမွင်း ၸႄႈဝဵင်းၽႃႇပုၼ်ႇ မိူင်းယၢင်းၼႆႉ ပဵၼ်ပိုၼ်ႉတီႈဢၼ် ႁူမ်ႈတုမ်ၸိူဝ်ႉၸၢတ်ႈယၢင်း KNU တပ်ႉမၢႆ (5) ဢုပ်ႉပိူင်ႇၵုမ်းၵမ်ဝႆႉသေ ဢမ်ႇၸႂ်ႈပိုၼ်ႉတီႈဢၼ် ၽၢႆႇဢုပ်ႉပိူင်ႇလူင်ပွင်ၸိုင်ႈ ဢုပ်ႉပိူင်ႇၵုမ်းၵမ် ဝႃႈၼႆ။ ပိုၼ်ႉတီႈဢၼ် ႁူမ်ႈတုမ်ၸိူဝ်ႉၸၢတ်ႈယၢင်း KNU တပ်ႉမၢႆ (5) ၵုမ်းၵမ်ဝႆႉၼႆႉ ယွၼ်ႉပိူဝ်ႈ ၽၢႆႇတပ်ႉသိုၵ်းမၢၼ်ႈ ႁဵတ်းသဵၼ်ႈတၢင်းၵႃး ပူၼ်ႉပႅၼ်ၶဝ်ႈၵႂႃႇၼႂ်းၼႃႈတီႈ KNU လႄႈ သွင်ၽၢႆႇၸင်ႇမီးလွင်ႈ ၶဵင်ႈၶႅင်သိုၵ်းတေႃႇၵၼ်မႃး ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2020-01-06T14:38:52

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8-%e1%81%b5%e1%80%b1%e1%82%83/

သိုၵ်းမၢၼ်ႈ တီႉၺွပ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၽွင်းမီးၼႂ်းပၢင်ၵုမ် ၸွမ်းၵူၼ်းမိူင်း

သိုၵ်းမၢၼ်ႈ ဢၼ်ပၵ်းဝႆႉတီႈ လုၵ်းသၢႆး ဢိူင်ႇတူၼ်ႈႁုင်း ပႃးၵွင်ႈၵၢင်ႇၸေးမိုဝ်းသေ ၵႂႃႇတီႉၺွပ်းဢဝ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၽွင်းတိုၵ်ႉမီးၼႂ်းပၢင်ၵုမ် ၸွမ်းပေႃႈမႄႈၵူၼ်းမိူင်း ဢၼ်ၸတ်းႁဵတ်း တီႈဝတ်ႉၵျွင်း မုၼ်ၸဝ်ႈ တီႈၼိုင်ႈ ၼႂ်းဢိူင်ႇၼႃးပွႆး ၸႄႈဝဵင်းၼမ်ႉၸၢင် ၸိုင်ႈတႆးပွတ်းၸၢၼ်း။ ပိူင်ပဵၼ်မၼ်း မိူဝ်ႈဝၼ်းထီႉ 19 December 2019 ယၢမ်းၵၢင်ဝၼ်း 11:15 မူင်း သိုၵ်းမၢၼ်ႈ ၶမယ-332 ႁႅင်းသိုၵ်း 7 ၵေႃႉ ပႃးၵွင်ႈၵၢင်ႇၸေးမိုဝ်း လႄႈ ဢမ်ႇၼုင်ႈၶူဝ်းသိုၵ်း ၶဝ်ႈၵႂႃႇတီႈၼႂ်းဝတ်ႉၵျွင်းမုၼ်ၸဝ်ႈ လူၺ်ႈဢမ်ႇထွတ်ႇ ၶႅပ်းတိၼ်သင်သေ ၵႂႃႇဝႅတ်ႉတီႉၺွပ်းဢဝ် သိုၵ်းႁၢၼ် ၸၢႆးၵေႃႉဝီႉ လႄႈ ၵူၼ်းမိူင်း ၸၢႆးၸႃႇလိၵ်ႉတႃႉ ၽွင်းတိုၵ်ႉၶိုၼ်ႈပၢင်ၵုမ် ဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈ (1) ၽေးယႃႈမဝ်းၵမ် ၊ (2) လွင်ႈတေမႄးၵုမ်းလုမ်းလႃး ဝၢင်းၵျွင်း ၊ (3) လွင်ႈယူႇသၢင်ၵိၼ်သဝ်းၼႂ်းဝၢၼ်ႈ ၼႆယဝ်ႉ ၊ ၸၢႆးၸႃႇလိၵ်ႉတႃႉ တႄႉ ၵွပ်ႈပဵၼ်ၵူၼ်းမိူင်း ၼႂ်းပိုၼ်ႉတီႈသေ ၽူႈယႂ်ႇၵူၼ်း လူင်ဝၢၼ်ႈ တင်း ပေႃႈမႄႈပီႈၼွင်ႉမၼ်းၸၢႆး ၵႂႃႇထွၵ်ႈၶၢမ်ႇ လႄႈ ၸင်ႇလႆႈပူၼ်ႉလွတ်ႈ တီႈၼႂ်းမိုဝ်း သိုၵ်းမၢၼ်ႈ မိူဝ်ႈယၢမ်း 16:30 မူင်း ယူႇယဝ်ႉ။ မိူဝ်ႈယၢမ်းဝၢႆးဝၼ်း 13:10 မူင်း သိုၵ်းမၢၼ်ႈ ၵႂႃႇတီႈလၢၼ်ႉတၢင်းၶၢႆ ၸဝ်ႈၼိုင်ႈ တီႈဝၢၼ်ႈမၢၵ်ႇလၢင်း ဢိူင်ႇတူၼ်ႈႁုင်း ၸႄႈဝဵင်းၶူဝ်လမ် သေ ၵႂႃႇႁၼ်ၺႃး ၶႅပ်းႁၢင်ႈတီႈၼႂ်းၾူင်း ၸၢႆးတိလေႃးၵ ဢၼ်ထႆႇၵိုၵ်း ၶူဝ်းသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ လႆႈတီႉၺွပ်းပႃးမၼ်းၸၢႆးၵႂႃႇထႅင်ႈၵေႃႉၼိုင်ႈ ၊ သိုၵ်းမၢၼ်ႈ လႆႈဢဝ် ၶႃသွင်ၵေႃႉ ၵႂႃႇၵုမ်းၶင် တီႈၼႂ်းတိူင်ႉသိုၵ်းၶူဝ်လမ်သေ ဝၢႆးမႃး လႆႈႁူႉဝႃႈ ၸၢႆးၵေႃႉဝီႉ တႄႉ သိုၵ်းမၢၼ်ႈ ဢဝ်ၵႂႃႇၵုမ်းၶင်ဝႆႉတီႈ ၼမ်ႉႁူး ဢိူင်ႇၼႃးပွႆး ဢၼ်မီး တပ်ႉပျီႇတူႉၸိတ်ႉ 758 ပၵ်းသဝ်းဝႆႉ ၼႆယဝ်ႉ။ ၼင်ႇႁိုဝ် သိုၵ်းႁၢၼ် ၸၢႆးၵေႃႉဝီႉ လႄႈ သိုၵ်းႁၢၼ် ၸၢႆးတိလေႃးၵ ပေႃးတေပူၼ်ႉလွတ်ႈဢွၵ်ႇ တီႈၼႂ်းမိုဝ်းသိုၵ်းမၢၼ်ႈ ၼၼ်ႉ ယူႇတီႈ ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ၵေႃႈ ၶတ်းၸႂ်တိတ်းတေႃႇ သိုၵ်းမၢၼ်ႈ ႁႂ်ႈလႆႈပွႆႇပၼ်ၶိုၼ်း ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်ထုၵ်ႇတီႉၺွပ်းဝႆႉၼၼ်ႉသေတႃႉ သိုၵ်းမၢၼ်ႈ ဢမ်ႇပႆႇပွႆႇၶိုၼ်း။ ၼႂ်းဝၼ်းထီႉ 01 January 2020 ယၢမ်းဝၢႆးဝၼ်း 15:00 မူင်း သိုၵ်းမၢၼ်ႈ ႁႅင်းသိုၵ်း 15 ၵေႃႉ ၶီႇၵႃး ပလူဝ်ႇပွၵ်ႉ 1 လမ်း ၊ ၵႃးၽူဝ်းဝီး 1 လမ်း ၵႂႃႇသွၵ်ႈတဝ်ႁႃ / ထၢမ်ႁႃ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈၼႂ်းဢိူင်ႇၼႃးပွႆး လႄႈ ၵႂႃႇၸႅတ်ႈထၢမ် ၶိုၼ်ႈသွၵ်ႈတဝ်ပႃးႁိူၼ်း သြႃႇမၼု ဢိၵ်ႇတင်း ႁိူၼ်း ၼၢင်းၼုၶမ်း ၵၢင်ႉဝၢၼ်ႈ ဝၢၼ်ႈၶိူဝ်းၼိမ်း ဢိူင်ႇၼႃးပွႆး ၸႄႈဝဵင်းၼမ်ႉၸၢင် လႄႈ ဢမ်ႇထူပ်းႁၼ်သင်ၼႆယဝ်ႉ ၊ ဝၼ်းထီႉ 04 January ယၢမ်းၵၢင်ဝၼ်း 11:00 မူင်း သိုၵ်းမၢၼ်ႈ ႁႅင်းသိုၵ်း 30 ၵေႃႉ လုၵ်ႉတီႈ ၼမ်ႉႁူး သေ ပႆတၢင်းၵႂႃႇထၢႆႇၶႅပ်းႁၢင်ႈ သင်ႇၶၸဝ်ႈ ဢၼ်ပၼ်ၶႂၢင်ႉ ၸတ်းႁဵတ်းပၢင်ၵုမ် မိူဝ်ႈဝၼ်းထီႉ 19 December 2019 သေ ပူၼ်ႉၵႂႃႇတၢင်း ဝၢၼ်ႈၵုင်းသိမ်ႇ လႄႈ သိုၵ်းမၢၼ်ႈ ၸုမ်းၼႆႉ သင်ႁၼ်ၵူၼ်းၸၢႆး ႁွင်ႉၸႅတ်ႈထၢမ်ၵူႈၵေႃႉ ဝႃႈၼႆ။ တင်းၽၢႆႇၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိုၼ်ႇႁႅင်းၶတ်းၸႂ်ၵေႃႇသၢင်ႈ လွင်ႈယုမ်ႇယမ် လွင်ႈငမ်းယဵၼ် ၼႂ်းမိူင်းႁူမ်ႈတုမ် မျၢၼ်ႇမႃႇ ယူႇသေတႃႉ ၽၢႆႇသိုၵ်းမၢၼ်ႈသမ်ႉ လမ်းၸွပ်ႇသွၵ်ႈ တီႉၺွပ်းၵူၼ်းသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပဵၼ်ၸုမ်းလူင်းလၢႆးမိုဝ်း NCA ယူႇၶိူဝ်းၶိူဝ်းယႂ်းယႂ်း လႄႈ ႁဵတ်းႁႂ်ႈပႃးၵူၼ်းမိူင်း ၼႂ်းပိုၼ်ႉတီႈ ဢမ်ႇလႆႈႁဵတ်း ၵၢၼ်လီလီ ၼႆယဝ်ႉ။ သိုၵ်းမၢၼ်ႈ ၶမယ-332 ငဝ်ႈတပ်ႉပၵ်းဝႆႉတီႈ မိူင်းပၼ်ႇ ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း-ၸၵၶ မၢႆ-17 ငဝ်ႈငုၼ်းတိူင်းသိုၵ်းဝၼ်းဢွၵ်ႇၵၢင်-ယလၶ ဝဵင်းၶူဝ်လမ်။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2020-01-06T14:28:25

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%81%be%e1%82%86%e1%80%b8%e1%80%99%e1%82%86%e1%82%88%e1%80%95%e1%82%83%e1%82%87%e1%80%91%e1%80%ad%e1%80%b0%e1%81%bc%e1%80%ba%e1%82%87-%e1%80%90%e1%80%ae/

ယွၼ်ႉၾႆးမႆႈပႃႇထိူၼ်ႇ တီႈမိူင်းဢေႃးသတေးလီးယႃးသေ ႁဵတ်းႁႂ်ႈတူဝ်သတ်းၼႂ်းထိူၼ်ႇ လူႉတၢႆၼပ်ႉႁူဝ်လၢၼ်ႉ

ယွၼ်ႉၾႆးမႆႈပႃႇထိူၼ်ႇ တီႈမိူင်းဢေႃးသတေးလီးယႃးပွတ်းဢွၵ်ႇ ၶၢဝ်းတၢင်းႁိုင် ၸမ် 2 လိူၼ်ယဝ်ႉလႄႈ ယၢမ်းလဵဝ်ၾႆးၶႂ်ႈ လၢမ်းမႆႈထိုင်ဝဵင်းလူင်မႃးလွႆးလွႆးယဝ်ႉသေ ၽၢႆႇတင်းၸဝ်ႈၼႃႈတီႈ လႆႈႁၢင်ႈႁႅၼ်း ၵူၼ်းၶႄၾႆး၊ ႁူတ်းၾႆး 3000 ၵေႃႉပၢႆၼႆယဝ်ႉ။ ၼႂ်းၶၢဝ်းတၢင်းၾႆးမႆႈပႃႇႁိုင် 2 လိူၼ်ပၢႆၼၼ်ႉ ၾႆးလၢမ်းမႆႈ တၢင်းၵႂၢင်ႈ 12 လၢၼ်ႉဢေႇၵပၢႆ လႆႈလူႉသုမ်းဝႆႉယဝ်ႉသေ တၢင်းၵႂၢင်ႈဢၼ်ၼႆႉ မီးသွင်ပုၼ်ႈတၢင်းၵႂၢင်ႈ မိူင်းပႄႇလ်ၵျီႇယၢၼ်ႇလႄႈ ပဵင်းတၢင်းၵႂၢင်ႈ ၸႄႈမိူင်းပႃးမွၼ်ႉလႄႈ ၸႄႈမိူင်းၼိဝ်းႁႅမ်ႉသပီးယႃး သွင်ၸႄႈမိူင်းႁူမ်ႈၵၼ်ၼႆယဝ်ႉ။ ယွၼ်ႉၾႆးမႆႈပႃႇၼႆႉသေ ႁဵတ်းႁႂ်ႈမီးၵူၼ်းလူႉတၢႆထိုင် 35 ၵေႃႉ ၊ ၼႂ်းၼၼ်ႉ တႃႇ 17 ၵေႃႉတႄႉ ပဵၼ်တီႈၸႄႈမိူင်း ၼိဝ်းသွၵ်ႉဝေး ဢၼ်မီးၵူၼ်းၵိုၼ်းယူႇၼမ်သေ ၵူၼ်းမိူင်းမွၵ်ႈ 15000 ပၢႆ ဢမ်ႇမီးႁိူၼ်းယေး တီႈယူႇသဝ်းဝႃႈၼႆ။ ယၢမ်းလဵဝ်ၾႆးမႆႈပႃႇ မီးမွၵ်ႈ 150 တီႈ ၼႂ်းၸႄႈမိူင်း ၼိဝ်းသွၵ်ႉဝေး လႄႈ Queensland သေ မိူဝ်ႈဝၼ်းထီႉ 2 January 2020 ၼၼ်ႉ ၸွမ်ၽွင်းလူင် ၸႄႈမိူင်း Victoria ၵေႃႈ ပိုၼ်ၽၢဝ်ႇဝႆႉပိုၼ်ႉတီႈလၢႆလၢႆတီႈ ပဵၼ်ပိုၼ်ႉတီႈ မီးၽေးမိူၼ်ၵၼ်ၼႆယဝ်ႉ။ ၼႂ်းၸႄႈမိူင်း ၼိဝ်းသွၵ်ႉဝေးၼၼ်ႉ မီးတူဝ်သတ်းပႃႇထိူၼ်ႇ မွၵ်ႈ 480 လၢၼ်ႉပၢႆ ၊ ၸွမ်းၼင်ႇ လႆႈႁူႉၸွမ်းၶၢဝ်ႇ ၼွၵ်ႈမိူင်းဢွၵ်ႇဝႆႉၼၼ်ႉတႄႉ ယွၼ်ႉၾႆးမႆႈပႃႇၼႆႉသေ တူဝ်သတ်းၼႂ်းမိူင်းမွၵ်ႈ 480 လၢၼ်ႉပၢႆ လႆႈလူႉတၢႆယဝ်ႉလႄႈ လွင်ႈၼႆႉၾႆးမႆႈပႃႇႁၢဝ်ႈႁႅင်းၼႃႇလႄႈ ၽူႈလူင်ႉလႅၼ်ႇ လႄႈ ၽၢႆႇလဵပ်ႈႁဵၼ်းတူဝ်သတ်းၶဝ် ပဵၼ်ဢၼ်လီမႆႈၸႂ်ၸွမ်း လွင်ႈၼႆႉတႄႉတႄႉ ၼႆယဝ်ႉ။ ၵႂၼ်းၾႆးဢၼ်ၾႆးမႆႈၼၼ်ႉ ႁႅင်းၼႃႇလႄႈ ႁဵတ်းႁႂ်ႈတၢင်းႁႅင်းမႆႈ မိူင်းဢေႃးသတေးလီးယႃး သုင်ၶိုၼ်ႈသေဢမ်ႇၵႃး တေႃႈၼင်ႇမိူင်း ၼယူးသီႇလၢၼ်ႇ ဢၼ်ယၢၼ်ၵႆၵၼ်တင်း တီႈၾႆးမႆႈမွၵ်ႈ 1000 လၵ်းၼၼ်ႉၵေႃႈ ယင်းမီးမွၵ်ႇၵႂၼ်း ဢၼ်တုမ်ႉတိူဝ်ႉတေႃႇပၢႆးယူႇလီပႃးၼႆယဝ်ႉ။ မိူဝ်ႈဝၼ်းထီႉ 5 January 2020 ၼၼ်ႉ ႁႅင်းမႆႈတီႈဝဵင်းၵႅမ်ႇပႃႇရႃႇ ဝဵင်းလူင်မိူင်းဢေႃးသတေးလီးယႃး ၶိုၼ်ႈထိုင် 44 တီႇၵရီႇ သႄးသီးယႅတ်ႉသေ မွၵ်ႇၵႂၼ်းဢၼ်မီးၵွင်ႉ ဢၼ်တုမ်ႉတိူဝ်ႉတေႃႇပၢႆးယူႇလီၵေႃႈၼမ်လႄႈ ဝဵင်းၵႅမ်ႇပႃႇရႃႇ ပဵၼ်ဝဵင်းဢၼ်မီးလူမ်းဢမ်ႇမူတ်းသႂ်ႇပႃးၵွင်ႉတုမ်ႉတိူဝ်ႉတေႃႇပၢႆးယူႇလီၼၼ်ႉ ပဵၼ်ထီႉၼိုင်ႈၼႂ်းလုမ်ႈၾႃႉၼႆယဝ်ႉ။ ၶေႃႈမုၼ်း − CNA, TIMEတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-06T13:04:34

https://taifreedom.com/%e1%80%9d%e1%81%a2%e1%82%86%e1%80%b8%e1%80%9e%e1%80%b1-%e1%81%bd%e1%80%b0%e1%82%88%e1%81%bc%e1%80%99%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%81%bd%e1%81%a2%e1%82%86/

ဝၢႆးသေ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ လႆႈထုၵ်ႇယိုဝ်းတၢႆ တိုၵ်ႉသိုပ်ႇမီးမၢၵ်ႇ တူၵ်းတႅၵ်ႇထႅင်ႈ လၢႆဢွင်ႈတီႈ

ၽွင်းၵူၼ်းမိူင်း တိုၵ်ႉႁူမ်ႈၵၼ်ၸတ်းႁဵတ်း ပၢင်မႃႇသႃႇ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) တီႈမိူင်း ဢီရၵ်ႉၼၼ်ႉ မီးမၢၵ်ႇလူင်တူၵ်းတႅၵ်ႇ တီႈႁိမ်းလုမ်းၽွင်းတၢင် ဢမေႇရိၵၢၼ်ႇ လႄႈ ငဝ်ႈတပ်ႉသိုၵ်းဢမေႇရိၵၢၼ်ႇထႅင်ႈ။ မိူဝ်ႈဝၼ်းထီႉ 03 January 2020 ဢိင်ၼိူဝ် ၽူႈၼမ်းၸိုင်ႈမိူင်း ဢမေႇရိၵၢၼ်ႇ တူဝ်ႇၼႄထရမ်ႉ သင်ႇပိုတ်းယိုဝ်းၶႃႈႁႅမ်တၢႆ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ဢၼ်မိူၼ်ၼင်ႇ မိုဝ်းၶႂႃ ၸွမ်ၸိုင်ႈ မိူင်းဢီႇရၢၼ်ႇ ၼႆၵေႃႈဝႃႈလႆႈ၊ ထုၵ်ႇပိုတ်းယိုဝ်းတၢႆ မႅၼ်ႈၽွင်းတိုၵ်ႉၶီႇလူတ်ႉၵႃး ၵႂႃႇတီႈဝၢင်းႁိူဝ်းမိၼ်ၼၼ်ႉသေ ႁဵတ်းႁႂ်ႈၵူၼ်းမိူင်း ဢီႇရၢၼ်ႇ ဢမ်ႇပေႃးၸႂ် တေႃႇတၢင်းႁဵတ်းသၢင်ႈ လူင်ပွင်ၸိုင်ႈ ဢမေႇရိၵၢၼ်ႇ ႁၢဝ်ႈႁၢဝ်ႈႁႅင်းႁႅင်းလႄႈ ထိုင်တီႈဢွၵ်ႇမႃး ၼႄၵၢင်ၸႂ် တီႈၼႃႈလုမ်းၽွင်းတၢင် ဢမေႇရိၵၢၼ်ႇ ဢၼ်မီးတီႈၼႂ်းမိူင်း ဢီႇရတ်ႉ မီးလွင်ႈၸုတ်ႇၾႆးၽဝ်ပႃး ဝႃႈၼႆ။ ထိုင်ၼႂ်းဝၼ်းထီႉ 04 January 2020 ၵူၼ်းမိူင်းဢီႇရၢၼ်ႇတင်းၼမ် ဢွၼ်ၵၼ်ႁၢမ် ၶၢပ်ႈတူဝ်တၢႆ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ဢၼ်ထုၵ်ႇယိုဝ်းတၢႆ တီႈမိူင်း ဢီႇရၵ်ႉၼၼ်ႉ လဵပ်ႈမိူင်းသေ တေသိုပ်ႇဢဝ် ၶၢပ်ႈတူဝ်တၢႆ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) မိူဝ်းတီႈမိူင်း ဢီႇရၢၼ်ႇသေ ၼႂ်းဝၼ်းလဵဝ်ၵၼ်ၼႆႉ လႆႈမီးမၢၵ်ႇလူင် တူၵ်းတႅၵ်ႇသႂ် တီႈႁိမ်းလုမ်းၽွင်တၢင် ဢမေႇရိၵၢၼ်ႇ လုၵ်ႈၼိုင်ႈလႄႈ ထႅင်ႈလုၵ်ႈၼိုင်ႈသမ်ႉ တူၵ်းတႅၵ်ႇသႂ်ႇ တီႈႁိမ်းတပ်ႉပၢင်သဝ်း တပ်ႉသိုၵ်းဢမေႇရိၵၢၼ်ႇ ပၵ်းဝႆႉၼၼ်ႉထႅင်ႈ ယူႇတီႈတပ်ႉသိုၵ်း ဢမေႇရိၵၢၼ်ႇၵေႃႈ ပႆႇလႆႈႁူႉၸွမ်းဝႃႈ ပဵၼ်ႁွႆးမိုဝ်းၸုမ်းလႂ် ၵေႃႉပွႆႇမၢၵ်ႇ ပွၵ်ႈၵမ်းၼႆႉ ဝႃႈၼႆ။ ၵဵဝ်ႇၵပ်းလူၺ်ႈလွင်ႈ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) လႆႈထုၵ်ႇယိုဝ်းတၢႆၼႆႉသေ လူင်ပွင်ႈၸိုင်ႈ မိူင်းဢီႇရၢၼ်ႇၵေႃႈ ဢွၵ်ႇမႃးပိုၼ်ၽၢဝ်ႇဝႃႈ တေဢဝ် ၵူႈလွၵ်းလၢႆးသေ တုမ်ႉတွပ်ႇၶိုၼ်း ၸိုင်ႈမိူင်း ဢမေႇရိၵၢၼ်ႇ ၸွမ်းၼင်ႇတၢင်းၽိတ်း ဢၼ်ၵိုင်ႇလီလႆႈႁပ်ႉၶိုၼ်းၼၼ်ႉယူႇ ဝႃႈၼႆ။ ယူႇတီႈ ၽၢႆႇႁူမ်ႇလူမ်ႈ ၸိုင်ႈမိူင်းဢမေႇရိၵၢၼ်ႇၵေႃႈ ဢွၵ်ႇမႃးလၢတ်ႈဝႃႈ ဢၼ်လႆႈၸႂ်ႉႁိူဝ်းမိၼ် တရုၼ်းသေ ပိုတ်းယိုဝ်းၶႃႈႁႅမ်တၢႆ ၽူႈၼမ်းသိုၵ်း ၽၢႆႇႁူမ်ႇလူမ်ႈ ၸုမ်းၶိုၵ်ႉတွၼ်း (Quds force) မိူင်းဢီႇရၢၼ်ႇ ၸွမ်သိုၵ်း ၶႃႇသဵမ်ႇ သူဝ်လေႇမၼီႇ (Qasem Soleimani) ၼႆႉ ပဵၼ်ပုၼ်ႈတႃႇ ၵႅတ်ႇၶႄႁႄႉၵင်ႈ လွင်ႈလွတ်ႈၽေး ၵူၼ်းမိူင်းဢမေႇရိၵၢၼ်ႇ ၵူၺ်း ၼႆလႄႈ ယင်းသိုပ်ႇပိုၼ်ၽၢဝ်ႇ ႁႂ်ႈၵူၼ်းၶိူဝ်းဢမေႇရိၵၢၼ်ႇ ၸိူဝ်းတိုၵ်ႉယူႇဝႆႉ တီႈမိူင်း ဢီႇရတ်ႉၼၼ်ႉ ႁႂ်ႈမီးလွင်ႈၽၢင်ႉတူဝ်ၵၼ်လႄႈ ႁႂ်ႈဢွၵ်ႇမိူင်းဢီႇရတ်ႉ ၶၼ်ၶၼ်ၽႂ်းၽႂ်း ဝႃႈၼႆ။ ၶေႃႈမုၼ်း − Thairathတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2020-01-05T14:18:15

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae-3/

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈလွင်ႈ ၸွမ်သိုၵ်းလူင်ယွတ်ႈသိုၵ်း တေၵႂႃႇ ၶိုၼ်ႈႁွတ်ႈပၢင်ၵုမ် (JICM) ပွၵ်ႈၵမ်း (8)

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈလွင်ႈ ၸွမ်သိုၵ်းလူင်ယွတ်ႈသိုၵ်း တေၵႂႃႇ ၶိုၼ်ႈႁွတ်ႈပၢင်ၵုမ် (JICM) ပွၵ်ႈၵမ်း (8)

['ၶေႃႈပိုၼ်ၽၢဝ်ႇ RCSS', 'လိၵ်ႈပိုၼ်ၽၢဝ်ႇ']

2020-01-04T16:59:54

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%a2%e1%80%b0%e1%81%ba%e1%80%ba%e1%80%b8%e1%80%9c%e1%80%ae%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%bd%e1%80%90%e1%80%ba-2/

ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ပိုၼ်ၽၢဝ်ႇၵိုတ်းတိုၵ်းၽၢႆႇလဵဝ်သေတႃႉ တိုၵ်ႉသိုပ်ႇပဵၼ်ပၢင်တိုၵ်းၵၼ် တင်း သိုၵ်းမၢၼ်ႈ

ၸုမ်းဢူၺ်းလီသိုၵ်းပွတ်းႁွင်ႇ 3 ၸုမ်း ဢၼ်ပဵၼ် MNDAA ၊ AA ၊ TNLA ပိုၼ်ၽၢဝ်ႇၵိုၵ်းတိုၵ်းၽၢႆႇလဵဝ် တင်ႈတႄႇမိူဝ်ႈဝၼ်းထီႉ 1 January 2020 တေႃႇပေႃးထိုင် ဝၼ်းထီႉ 29 February 2020 ၶၢဝ်းတၢင်းႁိုင်သွင်လိူၼ်သေတႃႉ တိုၵ်ႉသိုပ်ႇပဵၼ်ပၢင်တိုၵ်းၵၼ်တင်း သိုၵ်းမၢၼ်ႈ ၼႂ်းပိုၼ်ႉတီႈမိူင်းရၶႅင်ႇ ၊ မိူင်းၶျၢင်း လႄႈ ၸိုင်ႈတႆးပွတ်းႁွင်ႇယူႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင်ႇ AA လၢတ်ႈဝႃႈ မိူဝ်ႈဝၼ်းထီႉ 1 January 2020 ဝၢႆးသေႁဝ်းၶႃႈ ပိုၼ်ၽၢဝ်ႇၵိုတ်းတိုၵ်းၽၢႆႇလဵဝ် ၶၢဝ်းတၢင်းသွင်လိူၼ်ယဝ်ႉ ထိုင်မႃးၼႂ်းဝၼ်းထီႉ 2 သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်း ပလတ်ႉဝ ၊ မေႇပုင်ႇ လႄႈ မျိၼ်းပျႃး ဝႃႈၼႆ ၊ “ ၼႂ်းဝၼ်းထီႉ 2 ၼၼ်ႉ တင်ႈတႄႇယၢမ်းၵၢင်ၼႂ်မွၵ်ႈ 8 : 00 မူင်း ၽၢႆႇသိုၵ်းမၢၼ်ႈ ဢဝ်ၵွင်ႈလူင် ပိုတ်းယိုဝ်းသႂ်ႇတီႈ လွႆဢၼ်တပ်ႉသိုၵ်းရၶႅင်ႇ AA ပၵ်းသဝ်းဝႆႉ ၼႂ်းၸႄႈဝဵင်းပလတ်ႉဝၼၼ်ႉလႄႈ သွင်ၽၢႆႇလႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း ၊ ထိုင်မႃးယၢမ်းဝၢႆးဝၼ်းမွၵ်ႈ 14 : 20 မူင်း သိုၵ်းမၢၼ်ႈဢဝ်ႁိူဝ်းမိၼ်မႅင်းမီႈၵႂႃႇ ပိုတ်းယိုဝ်းၸွႆႈၽၢႆႇသိုၵ်းၶဝ်” ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ တွၼ်ႈတႃႇၵိုတ်းယိုတ်းလွင်ႈတိုၵ်းယိုဝ်း လႄႈ လွင်ႈငမ်းယဵၼ်ၼၼ်ႉ ၽၢႆႇႁဝ်းၶႃႈ တင်း ၽၢႆႇသိုၵ်းမၢၼ်ႈ မီးလွင်ႈႁူပ်ႉထူပ်းဢုပ်ႇဢူဝ်းၵၼ်သေတႃႉ သွင်ၽၢႆႇ ဢမ်ႇပႆႇလႆႈၶေႃႈတူၵ်းလူင်း လႆႈၸႂ်ၵၼ်သင်သေလွင်ႈ ဝႃႈၼႆ။ ႁွင်ႈၵၢၼ်ပိုၼ်ၽၢဝ်ႇတပ်ႉသိုၵ်းမၢၼ်ႈၵေႃႈ ယွမ်းႁပ်ႉဝႃႈ မိူဝ်ႈဝၼ်းထီႉ 2 January 2020 ၼၼ်ႉ သိုၵ်းမၢၼ်ႈ တင်း သိုၵ်းရၶႅင်ႇ AA လႆႈပဵၼ်ပၢင်တိုၵ်းၵၼ် ၼႂ်းၸႄႈဝဵင်းပလတ်ႉဝ မိူင်းၶျၢင်း ၊ ဝၢၼ်ႈၼူင်းပူး မိူင်းရၶႅင်ႇ လႄႈ ၼႂ်းၸႄႈဝဵင်းဢမ်း မိူင်းရၶႅင်ႇ ၼႆယဝ်ႉ။ တဢၢႆႈၵျေႃႇ ၽူႈတၢင်လၢတ်ႈ သိုၵ်း TNLA ၵေႃႈ လၢတ်ႈဝႃႈ သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ဝႃႈၼႆ။ ၽူႈလဵပ်ႈႁဵၼ်းၵၢၼ်မိူင်းၶဝ်တႄႉ ထတ်းသၢင်ဝႃႈ ယွၼ်ႉလွင်ႈတပ်ႉသိုၵ်းရၶႅင်ႇ AA ပၵ်းသဝ်းတီႈမိူင်းရၶႅင်ႇၼၼ်ႉ ၽၢႆႇသိုၵ်းမၢၼ်ႈ ဢမ်ႇၽွမ်ႉလႆႈလႄႈ ၼႂ်းၵႄႈ တပ်ႉသိုၵ်းမၢၼ်ႈ တင်း တပ်ႉသိုၵ်းရၶႅင်ႇ AA ၶေႃႈလႆႈၸႂ်သွင်ၽၢႆႇ မီးလွင်ႈပိူင်ႈၵၼ်သေ တႃႇတေလႆႈလွင်ႈငမ်းယဵၼ်ၼၼ်ႉၵေႃႈ တိုၵ်ႉတေႁိုင်ယူႇ ၼႆယဝ်ႉ။ ၶေႃႈမုၼ်း – VOAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2020-01-04T16:51:50

https://taifreedom.com/%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9e%e1%80%bd%e1%81%bc%e1%80%ba%e1%81%be%e1%80%ad%e1%80%84%e1%80%ba%e1%82%88/

ပွႆးလူင်းပၢင်သွၼ်ၾိင်ႈငႄႈ လၢႆးၶႅၼ်ႉတႆး ပွၵ်ႈၵမ်း (3) ၸတ်းႁဵတ်းၵႂႃႇ ၼႂ်းၸႄႈဝဵင်းၼမ်ႉၶမ်း

မိူဝ်ႈဝၼ်းထီႉ 2 January 2020 ၸုမ်းပွင်ၵၢၼ်ၼႃႈဝၢၼ်ႈ ဝၢၼ်ႈၼွင်မႃႉတႃ ဢွၼ်ႁူဝ်ၼမ်းၼႃႈသေ ၸတ်းႁဵတ်း ပွႆးလူင်းပၢင်သွၼ်ၾိင်ႈငႄႈလၢႆးၶႅၼ်ႉတႆး ပွၵ်ႈၵမ်း (3) တီႈဝတ်ႉၵျွင်းမုၼ်ၸဝ်ႈ ဝၢၼ်ႈၼွင်မႃႉတႃ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ မီးၽူႈယႂ်ႇၵူၼ်းလူင် ၊ သြႃႇၶူးလၢႆး ၊ လုၵ်ႈႁဵၼ်းလၢႆးၶႅၼ်ႉတႆး ဢိၵ်ႇတင်း ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈတင်းၼမ် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၼင်ႇႁိုဝ်ၾိင်ႈငႄႈၾိင်ႈထုင်းတႆး ပေႃးတေဢမ်ႇဝွတ်ႈဝၢႆးႁၢႆၼၼ်ႉ ၶူးလၢႆးလူင် လုင်းသြႃႇၵျေႃႇထေး လႆႈပိုတ်ႇၽုၺ်ႇပၢင်သွၼ် ငဝ်ႈၶၢမ်ႇပိုၼ်ႉလၢႆးၶႅၼ်ႉတႆး (108) လွၵ်း လၢႆးလႅဝ်း ၊ လၢႆးၶွၼ်ႉ ၊ လၢႆးမိုဝ်း ၊ လၢႆးတေႃႇသူႈ ၸဵမ်ၸိူဝ်းၼႆႉသေ ပူင်သွၼ်ပၼ် ၵူၼ်းၼုမ်ႇၼေႃႇတႅၼ်းၶိူဝ်း ဢၼ်ပဵၼ်ၸုမ်းၸဝ်ႈၶုၼ်မၢဝ်း တီႈဝၢၼ်ႈၼွင်မႃႉတႃ တင်ႈတႄႇ မိူဝ်ႈဝၼ်းထီႉ 30 November 2019 တေႃႇပေႃးထိုင် ၼႂ်းဝၼ်းထီႉ 31 December 2019 တႃႇၶၢဝ်းတၢင်း (1) လိူၼ် မီးလုၵ်ႈႁဵၼ်း (107) ၵေႃႉ ၶိုၼ်ႈလဵပ်ႈႁဵၼ်းသွၼ်ဢဝ်သေ ပဵၼ်ဢၼ်ယဝ်ႉတူဝ်ႈလီငၢမ်းၵႂႃႇလႄႈ ၸင်ႇလႆႈၸတ်းႁဵတ်း ပွႆးလူင်းပၢင်သွၼ် ၾိင်ႈငႄႈလၢႆးၶႅၼ်ႉတႆး ပွၵ်ႈၵမ်း (3) ဝႃႈၼႆ။ ပွႆးလူင်းပၢင်သွၼ် ၾိင်ႈငႄႈလၢႆးၶႅၼ်ႉတႆး ပွၵ်ႈၵမ်း (3) ၼႆႉ လႆႈၸတ်းႁဵတ်းပႃး ပၢင်တၢၼ်ႈၶႆႈသေ မီးႁူဝ်ပဝ်ႈ ဝၢၼ်ႈၼွင်မႃႉတႃ ၸၢႆးၵျေႃႇဢေး ၊ လုင်းၵျွင်းယွတ်ႈ ၊ လုင်းသြႃႇမၢဝ်းၶမ်း ၊ ၶူးလၢႆးလူင် လုင်းသြႃႇသၢင်ႇဢုင်း ၊ ၶူးလၢႆးလူင် လုင်းသြႃႇၵျေႃႇထေး ၊ ၸၢႆးၶျိတ်ႉၽွႆႇ ၊ ၸၢႆးမၢဝ်းလႅင်း ၊ ၸၢႆးယီႈသႂ် ဢိၵ်ႇတင်း ၽူႈယႂ်ႇၵူၼ်းလူင် ထႅင်ႈလၢႆလၢႆၵေႃႉ လႆႈတၢၼ်ႈၶႆႈသပ်းလႅင်းၼႄၵႂႃႇ ၵဵဝ်ႇလူၺ်ႈလွင်ႈ ဢၼ်လႆႈပိုတ်ႇပၢင်သွၼ် ၾိင်ႈငႄႈလၢႆး ၶႅၼ်ႉတႆး ၸုမ်းၸဝ်ႈၶုၼ်မၢဝ်း တီႈဝၢၼ်ႈၼွင်မႃႉတႃ ၸႄႈဝဵင်းၼမ်ႉၶမ်း ဝႃႈၼႆ။ တီႈၼႂ်းပွႆးလူင်းပၢင်သွၼ် ၾိင်ႈငႄႈလၢႆးၶႅၼ်ႉတႆး ပွၵ်ႈၵမ်း (3) ၼႆႉ ႁူဝ်ပဝ်ႈ ၸုမ်းၸဝ်ႈၶုၼ်မၢဝ်း ၸၢႆးယီႈသႂ် ဝၢၼ်ႈၼွင်မႃႉတႃ လႆႈတၢင်တူဝ် ၸုမ်းၸဝ်ႈၶုၼ်မၢဝ်းတင်းသဵင်ႈသေ မွၵ်ႇလၢတ်ႈၶေႃႈၵႂၢမ်း ယိၼ်းၸူမ်းၶွပ်ႈၸႂ် ယႂ်ႇၼမ်ထိုင် ၶူးလၢႆးလူင် လူင်းသြႃႇၵျေႃႇထေး ၊ ၶူးလၢႆးလူင် လုင်းသြႃႇၸၢမ်ႇ(ၵၢင်ၼႃး) ဝၢၼ်ႈဢၢႆႇလူင် ၊ ၶူးလၢႆးလူင် လုင်းသြႃႇဢၢႆႈပၢၼ်း ဝၢၼ်ႈၼွင်မူၼ်းတႂ်ႈ ၊ ၸုမ်းတူမ်ႈႁုင်ၶဝ်ႈၽၵ်း ဢိၵ်ႇတင်း ပီႈၼွင်ႉၶႅၵ်ႇတီႈၸမ်တီႈၵႆ ဢၼ်လႆႈႁဵတ်းပဵၼ် ၸဝ်ႈတႃႇၼ ပွႆးလူင်းပၢင်သွၼ် ၾိင်ႈငႄႈလၢႆးၶႅၼ်ႉတႆး ပွၵ်ႈၵမ်း (3) ၼႆယဝ်ႉ။ ပွႆးလူင်းပၢင်သွၼ် ၾိင်ႈငႄႈလၢႆးၶႅၼ်ႉတႆး ပွၵ်ႈၵမ်း (3) ၼႆႉ မီးပႃးပၢင်မွပ်ႈယိုၼ်ႈ ဝႂ်ယွင်ႈယေႃးၼမ်ႉၸႂ် ၶူးလၢႆးလူင် လုင်းသြႃႇၵျေႃႇထေး လႄႈ ၶူးဢွၼ်ႇ ၸၢႆးၼေႃႇၶိူဝ်း ဝႃႈၼႆ ၊ ၼွၵ်ႈလိူဝ်သေၼၼ်ႉ မီးပႃးပၢင်ၵိၼ် ၶဝ်ႈႁူမ်ႈမူႇ ၊ ပၢင်မူၼ်ႈသိူဝ်း ႁွင်ႉၽဵင်းၵႂၢမ်းတႆး ဢိၵ်ႇတင်း ပၢင်ၼႄတၢင်းၵႃႈလၢႆးၶႅၼ်ႉတႆး ငဝ်ႈၶၢမ်ႇပိုၼ်ႉ (108) လွၵ်း ၊ လၢႆးလႅဝ်း ၊ လၢႆးၶွၼ်ႉ ၊ လၢႆးမိုဝ်း လႄႈ လၢႆးတေႃႇသူႈ ၸဵမ်ၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-04T14:33:23

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%90%e1%82%86%e1%80%b8-%e1%80%91%e1%80%af%e1%80%84%e1%80%ba/

ၸုမ်းၵူၼ်းၼုမ်ႇတႆး ထုင်ႉမၢဝ်းၶမ်း ပိုတ်ႇပၢင်သႂ်ႇၾွၼ်ႉလိၵ်ႈတႆး ယူႇၼီႇၶူတ်ႉ (Unicode Font)

ၸွမ်းၼင်ႇ တၢင်းယိူင်းဢၢၼ်း ၸဝ်ႈသင်ႇၶႃႇၼုမ်ႇ လႄႈ ၸုမ်းၵူၼ်းၼုမ်ႇတႆး ထုင်ႉမၢဝ်းၶမ်း မီးၼၼ်ႉသေ လႆႈဢွၼ်ၵၼ် ၸတ်းႁဵတ်းပိုတ်ႇပၢင်သႂ်ႇလိၵ်ႈတႆး ၾွၼ်ႉယူႇၼီႇၶူတ်ႉ ၼႂ်းၾူၼ်း Android/IOS လႄႈ ၼႂ်းၶွမ်း Window/MAC ဝႃႈၼႆ။ မိူဝ်ႈဝၼ်းထီႉ 02 January 2020 ယူႇတီႈသင်ႇၶႃႇၸဝ်ႈ လႄႈ ၸုမ်းၵူၼ်းၼုမ်ႇတႆး ဝဵင်းမူႇၸေႈ လႆႈၶွတ်ႇၽွတ်ႈတင်ႈၸုမ်း ဢၼ်မီးၸိုဝ်ႈဝႃႈ ၸုမ်းထုင်ႉမၢဝ်းၶမ်း ၼႆၼၼ်ႉသေ ပိုတ်ႇပၢင်သႂ်ႇၾွၼ်ႉလိၵ်ႈတႆး ယူႇၼီႇၶူတ်ႉ (Unicode Font) ပၼ်ပီႈၼွင်ႉ ၸႄႈဝဵင်းၼမ်ႉၶမ်း လူၺ်ႈဢမ်ႇသဵင်ႈၵႃႈၸႂ်ႉၸၢႆႇသင် ဢွင်ႈတီႈဝတ်ႉႁၢတ်ႇႁိၼ် ဢိူင်ႇႁၢတ်ႇႁိၼ် ၸေႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ ဝႃႈၼႆ။ ပၢင်သႂ်ႇၾွၼ်ႉလိၵ်ႈတႆး ယူႇၼီႇၶူတ်ႉ (Unicode Font) ၼႆႉ လႆႈတႄႇၵႂႃႇ မိူဝ်ႈၶၢဝ်းယၢမ်း 09:00 မူင်း ၵၢင်ၼႂ်သေ တေႃႇပေႃးထိုင် ၶၢဝ်းယၢမ်း 16:30 မူင်း တၢမ်းၶမ်ႈ မီးပီႈၼွင်ႉ ၸႄႈဝဵင်းၼမ်ႉၶမ်း ဢဝ်ၾူၼ်းမႃးသႂ်ႇၾွၼ်ႉလိၵ်ႈတႆး ဢမ်ႇယွမ်း (100) ၶိူင်ႈ ပၢႆ ၵမ်ႈၼမ်တႄႉ တေပဵၼ်သႅၼ်းၾူၼ်း Android ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၼင်ႇႁိုဝ်ၸၢဝ်းၶိူဝ်းတႆးႁဝ်းၶႃႈ ၵူႈတီႈၵူႈမိူင်း ပေႃးတေတႅမ်ႈလိၵ်ႈ သူင်ႇၸူးၵၼ်ငၢႆႈ ပွင်ႇၵၼ်လီ ယႃႇႁႂ်ႈမီးလွင်ႈၶွင်ႉၶမ်တေႃႇၵၼ် ၼႆၼၼ်ႉသေ ယူႇတီႈၸုမ်း ထုင်ႉမၢဝ်းၶမ်းၵေႃႈ မီးယိူင်းဢၢၼ်း တေသိုပ်ႇပိုတ်ႇပၢင်သႂ်ႇၾွၼ်ႉလိၵ်ႈတႆး ယူႇၼီႇၶူတ်ႉ ၼႂ်းၸႄႈဝဵင်းမူႇၸေႈ လႄႈ ၸႄႈဝဵင်းၼမ်ႉၶမ်းၵႂႃႇထႅင်ႈယူႇ ဝႃႈၼႆ။ မိူဝ်ႈဝၼ်းထီႉ 13 October 2019 ပူၼ်ႉမႃးၼၼ်ႉၵေႃႈ ယူႇတီႈ ၽၢႆႇဢၢႆႇထီႇ IT ၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး (ၵဵင်းမႆႇ) ၸတ်းႁဵတ်းပၢင်သႂ်ႇၾွၼ်ႉလိၵ်ႈတႆး ယူႇၼီႇၶူတ်ႉ Unicode ဢွင်ႈတီႈ ဝတ်ႉၵူႇတဝ်ႈ ဢိူင်ႇသီၽူမ်း ဝဵင်းၵဵင်းမႆႇၵႂႃႇ လူၺ်ႈဢမ်ႇသဵင်ႈ ၵႃႈၸႂ်ႉၸၢႆႇသင်လႄႈ မီးပီႈၼွင်ႉႁႅင်းၵၢၼ်ယၢၼ်မိူင်း ဢိၵ်ႇတင်း ပီႈၼွင်ႉတႆး ၸိူဝ်းယူႇ ၼႂ်းၵဵင်းမႆႇ ဢဝ်ၾူၼ်းလႄႈၶွမ်း မႃးသႂ်ႇၾွၼ်ႉလိၵ်ႈတႆး တင်းၼမ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-03T15:22:55

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%99%e1%82%85%e1%80%84%e1%80%ba%e1%80%b8%e1%80%99%e1%80%ae%e1%82%88-%e1%81%b5%e1%80%ad%e1%80%af%e1%80%84/

ႁိူဝ်းမိၼ်မႅင်းမီႈ ၵိုင်ႉၵၢင်ႉတူၵ်းလူင်းလိၼ်လႄႈ ၽူႈပွင်ၵၢၼ်သိုၵ်းထၢႆႇဝၢၼ်ႇ လူႉတၢႆ

မိူဝ်ႈဝႃး ဝၼ်းထီႉ 2 January 2020 ႁွင်ႈၵၢၼ်ၽၢႆႇၵႅတ်ႇၶႄ မိူင်းထၢႆႇဝၢၼ်ႇ ပိုၼ်ၽၢဝ်ႇၵႂႃႇဝႃႈ ပေႃးၸမ်ထိုင်ဝၼ်း တေၸတ်းႁဵတ်း ပၢင်လိူၵ်ႈတင်ႈၸွမ်ၸိုင်ႈ တီႈမိူင်းထၢႆႇဝၢၼ်ႇယဝ်ႉ ႁိူဝ်းမိၼ်မႅင်းမီႈ Black Hawk ဢၼ်ၽူႈပွင်ၵၢၼ်သိုၵ်း ထၢႆႇဝၢၼ်ႇၶီႇၸွမ်းသမ်ႉ ၵိုင်ႉၵၢင်ႉတူၵ်းလူင်းလိၼ်လႄႈ ၽူႈပွင်ၵၢၼ်သိုၵ်းထၢႆႇဝၢၼ်ႇ လူႉတၢႆ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ႁိူဝ်းမိၼ်မႅင်းမီႈ Black Hawk ဢၼ်ၵိုင်ႉၵၢင်ႉတူၵ်းလူင်းလိၼ်ၼႆႉ မိူဝ်ႈဝႃး ဝၼ်းထီႉ 2 ၶၢဝ်းယၢမ်းမိူင်းထၢႆႇဝၢၼ်ႇ ၵၢင်ၼႂ်မွၵ်ႈ 7 : 45 မူင်း လုၵ်ႉတီႈတပ်ႉပၢင်သဝ်း ၽၢႆႇၵၢင်ႁၢဝ် ဝဵင်းTai Pei သေ တႄႇမိၼ်ၶိုၼ်ႈၵၢင်ႁၢဝ် ဢၢၼ်းၵႂႃႇၵူတ်ႇထတ်းတူၺ်း တပ်ႉပၢင်သဝ်းတၢင်ႇတီႈ ဝႃႈၼႆ ၊ ၼိူဝ်ႁိူဝ်းမိၼ်ၼၼ်ႉ မီးၽူႈပွင်ၵၢၼ်သိုၵ်းထၢႆႇဝၢၼ်ႇ ဢိၵ်ႇတင်း ၽူႈမီးၸၼ်ႉၼႂ်းတပ်ႉသိုၵ်းထၢႆႇဝၢၼ်ႇထႅင်ႈ 12 ၵေႃႉ ၶီႇၸွမ်းသေ ယွၼ်ႉၾိင်ႈၾႃႉရႃႇသီႇ ဢမ်ႇပေႃးၶႅမ်ႉလႅပ်ႈလႄႈ ၵိုင်ႉၵၢင်ႉတူၵ်းလူင်းလိၼ် ႁိမ်းဝဵင်း Tai Pei သေ ပႃးၸဵမ်ၽူႈပွင်ၵၢၼ်သိုၵ်းထၢႆႇဝၢၼ်ႇ မီးၵူၼ်းလူႉတၢႆ 8 ၵေႃႉ ဝႃႈၼႆ။ ဢွင်ႈတီႈႁိူဝ်းမိၼ်မႅင်းမီႈ Black Hawk တူၵ်းလူင်းၵႂႃႇၼၼ်ႉ ၽူႈမီးပုၼ်ႈၽွၼ်းၶဝ် ၶတ်းၸႂ်ၸွႆႈထႅမ်ယူႇသေတႃႉ ယွၼ်ႉပိူဝ်ႈပိုၼ်ႉတီႈၼၼ်ႈ ပႃႇမႆႉၼႃလႄႈ မီးလွင်ႈယၢပ်ႇၽိုတ်ႇ တႃႇတေၶဝ်ႈၵႂႃႇၸွႆႈထႅမ်တႄႉတႄႉ ဝႃႈၼႆ။ မိူဝ်ႈပီႊ 2010 ပူၼ်ႉမႃးၼၼ်ႉ မိူင်းဢမေႇရီႇၵၢၼ်ႇ ဢဝ်ႁိူဝ်းမိၼ် UH-60M Black Hawk 60 လမ်း ၶၢႆပၼ်မိူင်းထၢႆႇဝၢၼ်ႇ ဝႃႈၼႆ ၊ ႁိူဝ်းမိၼ်ဢၼ်ၵိုင်ႉၵၢင်ႉတူၵ်းလူင်းလိၼ်မိူဝ်ႈလဵဝ်ၼႆႉ ၸွင်ႈၸႂ်ႈႁိူဝ်းမိၼ် ဢၼ်မိူင်းဢမေႇရီႇၵၢၼ်ႇ ၶၢႆပၼ်ႁိုဝ်ဢၼ်ဝႃႈၼၼ်ႉတႄႉ ယင်းပႆႇလႆႈ ႁူႉၸွမ်း ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2020-01-03T15:14:49

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%80%90%e1%82%86%e1%80%b8-%e1%81%bc%e1%82%82%e1%80%ba%e1%80%b8%e1%81%b8%e1%82%84%e1%82%88%e1%80%9d%e1%80%b5%e1%80%84%e1%80%ba/

ပီႈၼွင်ႉတႆး ၼႂ်းၸႄႈဝဵင်းၵျႃႇဢိၼ်းသဵၵ်ႉၵျီး ၸတ်းႁဵတ်းပၢင်ပွႆးလူႇၶဝ်ႈမႂ်ႇ လႄႈ ပွႆးၸုတ်ႇလူဝ်

ၸွမ်းၼင်ႇၾိင်ႈငႄႈၽိုင်ႈထုင်းတႆးမီးၼၼ်ႉသေ ပီႈၼွင်ႉတႆး ဢၼ်ယူႇသဝ်း တီႈဝၢၼ်ႈယေႇ လႄႇ(ဝၢၼ်ႈၵၢင်ၼမ်ႉ) ၼႂ်းၸႄႈဝဵင်းၵျႃႇဢိၼ်းသဵၵ်ႉၵျီး(ၸႄႈဝဵင်းမွၵ်ႇမူဝ်) မိူင်းယၢင်း ႁူမ်ႈၵၼ်ၸတ်းႁဵတ်း ပၢင်ပွႆးလူႇၶဝ်ႈမႂ်ႇ လႄႈ ပွႆးၸုတ်ႇလူဝ် မီးသင်ႇၶႃႇၸဝ်ႈ ၊ ပီႈၼွင်ႉတႆး ၊ ၽူႈယႂ်ႇၵူၼ်းလူင် ဢိၵ်ႇတင်း ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈၵိုၼ်းၶွၼ်ႈ ဝႃႈၼႆ။ ပၢင်ပွႆးလူႇၶဝ်ႈမႂ်ႇ လႄႈ ပွႆးၸုတ်ႇလူဝ်ႇၼႆႉ လႆႈၸတ်းႁဵတ်းၵႂႃႇ မိူဝ်ႈဝၼ်းထီႉ 1 January 2020 တေႃႇပေႃးထိုင် ဝၼ်းထီႉ 2 January 2020 ၶၢဝ်းတၢင်းသွင်ဝၼ်းသေ ၼႂ်းဝၼ်းထီႉ 1 ယၢမ်းႁူဝ်ၶမ်ႈမွၵ်ႈ 19 : 40 မူင်းၼၼ်ႉ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ဝၢၼ်ႈယေႇလႄႇ (ဝၢၼ်ႈၵၢင်ၼမ်ႉ) ဢိၵ်ႇတင်း ႁူဝ်ပဝ်ႈၵေႃလိၵ်ႈလၢႆးလႄႈ ၾိင်ႈငႄႈတႆး မိူင်းယၢင်း မွၵ်ႇလၢတ်ႈၶေႃႈၵႂၢမ်းပိုတ်ႇပၢင်ပွႆးၵႂႃႇ ဝႃႈၼႆ ၊ သိုပ်ႇသေၼၼ်ႉ မီးပၢင်ၸုတ်ႇၽဝ်လၢမ်ၶဝ်ႈလၢမ် ၊ မီးတၢင်းၵႃႈၼူၵ်ႉတူဝ်းၵွင်မွင်း ၊ ၸုမ်းမႄႈႁိူၼ်းၼုမ်ႇ ၊ လုၵ်ႈႁဵၼ်းၸၼ်ႉၸွမ် ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၽႃဢၢၼ်ႇ ဢိၵ်ႇတင်း တၢင်းၵႃႈၼုမ်ႇႁၢႆးၸၢႆးယိင်း ထႅင်ႈလၢႆလၢႆၸုမ်း ၵႃႈမူၼ်ႈၸႂ်ၵႂႃႇ တေႃႇပေႃး ထိုင်တဵင်ႈၶိုၼ်း ဝႃႈၼႆ။ ထိုင်မႃးၼႂ်းဝၼ်းထီႉ 2 January 2020 ယၢမ်းၵၢင်ၼႂ်မွၵ်ႈ 8 : 00 မူင်း ဝၢႆးသေပီႈ ၼွင်ႉၶႅၵ်ႇတီႈၸမ်တီႈၵႆ ၶဝ်ႈဢဝ်တီႈယူႇ ၼႂ်းပၢင်ပွႆးယဝ်ႉ မီးၽူႈယႂ်ႇၵူၼ်းလူင် လၢႆလၢႆၵေႃႉ မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈလႆႈၸတ်းႁဵတ်း ပၢင်းပွႆးလူႇၶဝ်ႈမႂ်ႇ လႄႈ ပွႆးၸုတ်ႇလူဝ် ဝႃႈၼႆ ၊ ဝၢႆးၽူႈယႂ်ႇၵူၼ်းလူင်လၢႆလၢႆၵေႃႉ မွၵ်ႇလၢတ်ႈၶေႃႈၵႂၢမ်းယဝ်ႉ သင်ႇၶႃႇၸဝ်ႈ ဢိၵ်ႇတင်း ပီႈၼွင်ႉၶႅၵ်ႇတီႈၸမ်တီႈၵႆ ႁူမ်ႈၵၼ်ၸုတ်ႇလူဝ်ပူႇၸေႃႇသေ လူႇတၢၼ်းယၢတ်ႇၼမ်ႉ ပွႆးလူႇၶဝ်ႈမႂ်ႇ လႄႈ ပွႆးၸုတ်ႇလူဝ် ယဝ်ႉတူဝ်ႈလီငၢမ်းၵႂႃႇ ၼႆယဝ်ႉ။ ဝၢၼ်ႈယေႇလႄႇ(ဝၢၼ်ႈၵၢင်ၼမ်ႉ)ၼႆႉ မီးလင်ႁိူၼ်းၵူၼ်း 220 လင် ယူႇသဝ်းဝႆႉသေ လႆႈႁူႉဝႃႈၼႂ်းဝၢၼ်ႈၼၼ်ႉ ဢမ်ႇမီးၶိူဝ်းလႂ် ၵႂႃႇယူႇသဝ်းၸိမ်ၸွမ်း မီးၶိူဝ်းတႆးၶိူဝ်းလဵဝ်ၵူၺ်း ယူႇသဝ်းဝႆႉ ဝႃႈၼႆ ၊ တီႈၼႂ်းၸႄႈဝဵင်းၵျႃႇဢိၼ်းၸဵၵ်ႉၵျီး(ၸႄႈဝဵင်းမွၵ်ႇမူဝ်)ၼႆႉ ဝၢၼ်ႈတႆးတေမီးယူႇ 17 ဝၢၼ်ႈ ၼႆယဝ်ႉ။ ပၢင်ပွႆးလူႇၶဝ်ႈမႂ်ႇ လႄႈ ပွႆးၸုတ်ႇလူဝ်ႇၼႆႉ ပီႈၼွင်ႉတႆးဢၼ်ယူႇသဝ်းတီႈဝၢၼ်ႈယေႇ လႄႇ(ဝၢၼ်ႈၵၢင်ၼမ်ႉ) လႆႈႁူမ်ႈၵၼ်ၸတ်းႁဵတ်းမႃး ၼိုင်ႈပီႊၼိုင်ႈပွၵ်ႈ မီးသွင်ပီႊယဝ်ႉသေ ပီႊၼႆႉၵေႃႈ တေလႆႈဝႃႈ ပဵၼ်ပွၵ်ႈၵမ်းသၢမ်ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-03T13:18:34

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b8%e1%80%bd%e1%82%86-4/

ပေႃႈမႄႈၵူၼ်းမိူင်း ၸွႆႈထႅမ်ၶူဝ်းၶွင်ၸႂ်ႉတိုဝ်း လႄႈ တူဝ်ငိုၼ်း တီႈၵေႃႉသိုၵ်း တပ်ႉသိုၵ်း ၸိုင်ႈတႆး RCSS/SSA

ၸွမ်းၼင်ႇတၢင်းယိူင်းဢၢၼ်း ၽူႈမီးၼမ်ႉၸႂ် ၽိူၵ်ႇၸိုၼ်ႈၶၢဝ်သႂ် ၸုမ်းမွၵ်ႇၵွၼ်တႆး၊ ၸုမ်းတုမ်ႇၵွၼ်ၶမ်း၊ ၸုမ်းၼၢႆးၼုမ်ႇ လၢႆလၢႆပွၵ်ႉ တီႈထုင်ႉမၢဝ်း မီးၼၼ်ႉသေ ဢၶူဝ်းၶွင် ၸႂ်ႉသွႆ ဢိၵ်ႇတင်း တူဝ်ငိုၼ်း ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၼႃႈတီႈ ဝႃႈၼႆ။ မိူဝ်ႈဝၼ်းထီႉ 0 2 January 2020 ပူၼ်ႉမႃး ၽူႈမီးၼမ်ႉၸႂ် ၸေႇတၼႃႇ ၸုမ်းတုမ်ႇၵွၼ်ၶမ်း လႄႈ ၸုမ်းၼၢႆးၼုမ်ႇ (ပွၵ်ႉၼိူဝ်) ၸွႆႈထႅမ်မၢၵ်ႇႁူဝ်ဢုၼ်ႇ 200 လုၵ်ႈ တူၵ်းမႅၼ်ႈ သၢင်ႉငိုၼ်းၶႄႇ 2,400 ယွၼ်ႇ၊ ၸုမ်းၼၢႆးၼုမ်ႇ (ပွၵ်ႉႁွင်ႇ) ၸွႆႈထႅမ်တူဝ်ငိုၼ်းမၢၼ်ႈ 35,000 ပျႃး၊ ၸုမ်းမွၵ်ႇၵွၼ်တႆး ၸၢႆးၵၢၼ်ႈၶမ်း ၼၢင်းမႆၶမ်း ဢိူင်ႇၼွင်တဝ်း ငိုၼ်းၶႄႇ1,500 ယွၼ်ႇ၊ ၸၢႆးဢႃးဝူၺ်ႇ ၼၢင်းၶမ်းဢွင်ႇ ယူႇတႃႇလီး မိူင်းၶႄႇ 150 ယွၼ်ႇ၊ ၸၢႆးဢၢႆႈၵွၼ်း ၼၢင်းၶမ်းဢွင်ႇ 50 ယွၼ်ႇ၊ ၸၢႆးယီႈဢွင်ႇ ၼၢင်းၶမ်းသိုဝ်ႉ 100 ယွၼ်ႇ၊ ၸၢႆးသၢၼ်ႈ ၼၢင်းၶမ်းလိုၼ်း 50 ယွၼ်ႇ ဢိၵ်ႇတင်း ၼၢင်းလႃႉၵျီႇ ဝဵင်းၵူတ်ႉၶၢႆ 300,000 ပျႃးသေ ၸွႆႈထႅမ် ထိုင် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၼႃႈတီႈ ၸိုင်ႈတႆး ပွတ်းႁွင်ႇၵႂႃႇ ၼႆယဝ်ႉ။ မိူဝ်ႈဝၼ်းထီႉ 1 January 2020 ပူၼ်ႉမႃးၼၼ်ႉၵေႃႈ ၽူႈမီးပုၼ်ႈၽွၼ်း ၸုမ်းႁူမ်ႈႁႅင်း လႅင်းပိူင်း ထုင်ႉမၢဝ်း လႆႈတၢင်တူဝ်ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 320,000 ပျႃး(သၢမ်သႅၼ်သွင်မိုၼ်ႇ) ဢိၵ်ႇတင်း ငိုၼ်းၶႄႇ 400 ယွၼ်ႇ ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၸၢႆးၼေႃႇသိုၵ်း ၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊ ပိူဝ်ႈတႃႇႁႂ်ႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-02T19:45:31

https://taifreedom.com/%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%9a%e1%81%a2%e1%81%bc%e1%80%ba%e1%80%99/

ပီႈၼွင်ႉႁႅင်းၵၢၼ်ယၢၼ်မိူင်း လၢႆမူႇလၢႆၸုမ်း ၸတ်းႁဵတ်းပၢင်ၵၼ်ႇတေႃး သင်ႇၶႃႇၸဝ်ႈလႄႈ ႁူဝ်ပဝ်ႈလူင် ၶွင်ႇသီႇ ဢဝ်ၶိုၼ်းၸိုင်ႈတႆး

ပီႈၼွင်ႉႁႅင်းၵၢၼ်ယၢၼ်မိူင်း ၼႂ်းမိူင်းထႆး ၸတ်းႁဵတ်းပၢင်ၵၼ်ႇတေႃး ၸဝ်ႈသင်ႇၶႃႇလႄႈ ၵၼ်ႇတေႃႇပႃး ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ၼႂ်းတိုဝ်ႉတၢင်း ဝၼ်းပီႊမႂ်ႇလုမ်ႈၾႃႉ ပီႊ 2020 မီးပီႈၼွင်ႉ ႁႅင်းၵၢၼ်ယၢၼ်မိူင်း ၶဝ်ႈႁူမ်ႈ ဢမ်ႇယွမ်း 200 ၵေႃႉပၢႆ ၼႂ်းၸိုင်ႈထႆး။ မိူဝ်ႈၼႆႉ ဝၼ်းထီႉ 2 January 2020 ၶၢဝ်းယၢမ်း 09:00 မူင်း ၵၢင်ၼႂ် ပီႈၼွင်ႉႁႅင်းၵၢၼ် ယၢၼ်မိူင်း မိူင်းၵွၵ်ႇ၊ ရယွင်း၊ ၵဵင်းမႆႇ ၵူႈမူႇၵူႈၸုမ်း ၼႂ်းၸိုင်ႈထႆး ၶဝ်ႈႁွတ်ႈဢဝ်တီႈယူႇသေ ႁူဝ်ႈပဝ်ႈလူင် ၶွင်ႇသီႇဢဝ်ႈၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႅဝ်ႈတူင်ႉတၵ်ႉ ပီႈၼွင်ႉႁႅင်းၵၢၼ်ယၢၼ်မိူင်း ၼႂ်းတိုဝ်ႉတၢင်း ဝၼ်းပီႊမႂ်ႇ လုမ်ႈၾႃႉ ပီ 2020 ၵႂႃႇ ၼႆယဝ်ႉ။ ထိုင်မႃး ၶၢဝ်းယၢမ်း 10:00 မူင်း ႁူဝ်ႈပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်းလႄႈ ႁူဝ်လူႇ (ပူႇပၢၼ်း) ဢွၼ်ဢဝ် ပီႈၼွင်ႉႁႅင်းယၢၼ်မိူင်း ၵၼ်ႇတေႃး ၽြႃး၊ တြႃး၊ သင်ႇၶႃႇ ရတၼႃႇသၢမ်ပိူင်သေ သင်ႇၶႃႇၸဝ်ႈ လႆႈၵၢဝ်ႇပၼ်ၽွၼ်းလီၵုသူဝ်ႇ ထိုင်ပီႈၼွင်ႉ ႁႅင်းၵၢၼ်ယၢၼ်မိူင်း ယဝ်ႉတူဝ်ႈၵႂႃႇလႄႈ ပီႈၼွင်ႉႁႅင်းၵၢၼ်ယၢၼ်မိူင်း ၶိုၼ်းသိုပ်ႇၵၼ်ႇတေႃး ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်းၵႂႃႇ ၼႆယဝ်ႉ။ သိုပ်ႇၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း လႆႈပၼ် ဢေႃးဝႃႇတ ၵႂႃႇဝႃႈ ငဝ်းလၢႆးဝၢၼ်ႈမိူင်း လၢႆးလုၵ်ႉၽိုၼ်ႉတႆးႁဝ်းၼႆႉ (1) ၵၢၼ်လၢႆးလုၵ်ႉၽိုၼ်ႉႁဝ်း တိုၵ်ႉဢေႇၼႃႇ မီးၼမ်ႉၸႂ်ၸင်းမၢၼ်ႈလႄႈ ၼမ်ႉၸႂ်ၶႂ်ႈလႆႈမိူင်းၵူၺ်း ႁဝ်းဢမ်ႇမီးၵၢၼ်ထူပ်းမိုဝ်း လၢႆးပွင်မိူင်း တင်းလၢႆးဢဝ်မိူင်း။ (2) ၽူႈမီးပိင်ႇၺႃႇ တၢင်းႁူႉၼမ်ၶဝ် ယႃႇဝႃႈတေမႃးၸွႆႈၸဝ်ႈၼွႆႉ သမ်ႉပၢႆမႃးၽိတ်းၸဝ်ႈၼွႆႉထႅင်ႈ ၵေႃႈလႆႈဢဝ်ပၢႆးဝူၼ်ႉ တႅၵ်ႇယႅၵ်ႈ ၵၼ်ပႅတ်ႈ။ (3) မိူဝ်ႈတေႇၸႃႉ တႄႉဝႃႈ မႃးႁဵတ်းၵၢၼ်ၸိူဝ်ႉၶိူဝ်း မႃးလုၵ်ႉၽိုၼ်ႉ ၵူၺ်းၵၢၼ်လုၵ်ႉၽိုၼ်ႉၼၼ်ႉ လူဝ်ႇငိုၼ်းၼမ် ပေႃးမီးငိုၼ်းၼမ်မႃးသမ်ႉ တၢင်းႁၼ်ထိုင် ပႅၵ်ႇပိူင်ႈၵၼ်မႃး ယွၼ်ႉပိူဝ်ႈငိုၼ်းသေ လႆႈၽိတ်းၵၼ်မႃး၊ လႆႈသိမ်းဢႃႇၼႃႇၵၼ်မႃး၊ မိူၼ်ၸဝ်ႈၼွႆႉ လႆႈထုၵ်ႇတပေး ဢၼ်ဝႆႉဝၢင်းၸႂ် သိမ်းဢႃႇၼႃႇ လႆႈပဵၼ်ပွႆးတိုၵ်းၵၼ်ၶိုၼ်း ၸိူဝ်းၼႆႉပဵၼ်တၢင်းယူပ်ႈယွမ်း လၢႆးလုၵ်ႉၽိုၼ်ႉ တႆးႁဝ်း ဢၼ်ပူၼ်ႉမႃး ၼႆယဝ်ႉ။ ႁူဝ်ႈပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ယင်းသိုပ်ႇလၢတ်ႈထႅင်ႈဝႃႈ ဢၼ်ပီႈၼွင်ႉႁႅင်းၵၢၼ်ယၢၼ်မိူင်း တင်ႈပဵၼ်မူႇ ပဵၼ်ၸုမ်းၼႆႉ ၸုမ်းမၼ်းၼမ်တႄႉတႄႉ ၵူၺ်းၵႃႈ ဢမ်ႇပဵၼ်သင် ဢၼ်လွင်ႈယႂ်ႇသုတ်းတႄႉ ႁဝ်းတင်ႈၸုမ်းၶိုၼ်ႈ ၼိုင်ႈၸုမ်းၼႆႉ တေလႆႈႁူႉဝႃႈ ႁဝ်းတေႁဵတ်းတႃႇဢီႈသင် တႃႇၽႂ်၊ ၽွၼ်းလီၽွၼ်းၸႃႉ မီးၸိူင်ႉႁိုဝ် ၸဵမ်ၸိူဝ်းၼႆႉလႄႈ ဝၢႆးသေ ပၢင်ပၼ် ဢေႃးဝႃႇတ ယဝ်ႉတူဝ်ႈၵႂႃႇၼၼ်ႉ ၽူႈမီးပုၼ်ႈၽွၼ်း လႆႈဢွၼ်ႁူဝ်ပီႈၼွင်ႉႁႅင်းၵၢၼ်ယၢၼ်မိူင်း တင်းသဵင်ႈ လုၵ်ႉၸုၵ်းၼပ်ႉယမ် ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်းသေ ပၢင်ၵႅဝ်ႈ ယဝ်ႉတူဝ်ႈၵႂႃႇလႄႈ မီးပင်ၵိၼ်ၶဝ်ႈဝၼ်းႁူမ်ႈမူႇၵၼ်သေ တွၼ်ႈဝၢႆးဝၼ်းသမ်ႉ မီးပႃးပၢင်လႅၵ်ႈလၢႆတၢင်းႁူႉၵၼ် ၵူႈၸုမ်းၸုမ်း ၼႆယဝ်ႉ။ ပီႈၼွင်ႉႁႅင်းၵၢၼ်ယၢၼ်မိူင်း ဢၼ်ၶဝ်ႈႁူမ်ႈ ပၢင်ၵၼ်ႇတေႃးပီႊမႂ်ႇ တီႈသင်ႇၶႃႇၸဝ်ႈလႄႈ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆးၼႆႉ မီးမုၵ်ႉၸုမ်းၸၢဝ်းၶိူဝ်းတႆး၊ ၸုမ်းၵွင်တိုၼ်းၵၢင်ၸွႆႈၸၢတ်ႈ၊ ၵေႃပွင်ၵၢၼ်ၸွႆႈၸိူဝ်ႉၸၢတ်ႈ၊ ၸုမ်းၵေႃႁူမ်ႈသၢင်ႈ ၵူၼ်းမိူင်းတႆးလႄႈ ပီႈၼွင်ႉႁႅင်းၵၢၼ်ယၢၼ်မိူင်း ထႅင်ႈတင်းၼမ်ၶဝ်ႈႁူမ်ႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2020-01-02T15:44:14

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%82%81%e1%80%b0%e1%80%99%e1%80%ba%e1%82%88%e1%82%81%e1%82%85%e1%80%84%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%80%b8%e1%80%95%e1%80%ad-2/

ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း ဢဝ်ငိုၼ်းၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ၸွမ်းၼင်ႇတၢင်းယိူင်းဢၢၼ်း ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း မီးၼၼ်ႉသေ ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝႃး ဝၼ်းထီႉ 1 January 2020 ၽူႈမီးပုၼ်ႈၽွၼ်း ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း လႆႈတၢင်တူဝ်ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 320,000 ပျႃး(သၢမ်သႅၼ်သွင်မိုၼ်ႇ) ဢိၵ်ႇတင်း ငိုၼ်းၶႄႇ 400 ယွၼ်ႇ ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၸၢႆးၼေႃႇသိုၵ်း ၽူႈမီးပုၼ်ႈၽွၼ်း လုမ်းၵပ်းသၢၼ်ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊ ပိူဝ်ႈတႃႇႁႂ်ႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈ ၸၢႆးၼေႃႇသိုၵ်း ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊၵေႃႈ သိုပ်ႇဢဝ်ငိုၼ်း ၸုမ်းႁူမ်ႈႁႅင်းလႅင်းပိူင်း ဢၼ်လႆႈႁပ်ႉဝႆႉၼၼ်ႉသေ ၶိုၼ်းသိုပ်ႇသူင်ႇထိုင် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်း ၵေႃႉႁၢၼ်ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်တီႈ ၽူႈမီးၼမ်ႉၸႂ်ၸေႇတၼႃႇၶဝ်ၵူႈၵေႃႉ ယူႇယဝ်ႉ။ မိူဝ်ႈဝၼ်းထီႉ 27 December 2019 ၼၼ်ႉၵေႃႈ ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ဢၼ်ဢမ်ႇၶႂ်ႈမွၵ်ႇၸိုဝ်ႈ ဢဝ်ၽႃႈဝႆ တႃႇ 3,000 (သၢမ်ႁဵင်)ၽိုၼ် ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ငဝ်ႈၸိုင်ႈလွႆတႆးလႅင်း မိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2020-01-02T15:37:21

https://taifreedom.com/%e1%81%bd%e1%80%b0%e1%81%bc%e1%80%ba%e1%80%9c%e1%80%b0%e1%80%84%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%82%81%e1%82%83%e1%82%87%e1%80%9a%e1%82%82%e1%80%ba%e1%82%87-%e1%80%95%e1%82%83/

ၽူၼ်လူင်တူၵ်းႁႃႇယႂ်ႇ ပႃးတင်းလူမ်း မၢၵ်ႇႁဵပ်း လႄႈ ႁဵတ်းႁႂ်ႈလင်ၶႃးႁိူၼ်းၵမ်ႈၽွင်ႈ ပိဝ်ၵႂႃႇၸွမ်းလူမ်း

မိူဝ်ႈဝႃး ဝၼ်းထီႉ 1 January 2020 ၽူၼ်လူင်တူၵ်းႁႃႇယႂ်ႇႁႃႇလူင် တီႈၼႂ်းၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇလႄႈ ႁဵတ်းႁႂ်ႈတူၼ်ႈမႆႉ ႁၵ်းလူမ်ႉတဵင်တၢင်း ၊ ႁဵၵ်ႇမုင်းႁိူၼ်း ဢိၵ်ႇတင်း လင်ၶႃးႁိူၼ်းၵမ်ႈၽွင်ႈ မီးလွင်ႈၵွၵ်းပိဝ်ၵႂႃႇၸွမ်းလူမ်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ “မိူဝ်ႈဝႃးယၢမ်းၵၢင်ၶမ်ႈမွၵ်ႈ 8 : 40 ၼႆႉ ၽူၼ်လူမ်းပႃးတင်းမၢၵ်ႇႁဵပ်း တူၵ်းႁႃႇယႂ်ႇတေႉၶႃႈ ၊ ဢမ်ႇၸႂ်ႈၶၢဝ်းၽူၼ်သေ ၽူၼ်လူမ်းပႃးတင်းမၢၵ်ႇႁဵပ်း တူၵ်းႁႃႇယႂ်ႇၸိူင်ႉၼႆ ႁဝ်းၶႃႈပႆႇတွၼ်ႉယၢမ်ႈႁၼ်သေပွၵ်ႈ လုၵ်ႈမၢၵ်ႇႁဵပ်းပေႃးတၢၼ်ႇလုၵ်ႈမၢၵ်ႇၵၢင်ႇၵွၼ်” ဝႃႈၼႆ။ ယွၼ်ႉၽူၼ်တူၵ်းႁႃႇယႂ်ႇလႄႈ ႁဵတ်းႁႂ်ႈၵဵင်ႇမႆႉ ၸွမ်းၶၢင်ႈသဵၼ်ႈတၢင်း ၼႂ်းဝဵင်းသီႇပေႃႉ ႁၵ်းလူမ်ႉတဵင်သႂ်ႇသၢႆၾႆးၾႃႉသေ ၾႆးၾႃႉလႆႈပိတ်ႉမွတ်ႇဝႆႉ တေႃႇထိုင်မိူဝ်ႈၼႆႉ ဝၼ်းထီႉ 2 ယၢမ်းၵၢင်ဝၼ်း 1 : 00 မူင်းၵေႃႈ ၽူႈမီးပုၼ်ႈၽွၼ်းၶဝ် ယင်းပႆႇပိုတ်ႇပၼ်ၾႆးၾႃႉၶိုၼ်း ဝႃႈၼႆ ၊ ၽၵ်းယိူဝ်ႈၼၢင်းၶဵဝ် မိူၼ်ၼင်ႇ မၢၵ်ႇၽိတ်ႉ ၽၵ်းၵၢတ်ႇမွၵ်ႇ ၵႃႇလၼ်ႇသၢႆႇ တႅင် မၢၵ်ႇပၵ်ႉ ဢၼ်ၽုၵ်ႇသွမ်ႈဝႆႉၼႂ်းသူၼ်ၼႂ်းၼႃးၵေႃႈ လူႉလႅဝ်သဵင်ႈမူတ်း ဝႃႈၼႆ။ လႆႈႁူႉဝႃႈ ယွၼ်ႉၽူၼ်တူၵ်းႁႃႇယႂ်ႇ ပႃးတင်းလူမ်း မၢၵ်ႇႁဵပ်း လႄႈ ႁဵၵ်ႇမုင်းႁူင်းယႃဢွၼ်ႇ(Clinic) ၊ ႁူင်းႁဵၼ်း လူင်ပွင်ၸိုင်ႈ ဢိၵ်ႇတင်း လင်ၶႃးႁိူၼ်းၵူၼ်းမိူင်းၵမ်ႈၽွင်ႈ တီႈဝၢၼ်ႈၵုင်းသႃႇ ၸႄႈဝဵင်းသီႇပေႃႉ မီးလွင်ႈပိဝ်ၵႂႃႇၸွမ်းလူမ်း ၼႆယဝ်ႉ။ ၶႅပ်းႁၢင်ႈဢဝ်မႃးၼႂ်း – Facebook တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-28T13:04:05

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9d%e1%80%b5%e1%80%84-3/

ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ဢဝ်ၽႃႈဝႆၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ငဝ်ႈၸိုင်ႈလွႆတႆးလႅင်း

မိူဝ်ႈဝႃး ဝၼ်းထီႉ 27 December 2019 ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ဢၼ်ဢမ်ႇၶႂ်ႈမွၵ်ႇၸိုဝ်ႈ ဢဝ်ၶူဝ်းၶွင်ၸႂ်ႉတိုဝ်း မိူၼ်ၼင်ႇၽႃႈဝႆ တႃႇ 3,000 (သၢမ်ႁဵင်)ၽိုၼ် ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ငဝ်ႈၸိုင်ႈလွႆတႆးလႅင်း ပိူဝ်ႈတႃႇႁႂ်ႈလႆႈပဵၼ်ႁႅင်းၸႂ်လႄႈ လွင်ႈၵမ်ႉၸွႆႈထႅမ်တီႈ ၵေႃႉသိုၵ်း ၵေႃႉႁၢၼ်ၶဝ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ၵေႃႈ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်တီႈ ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်းလႄႈ ၸင်ႇႁဵတ်းဝႂ်ယုၵ်ႉယွင်ႈ ဢဝ်ၵုင်မုၼ် မွပ်ႈဢၢပ်ႈယိုၼ်ႈပၼ် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ၶဝ် ႁႂ်ႈပဵၼ်တီႈမၢႆတွင်း ၵိုၵ်းပိုၼ်းၵႂႃႇ ယူႇယဝ်ႉ။ ၼႂ်းဝၼ်းထီႉ 27 December 2019 ၵူၺ်းၼင်ႇၵဝ်ႇ ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း ဢၼ်ဢမ်ႇၶႂ်ႈမွၵ်ႇၸိုဝ်ႈ ဢဝ်ၽႃႈဝႆ 365 ၽိုၼ် ဢိၵ်ႇတင်း ၶူဝ်းၶွင်တႃႇၸႂ်ႉတိုဝ်း သုၼ်ႇတူဝ်လုၵ်ႈႁဵၼ်းတင်းၼမ် ၸွႆႈထႅမ်ပၼ် ၵေႃႇမတီႇ ပၢႆးပိင်ႇၺႃႇ ၶွင်ႇသီႇဢဝ်ၶိုၼ်း ၸိုင်ႈတႆး RCSS မိူၼ်ၵၼ် ဝႃႈၼႆ။ မိူဝ်ႈဝၼ်းထီႉ 21 December 2019 ၼၼ်ႉၵေႃႈ ၸုမ်းသင်ႇၶႃႇၸိုင်ႈတႆး လႄႈ ၸုမ်းၵွင်တိုၼ်းၵၢင်ၸွႆႈၸၢတ်ႈ ဢၼ်မီးယူႇၼႂ်းမိူင်းထႆး မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈ ၶၢဝ်သႂ်သေ ဢဝ်ၽႃႈဝႆ 1,400 (ႁဵင်သီႇပၢၵ်ႇ)ၽိုၼ် ဢိၵ်ႇတင်း ၶွင်ၵိၼ်ယႅမ်ႉတင်းၼမ် တူၵ်းမႅၼ်ႈသၢင်ႉငိုၼ်းထႆး 155,500 ဝၢတ်ႇ(ၼိုင်ႈသႅၼ်ႁႃႈမိုၼ်ႇႁႃႈႁဵင်ႁႃႈပၢၵ်ႇ) ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ငဝ်ႈၸိုင်ႈလွႆတႆးလႅင်း ပိူဝ်ႈတႃႇႁႂ်ႈလႆႈပဵၼ် ႁႅင်းၸႂ် လႄႈ လွင်ႈၵမ်ႉၸွႆႈထႅမ်တီႈ ၵေႃႉသိုၵ်း ၵေႃႉႁၢၼ်ၶဝ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-27T20:24:32

https://taifreedom.com/%e1%80%90%e1%80%95%e1%80%ba%e1%82%89%e1%81%bc%e1%80%99%e1%80%ba%e1%82%89-%e1%81%b6%e1%82%84%e1%82%87-%e1%80%a2%e1%80%ae%e1%82%87%e1%80%9b%e1%81%a2%e1%81%bc%e1%80%ba%e1%82%87-%e1%80%9b%e1%80%90/

တပ်ႉၼမ်ႉ ၶႄႇ ဢီႇရၢၼ်ႇ ရတ်ႉသျႃး သၢမ်မိူင်းႁူမ်ႈၵၼ်သေ ၽိုၵ်းၵၢၼ်သိုၵ်း

မိူဝ်ႈဝၼ်းထီႉ 26 December 2019 ၽူႈမီးပုၼ်ႈၽွၼ်း ၶႄႇ လႄႈ ဢီႇရၢၼ်ႇ ပိုၼ်ၽၢဝ်ႇၵႂႃႇဝႃႈ တပ်ႉၼမ်ႉ ၶႄႇ ၊ ဢီႇရၢၼ်ႇ ၊ ရတ်ႉသျႃး သၢမ်မိူင်းႁူမ်ႈၵၼ်သေ တေၽိုၵ်းၵၢၼ်သိုၵ်း ၼႂ်းပၢင်ႇလၢႆႇဢူဝ်ႇမၼ်ႇ ဢိၵ်ႇတင်း သမုၵ်ႉတရႃႇ ဢိၼ်းတီးယႃး ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၼႂ်းၵႄႈၵၢင် ဢမေႇရီႇၵၢၼ်ႇ တင်း ဢီႇရၢၼ်ႇ ၽွင်းတိုၵ်ႉမီးလွင်ႈၶဵင်ႈၶႅင် ၵၢၼ်သိုၵ်းတေႃႇၵၼ်ယူႇၼႆႉ တပ်ႉၼမ်ႉ ၶႄႇ ၊ ဢီႇရၢၼ်ႇ ၊ ရတ်ႉသျႃး သၢမ်မိူင်းႁူမ်ႈၵၼ်သေ တေတႄႇၽိုၵ်းၵၢၼ်သိုၵ်း မိူဝ်ႈၼႆႉ ဝၼ်းထီႉ 27 December 2019 တေႃႇပေႃးထိုင် ဝၼ်းထီႉ 30 December 2019 ၶၢဝ်းတၢင်း 4 ဝၼ်း ၼႆယဝ်ႉ။ Wu Qian ၽူႈတၢင်လၢတ်ႈၽၢႆႇၵႅတ်ႇၶႄ မိူင်းၶႄႇ လၢတ်ႈၵႂႃႇၼႂ်းပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်း ၼႂ်းဝၼ်းထီႉ 26 December 2019 ၼၼ်ႉဝႃႈ ၼႂ်းၵၢၼ်ၽိုၵ်းသိုၵ်း တပ်ႉၼမ်ႉ ၶႄႇ ၊ ဢီႇရၢၼ်ႇ ၊ ရတ်ႉသျႃး သၢမ်မိူင်းႁူမ်ႈၵၼ်ၼၼ်ႉ မိူင်းၶႄႇ တေၸၢမ်းပွႆႇမၢၵ်ႇလူင် ဢၼ်ယႃႉၽျႅၵ်ႈႁိူဝ်းသၢင်းၽေႃး ဝႃႈၼႆ ၊ ၼႂ်းလွင်ႈၽိုၵ်းၵၢၼ်သိုၵ်း တပ်ႉၼမ်ႉသၢမ်မိူင်းႁူမ်ႈၵၼ်ၼၼ်ႉ ဢဵၼ်ႁႅင်းတေမီးမွၵ်ႈၵႃႈႁိုဝ် ဢိၵ်ႇတင်း ႁိူဝ်းသၢင်းၽေႃး တေၸႂ်ႉတိုဝ်းမွၵ်ႈလၢႆလမ်းၼႆၼၼ်ႉတႄႉ ဢမ်ႇလႆႈမွၵ်ႇလၢတ်ႈႁူဝ်ယွႆႈမၼ်း ဝႃႈၼႆ။ Aboldazl Shekarchi ၽူႈမီးပုၼ်ႈၽွၼ်း မိူင်းဢီႇရၢၼ်ႇလၢတ်ႈဝႃႈ လွင်ႈတပ်ႉၼမ်ႉ ၶႄႇ ဢီႇရၢၼ်ႇ ရတ်ႉသျႃး သၢမ်မိူင်းႁူမ်ႈၵၼ်သေ ၽိုၵ်းၵၢၼ်သိုၵ်းၼႆႉ ယုမ်ႇယမ်ဝႃႈ တေႁဵတ်းႁႂ်ႈ ၼႂ်းပိုၼ်ႉတီႈၼိမ်သဝ်း ဝႃႈၼႆ ၊ ယင်းသိုပ်ႇလၢတ်ႈထႅင်ႈဝႃႈ ယိူင်းဢၢၼ်းဢၼ်လႆႈႁူမ်ႈၵၼ်သေ ၽိုၵ်းၵၢၼ်သိုၵ်းတႄႉ ၼင်ႇႁိုဝ်ၼႂ်းပိုၼ်ႉတီႈ ပေႃးတေမီးလွင်ႈႁူမ်ႇလူမ်ႈ ၵႃႉၶၢႆၵႂႃႇမႃးလႆႈ ၼင်ႇလွတ်ႈလွတ်ႈလႅဝ်းလႅဝ်း ဝႃႈၼႆ။ ပိုၼ်ႉတီႈၼမ်ႉပၢင်ႇလၢႆႇ ပႃႇသႅၼ်းၼႆႉ ဝၢႆးသေ ႁိူဝ်းသၢင်းၽေႃးတၢင်ႇၼမ်ႉမဵၼ်မိူင်းၼေႃႇဝေး လႄႈ မိူင်းၵျႃႇပၢၼ်ႇ ထုၵ်ႇယႃႉၽျႅၵ်ႈယဝ်ႉ မိူင်းဢမေႇရီႇၵၢၼ်ႇ ဢဝ်တပ်ႉၼမ်ႉၶဝ် ပၵ်းဝႆႉၸွမ်းသၢႆမႄႈၼမ်ႉသေ ဢဝ်ႁူမ်ႇလူမ်ႈဝႆႉ ဝႃႈၼႆ ၊ လွင်ႈႁိူဝ်းသၢင်းၽေႃးထုၵ်ႇယႃႉၽျႅၵ်ႈၼၼ်ႉတႄႉ ဢမႄႇရီႇၵၢၼ် လႄႈ မိူင်းဢူၺ်းလီၶဝ် ၸီႉၸမ်ႈဝႃႈ မိူင်းဢီႇရၢၼ်ႇ ပဵၼ်ၵေႃႉႁဵတ်းၼႆသေတႃႉ မိူင်းဢီႇရၢၼ်ႇတႄႉ ဢမ်ႇယွမ်းႁပ်ႉဝႃႈ ပဵၼ်ၶဝ်ၵေႃႉႁဵတ်း ၼႆယဝ်ႉ။ ၶေႃႈမုၼ်း – VOAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-27T15:24:59

https://taifreedom.com/%e1%81%b5%e1%81%a2%e1%80%84%e1%80%ba%e1%80%9d%e1%81%bc%e1%80%ba%e1%80%b8%e1%80%9d%e1%81%a2%e1%80%90%e1%80%ba%e1%82%87%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%80%9d%e1%82%83%e1%80%b8/

ၵၢင်ဝၼ်းဝၢတ်ႇမိူဝ်ႈဝႃးၼႆႉ ၵူၼ်းသူၼ်ၸႂ်ဢွၼ်ၵၼ်ပႂ်ႉတူၺ်းတူဝ်ႈတင်းဢေးသျူး

မိူဝ်ႈဝႃးဝၼ်းထီႉ 26/12/2019 ၼႆႉ လႆႈႁၼ်ၵၢင်ဝၼ်းဝၢတ်ႇ/မၢတ်ႇ တူဝ်ႈတင်းမိူင်းႁူမ်ႈတုမ် ၊ ၵူၼ်းမိူင်းတႆးၵမ်ႈၽွင်ႈၵေႃႈ ဢွၼ်ၵၼ်သူၼ်ၸႂ်ပႂ်ႉတူၺ်း ၵၢင်ဝၼ်းဝၢတ်ႇ/မၢတ်ႇၼႆႉယူႇ ၊ တီႈမိူင်းတႆး ဢမ်ႇၼၼ် တီႈမိူင်းႁူမ်ႈတုမ် ၵၢင်ဝၼ်းတႄႇဝၢတ်ႇ (ၵူပ်းတႄႇၵိၼ်ဝၼ်း) ယၢမ်းၵၢင်ၼႂ် 9:38 မူင်းသေ ယၢမ်းဝၢႆးဝၼ်း 11:17 မူင်းၼၼ်ႉ ၵၢင်ဝၼ်းဝၢတ်ႇ/မၢတ်ႇ တဵမ်လုၵ်ႈယဝ်ႉ။ ထိုင်မႃးယၢမ်းဝၢႆးဝၼ်း 01 မူင်း 08 မိၼိတ်ႉတႄႉ ၵူပ်းၵိၼ်ဝၼ်း ၵၢင်ဝၼ်းဝၢတ်ႇ/မၢတ်ႇ ဢမ်ႇမီးယဝ်ႉသေ လႅတ်ႇၵေႃႈ ၶိုၼ်းႁိူဝ်ႈထွင်ႇမႃးၶိုၼ်း ၊ ၵၢင်ဝၼ်းဝၢတ်ႇ/မၢတ်ႇ ပွၵ်ႈၵမ်းၼႆႉ ဢမ်ႇၵွမ်ႉၵႃး မိူင်းတႆး မိူင်းႁူမ်ႈတုမ်ၵူၺ်း မိူင်းဢိၼ်းတီးယႃး ၊ သီႇရိလင်ႇၵႃႇ ၊ ဢိၼ်ႇတူဝ်ႇၼီးသျူး ၊ မိူင်းထႆး ၊ သိင်ႇၵႃႇပူဝ်း ၊ မလေးသျူး ၊ ၽိလိတ်ႉပိၼ်း ၊ သေႃႇတီႇ ဢႃႇရေးပီးယႃးလႄႈ ၼႂ်းၸိုင်ႈမိူင်းဢေးသျူးပွတ်းႁွင်ႇ လႄႈ ပွတ်းၵၢင်ၸိူဝ်းၼႆႉၵေႃႈ လႆႈႁၼ်သေ ၵူၼ်းသူၼ်ၸႂ် ဢွၼ်ၵၼ်ပႂ်ႉတူၺ်း တင်းၼမ်တင်းလၢႆ ၼႆယဝ်ႉ။ မိူဝ်ႈၶၢဝ်းယၢမ်း လုၵ်ႈလိူၼ်မႃးယူႇၼႂ်းၵႄႈၵၢင်လုၵ်ႈလႅတ်ႇတင်း လုၵ်ႈလုမ်ႈၾႃႉ (လုၵ်ႈၵမ်ႇၽႃႇ) ၼႆႉ ပဵၼ်မႃး ၵၢင်ဝၼ်းဝၢတ်ႇ/မၢတ်ႇသေ တႄႇပဵၼ်ၵူပ်းၵိၼ်ဝၼ်း ၵိၼ်ၵႂႃႇ ပွၵ်ႈၵမ်းဢိတ်းဢိတ်း တေႃႇပေႃးတဵမ်ဝူင်း ၊ ယွၼ်ႉၼၼ်လႄႈ ၽူႈသူၼ်ၸႂ်ၶဝ် ဢွၼ်ၵၼ်ပႂ်ႉတူၺ်း ၵူပ်းၵိၼ်ဝၼ်း ၵိၼ်ၵႂႃႇပွၵ်ႈၵမ်းဢိတ်းဢိတ်းၼၼ်ႉၼႆယဝ်ႉ။ ၵၢင်ဝၼ်းဝၢတ်ႇ/မၢတ်ႇၼႆႉ တေမီးယူႇသွင်မဵဝ်း ၵၢင်ဝၼ်းဝၢတ်ႇ/မၢတ်ႇတဵမ်လုၵ်ႈ လႄႈ ၵၢင်ဝၼ်းဝၢတ်ႇ/မၢတ်ႇ ၼိုင်ႈၶိုင်ႈၼႆသေ ဢၼ်ယူႇတီႈမိူင်းတႆးႁဝ်းသေ လႆႈႁၼ်ပွၵ်ႈၵမ်းၼႆႉ ပဵၼ် ၵၢင်ဝၼ်းဝၢတ်ႇ/မၢတ်ႇၼိုင်ႈၶိုင်ႈၼႆယဝ်ႉ။ ၵၢင်ဝၼ်းဝၢတ်ႇ/မၢတ်ႇ မိူဝ်ႈဝႃးၼႆႉ မီးၵူၼ်းမိူင်းတႆးၵမ်ႈၽွင်ႈ ဢွၼ်ၵၼ်သူၼ်ၸႂ်တူၺ်းသေ ပိုၼ်ၽႄႈပႃး လၢႆးတူၺ်း ၵၢင်ဝၼ်းဝၢတ်ႇ/မၢတ်ႇၼႆယဝ်ႉ ၊ ၵမ်ႈၽွင်ႈၵေႃႈ ဢဝ်ၼမ်ႉသႂ်ႇ ၼႂ်းဢၢင်ႇ သႂ်ႇမၢၼ်ႇတႃလမ်ယဝ်ႉတူၺ်းၼႂ်းဢၢင်ႇၼမ်ႉ ၊ ၵမ်ႈၽွင်ႈၵေႃႈဢဝ် ဝႂ်ထၢတ်ႈမၢၼ်ႇ ၼၼ်ႉၵင်ႈ သေတူၺ်း ၊ ၵမ်ႈၽွင်ႈၵေႃႈသႂ်ႇ မၢၼ်ႇတႃဢၼ်ႁႄႉၵင်ႈသႅင်လႅတ်ႇၼၼ်ႉတူၺ်း။ ၵၢင်ဝၼ်းဝၢတ်ႇ/မၢတ်ႇၼႆႉ တေပဵၼ်ထႅင်ႈၼႂ်းလိူၼ် ၵျုၼ်ႇ (June) 2020 ထႅင်ႈသေ တီႈမိူင်းတႆး လႄႈ မိူင်းႁူမ်ႈတုမ်ၵေႃႈ တေလႆႈႁၼ်ပႃးၼႆယဝ်ႉ။ ၸွမ်းၼင်ႇ ၸုမ်းၼႃႇသႃႇ လႆႈၼပ်ႉသၢင်ႈတူၺ်းၼၼ်ႉၸိုင် ၼႂ်းၶၢဝ်းတၢင်းပူၼ်ႉမႃး 5000 ပီႊ ၼႂ်းပီႊပွင်း 2500 ၼႆႉ ၵၢင်ဝၼ်းဝၢတ်ႇ/မၢတ်ႇ မိူၼ်ၸိူင်ႉၼင်ႇၼႆၼႆႉ တိုၵ်ႉႁႃမီးမွၵ်ႈ 5 ပွၵ်ႈၵူၺ်းၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-27T15:19:02

https://taifreedom.com/%e1%81%b8%e1%81%a2%e1%80%9d%e1%80%ba%e1%80%b8%e1%81%b6%e1%80%ad%e1%80%b0%e1%80%9d%e1%80%ba%e1%80%b8%e1%81%b6%e1%81%a2%e1%80%84%e1%80%ba-%e1%80%9a%e1%80%84%e1%80%ba%e1%80%b8%e1%80%90%e1%80%ad%e1%80%af/

ၸၢဝ်းၶိူဝ်းၶၢင် ယင်းတိုၵ်ႉမီးလွင်ႈ သုၵ်ႉယုင်ႈယၢင်ႈ ၶေႃႈၵႂၢမ်းၸႂ်ႉ တႃႇတေၸတ်းႁဵတ်းပၢင်ပွႆး ဝၼ်းမိူင်းၶၢင်

ဝၼ်းၸႄႈမိူင်းၶၢင် ၶွပ်ႈၶူပ်ႇ (72) ပီႊဢၼ်တေထိုင်မႃးၼႆႉ ၸၢဝ်းၶိူဝ်းၶၢင်ၶဝ် တေၸတ်းႁဵတ်း ပၢင်ပွႆးဝၼ်းၶွပ်ႈၶူပ်ႇၼႆသေ တေႃႇထိုင်ယၢမ်းလဵဝ် ယင်းတိုၵ်ႉဢမ်ႇပႆႇတူၵ်းလူင်း လႆႈၸႂ်ၵၼ်ဝႃႈ တေဢဝ်ၶေႃႈၵႂၢမ်း ၵၶျိၼ်ႇ(ၶၢင်)ႁ ဢမ်ႇၼၼ် ၵျဵမ်းၽေႃးသေ သႂ်ႇလိၵ်ႈတိတ်းပၢႆႉ ၶဵင်ႇပၢင်ပွႆးၼၼ်ႉ ၼႆယဝ်ႉ။ ပေႃးထိုင်မႃး ဝၼ်းထီႉ 10/01/2020 ၼႆႉ ၵေႃလိၵ်ႈလၢႆးလႄႈၾိင်ႈငႄႈ ၸၢဝ်းၶိူဝ်းၶၢင် (မိူင်းႁူမ်ႈတုမ်) တေၸတ်းႁဵတ်းပၢင်ပွႆး ဝၼ်းၶွပ်ႈၶူပ်ႇ ၸႄႈမိူင်းၶၢင် (72) ပီႊလႄႈ ပွႆးမၼေႃး ၸၢဝ်းၶိူဝ်းၶၢင် ႁူမ်ႈၵၼ်ၼႆလႄႈ လွင်ႈၼႆႉ ယူႇတီႈၸုမ်းသေ လႆႈႁူပ်ႉထူပ်း ၸွမ်ၽွင်းလူင် မိူင်းၶၢင်မႃးလၢႆပွၵ်ႈလၢႆၵမ်းယဝ်ႉသေ လႆႈၶႂၢင်ႉၸတ်းႁဵတ်းလႄႈ ၶိုၼ်းသိုပ်ႇႁဵတ်းမႃး တေႃႇထိုင်ယၢမ်းလဵဝ် ၊ ၵူၺ်းၵႃႈ ၼႂ်းဝၼ်းထီႉ 25/12/2019 ၼႆႉ ၽူႈယႂ်ႇၵူၼ်းလူင် ၵျဵမ်းၽေႃႉၵမ်ႈၽွင်ႈလၢတ်ႈဝႃႈ ပေႃးဝႃႈၸတ်းႁဵတ်း ပၢင်ပွႆး ဝၼ်းၸႄႈမိူင်းၶၢင်ၼႆၸိုင် ၸၢင်ႈမီးလွင်ႈသုၵ်ႉယုင်ႈၼႂ်းၵႄႈၵၢင်ၸၢဝ်းၶိူဝ်းၼႆလႄႈ ယႃႇပေၸတ်းႁဵတ်းယဝ်ႉၼႆသေ လၢတ်ႈၵႂၢမ်းႁႄႉႁၢမ်ႈမႃးၼႆယဝ်ႉ။ မိူဝ်ႈဝႃးဝၼ်းထီႉ 26/12/2019 ၼႆႉ ၵေႃလိၵ်ႈလၢႆးလႄႈၾိင်ႈငႄႈၸၢဝ်းၶိူဝ်းၶၢင် (မိူင်းႁူမ်ႈတုမ်) ယိုၼ်ႈလိၵ်ႈထိုင် ၸွမ်ၽွင်းလူင်ၸႄႈမိူင်းၶၢင်ဝႃႈ လႆႈဢွၵ်ႇငိုၼ်းတိုၼ်းလၢင်း တႃႇပၢင်ပွႆးဝႆႉယဝ်ႉ ဢိၵ်ႇတင်း လႆႈပိုၼ်ၽၢဝ်ႇဝႆႉ ပဵၼ်တၢင်းၵၢၼ် ဢွၼ်ၼႃႈဝႆႉယဝ်ႉလႄႈ ယႃႇပေႁႂ်ႈလႆႈ ႁုပ်ႈသိမ်းပႅတ်ႈပၢင်ပွႆးသေ ႁႂ်ႈပၼ်ၶႂၢင်ႉ ၸတ်းႁဵတ်းၵႂႃႇၸွမ်းၼင်ႇ ၶၵ်ႉတွၼ်ႈဢၼ်လႆႈ တမ်းဝၢင်းဝႆႉၼၼ်ႉၼႆ တႅမ်ႈဝႆႉၼင်ႇၼႆ။ တႃႇတေၸတ်းႁဵတ်းပၢင်ပွႆးၶွပ်ႈၶူပ်ႇၸႄႈမိူင်းၶၢင်ၼႆႉ ၸုမ်းၸၢဝ်းၶိူဝ်းၶၢင်ၶဝ် ဢမ်ႇပႆႇ တူၵ်းလူင်း လႆႈၸႂ်ၵၼ်ဝႃႈ တေဢဝ်လိၵ်ႈၶၢင်သေ တႅမ်ႈသႂ်ႇၼႂ်းပၢႆႉပၢင်ပွႆး ၼႂ်းၵႄႈၵၢင် ၸိုဝ်ႈ Kachine Mungdaw လႄႈ Jinghpaw Mungdaw ၼၼ်ႉ ဝႃႈၼႆ။ ၼႂ်းၸၢဝ်းၶိူဝ်းၶၢင်ၼႆႉ မီးယူႇ 6 မဵဝ်းၼႂ်းၼၼ်ႉ ပႃးတင်းၵျဵမ်းၽေႃးလႄႈ ဢၼ်ၵိုတ်းလိူဝ်ၼၼ်ႉ သမ်ႉ ၶႂ်ႈသႂ်ႇၸိုဝ်ႈဝႃႈ ၵၶျိၼ်ႇ (ၶၢင်) ၼႆယဝ်ႉ။ ယွၼ်ႉပိူဝ်ႈ မီးတၢင်းႁၼ်ပႅၵ်ႇပိူင်ႈၵၼ်လႄႈ ၼႂ်းၸၢဝ်းၶိူဝ်းၶၢင်ၶဝ် ဢမ်ႇပႆႇတူၵ်းလူင်း လႆႈၸႂ်ၵၼ်သင်သေ ယူႇတီႈၸုမ်းလူင်ပွင်ၸိုင်ႈ မိူင်းၶၢင် ပၼ်ၾၢင်ႉဝႃႈ ပေႃးဢမ်ႇတူၵ်းလူင်း ၵၼ်လႆႈၵေႃႈ တေဢဝ်လိၵ်ႈမၢၼ်ႈ ၵၶျိၼ်ႇပျီႇၼႄႇၼေႉသေ သႂ်ႇၵႂႃႇၵူၺ်းၼႆ ၸုမ်းလူင်ပွင်ၸိုင်ႈမိူင်းၶၢင်ၶဝ် လႆႈသူင်ႇလိၵ်ႈထိုင် ၸုမ်းၸၢဝ်းၶိူဝ်းၶၢင်ၶဝ်ၵႂႃႇၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေ ဢူးလမၢႆႇၵုၼ်ႇၵျႃႇ ၽူႈၶဝ်ႈၸုမ်း ၸုမ်းၸွႆႈထႅမ်လွင်ႈဢုပ်ႇဢူဝ်း ၶၵ်ႉၵၢၼ်ငမ်းယဵၼ် (PCG) လၢတ်ႈတီႈသိုဝ်ႇၶၢဝ်ႇလၢတ်ႈဝႃႈ − ၽၢႆႇလူင်ပွင်ၸိုင်ႈ ဢွၵ်ႇလိၵ်ႈၸိူင်ႉၼႆ ယိုင်ႈၶႅၼ်းႁၢႆႉႁႅင်းၵႂႃႇထႅင်ႈ ၊ ၼႆႉပဵၼ် ဝၼ်းမိူင်းၶၢင် သမ်ႉတေသႂ်ႇ လိၵ်ႈမၢၼ်ႈၼႆ ၸၢဝ်းၶိူဝ်းၶၢင်ႁဝ်းသမ်ႉ ဢမ်ႇပေႃးၸႂ်ထႅင်ႈ ၊ ယွၼ်ႉလွင်ႈၸႂ်ႉ ၶေႃႈၵႂၢမ်းၼႆႉသေ တေပဵၼ်လွင်ႈသုၵ်ႉယုင်ႈတႅၵ်ႇယၢႆႈၵၼ်တႄႉ ဢမ်ႇၸတ်းႁဵတ်းပၢင်ပွႆး မၼေႃးၵေႃႈလီယူႇ ၊ ၵူၺ်းၵႃႈ လွင်ႈၼႆႉ ယင်းတိုၵ်ႉဢုပ်ႇဢူဝ်းၵၼ်ဝႆႉတင်း ၸုမ်းလူင်ပွင်ၸိုင်ႈဝႆႉယူႇ ၼႆယဝ်ႉ။ လွင်ႈၼႆႉၵေႃႈ ယူႇတီႈတပ်ႉသိုၵ်းလွတ်ႈလႅဝ်းသဝ်းၶေႃၶၢင် (KIO/KIA) လႆႈဢွၵ်ႇလိၵ်ႈ ပိုၼ်ၽၢဝ်ႇထိုင် ၵူၼ်းမိူင်းၶၢင်ၶဝ်ဝႆႉဝႃႈ ၼင်ႇႁိုဝ်ပေႃးတေဢဝ်လႆႈ သဵင်ၵၢင်ၸႂ်ၵူၼ်းမိူင်းၶၢင် ၶဝ်ၼၼ်ႉ တေၸတ်းႁဵတ်းပၢင်ၵုမ်ႁူပ်ႉထူပ်းၵူၼ်းမိူင်းသေသိုပ်ႇတႅပ်းတတ်းၵႂႃႇလႄႈ ၼႂ်းယၢမ်း မိူဝ်ႈလဵဝ်ၼႆႉတႄႉ ယႃႇႁႂ်ႈလႆႈပဵၼ် လွင်ႈထဵင်မေႃးၵၼ် ၼႂ်းၵႄႈၵၢင်ၸၢဝ်းၶိူဝ်းၶၢင်ၶဝ် ယွၼ်ႉလွင်ႈၸႂ်ႉၶေႃႈၵႂၢမ်းၼႆႉ ၼႆယဝ်ႉ။ ၶေႃႈမုၼ်း − 7Day Journalတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-27T15:17:27

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%9c%e1%80%b0%e1%80%84%e1%80%ba%e1%80%90%e1%81%a2%e1%82%86%e1%82%89%e1%81%be%e1%80%b0%e1%81%bc%e1%80%ba/

လူမ်းလႅင်ႉလူင်တၢႆႉၾူၼ်းၽတ်ႉၶဝ်ႈၼႂ်းမိူင်း ၽိလိတ်ႉပိၼ်း မီးၵူၼ်းလူႉတၢႆဢမ်ႇယွမ်း 28 ၵေႃႉ

မိူဝ်ႈဝၼ်းထီႉ 25/12/2019 ၼႂ်းဝၼ်းၶရိတ်ႉသမတ်ႉၼၼ်ႉ လူမ်းလႅင်ႉလူင် တၢႆႉၾူၼ်း ၽတ်ႉၶဝ်ႈ ၼႂ်းမိူင်းၽိလိတ်ႉပိၼ်း ပွတ်းၵၢင်လႄႈ ႁဵတ်းႁႂ်ႈမီးၵူၼ်းလူႉတၢႆ ဢမ်ႇယွမ်း 28 ၵေႃႉလႄႈ 12 ၵေႃႉယင်းတိုၵ်ႉႁၢႆဝႆႉယူႇၼႆယဝ်ႉ။ လူမ်းလႅင်ႉလူင် ပၢၼ်ႇၾူၼ်း တၢႆႉၾူၼ်း ၽတ်ႉၶဝ်ႈၼႂ်းမိူင်း ၽိလိတ်ႉပိၼ်းႁိုင် 2 ဝၼ်းသေ ၽွင်းလူမ်းလႅင်ႉလူင် ၽတ်ႉၶဝ်ႈၼႂ်းမိူင်းၼၼ်ႉ တၢင်းဝႆးႁႅင်းလူမ်းလႅင်ႉၼႆႉ ၼိုင်ႈၸူဝ်ႈမူင်းလႂ် 120 ၵီႇလူဝ်ႇမီႇတိူဝ်ႇသေ ၾူၼ်တူၵ်းႁႃႇယႂ်ႇတူဝ်ႈတၢင်းမိူင်းၼႆယဝ်ႉ။ ယွၼ်ႉပိူဝ်ႈလူမ်းလႅင်ႉၽတ်ႉၶဝ်ႈၼႂ်းမိူင်း ႁၢဝ်ႈႁႅင်းလႄႈ ႁူင်းႁဵၼ်း ၊ တႃႈလူတ်ႉၾႆး လုမ်းႁဵတ်းၵၢၼ်ၵူႈလွင်ႈလွင်ႈ ၼႂ်းမိူင်းၸိူဝ်းၼႆႉ လႆႈပိၵ်ႉဢိုတ်းဝႆႉၸူဝ်ႈၶၢဝ်းလႄႈ ၵူၼ်းမိူင်းၽိ လိတ်ႉပိၼ်း ၼပ်ႉႁူဝ်မိုၼ်ႇ လႆႈၶၢႆႉပၢႆႈၵႂႃႇယူႇတီႈ ႁူင်းပၢႆႈၽေးၼႆယဝ်ႉ။ ၽွင်းလူမ်းလႅင်ႉၽတ်ႉၶဝ်ႈၼႂ်းမိူင်းၼၼ်ႉ တႃႈႁိူဝ်းလႄႈ ႁိူဝ်းၶၢမ်ႈၼမ်ႉပၢင်ႇလၢႆႇ ၸိူဝ်းၼႆႉၵေႃႈ လႆႈၵိုတ်းလိုဝ်ႈဝႆႉသေ ႁဵတ်းႁႂ်ႈ ၵူၼ်းမႃးဢႅဝ်ႇလႄႇၼႂ်းမိူင်း 20000 ပၢႆ လႆႈၵိုတ်ႉၶင်ႉဝႆႉၸူဝ်ႈၶၢဝ်း ၼႆယဝ်ႉ။ ၸဝ်ႈၼႃႈတီႈမိူင်းၽိလိတ်ႉပိၼ်းၶဝ် ဢွၵ်ႇမႃးလၢတ်ႈဝႃႈ ဢၼ်ၵူၼ်းလူႉတၢႆ ပွၵ်ႈၵမ်းၼႆႉ ပဵၼ်ယွၼ်ႉပိူဝ်ႈ လူမ်းၽတ်ႉႁႅင်း ႁဵတ်းႁႂ်ႈတူၼ်ႈမႆႈ ႁိူၼ်းယေးၸိူဝ်းၼႆႉ လူမ်ႉတဵင်သႂ်ႇလႄႈ ၸင်ႇလႆႈလူႉတၢႆၼႆယဝ်ႉ။ လူမ်းလႅင်ႉလူင် ၽတ်ႉၶဝ်ႈၼႂ်းမိူင်းၽိလိတ်ႉပိၼ်းသေ ဢၼ်ႁဵတ်းႁႂ်ႈလူႉသုမ်း ၼမ်လိူဝ်ပိူၼ်ႈ ၼႆႉ ပဵၼ်မိူဝ်ႈၼႂ်းလိူၼ် ၼူဝ်ႇဝႅမ်ႇပႃႇ (November) 2013 သေ ႁဵတ်းႁႂ်ႈၵူမ်းမိူင်း 7300 ပၢႆ လႆႈလူႉတၢႆသေ ႁိူၼ်းၵူၼ်းမိူင်း 500000 (ႁႃႈသႅၼ်ပၢႆ) ပၢႆလႆႈလူႉၵွႆတင်းၼမ်ၼႆယဝ်ႉ။ မိူဝ်ႈၼႂ်းလိူၼ် သႅပ်ႉတိမ်ႇပႃႇ (September) 2018 ပူၼ်ႉမႃးၼႆႉၵေႃႈ လူမ်းလႅင်ႉလူင် ဢၼ်ႁႅင်းလိူဝ်ပိူၼ်ႈ ၽတ်ႉၶဝ်ႈၼႂ်းပိုၼ်ႉတီႈသၼ်လွႆ ဢၼ်မီးၽၢႆႇတင်းႁွင်ႇ ဝဵင်းမၼီႇလႃႇ ၼၼ်ႉ ယၢမ်ႈႁဵတ်းႁႂ်ႈမီးၵူၼ်းလူႉတၢႆမႃးယဝ်ႉ 81 ၵေႃႉ ဝႃႈၼႆ။ ၼႂ်းမိူင်းၽိလိတ်ႉပိၼ်းၼႆႉ မီးလူမ်းလႅင်ႉလူင် တၢႆႉၾူၼ်းလႄႈ လူမ်းလႅင်ႉပၢင်ႇလၢႆႇၸိူဝ်းၼႆႉ ၵႆႉၽတ်ႉၶဝ်ႈ ၼိုင်ႈပီႊလႂ် ဢမ်ႇယွမ်း 20 ပွၵ်ႈ ၊ ယွၼ်ႉပိူဝ်ႈဝႃႈ မိူင်းၽိလိတ်ႉပိၼ်းၼႆႉ ပဵၼ်မိူင်းၵုၼ်ပၢင်ႇလၢႆႇ ယူႇၼိူဝ်ပၢင်ႇလၢႆႇ ပသီႉၽိၵ်ႉလႄႈ ၵႆႉၵႆႉပဵၼ်ၽေးသၽႃႇဝ မိူၼ်ၼင်ႇ ၽႅၼ်ႇလိၼ်ဝႆ ၊ လူမ်းလႅင်ႉလူင် လႄႈ လွႆၾႆးတႅၵ်ႇၸိူဝ်းၼႆႉသေ ပဵၼ်ပိုၼ်ႉတီႈသၽႃႇဝ ၼမ်ႉလိၼ်ႁိၼ်ၽႃ ႁၢင်ႈလီယူႇသေတႃႉ ပဵၼ်ပႃးပိုၼ်ႉတီႈ ဢၼ်မီးၽေးသၽႃႇဝ ၼမ်လိူဝ်ပိူၼ်ႈတီႈၼိုင်ႈ တီႈၼႂ်းလုမ်ႈၾႃႉ ၼႆယဝ်ႉ။ ၶေႃႈမုၼ်း − Reuters တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-27T11:30:21

https://taifreedom.com/%e1%81%b8%e1%81%a2%e1%82%86%e1%80%b8%e1%80%99%e1%80%b0%e1%80%b8-%e1%82%81%e1%80%ad%e1%80%af%e1%80%9d%e1%80%ba-%e1%81%b5%e1%80%b1%e1%82%83%e1%82%89%e1%80%90%e1%80%b0%e1%80%95%e1%80%ba%e1%80%b8-6/

ၸၢႆးမူး ႁိုဝ် ၵေႃႉတူပ်းတိုၼ်ႇ မၢႆ-6

ၸၢႆးမူး ႁိုဝ် ၵေႃႉတူပ်းတိုၼ်ႇ မၢႆ-6

['မႃႊထီႊမီႊတီႊယိူဝ်ႊ', 'ဝွၵ်း']

2019-12-27T11:21:49

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8-25-%e1%80%95%e1%80%ae%e1%82%8a-%e1%81%b6%e1%80%bd%e1%80%95%e1%80%ba%e1%82%88%e1%80%90/

ပၢင်လူႇတၢၼ်း (25) ပီႊ ၶွပ်ႈတဵမ် ဝၼ်းသဵင်ႈၵၢမ်ႇ ၶူးၸၢႆးမူး (မေႃသွၼ်ႁူၺ်ႈၸွႆး)

ၼင်ႇႁိုဝ် ပေႃးတေပဵၼ်ၽွၼ်းလီၵူႉသူဝ်ႇ ပုၼ်ႈတႃႇၵေႃႉသဵင်ႈၵၢမ်ႇၵႂႃႇၼႆသေ ၸၢႆးတႃႇဢူး ႁူဝ်ၼႃႈဝူင်းၸိူင်းလႅဝ်း လႄႈ လုၵ်ႈလၢင်း ၸၢႆးမူး (ၸိူင်းလႅဝ်း) (မေႃသွၼ်ႁူၺ်ႈၸွႆး) ဢိၵ်ႇပီႈၼွင်ႉ ၸိူဝ်ႉၶိူဝ်း ၵူႈၵေႃႉၵူႈၸဝ်ႈ ၸတ်းႁႅၼ်းပၢင်လူႇတၢၼ်း ၼႂ်းဝၼ်းၶွပ်ႈၶူပ်ႇ ၸၢႆးမူး (ၸိူင်းလႅဝ်း) လူႉၶွႆႈသဵင်ႈၵၢမ်ႇ (25) ပီႊ တဵမ် ဝႃႈၼႆ။ မိူဝ်ႈဝၼ်းထီႉ 26 December 2019 ၶၢဝ်းယၢမ်း 09:00 မူင်း ယူႇတီႈၽူႈမီးပုၼ်ႈၽွၼ်း တွၼ်ႈၶွင်ၾၢၵ်ႇ ပီႈၼွင်ႉမႃးၶဝ်ႈႁူမ်ႈလူႇတၢၼ်း ဢၼ်ပဵၼ် (သိူဝ်ႈမွင်ၸႂ်ၶွပ်ႈ 25 ပီႊ ၶူးၸၢႆးမူး) လႄႈ ထိုင်မႃး ၶၢဝ်းယၢမ်း 10:30 လႆႈၵၢပ်ႈသွမ်းသင်ႇၶႃႇၸဝ်ႈသေ ၶၢဝ်းယၢမ်း 11:30 တႄႇပၢင်လူႇတၢၼ်း ယၢတ်ႇၼမ်ႉၵႂႃႇ ဝႃႈၼႆ၊ ဝၢႆးသေပၢင်လူႇတၢၼ်း ယဝ်ႉတူဝ်ႈၵႂႃႇၼၼ်ႉ ၽူႈၶဝ်ႈႁူမ်ႈ လႆႈမီးပၢင်ၵိၼ်ၶဝ်ႈ ႁူမ်ႈမူႇၵၼ်ၵႂႃႇ ဢွင်ႈတီႈ ႁေႃၶမ်းထဝီး သုၼ်ၽရိုၵ်ႉသႃသၢတ်ႇ ထဝီးၶျူၼ်း ၸႄႈဝဵင်းလွႆသၵဵတ်း ၸႄႈတွၼ်ႈၵဵင်းမႆႇ ၼႆယဝ်ႉ။ ယူႇတီႈ ၸၢႆးတႃႇဢူး ႁူဝ်ၼႃႈဝူင်းၸိူင်းလႅဝ်း လႆႈမွၵ်ႇလၢတ်ႈၶႃႈၵႂၢမ်း ယိၼ်းၸူမ်းၶွပ်ႈၸႂ် ယႂ်ႇၼမ်ထိုင် ပီႈၼွင်ႉဢၼ်မႃးၶဝ်ႈႁူမ်ႈပၢင်လူႇတၢၼ်း ဝၼ်းလူႉၶွႆႈသဵင်ႈၵၢမ်ႇ ၶွပ်ႈတဵမ် (25) ပီႊ ၶူးၸၢႆးမူး (မေႃသွၼ်ႁူၺ်ႈၸွႆး) တင်းသဵင်ႈလႄႈ မီးၽူႈႁွင်းၵႂၢမ်းၸိုဝ်ႈသဵင်ႈယႂ်ႇ ၽူႈယႂ်ႇ ၵူၼ်းလူင် ၸိူင်းသူင်ႁွင်ႉၽဵင်းၵႂၢမ်း ၶူးၸၢႆးမူး ၶဝ်ႈႁူမ်ႈၵိုၼ်းၶွၼ်ႈၼမ် ၼႆယဝ်ႉ။ သိုပ်ႇၸတ်းႁဵတ်းပႃး ပၢင်ဢုပ်ႇဢူဝ်းၵဵဝ်ႇလူၺ်ႈ ၽဵင်းၵႂၢမ်း ၶူးၸၢႆးမူး တေႁဵတ်းႁိုဝ် ႁႂ်ႈပေႃးၵုမ်းထိင်းၵႂႃႇလႆႈ ၶၢဝ်းယၢဝ်းမိူဝ်းၼႃႈ ၼင်ႇႁိုဝ် ၽူႈႁွင်းၵႂၢမ်းတေဢမ်ႇၵႂႃႁွင်ႉယႃႉပႅတ်ႈ ၼမ်ႉၵႂၢမ်း၊ သဵင်ႇလမ်ႇၽဵင်းၵႂၢမ်း ၶူးၸၢႆးမူး ၸိူဝ်းၼႆႉလႄႈ ယူႇတီႈတင်းႁၼ်ထိုင် ၽူႈၶဝ်ႈႁူမ်ႈ တင်းသဵင်ႈၵေႃႈ ၶႂ်ႈႁႂ်ႈမီးၸုမ်းဢၼ်ပႂ်ႉလူလွမ်ၵုမ်းထိင်း ၽဵင်းၵႂၢမ်းၸၢႆးမူးၵႂႃႇယူႇ ဝႃႈၼႆ။ ပေႃးထိုင်မႃး ၼႂ်းဝၼ်းထီႉ 31 December 2019 ၼႆႉၵေႃႈ ယူႇတီႈ ၸုမ်းၶူးလႄႈ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ ပၢင်ၵမ်ႉၵေႃႇ တေၸတ်းႁဵတ်း ပၢင်ႁႅၼ်းလူႇတၢၼ်း ဝၼ်းၶုၵ်းထူပ်း ၶွပ်ႈၶူပ်ႇ (25) ပီႊ ၶူးၸၢႆးမူး (မေႃသွၼ်ႁူၺ်ႈၸွႆး) ၵႂႃႇၼႆလႄႈ ၽိတ်ႈမွၵ်ႇထိုင် ပီႈၼွင်ႉ လုၵ်ႈၼွင်ႉ တပေး ဢူၺ်းၵေႃႉ ဢၺ်းသေႈ ဢိၵ်ႇၽူႈယႂ်ႇၵူၼ်းလူင်ႁဝ်းၶႃႈ ႁႂ်ႈလႆႈၶဝ်ႈ ႁူမ်ႈၵိၼ်ႁူမ်ႈလူႇ ဢဝ်ၵုသူဝ်ႇ လူၺ်ႈၸွမ်းၵၼ်ၵႂႃႇ ဢွင်ႈတီႈ ဝတ်ႉၾႃႉဝဵင်းဢိၼ်း ဢိူင်ႇပဵင်းလူင် ၸႄႈဝဵင်းႁႅင်း ၸႄႈတွၼ်ႈ ၵဵင်းမႆႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-26T19:53:12

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9b%e1%81%b6%e1%82%85%e1%80%84%e1%80%ba%e1%82%87-aa-%e1%80%95%e1%80%ad%e1%80%af%e1%81%bc%e1%80%ba/

တပ်ႉသိုၵ်းရၶႅင်ႇ AA ပိုၼ်ၽၢဝ်ႇ လွင်ႈႁူဝ်ႈပဝ်ႈပႃႇတီႇၼူၵ်ႉယုင်း NLD ဝဵင်းပူးတီးတွင်ႇ ဢၼ်ၶဝ်တိၺွပ်းဝႆႉၼၼ်ႉ လူႉတၢႆ

မိူဝ်ႈဝၼ်းထီႉ 25 December 2019 တပ်ႉသိုၵ်းရၶႅင်ႇ AA ပိုၼ်ၽၢဝ်ႇၵႂႃႇဝႃႈ ယွၼ်ႉတပ်ႉသိုၵ်းမၢၼ်ႈ ဢၼ်မီးတီႈ ဝဵင်းပူးတီးတွင်ႇ ဢဝ်ၵွင်ႈလူင် ပိုတ်းယိုဝ်းၵႂႃႇၼိူဝ်လွႆ တပ်ႉသိုၵ်းရၶႅင်ႇ AA ပၵ်းတပ်ႉဝႆႉၼၼ်ႉလႄႈ ၵူၼ်းၸိူဝ်းဢၼ် သိုၵ်းရၶႅင်ႇ AA တိၺွပ်းဝႆႉၵမ်ႈၽွင်ႈ တိူဝ်ႉၺႃးၸၢၵ်ႇမၢၵ်ႇသေ မီးလွင်ႈလူႉတၢႆမၢတ်ႇၸဵပ်း ၼႂ်းၼၼ်ႉပႃး ဢူးယႄးတဵင်း ႁူဝ်ပဝ်ႈပႃႇတီႇၼူၵ်ႉယုင်း NLD ဝဵင်းပူးတီးတွင်ႇ ဝႃႈၼႆ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၼႂ်းၸႄႈဝဵင်းပူတီးတွင်ႇ ၊ မေႇပုင်ႇ ပႃးၸဵမ်ၸႄႈဝဵင်းပလတ်ႉဝ ၸွမ်းလႅၼ်လိၼ် မိူင်းၶျၢင်းၸိူဝ်းၼႆႉ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ်ႁၢဝ်ႈႁႅင်း ဝႃႈၼႆ ၊ ၼႂ်းဝၼ်းထီႉ 25 ယၢမ်းၵၢင်ၼႂ် ဝၢႆးသေ သိုၵ်းရၶႅင်ႇ AA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းပူးတီးတွင်ႇယဝ်ႉ ၽၢႆႇသိုၵ်းမၢၼ်ႈ သၵၶ 15 ဢဝ်ၵွင်ႈလူင်ပိုတ်းယိုဝ်းၵႂႃႇတီႈၼိူဝ်လွႆ ဢၼ်မီးၽၢႆႇဢွၵ်ႇဝၢၼ်ႈ ဢူၵ်ႉတွင်ႇယွႃႇ သိုၵ်းရၶႅင်ႇ AA ပၵ်းတပ်ႉဝႆႉၼၼ်ႉလႄႈ ၵူၼ်းၸိူဝ်းဢၼ် သိုၵ်းရၶႅင်ႇ AA ၶဝ်တိၺွပ်းဝႆႉၵမ်ႈၽွင်ႈ တိူဝ်ႉၺႃးၸၢၵ်ႇမၢၵ်ႇသေ ၸင်ႇလႆႈလူႉတၢႆ ဝႃႈၼႆ။ ယင်းသိုပ်ႇလၢတ်ႈထႅင်ႈဝႃႈ တီႈၼိူဝ်လွႆ ဢၼ်မီးၽၢႆႇဢွၵ်ႇဝၢၼ်ႈ ဢူၵ်ႉတွင်ႇယွႃႇ သိုၵ်းရၶႅင်ႇ AA ပၵ်းတပ်ႉဝႆႉၼႆႉ ၽၢႆႇသိုၵ်းမၢၼ်ႈတႄႇပိုတ်ႇၼႃႈသိုၵ်း တင်ႈတႄႇမိူဝ်ႈဝၼ်းထီႉ 22 December 2019 ဝႃႈၼႆ ၊ ဢွင်ႈတီႈပဵၼ်ပၢင်တိုၵ်းၵၼ်ၼၼ်ႉ ၽၢႆႇသိုၵ်းမၢၼ်ႈ ဢဝ်ႁိူဝ်းမိၼ် 2 လမ်း ပိုတ်းယိုဝ်းၸွႆႈၽၢႆႇသိုၵ်းၶဝ် ၼႆယဝ်ႉ ၊ တီႈၼႂ်းၸႄႈဝဵင်း ပလတ်ႉဝၵေႃႈ သွင်ၽၢႆႇလႆႈပဵၼ်ပၢင်တိုၵ်းၵၼ်သေ ၽၢႆႇသိုၵ်းမၢၼ်ႈ မီးလွင်ႈလူႉတၢႆၼမ်လႄႈ လႆႈဢဝ်ႁိူဝ်းမိၼ် ၵႂႃႇတၢင်ႇၵူၼ်းၶဝ် ဢၼ်မၢတ်ႇၸဵပ်းလူႉတၢႆၼၼ်ႉ ပွၵ်ႈၶိုၼ်းယူႇ ၼႆယဝ်ႉ။ ယွၼ်ႉသိုၵ်းမၢၼ်ႈ ဢဝ်ၵွင်ႈလူင်ပိုတ်းယိုဝ်းလႄႈ ၵူၼ်းၸိူဝ်းဢၼ် သိုၵ်းရၶႅင်ႇ AA တိၺွပ်းဝႆႉၵမ်ႈၽွင်ႈလႄႈ သိုၵ်းရၶႅင်ႇ AA ၵမ်ႈၽွင်ႈၵေႃႈ တိူဝ်ႉၺႃးၸၢၵ်ႇမၢၵ်ႇသေ လႆႈမၢတ်ႈၸဵမ်လူႉတၢႆ ဝႃႈၼႆ ၊ ဢူးယႄးတဵင်း ႁူဝ်ပဝ်ႈပႃႇတီႇၼူၵ်ႉယုင်း NLD ဝဵင်းပူးတီးတွင်ႇတႄႉ တိူဝ်ႉၺႃးၸၢၵ်ႇမၢၵ်ႇသေ လူႉတၢႆၵႂႃႇထင်တီႈ ၼႆယဝ်ႉ။ ဢူးယႄးတဵင်း ႁူဝ်ပဝ်ႈပႃႇတီႇၼူၵ်ႉယုင်း NLD ဝဵင်းပူးတီးတွင်ႇၼႆႉ ယွၼ်ႉလူင်းၼႂ်းပိုၼ်ႉတီႈသေ သူၼ်းတုမ်ၵူၼ်းမိူင်းရၶႅင်ႇ တႃႇႁႂ်ႈၵမ်ႉထႅမ်ပၼ်ႁႅင်း လွင်ႈၽူႈၵိူဝ်းၵုမ်ၸိုင်ႈမိူင်း ဢွၵ်ႇၶၢဝ်းတၢင်းၵႂႃႇ ဝဵင်းတီႁိတ်ႉ မိူင်းၼႄႇတႃႇလၼ်ႇ တႃႇၵႄႈၶႆလွင်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတႅပ်းတတ်းတြႃး ICJ ၼႆသေ ထုၵ်ႇသိုၵ်းရၶႅင်ႇ AA တိၺွပ်းၵႂႃႇ မိူဝ်ႈဝၼ်းထီႉ 11 December 2019 ပူၼ်ႉမႃးၼၼ်ႉ ဝႃႈၼႆ။ မိူဝ်ႈဝၼ်းထီႉ 24 December 2019 ၼၼ်ႉၵေႃႈ ႁွင်ႈၵၼ်ၽွင်းလူင်ၽၢႆႇၼႂ်းမိူင်း မိူင်းမၢၼ်ႈ ပိုၼ်ၽၢဝ်ႇဝႃႈ ၽူႈမီးပုၼ်ႈၽွၼ်း ၽၢႆႇၵူတ်ႇထတ်းၵူၼ်းၶဝ်ႈဢွၵ်ႇမိူင်း (လဝၵ) 3 ၵေႃႉ ၽွင်းတိုၵ်ႉလုၵ်ႈတီႈ ဝဵင်းပူးတီးတွင်ႇသေ ၵႂႃႇတီႈတပ်ႉပႂ်ႉလႅၼ်လိၼ် တွင်ႇပၸႃႇၼၼ်ႉ ထုၵ်ႇသိုၵ်းရၶႅင်ႇ AA တိၺွပ်းၵႂႃႇ ဝႃႈၼႆ။ တီႈမိူင်းရၶႅင်ႇၼႆႉ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ်ၶိူဝ်းယႂ်းလႄႈ သွင်ၽၢႆႇမီးလွင်ႈတိၺွပ်းၵူၼ်း ဢၼ်ဢမ်ႇသင်ႇၶႃႇသေ ၵူၼ်းမိူင်းဢၼ်လႆႈမၢတ်ႇၸဵပ်းလူႉတၢႆယွၼ်ႉ ပၢင်တိုၵ်းၵေႃႈ ၼမ်မႃးတိတ်းတိတ်း ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-12-26T19:36:12

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%bb%e1%82%83%e1%82%87%e1%80%95%e1%81%a2%e1%81%bc%e1%80%ba%e1%82%87-%e1%80%90%e1%80%b1%e1%81%b8%e1%80%bd%e1%82%86%e1%82%88%e1%80%91/

မိူင်းၵျႃႇပၢၼ်ႇ တေၸွႆႈထႅမ်ငိုၼ်း ဢမေႇရီႇၵၢၼ်ႇတေႃႇလႃႇ 400 လၢၼ်ႉ တႃႇလွင်ႈငမ်းယဵၼ် လႄႈ လွင်ႈႁုၼ်ႈမုၼ်းၶိုၼ်ႈယႂ်ႇ မိူင်းႁူမ်ႈတုမ်မၢၼ်ႈ

ၽွင်းတၢင်မိူင်းၵျႃႇပၢၼ်ႇ ၵဵဝ်ႇၵပ်းမိူင်းမၢၼ်ႈလၢတ်ႈဝႃႈ ယူႇတီႈလူင်ပွင်ၸိုင်ႈမိူင်းၵျႃႇပၢၼ်ႇသေ တေၸွႆႈထႅမ်ငိုၼ်း ဢမေႇရီႇၵၢၼ်ႇတေႃႇလႃႇ 400 လၢၼ်ႉ တႃႇၸႂ်ႉတိုဝ်းၼႂ်းၶၵ်ႉၵၢၼ်လွင်ႈငမ်းယဵၼ် လႄႈ လွင်ႈႁုၼ်ႈမုၼ်းၶိုၼ်ႈယႂ်ႇ မိူင်းႁူမ်ႈတုမ်မၢၼ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 21 December 2019 ၽွင်းတၢင်မိူင်းၵျႃႇပၢၼ်ႇ ၵဵဝ်ႇၵပ်းမိူင်းမၢၼ်ႈ လၢတ်ႈၵႂႃႇ ၼႂ်းပၢင်သပ်းလႅင်းၸႅင်ႈၶၢဝ်ႇ ဢၼ်ၸတ်းႁဵတ်းတီႈ ဝဵင်းမိတ်ႉၵျီးၼႃး ၸႄႈမိူင်းၶၢင်ၼၼ်ႉဝႃႈ ယူႇတီႈလူင်ပွင်ၸိုင်ႈ မိူင်းၵျႃႇပၢၼ်ႇသေ တေၸွႆႈထႅမ်ငိုၼ်း ဢမေႇရီႇၵၢၼ်ႇတေႃႇလႃႇ 400 လၢၼ်ႉ တႃႇၸႂ်ႉတိုဝ်းၼႂ်းၶၵ်ႉၵၢၼ်လွင်ႈငမ်းယဵၼ် လူင်ပွင်ၸိုင်ႈ တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၽွင်းတိုၵ်ႉဢုပ်ႇဢူဝ်းငူပ်ႉငီႉႁဵတ်းသၢင်ႈ လႄႈ လွင်ႈႁုၼ်ႈမုၼ်းၶိုၼ်ႈယႂ်ႇ မိူင်းႁူမ်ႈတုမ်မၢၼ်ႈ ၸဵမ်ၸိူဝ်းၼႆႉ ဝႃႈၼႆ။ ၼွၵ်ႈလိူဝ်သေၼၼ်ႉ ၼီႉပုၼ်ႇၽွင်ႇတေးသျိၼ်း ဢၼ်ပဵၼ်ၸုမ်းတူင်ႇဝူင်းၵူၼ်း မိူင်းၵျႃႇပၢၼ်ႇၸုမ်းၼိုင်ႈၵေႃႈ တေၵမ်ႉထႅမ်ငိုၼ်း ဢမေႇရီႇၵၢၼ်ႇတေႃႇလႃႇ 5 လၢၼ်ႉ တႃႇၸႂ်ႉတိုဝ်းၼႂ်း လွင်ႈတမ်းဝၢင်းပၼ်တီႈယူႇ ၵူၼ်းပၢႆႈၽေးသိုၵ်း တီႈၸႄႈမိူင်းၶၢင် ဝႃႈၼႆ။ ၼီႉပုၼ်ႇၽွင်ႇတေသျိၼ်း ဢၼ်ပဵၼ်ၸုမ်းတူင်ႇဝူင်းၵူၼ်းမိူင်းၵျႃႇပၢၼ်ႇၼႆႉ ၼွၵ်ႈလိူဝ်သေ ၸွႆႈထႅမ်ပၼ် ၵူၼ်းပၢႆႈၽေးသိုၵ်း တီႈၸႄႈမိူင်းၶၢင်ယဝ်ႉ ၵူၼ်းပၢႆႈၽေးသိုၵ်း တီႈမိူင်းမွၼ်းၵေႃႈ ၸွႆႈထႅမ်ပၼ် ၶဝ်ႈသၢၼ် ဢိၵ်ႇတင်း ၵေႃႇသၢင်ႈပၼ်ႁိူၼ်းယေး ၸဵမ်ၸိူဝ်းၼႆႉ ၼႆယဝ်ႉ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-12-25T20:52:06

https://taifreedom.com/%e1%80%95%e1%80%bd%e1%80%84%e1%80%ba%e1%82%87%e1%80%9c%e1%82%85%e1%80%84%e1%80%ba%e1%80%b8%e1%80%91%e1%80%ad%e1%80%af%e1%80%84%e1%80%ba-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88/

ပွင်ႇလႅင်းထိုင် ပေႃႈမႄႈၵူၼ်းမိူင်း သင်ၶႂ်ႈလူႇတၢၼ်းၸွႆႈထႅမ် ႁူင်းႁဵၼ်းပရႁိတ ၵွင်းဝူဝ်းလူင်

ၸွမ်းၼင်ႇတေၵေႃႇသၢင်ႈ တီႈယူႇတီႈၼွၼ်း လုၵ်ႈႁဵၼ်းႁူင်းႁဵၼ်းပရႁိတ ၵွင်းဝူဝ်းလူင် တီႈၼႂ်းၸႄႈဝဵင်းလၢႆးၶႃႈ ၸိုင်ႈတႆးပွတ်းၸၢၼ်းၼႆလႄႈ ၼင်ႇႁိုဝ်ပေႃးတေပဵၼ် လွင်ႈၵမ်ႉၸွႆႈထႅမ် ပၢႆးပိင်ႇၺႃႇ တွၼ်ႈတႃႇပူၵ်းပွင်ၼေႃႇတႅၼ်းၶိူဝ်း လုၵ်ႈဢွၼ်ႇတႆးၵႂႃႇ ပုၼ်ႈမိူဝ်းၼႃႈၼၼ်ႉ ပွင်ႇလႅင်းထိုင်ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ႁဝ်းၶဝ်တင်းသဵင်ႈ ၸွမ်းၼင်ႇပွင်ပဵၼ်လႆႈ ၶဝ်ႈႁူမ်ႈၸွႆႈထႅမ် လူတၢၼ်းလႆႈယူႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸဝ်ႈဢၵ်ႉၵသေႇၼ ၽူႈၵွၼ်းႁူင်းႁဵၼ်းပရႁိတ ၵွင်းဝူဝ်းလူင်လၢတ်ႈဝႃႈ ႁူင်းႁဵၼ်းပရႁိတၼႆႉ တႄႇၵေႃႇသၢင်ႈမႃး မိူဝ်ႈဝၼ်းထီႉ 11 May 2017 ပူၼ်ႉမႃးၼၼ်ႉသေ ပေႃးၵေႃႇသၢင်ႈႁူင်းႁဵၼ်းယဝ်ႉၵေႃႈ ႁဝ်းၶႃႈတႄႇႁပ်ႉလုၵ်ႈႁဵၼ်း ပူင်သွၼ်ပၼ်ၵႂႃႇ ဝႃႈၼႆ ၊ ထိုင်မႃးၼႂ်းပီ 2019 ၼႆႉ လုၵ်ႉႁဵၼ်းၵေႃႈၼမ်မႃး ဢွင်ႈတီႈၵိၼ်ၶဝ်ႈ ဢိၵ်ႇတင်း တီႈယူႇတီႈၼွၼ်းလုၵ်ႈႁဵၼ်း ဢမ်ႇၵုမ်ႇထူၼ်ႈလႄႈ မီးလွင်ႈလူဝ်ႇၵေႃႇသၢင်ႈထႅင်ႈသေဢမ်ႇၵႃး ဢွင်ႈတီႈဝႆႉၽြႃး ၊ ႁူင်းႁေႃး ၊ ႁူင်းတူၺ်းလိၵ်ႈ တႃႇလုၵ်ႈႁဵၼ်းၶဝ် ယင်းပႆႇမီး ဝႃႈၼႆ ၊ လွင်ႈၵိၼ်လွင်ႈယႅမ်ႉတႃႇလုၵ်ႈႁဵၼ်း ၊ လွင်ႈငိုၼ်းလိူၼ်မေႃသွၼ် ၊ ၵႃႈၼမ်ႉ ၊ ၵႃႈၾႆး ၸဵမ်ၸိူဝ်းၼႆႉၵေႃႈ မီးလွင်ႈယၢပ်ႇၽိုတ်ႇတႄႉတႄႉ ၼႆယဝ်ႉ။ ယင်းသိုပ်ႇလၢတ်ႈထႅင်ႈဝႃႈ ဢၼ်လႆႈပိုတ်ႇၽုၺ်ႇ ႁူင်းႁဵၼ်းပရႁိတ ၵွင်းဝူဝ်းလူင်ၼႆႉ ယိူင်းဢၢၼ်းတႄႉၵေႃႈ ၶႂ်ႈၸွႆႈထႅမ်ပၢႆးပိင်ႇၺႃႇလုၵ်ႈဢွၼ်ႇတႆး ႁႂ်ႈပေႃးၶိုၼ်းယႂ်ႇ ၊ လုၵ်ႈဢွၼ်ႇၸိူဝ်းဢၼ်ဢမ်ႇမီးသုၼ်ႇ ၶိုၼ်ႈႁဵၼ်းၼၼ်ႉၵေႃႈ ႁႂ်ႈမီးသုၼ်ႇလႆႈၶိုၼ်ႈႁဵၼ်းၵႂႃႇ ၼႆယဝ်ႉ။ လႆႈႁူႉဝႃႈ ႁူင်းႁဵၼ်းပရႁိတၵွင်းဝူဝ်းလူင်ၼႆႉ မီးတေႃႇထိုင်ၸၼ်ႉပႅတ်ႇသေ လုၵ်ႈႁဵၼ်းဢၼ်ၵႂႃႇၶိုၼ်ႈႁဵၼ်းသမ်ႉ ပဵၼ်လုၵ်ႈဢွၼ်ႇတႆး ၼႂ်းၸႄႈဝဵင်းလၢင်းၶိူဝ်း ၊ သီႇပေႃႉ ၊ တၢင်ႉယၢၼ်း ၊ ပၢင်လူင် ၊ လၢႆးၶႃႈ ၸဵမ်ၸိူဝ်းၼႆႉၵႂႃႇၶိုၼ်ႈလဵပ်ႈႁဵၼ်း လုၵ်ႈႁဵၼ်းမီး 91 ၵေႃႉ ၊ မေႃသွၼ် 5 ၵေႃႉ ၊ သင်ႇၶႃႇၸဝ်ႈႁႃႈပႃး ပူင်သွၼ်ပၼ်ၵႂႃႇ ဝႃႈၼႆ။ ၵွပ်ႈၼႆလႄႈ ၼင်ႇႁိုဝ် လုၵ်ႈဢွၼ်ႇတႆး သႅၼ်းႁုၼ်ႈမႂ်ႇ ပေႃးတေသွၼ်လိၵ်ႈလႆႈလီလီၼၼ်ႉ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် မီးလွင်ႈၶႂ်ႈၸွႆႈထႅမ် မိူၼ်ၼင်ႇ ငိုၼ်းတွင်း ၊ ပပ်ႉလိၵ်ႈ ၊ ၵမ်တႅမ်ႈ ၶိူင်ႈၸႂ်ႉတိုဝ်း ၼႂ်းပၢင်သွၼ်လိၵ်ႈ ၸွမ်းၼင်ႇပွင်ပဵၼ်လႆႈ ပေႃးဝႃႈၼႆၸိုင် ၵပ်းသိုပ်ႇလူႇတၢၼ်းလႆႈတီႈ ၸဝ်ႈဢၵ်ႉၵသေႇၼ ၽူႈၵွၼ်းႁူင်းႁဵၼ်းပရႁိတ ၵွင်းဝူဝ်းလူင် မၢႆၽူင်းမၢၼ်ႈ 09782238955 ၼႆႉ လႆႈယူႇ ၶႃႈဢေႃႈ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2019-12-25T20:47:05

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9a%e1%82%83%e1%82%89%e1%82%81%e1%80%ad%e1%80%b0%e1%81%bc%e1%80%ba%e1%80%b8-%e1%80%9c%e1%82%84/

သိုၵ်းမၢၼ်ႈ ယႃႉႁိူၼ်း လႄႈ ႁူဝ်ႉဝၢင်းႁိူၼ်းၵူၼ်းမိူင်း လူႉလႅဝ်

မိူဝ်ႈဝႃး ဝၼ်းထီႉ 24 December 2019 ႁိူၼ်းလင်ၼိုင်ႈ လႄႈ ဝၢင်းႁိူၼ်းဢၼ်လွမ်ႉႁူဝ်ႉဢုတ်ႇဝႆႉၵမ်ႈၽွင်ႈ တီႈဝၢၼ်ႈၶိူဝ်းၶမ်း ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ယွၼ်ႉမီးၼႂ်းတီႈလိၼ် တပ်ႉသိုၵ်းမၢၼ်ႈၼႆသေ ထုၵ်ႇသိုၵ်းမၢၼ်ႈ ယႃႉလူႉလႅဝ်ပႅတ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ တေႃႇၶိၼ်ႇၸူႇ ဢၼ်ထုၵ်ႇၺႃးသိုၵ်းမၢၼ်ႈ ယႃႉႁိူၼ်းလူႉလႅဝ်ၼၼ်ႉလၢတ်ႈဝႃႈ ၶဝ်တႄႇမႃးယႃႉႁိူၼ်း မိူဝ်ႈဝၼ်းထီႉ 23 သေ ၼႂ်းဝၼ်းထီႉ 24 ယၢမ်းၵၢင်ၼႂ်ၵေႃႈ ၶိုၼ်းမႃးယႃႉထႅင်ႈ လၢတ်ႈၸိူင်ႉႁိုဝ်ၵေႃႈဢမ်ႇလႆႈ ၊ ႁိူၼ်းလင်ၼႆႉၵေႃႈ ႁဝ်းၶႃႈလႆႈပၼ်ငိုၼ်း 35 သႅၼ်ပျႃးသေ သိုဝ်ႉဝႆႉ ၼႆယဝ်ႉ။ ၵူၼ်းႁဵၼ်းၵၢၼ်ၵဝ်ႇသိုၵ်းမၢၼ်ႈ ဢၼ်ထုၵ်ႇၺႃးယႃႉႁူဝ်ႉဝၢင်းႁိူၼ်းၵေႃႉၼိုင်ႈၵေႃႈ လၢတ်ႈဝႃႈ ႁူဝ်ႉဝၢင်းႁိူၼ်း ၶူဝ်းၶွင်ႁိူၼ်းယေးၵူၼ်းမိူင်းၼႆႉ ပေႃးၶဝ်တေယႃႉၼႆႉ ၶဝ်ထုၵ်ႇလီပွင်ႇၶၢဝ်ႇတီႈ ၽူႈမီးပုၼ်ႈၽွၼ်း ဢိၵ်ႇတင်း ပေႃႈမႄႈၵူၼ်းမိူင်း ၊ ယၢမ်းလဵဝ်သမ်ႉဢမ်ႇၸႂ်ႈၸိူင်ႉၼၼ် ဢမ်ႇပွင်ႇၶၢဝ်ႇသင်သေ ပႃးၶိူင်ႈယိပ်းၵွင်ႈၵၢင်ႇ လွၵ်ႇငိူတ်ႈၵူၼ်းမိူင်း ယႃႉႁိူၼ်း ဢိၵ်ႇတင်း ႁူဝ်ႉဝၢင်းႁိူၼ်းလူႉလႅဝ်ၸိူင်ႉၼႆႉ ဢမ်ႇထုၵ်ႇလီႁဵတ်းသေဢိတ်း ၼႆယဝ်ႉ။ ၽၢႆႇတပ်ႉသိုၵ်းမၢၼ်ႈတႄႉလၢတ်ႈဝႃႈ ယွၼ်ႉတီႈလိၼ်တီႈၼၼ်ႈ ၶဝ်ႈပႃးၼႂ်းတီႈလိၼ်တပ်ႉ သိုၵ်းမၢၼ်ႈလႄႈ မိူဝ်ႈၽွင်းတိုၵ်ႉတေၵေႃႇသၢင်ႈႁိူၼ်းလင်ၼၼ်ႉ ၼင်ႇႁိုဝ်တေဢမ်ႇသိုပ်ႇ ၵေႃႇသၢင်ႈထႅင်ႈ ယူႇတီႈၶဝ်သေ လႆႈမွၵ်ႇလၢတ်ႈတီႈ ၸဝ်ႈႁိူၼ်းသေဢမ်ႇၵႃး လႆႈယိုၼ်ႈလိၵ်ႈႁႄႉႁၢမ်ႈဝႆႉယူႇ ဝႃႈၼႆ။ ၸၢႆးႁၢၼ်ႇ ၽူႈၶဝ်ႈၸုမ်း ၸုမ်းၵူၼ်းၼုမ်ႇလၢတ်ႈၼႄဝႃႈ ၵဵဝ်ႇလူၺ်ႈတီႈလိၼ် ဢၼ်တပ်ႉသိုၵ်းမၢၼ်ႈသိမ်းၵႂႃႇ ၸိူဝ်းၼၼ်ႉသေ မိူဝ်ႈဝၼ်းထီႉ 5 April 2019 ပူၼ်ႉမႃးၼၼ်ႉၵေႃႈ ၸဝ်ႈႁႆႈၸဝ်ႈၼႃး တီႈဝၢၼ်ႈၶိူဝ်းၼိမ်း လႄႈ ဝၢၼ်ႈၶိူဝ်းၶမ်း မီးလွင်ႈၼႄၵၢင်ၸႂ်တေႃႇ တပ်ႉသိုၵ်းမၢၼ်ႈ ဝႃႈၼႆ ၊ ဝၢႆးသေၼၼ်ႉ ၽၢႆႇတပ်ႉသိုၵ်းမၢၼ်ႈ ႁွင်ႉၽူႈယႂ်ႇၵူၼ်းလူင် ၵေႃႇမတီႇဝၢၼ်ႈသေ ဢုပ်ႇဢူဝ်းငူပ်ႉငီႉၵၼ် လွင်ႈတီႈလိၼ်ယူႇ ၼႆယဝ်ႉ။ တီႈလိၼ် ၸဝ်ႈႁႆႈၸဝ်ႈၼႃး ဝၢၼ်ႈၶိူဝ်းၼိမ်းပူႇတႃႇ လႄႈ ဝၢၼ်ႈၶိူဝ်းၶမ်း ဢၼ်မီးၼႂ်းၵႄႈ ပွၵ်ႉ 12 လႄႈ ပွၵ်ႉ 9 ၸႄႈဝဵင်းလႃႈသဵဝ်ႈ ၽုၵ်ႇသွမ်ႈ ၼၼ်ႉ ၶဝ်ႈပႃးဝႆႉၼႂ်း တီႈလိၼ်တပ်ႉ လသတ 7 လႄႈ လၸယ 7 ၼႆသေ ၸဝ်ႈႁႆႈၸဝ်ႈၼႃး လႄႈ တပ်ႉသိုၵ်းမၢၼ်ႈ ၵမ်းၵမ်း မီးလွင်ႈထဵင်ၵၼ် ၼႆယဝ်ႉ။ ၶေႃႈမုၼ်း – RFA တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-25T17:00:14

https://taifreedom.com/%e1%80%99%e1%80%ae%e1%80%b8%e1%80%9c%e1%80%bd%e1%80%84%e1%80%ba%e1%82%88%e1%80%95%e1%80%ad%e1%80%af%e1%80%90%e1%80%ba%e1%80%b8%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%81%bc/

မီးလွင်ႈပိုတ်းယိုဝ်းၵၼ်တီႈဝဵင်းမူႇၸေႈ မီးၵူၼ်းလူႉတၢႆ 1 ၵေႃႉ မၢတ်ႇၸဵပ်း 2 ၵေႃႉ

မီးလွင်ႈပိုတ်းယိုဝ်းၵၼ်တီႈဝဵင်းမူႇၸေႈ ၸိုင်ႈတႆးပွတ်းႁွင်ႇလႄႈ ႁဵတ်းႁႂ်ႈမီးၵူၼ်းလူႉတၢႆ 1 ၵေႃႉ မၢတ်ႇၸဵပ်း 2 ၵေႃႉလႄႈ ၽၢႆႇတင်းၸဝ်ႈၼႃႈတီႈ တိုၵ်ႉသိုပ်ႇၸႅတ်ႈထတ်းတူၺ်း လွင်ႈၼႆႉယူႇ ၼႆယဝ်ႉ။ လွင်ႈပိုတ်းယိုဝ်းၼႆႉၵေႃႈ လႆႈပဵၼ်ၵႂႃႇ ၼႂ်းဝၼ်းထီႉ 23 December 2019 ယၢမ်းၵၢင်ၶမ်ႈ မွၵ်ႈ 8 မူင်း တီႈပွၵ်ႉတေႃႇယွတ်ႈ ဢမ်ႇပေႃးၵႆၵၼ်တင်းတီႈၵူၼ်းၵိုၼ်းယူႇၼမ် မိၼ်ႇၵလႃႇမူႇၸေႈၼၼ်ႉ ၼႆယဝ်ႉ။ ဢၼ်ပိုတ်းယိုဝ်းၵၼ်ၼၼ်ႉၵေႃႈ မိူၼ်ၸိူင်ႉၼင်ႇ ၼႂ်းငဝ်းတူင်ႉ ၵႃးလမ်းၼိုင်ႈလႄႈ လမ်းၼိုင်ႈ ႁေႃႈၶဵင်ႇ ပိုတ်းယိုဝ်းၵၼ်ယူႇၼႆ ၵူၼ်းၼႂ်းပိုၼ်ႉတီႈၵေႃႉၼိုင်ႈ တႅမ်ႈတၢင်ႇဝႆႉၼိူဝ်ၾဵတ်ႉပုၵ်ႉဝႆႉၼင်ႇၼႆယဝ်ႉ။ “ၵႃးသီၶၢဝ်လမ်းၼိုင်ႈ ႁေႃႈၵႂႃႇဝႆးၼႃႇ ၊ ၵႃးသီၶၢဝ်ၼၼ်ႉၵေႃႈ ပွတ်းလင်ပေႃးမူပ်ႇၵႂႃႇသဵင်ႈ ၊ ၵႃးထႅင်ႈလမ်းၼိုင်ႈ ၵေႃႈ ႁေႃႈဝႆးဝႆးသေ လမ်းမႃးယဝ်ႉ ဢဝ်ၵွင်ႈယိုဝ်းၸွမ်းတၢင်းလင် ၊ မိူဝ်ႈတႄႇမၼ်းတႄႉထၢင်ႇဝႃႈ ဢမ်ႇၸႂ်ႈ သဵင်ၵွင်ႈ ထၢင်ႇပဵၼ်သဵင်မူၵ်ႇတႅၵ်ႉပိုဝ်ႈသႂ်ႇၵၼ်ၵူၺ်း ၊ ၽိူဝ်ႇဝႃႈမႃးၸမ်ႁိမ်းႁဝ်းယူႇယဝ်ႉ ပဵၼ်ၵွင်ႈတႄႉလႄႈ ၼႅတ်ႈပႅပ်ႉၽႃႁူဝ်ႉဢုတ်ႇၵမ်းလဵဝ်ၼႆ” ၵူၼ်းမိူင်းမူႇၸေႈ ဢၼ်ႁူႉႁၼ်ၸွမ်း လွင်ႈပိုတ်းယိုဝ်း ၼၼ်ႉ တႅမ်ႈတၢင်ႇဝႆႉၼင်ႇၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈၶဝ်လၢတ်ႈဝႃႈ မီးလွင်ႈတီႉၺွပ်းၵူၼ်းၸၢႆးၵေႃႉၼိုင်ႈ ယွၼ်းၵႃႈ ထုတ်ႇတူဝ်ၵၼ်လႄႈ ၸင်ႇလႆႈမီးလွင်ႈပိုတ်းယိုဝ်းၵၼ်ၼႆယဝ်ႉ။ ယွၼ်ႉလွင်ႈပိုတ်းယိုဝ်းၵၼ်ၼႆႉသေလႄႈ ႁဵတ်းႁႂ်ႈၸုမ်းဢၼ်တီႉၺွပ်း ယွၼ်းၵႃႈထုတ်ႇတူဝ်ၼၼ်ႉ လႆႈလူႉတၢႆ 1 ၵေႃႉလႄႈ ထႅင်ႈၵေႃႉၼိုင်ႈသမ်ႉ လႆႈမၢတ်ႇၸဵပ်းတီႈၵွၵ်းႁူဝ် ၊ တင်းၵွင်းလင် ၊ ၸွမ်းၶႅၼ်ၸွမ်းမိုဝ်း ၸိူဝ်းၼႆႉသေ မၢတ်ႇၸဵပ်းႁၢဝ်ႈႁႅင်း လိူဝ်သေၼၼ်ႉ ၵူၼ်းမိူင်းၵေႃႉၼိုင်ႈၵေႃႈ မၢၵ်ႇၵွင်ႈတိူဝ်ႉၸပ်းတီႈၶႅၼ်လႄႈ လႆႈမၢတ်ႇၸဵပ်းပႃး ၵူၺ်းၵႃႈဢမ်ႇပေႃးႁၢဝ်ႈႁႅင်း ၊ ယၢမ်းလဵဝ်တႄႉ ၵူၼ်းမၢတ်ႇၸဵပ်းၸိူဝ်းၼၼ်ႉ လႆႈသူင်ႇဝႆႉတီႈႁူင်းယႃယဝ်ႉၼႆ ၽူႈမီးပုၼ်ႈၽွၼ်း ၼႂ်းလုမ်းဢုပ်ႉပိူင်ႇၵေႃႉၼိုင်ႈ လၢတ်ႈၼႄၼင်ႇၼႆ။ ၵူၼ်းၼႂ်းပိုၼ်ႉတီႈၵမ်ႈၽွင်ႈလၢတ်ႈဝႃႈ လွင်ႈပိုတ်းယိုဝ်းပွၵ်ႈၼႆႉ ၵပ်းၵၢႆႇၵၼ်တင်း ၸုမ်းပီႇတုၸိတ်ႉ ဢၼ်မီးၼႂ်းဝဵင်းမူႇၸေႈ ၊ ၵမ်ႈၽွင်ႈၵေႃႈ လၢတ်ႈဝႃႈ ပဵၼ်ပၼ်ႁႃပျသၼႃႇၼႂ်းၵႄႈၵၢင် ၸုမ်းပီႇတုၸိတ်ႉ ၵွင်းၶႃး လႄႈ ၸုမ်းပီႇတုၸိတ်ႉ ပၢၼ်းသေးၼႆယဝ်ႉ။ ၵူၼ်းမိူင်းမူႇၸေႈတႄႉ ဢွၼ်ၵၼ်ၵူဝ်ႁႄၸွမ်းလွင်ႈၼႆႉယူႇ ၊ ယွၼ်ႉပိူဝ်ႈဝႃႈ လွင်ႈပိုတ်းယိုဝ်းၵၼ်ၼႆႉ လႆႈပဵၼ်ၵႂႃႇ တီႈၼႂ်းဝဵင်း တီႈၵူၼ်းၶွၼ်ႈယူႇၼမ်လႄႈ ယူႇၼႂ်းဝဵင်းၵေႃႈ ယွၼ်ႉငဝ်းလၢႆးဝၢၼ်ႈမိူင်းဢမ်ႇလီလႄႈ ၸၢတ်ႈပၢၼ်ၶဝ် ဢမ်ႇမီးလွင်ႈႁူမ်ႇလူမ်ႈသေဢိတ်းၼႆယဝ်ႉ။ တီႈၼႂ်းဝဵင်းမူႇၸေႈၼႆႉ မီးၸုမ်းပီႇတုၸိတ်ႉ ပၢၼ်းသေး ၊ ၸုမ်းပီႇတုၸိတ်ႉ တႃႈမိူင်းငႄး ၊ ၸုမ်းပီႇတုၸိတ်ႉ ၵွင်းၶႃးလႄႈ ၸုမ်းပီႇတုၸိတ်ႉ ၼမ်ႉၶမ်းၸိူဝ်းၼႆႉ ၵႆႉတူင်ႉၼိုင်ၵႂႃႇမႃးယူႇၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-25T16:58:33

https://taifreedom.com/%e1%81%b8%e1%81%a2%e1%82%86%e1%80%b8%e1%80%99%e1%80%b0%e1%80%b8-%e1%82%81%e1%80%ad%e1%80%af%e1%80%9d%e1%80%ba-%e1%81%b5%e1%80%b1%e1%82%83%e1%82%89%e1%80%90%e1%80%b0%e1%80%95%e1%80%ba%e1%80%b8-5/

ၸၢႆးမူး ႁိုဝ် ၵေႃႉတူပ်းတိုၼ်ႇ မၢႆ-5

ၸၢႆးမူး ႁိုဝ် ၵေႃႉတူပ်းတိုၼ်ႇ မၢႆ-5

['ဝွၵ်း', 'မႃႊထီႊမီႊတီႊယိူဝ်ႊ']

2019-12-25T11:35:21

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%81%a2%e1%80%95%e1%80%ba%e1%82%88%e1%80%95%e1%81%bc%e1%80%ba%e1%81%b6%e1%80%ad%e1%80%af/

သိုၵ်းမၢၼ်ႈ ဢၢပ်ႈပၼ်ၶိုၼ်း တီႈလိၼ်ၸဝ်ႈႁႆႈၸဝ်ႈၼႃး ဝၢၼ်ႈၶိူဝ်းၼိမ်း ၵမ်ႈၽွင်ႈ

ၸဝ်ႈႁႆႈၸဝ်ႈၼႃး ၵူၼ်းဝၢၼ်ႈ ပွၵ်ႉ (9) ဝဵင်းလႃႈသဵဝ်ႈ တုၵ်းယွၼ်းၶိုၼ်းတီႈလိၼ် ဢၼ်တပ်ႉသိုၵ်းမၢၼ်ႈ သိမ်းဢဝ်ၵႂႃႇပဵၼ် တီႈလိၼ်တပ်ႉသိုၵ်း ၸဵမ်မိူဝ်ႈပီ 1992 တေႃႇထိုင်ယၢမ်းလဵဝ် သိုၵ်းမၢၼ်ႈ ဢၢပ်ႈပၼ်ၶိုၼ်းတီႈလိၼ်ၵူၼ်းဝၢၼ်ႈ 4 ဢေႇၵၶိုင်ႈ ဝႃႈၼႆ။ ၸဝ်ႈႁႆႈၸဝ်ႈၼႃး ၵူၼ်းဝၢၼ်ႈၶိူဝ်းၼိမ်း ပွၵ်ႉ (9) ၼႆႉ လႆႈထုၵ်ႇတပ်ႉသိုၵ်းမၢၼ်ႈ သိမ်းတီႈလိၼ် ႁႆႈသူၼ်ၼႃးသေ ၸဝ်ႈႁႆႈၸဝ်ႈၼႃး ထူပ်းတၢင်းယၢပ်ႇၽိုတ်ႇ တီႈၽုၵ်ႈသွမ်ႈႁႃၵိၼ်လဵင်ႉတွင်ႉ တင်းၼမ်လႄႈ မိူဝ်ႈဝၼ်းထီႉ 3 April 2019 ၵူၼ်းဝၢၼ်ႈၸင်ႇလႆႈတၢင်ႇလိၵ်ႈ ထိုင်တီႈၸုမ်းၵူၼ်းၼုမ်ႇတႆး (TYO) ဝဵင်းလႃႈသဵဝ်ႈ ႁႂ်ႈၸွႆႈတုၵ်းယွၼ်းပၼ်ၶိုၼ်းတီႈလိၼ် ဢၼ်သိုၵ်းမၢၼ်ႈသိမ်းၵႂႃႇၼၼ်ႉ ဝႃႈၼႆ။ ထိုင်မႃးဝၼ်းထီႉ 5 April 2019 ယူႇတီႈၸုမ်းၵူၼ်းၼုမ်ႇတႆး (TYO) ၸင်ႇလႆႈဢွၼ်ႁူဝ် ၸဝ်ႈႁႆႈ ၸဝ်ႈၼႃးသေ ၼႄၵၢင်ၸႂ်တုၵ်းယွၼ်းတီႈလိၼ်ၵႂႃႇ ဢိၵ်ႇတင်း လႆႈတႅမ်ႈတၢင်ႇၽိုၼ်လိၵ်ႈလၢႆး ပဵၼ်တၢင်းၵၢၼ် လၢႆလၢႆပွၵ်ႈ လႄႈ ၶဝ်ႈႁူပ်ႉထူပ်း ၵႅမ်ၽူႈၵွၼ်းတိူင်းသိုၵ်းပွတ်းႁွင်ႇ ဝဵင်းလႃႈသဵဝ်ႈ ထႅင်ႈလၢႆပွၵ်ႈ လၢႆၵမ်းယူႇ ဝႃႈၼႆ။ ထိုင်မႃးဝၼ်းထီႉ 23 June 2019 ၸဝ်ႈႁႆႈၸဝ်ႈၼႃး ဢၢၼ်းၼႄၵၢင်ၸႂ် တုၵ်းယွၼ်းတီႈလိၼ်ၵႂႃႇထႅင်ႈ ၼႆလႄႈ ၵႅမ်ၽူႈၵွၼ်းတိူင်းသိုၵ်းပွတ်းႁွင်ႇ ဝဵင်းလႃႈသဵဝ်ႈ ဢမ်ႇပၼ်ၼႄၵၢင်ၸႂ် လၢတ်ႈဝႃႈ တေဢုပ်ႇဢူဝ်း ငူပ်ႉငိၵၼ်ၵႂႃႇၵူၺ်း ၼႆယဝ်ႉ။ ထိုင်မႃး ၼႂ်းဝၼ်းထီႉ 24 December 2019 သိုၵ်းမၢၼ်ႈ လႆႈဢၢပ်ႈပၼ်ၶိုၼ်းတီႈလိၼ် တီႈၸဝ်ႈႁႆႈၸဝ်ႈၼႃး တႃႇ 4 ဢေႇၵၶိုင်ႈလႄႈ သိုၵ်းမၢၼ်ႈတဵင်ၵႂၢမ်းပႃးဝႃႈ တႄႇဢဝ်ၼႆႉၵႂႃႇ သင်ဝႃႈၵူၼ်းမိူင်း မီးလွင်ႈပူၼ်ႉပႅၼ် ၽုၵ်ႇသွမ်ႈၶဝ်ႈၼႂ်းၼႃႈလိၼ်တပ်ႉ တေထုၵ်ႇတပ်ႉသိုၵ်း ၸွႆးတြႃးၵႂႃႇၼႆသေ ယူႇတီႈ ၸုမ်းၵူၼ်းၼုမ်ႇတႆး (TYO) ဢိၵ်ႇတင်း ၸဝ်ႈႁႆႈၸဝ်ႈၼႃး ၸင်ႇလႆႈ တုမ်ႉတွပ်ႇၶိုၼ်းဝႃႈ သင်တပ်ႉသိုၵ်းမၢၼ်ႈ ၶၢႆၵိၼ်တီႈလိၼ်ၸိူဝ်းၼႆႉ ယူႇတီႈၸဝ်ႈႁႆႈၸဝ်ႈၼႃးၵေႃႈ တေၸွႆးတြႃးတပ်ႉသိုၵ်းမၢၼ်ႈၵႂႃႇ ဝႃႈၼင်ႇၼႆ။ ၸဝ်ႈႁႆႈၸဝ်ႈၼႃး ၵူၼ်းဝၢၼ်ႈၶိူဝ်းၼိမ်း ပွၵ်ႉ (9) ဢၼ်ထုၵ်ႇတပ်ႉသိုၵ်းမၢၼ်ႈ သိမ်းတီႈလိၼ် ၵႂႃႇၼႆႉ မီးဝႆႉ (2) ၸုမ်း၊ ၸုမ်း (1) မီး (45) ၵေႃႉ၊ ၸုမ်း (2) မီး (3) ၵေႃႉသေ၊ ယူႇတီႈၸဝ်ႈႁႆႈ ၸဝ်ႈၼႃးၵေႃႈ ပဵၼ်ဢၼ်ယိၼ်းၸူမ်းၶွပ်ႈၸႂ်ထိုင် ၸုမ်းၵူၼ်းၼုမ်ႇတႆး (TYO) ဝဵင်းလႃႈသဵဝ်ႈလႄႈ ၸင်ႇလႆႈဢဝ်တီႈလိၼ် လူႇမွပ်ႈဢၢပ်ႈပၼ်ၸုမ်းၵူၼ်းၼုမ်ႇတႆး (TYO) တႃႇ (2) လွၵ်း၊ ယူႇတီႈ ၸုမ်းၵူၼ်းၼုမ်ႇတႆးၵေႃႈ ၸင်ႇလႆႈႁဵတ်းၽိုၼ်ဝႂ်ယွင်ႈယေႃး ဢဝ်ၵုင်ႇမုၼ် ပၼ်ထိုင်တီႈၸဝ်ႈႁႆႈၸဝ်ႈၼႃး ဝၢၼ်ႈၶိူဝ်းၼိမ်း ႁႂ်ႈပဵၼ်တီႈမၢႆတွင်းၵိုၵ်းပိုၼ်းၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-24T20:16:36

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%81%b6%e1%80%bd%e1%80%99%e1%80%ba%e1%82%87%e1%80%95%e1%81%bc%e1%80%ae%e1%82%87%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%82%86/

ယွၼ်ႉၶွမ်ႇပၼီႇမိူင်းထႆး ပိၵ်ႉဢိုတ်းပႅတ်ႈလႄႈ ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ် 200 ပၢႆ ဢမ်ႇမီးတီႈႁဵတ်းၵၢၼ်

မိူဝ်ႈဝႃးဝၼ်းထီႉ 23 December 2019 ၼႆႉ ၶွမ်ႇပၼီႇႁဵတ်းဢွၵ်ႇၶိူင်ႈၵမ်ႉၵႅမ်လူတ်ႉၵႃး ဢၼ်မီးၼႂ်းပိုၼ်ႉတီႈ ဢုမ်းၼွႆႉ ၸႄႈတွၼ်ႈ သမုတ်ႇသႃၶွၼ်း မိူင်းထႆး ပိၵ်ႉဢိုတ်းပႅတ်ႈလႄႈ ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ် 200 ပၢႆ ဢၼ်ႁဵတ်းၵၢၼ်တီႈၶွမ်ႇပၼီႇၼၼ်ႉ ဢမ်ႇမီးတီႈႁဵတ်းၵၢၼ် ၼႆယဝ်ႉ။ တီႈၼႂ်းၶွမ်ႇပၼီႇ ဢၼ်ပိၵ်ႉဢိုတ်းၼၼ်ႉ မီးၵူၼ်းႁဵတ်းၵၢၼ် 1000 ပၢႆၼႂ်းၼၼ်ႉ ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ် မီး 200 ပၢႆ ၼႆယဝ်ႉ။ ယွၼ်ႉၶွမ်ႇပၼီႇပိၵ်ႉဢိုတ်းပႅတ်ႈလႄႈ ၼင်ႇႁိုဝ် ၵူၼ်းႁႅင်းၵၢၼ်ယၢၼ်မိူင်းၶဝ် ပေႃးတေလႆႈၵႃႈတွပ်ႇတႅၼ်း ၸွမ်းၼင်ႇ ပၵ်းပိူင်မၢႆမီႈမိူင်းထႆးမီးၼၼ်ႉ ယူႇတီႈလုမ်းၽွင်းတၢင်မိူင်းႁူမ်ႈတုမ် ဢၼ်ၵဵဝ်ႇၵပ်းမိူင်းထႆးၼၼ်ႉ တိုၵ်ႉႁဵတ်းသၢင်ႈဝႆႉယူႇ ဝႃႈၼႆ။ ယၢမ်းလဵဝ်တႄႉ ႁႅင်းၵၢၼ်ယၢၼ်မိူင်း ဢၼ်ႁဵတ်းၵၢၼ်ၼႂ်းၶွမ်ႇပၼီႇ ဢၼ်တိုၵ်ႉပိၵ်ႉဢိုတ်းမိူဝ်ႈဝႃးၼႆႉ ဢွၼ်ၵၼ်ပႂ်ႉ တႃႇတေလႆႈ ၵႃႈတွပ်ႇတႅၼ်းယူႇ ၼႆယဝ်ႉ။ ၼႂ်းသွင်သၢမ်လိူၼ်ၼႆႉၵူၺ်း ႁူင်းၵၢၼ်ဢမ်ႇၼၼ် ၶွမ်ႇပၼီႇၵမ်ႈၽွင်ႈ ဢၼ်မီးၼႂ်းမိူင်းထႆး ပိၵ်ႉဢိုတ်းပႅတ်ႈလႄႈ ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ် 1000 ပၢႆ ဢမ်ႇမီးၵၢၼ်တႃႇတေႁဵတ်းသေ ၶိုၼ်းဢွၼ်ၵၼ်မိူဝ်းၶိုၼ်း မိူင်းၽႂ်မၼ်း ၼႆယဝ်ႉ။ မိူဝ်ႈၼႂ်းလိူၼ် October 2019 ၸမ်သဵင်ႈၼၼ်ႉၵေႃႈ ႁူင်းၵၢၼ်ဢၼ်ၼိုင်ႈ ဢၼ်မီးတီႈ ၸႄႈတွၼ်ႈ သုၼ်းပူးလီး ပိၵ်ႉဢိုတ်းလႄႈ ၵူၼ်းႁႅင်းၵၢၼ်ယၢၼ်မိူင်း 400 ပၢႆ ဢမ်ႇမီးၵၢၼ်တႃႇႁဵတ်း ၼႆယဝ်ႉ။ မိူဝ်ႈဝၼ်းထီႉ 01 November 2019 ၼၼ်ႉၵေႃႈ ႁႅင်းၵၢၼ်ယၢၼ်မိူင်း မိူင်းႁူမ်ႈတုမ် 200 ပၢႆ ဢၼ်ႁဵတ်းၵၢၼ်တီႈ ႁူင်းၵၢၼ်ၼိူဝ်ႉၵႆႇ ဢၼ်မီးၼႂ်းၸႄႈဝဵင်း ၼၶွၼ်းပထူမ်လႄႈ ယူႇတီႈၸုမ်းၽွင်းတၢင်မိူင်းႁူမ်ႈတုမ် လႆႈၸွႆႈထႅမ်ဝႆႉယူႇ ဝႃႈၼႆ။ ၸုမ်းတူင်ႇဝူင်းၵူၼ်းၶဝ်လၢမ်းၶၢတ်ႈဝႆႉဝႃႈ တီႈၼႂ်းမိူင်းထႆးၼႆႉ ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ် ႁဵတ်းၵၢၼ်ယူႇၼႂ်းမိူင်းထႆး မီးမွၵ်ႈ 4 လၢၼ်ႉပၢႆ ၊ ၼႂ်းၼၼ်ႉ ၸိူဝ်းဢၼ်ယိပ်းတိုဝ်း ဝႂ်ပၢတ်ႉသပွတ်ႇ ဢၼ်ပဵၼ်တၢင်းၵၢၼ် ထုၵ်ႇမႅၼ်ႈၸွမ်းမၢႆမီႈမိူင်းထႆးၼၼ်ႉ မီးမွၵ်ႈ 2 လၢၼ်ႉပၢႆသေ ၵမ်ႈၽွင်ႈသမ်ႉ ဢမ်ႇမီးဝႂ်ပၢတ်ႉသပွတ်ႇသေ ယူႇသဝ်းဝႆႉၵေႃႈ မီးၼႆ လႆႈႁူႉၸွမ်းၶၢဝ်ႇမီး ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-24T19:56:22

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9d%e1%80%b5%e1%80%84%e1%80%ba%e1%80%b8%e1%81%b5%e1%81%bc%e1%80%ba%e1%80%b8%e1%80%91%e1%80%bd/

ၵူၼ်းမိူင်းဝဵင်းၵၼ်းထွင်းၵျီး 2 ၵေႃႉ ထုၵ်ႇၶႃႈႁႅမ်တၢႆသေ ဢဝ်ၽင်လိၼ်ၼႂ်းလုၵ်းလဵဝ်ၵၼ်

မိူဝ်ႈဝၼ်းထီႉ 18 December 2019 ၵူၼ်းမိူင်းဝဵင်းၵၼ်းထွင်းၵျီး တီႈမိူင်းရၶႅင်ႇ 2 ၵေႃႉ ၽွင်းတိုၵ်ႉပၢတ်ႇၶဝ်ႈယူႇၼႂ်းၼႃး ႁိမ်းယေႇထူဝ်းတွင်ႇ ဢၼ်ယၢၼ်ၵႆၵၼ်တင်းဝဵင်းမွၵ်ႈ 3 လၵ်းၼၼ်ႉ ထုၵ်ႇသိုၵ်းမၢၼ်ႈတပ်ႉမ 66 တိၺွပ်းဢဝ်တူဝ်ၵႂႃႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ လႆႈႁူႉဝႃႈ ၵူၼ်းမိူင်း 2 ၵေႃႉ ဢၼ်ထုၵ်ႇသိုၵ်းမၢၼ်ႈ တိၺွပ်းၵႂႃႇၼႆႉ ၸိုဝ်ႈႁွင်ႉ ဢူးဢူးၼီႇတၢၼ်း ဢႃႇယု 63 ပီ ဢိၵ်ႇတင်း ဢူးၵိၼ်းၶျေႇ ဢႃႇယု 40 ပီ ပဵၼ်ၵူၼ်းဢၼ်ယူႇသဝ်း တီႈပွၵ်ႉယွႃႇတိတ်ႉ ဝဵင်းၵၼ်းထွင်းၵျီး မိူင်းရၶႅင်ႇ ဝႃႈၼႆ ၊ ၵူဝ်ႇသေႃးလႃႉသူၺ်ႇ ဢၼ်ပဵၼ်လုၵ်ႈၶူၺ် ဢူးဢူးၼီႇတၢၼ်း လၢတ်ႈဝႃႈ ဝၢႆးသေသိုၵ်းမၢၼ်ႈ တိၺွပ်းဢဝ်တူဝ်ၶဝ်ၵႂႃႇ ႁိုင်မွၵ်ႈ 4 ဝၼ်းယဝ်ႉ ႁဝ်းၶႃႈၸင်ႇႁႃထူပ်းႁၼ် ၶၢပ်ႈတူဝ်တၢႆၶဝ်သွင်ၵေႃႉ ဢၼ်ၽင်လိၼ်ဝႆႉ ၼႂ်းလုၵ်းလဵဝ်ၵၼ် ဝႃႈၼႆ။ ၵူဝ်ႇသေႃးလႃႉသူၺ်ႇ သိုပ်ႇလၢတ်ႈထႅင်ႈဝႃႈ ၵဵဝ်ႇလူၺ်ႈလွင်ႈ ဢူးဢူးၼီႇတၢၼ်း ဢိၵ်ႇတင်း ဢူးၵိၼ်းၶျေႇ ထုၵ်ႇၶႃႈႁႅမ်တၢႆၼႆႉသေ ႁဝ်းၶႃႈလႆႈတၢင်ႇလၢတ်ႈဝႆႉ တီႈႁူင်းပလိၵ်ႈမၢၼ်ႈ ဝဵင်းၵၼ်းထွင်းၵျီးယူႇ ဝႃႈၼႆ။ လွင်ႈၵူၼ်းမိူင်းဝဵင်းၵၼ်းထွင်းၵျီး 2 ၵေႃႉ ထုၵ်ႇၶႃႈႁႅမ်တၢႆၼႆႉ ပဵၼ်မူႇလႂ်ၸုမ်းလႂ် ပဵၼ်ၽႂ်ၵေႃႉလႂ် ပဵၼ်ႁွႆးမိုဝ်းၽႂ် ၵေႃႉၶႃႈႁႅမ်တၢႆ ဢၼ်ဝႃႈၼၼ်ႉ ဢမ်ႇပႆႇလႆႈႁူႉၸွမ်းလီလီ သေတႃႉ တပ်ႉသိုၵ်းမၢၼ်ႈ တင်း တပ်ႉသိုၵ်းရၶႅင်ႇ AA တႄႉ သွင်ၽၢႆႇမီးလွင်ႈ ၵၢဝ်ႇၼႄးၸီႉၸမ်ႈတေႃႇၵၼ်ဝႆႉယူႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၼႂ်းပိုၼ်ႉတီႈဢၼ်ၵူၼ်းမိူင်း 2 ၵေႃႉ လႆႈထုၵ်ႇယိုဝ်းတၢႆၵႂႃႇၼႆႉ ပဵၼ်ပိုၼ်ႉတီႈ တပ်ႉသိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ်ႁၢဝ်ႈႁႅင်းလႄႈ ၽၢႆႇတပ်ႉသိုၵ်းမၢၼ်ႈ ၸဝ်ႈသိုၵ်းလူင် ဝိၼ်းသေႃႇဢူး ၽူႈၵွၼ်းတိူင်းသိုၵ်း ပွတ်းဝၼ်းတူၵ်းတႄႉ ဢွၵ်ႇမႃးလၢတ်ႈဝႃႈ ယွၼ်ႉလႆႈႁၼ်ၵူၼ်းၸၢႆး 2 ၵေႃႉ တိုၵ်ႉမႅၼ်ႈၽွင်း ႁၢင်ႈမၢၵ်ႇတႅၵ်ႇလႄႈ ၸင်ႇပိုတ်းယိုဝ်းၶႃႈတၢႆပႅတ်ႈ ဝႃႈၼႆ။ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင်ႇ AA တႄႉလၢတ်ႈဝႃႈ ႁဝ်းၶႃႈလႆႈႁူႉဝႃႈ ၵူၼ်းမိူင်းဝဵင်းၵၼ်းထွင်းၵျီး သွင်ၵေႃႉၼႆႉ ႁဵတ်းၵၢၼ်ပၢတ်ႇၶဝ်ႈၼႂ်းၼႃးယူႇ ၊ ၽၢႆႇသိုၵ်းမၢၼ်ႈသမ်ႉ တိၺွပ်းၶဝ်ၵႂႃႇဢမ်ႇၸွမ်းတြႃးသေ ဢဝ်ၵွင်ႈယိုဝ်းၶႃႈတၢႆပႅတ်ႈၸိူင်ႉၼႆ မၼ်းပွင်ႇဝႃႈ ၽၢႆႇတပ်ႉသိုၵ်းမၢၼ်ႈ ပူၼ်ႉပႅၼ်လွင်ႈမၢႆမီႈသိုၵ်း သိုဝ်ႈၼႃႈသိုဝ်ႈတႃ ၼႆယဝ်ႉ။ ၸွမ်းၼင်ႇသဵၼ်ႈမၢႆ ၸုမ်းတူင်ႇဝူင်းၵူၼ်းၶဝ်လၢတ်ႈဝႆႉဝႃႈ ၼႂ်းၶၢဝ်းတၢင်း သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ် တီႈမိူင်းရၶႅင်ႇၼႆႉ ၵူၼ်းမိူင်းမီးလွင်ႈလႆႈလုတၢႆၸွမ်း 90 ပၢႆသေ ၵူၼ်းမိူင်းဢၼ်လႆႈမၢတ်ႇၸဵပ်းသမ်ႉ မီးၵႂႃႇမွၵ်ႈ 140 ၵေႃႉယဝ်ႉၼႆ လႆႈႁူႉၸွမ်းၶၢဝ်ႇ RFA ဢွၵ်ႇဝႆႉ ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-12-24T19:35:41

https://taifreedom.com/%e1%80%95%e1%81%a2%e1%80%84%e1%80%ba%e1%81%b5%e1%80%af%e1%80%99%e1%80%ba-jicm-%e1%80%90%e1%80%b1%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%81%bc%e1%82%82/

ပၢင်ၵုမ် JICM တေၸတ်းႁဵတ်းၼႂ်းလိူၼ်ၼႃႈၼႆႉ

ပၢင်ၵုမ် JICM ဢၼ်ၵိုတ်းလိုဝ်ႈဝႆႉ ၶၢဝ်းတၢင်းပီႊပၢႆၼၼ်ႉ တေၶိုၼ်းၸတ်းႁဵတ်းၼႂ်းဝၼ်းထီႉ 8 January 2020 ၼႆႉၼႆ ၽူႈၵိူဝ်းၵုမ်ၵေႃႇမသျိၼ်ႇငမ်းယဵၼ် လၢတ်ႈတီႈသိုဝ်ႇၶၢဝ်ႇ ၼႂ်းပၢင်သပ်းၸႅင်ႈၶၢဝ်ႇ ဢၼ်ၸတ်းႁဵတ်းတီႈတႃႈၵုင်ႈ ဝၢႆးပၢင်ၵုမ်ႁၢင်ႈႁႅၼ်း JICM မိူဝ်ႈဝၼ်းထီႉ 22 December 2019 ၼႆႉ ၼႆယဝ်ႉ။ ပၢင်ၵုမ်လူင် ဢုပ်ႇဢူဝ်းငူပ်ႉငီႉ ၵဵဝ်ႇလူၺ်ႈၵၢၼ်ပွင်သၢင်ႈၼႄၼမ်ႉၼႄတူဝ် ၶေႃႈတူၵ်းလူင်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (JICM) ဢမ်ႇၼၼ် ပၢင်ၵုမ်ၽူႈၼမ်းသုင်သုတ်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ (NCA) လႄႈ ၽူႈၼမ်းသုင်သုတ်း ၼႂ်းတပ်ႉသိုၵ်းမၢၼ်ႈဢိၵ်ႇတင်း ၽူႈဢွၼ်ႁူဝ် ၼႂ်းၸုမ်းလူင်ပွင်ၸိုင်ႈၼၼ်ႉ တေၸတ်းႁဵတ်း ၼႂ်းဝၼ်းထီႉ 8 January 2020 လိူၼ်ၼႃႈၼႆႉၼႆ ၽူႈၵိူဝ်းၵုမ် ၵေႃႇမသျိၼ်ႇငမ်းယဵၼ်လူင်ပွင်ၸိုင်ႈ ဢူးလႃႉမွင်ႇသူၺ်ႇ လၢတ်ႈတီႈသိုဝ်ႇၶၢဝ်ႇ ၼင်ႇၼႆ။ ၸွမ်းၼင်ႇသဵၼ်ႈတၢင်း လိၵ်ႈႁူမ်ႈမၢႆ (NCA) မီးဝႆႉၼၼ်ႉ ပေႃးဢုပ်ႇဢူဝ်းငူပ်ႉငီႉၵၼ်ၼႂ်းပၢင်ၵုမ် JICM ယဝ်ႉၼႆၵေႃႈ ၶေႃႈလႆႈၸႂ်ၼႂ်းပၢင်ၵုမ် JICM ၼၼ်ႉ တေၶိုၼ်းဢုပ်ႇဢူဝ်းတူၵ်းလူင်းလႆႈၸႂ်ၵၼ် ၼႂ်းပၢင်ၵုမ် ၵေႃၵမ်ၵၢၼ်ႁူမ်ႈ ၵၢၼ်ဢုပ်ႇဢူဝ်း လွင်ႈငမ်းယဵၼ် မိူင်းႁူမ်ႈတုမ် (UPDJC) သေ ၶေႃႈလႆႈၸႂ်ၸိူဝ်းၼၼ်ႉၵေႃႈ ၶိုၼ်းသိုပ်ႇဢုပ်ႇဢူဝ်းၵၼ်ၵႂႃႇထႅင်ႈ ၼႂ်းပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ၼႆယဝ်ႉ။ မိူဝ်ႈဝၼ်းထီႉ 22 December 2019 ၼႆႉ လူင်ပွင်ၸိုင်ႈ ၊ တပ်ႉသိုၵ်းမၢၼ်ႈလႄႈ ၸုမ်းလူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) 10 ၸုမ်း ၸတ်းႁဵတ်းပၢင်ၵုမ် ႁၢင်ႈႁႅၼ်း JICM တီႈႁူင်းႁေႃးလူင် NRPC ဝဵင်းတႃႈၵုင်ႈသေ ၸင်ႇလႆႈၶေႃႈတူၵ်းလူင်းၵၼ်ဝႃႈ တေၸတ်းႁဵတ်းပၢင်ၵုမ် JICM ၼႂ်းဝၼ်းထီႉ 8 January 2020 ၼႆႉ ၼႆယဝ်ႉ။ ၼႂ်းပၢင်ၵုမ်ၼၼ်ႉၵေႃႈ လႆႈၶေႃႈတူၵ်းလူင်း 8 ၶေႃႈ ၼႂ်းၼၼ်ႉပႃးဝႆႉဝႃႈ ပေႃးထိုင်မႃးဢွၼ်ၼႃႈၵၢင်ပီႊ 2020 ၼႆႉ တင်းသၢမ်ၽၢႆႇ( လူင်ပွင်ၸိုင်ႈ ၊ တပ်ႉသိုၵ်းမၢၼ်ႈ ၊ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း NCA) ယိူင်းဢၢၼ်း တေၸတ်းႁဵတ်း ပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ် ဢမ်ႇၼၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊ ဝႃႈၼႆ။ မိူဝ်ႈပီႊ 2018 ၼႂ်းလိူၼ် October ပူၼ်ႉမႃးၼႆႉ ၽူႈၼမ်းလူင်ပွင်ၸိုင်ႈ ၊ တပ်ႉသိုၵ်းမၢၼ်ႈ လႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆ NCA ၸတ်းႁဵတ်းပၢင်ၵုမ် JICM သေ မီးလွင်ႈၶွင်ႉၶမ်ၵၼ်ၼႂ်းပၢင်ၵုမ်ၼၼ်ႉလႄႈ ၸုမ်းႁူမ်ႈတုမ်ၸိူဝ်ႉၸၢတ်ႈယၢင်း (KNU) ပိုၼ်ၽၢဝ်ႇၵိုတ်းလိုဝ်ႈ ပၢင်ၵုမ်ၵၢၼ်မိူင်း ဢၼ်ပဵၼ်တၢင်းၵၢၼ်သေယဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၵေႃႈ ပိုၼ်ၽၢဝ်ႇၵိုတ်းလိုဝ်ႈ ပၢင်ၵုမ် ၸုမ်းလူလွမ်ပႂ်ႉတူၺ်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း (JMC) ၵူႈၸၼ်ႉၸၼ်ႉၼႆလႄႈ ဝၢႆးသေၼၼ်ႉ ပၢင်ၵုမ်ၶၵ်ႉၵၢၼ်ငမ်းယဵၼ် ဢၼ်ၵဵဝ်ႇတင်းလိၵ်ႈႁူမ်ႈမၢႆ NCA ဢၼ်ပဵၼ်ပၢင်ၵုမ် UPDJC, JICM လႄႈ JMC ၸိူဝ်းၼႆႉၵေႃႈ လႆႈၵိုတ်းလိုဝ်ႈဝႆႉ တေႃႇထိုင်ယၢမ်းလဵဝ် မီးပီႊ ပၢႆယဝ်ႉ။ မိူဝ်ႈၼႂ်းလိူၼ် October 2019 ပူၼ်ႉမႃးၼႆႉၵေႃႈ ဢၢင်ႈၸတ်းႁဵတ်းပၢင်ၵုမ် JICM ဝၢႆးပၢင်ပွႆးၶွပ်ႈၶူပ်ႇ 4 ပီႊ လူင်းလၢႆးမိုဝ်း လိၵ်ႈႁူမ်ႈမၢႆ NCA ၊ ၵူၺ်းၵႃႈ ယွၼ်ႉပိူဝ်ႈတပ်ႉသိုၵ်းမၢၼ်ႈ ႁႄႉႁၢမ်ႈသဵၼ်ႈတၢင်း ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ပဵၼ်ပႃး ႁူဝ်ပဝ်ႈၸူဝ်ႈၶၢဝ်း ၸုမ်းၼႃႈၵၢၼ်ငမ်းယဵၼ် (PPST) လႄႈ ပၢင်ၵုမ်ၵေႃႈ လႆႈၵိုတ်းယင်ႉဝႆႉ ၼႆယဝ်ႉ။ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢမ်ႇၼၼ် ပၢင်ၵုမ်လူင် ပၢင်လူင် 21 ႁူဝ်ပၢၵ်ႇပီႊၼႆႉ လႆႈၸတ်းႁဵတ်းမႃး မိူဝ်ႈပၢၼ် လူင်ပွင်ၸိုင်ႈ ဢူးတဵင်းၸဵင်ႇ မိူဝ်ႈပီႊ 2016 ၼၼ်ႉပွၵ်ႈၼိုင်ႈ ၊ ၼႂ်းပၢၼ်လူင်ပွင်ၸိုင်ႈ NLD မိူဝ်ႈပီႊ 2016 ၊ 2017 လႄႈ 2018 ၼႆႉ လႆႈၸတ်းႁဵတ်းမႃးယဝ်ႉ 3 ပွၵ်ႈသေ လႆႈၶေႃႈတူၵ်းလူင်းလႆႈၸႂ်ၵၼ်ဝႆႉ မီးယူႇ 51 ၶေႃႈ ၼႆယဝ်ႉ။ ယၢမ်းလဵဝ်တႃႇတေသိုပ်ႇဢုပ်ႇဢူဝ်း လွင်ႈၶၵ်ႉၵၢၼ်ငမ်းယဵၼ်ၸွမ်း လူင်ပွင်ၸိုင်ႈ NLD ယၢမ်းလဵဝ်ၼႆႉ ၶၢဝ်းယၢမ်းၵိုတ်းလိူဝ်ထႅင်ႈ တေႃႇထိုင်ၵၢင်ပီႊ 2020 ၸူဝ်ႈၵႃႈပႆႇထိုင်ပၢင်လိူၵ်ႈတင်ႈၵူၺ်းယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-12-24T19:23:48

https://taifreedom.com/%e1%80%95%e1%82%83%e1%82%87%e1%80%90%e1%80%ae%e1%82%87%e1%81%b6%e1%81%a2%e1%80%84%e1%80%ba%e1%80%91%e1%82%85%e1%80%84%e1%80%ba%e1%82%88%e1%81%bc%e1%80%ad%e1%80%af%e1%80%84%e1%80%ba%e1%82%88%e1%80%95/

ပႃႇတီႇၶၢင်ထႅင်ႈၼိုင်ႈပႃႇတီႇ မႃးႁူမ်ႈၵၼ်တင်း ပႃႇတီႇၵူၼ်းမိူင်းၶၢင်

ပႃႇတီႇၵူၼ်းမိူင်းၶၢင် (KSPP) ဢၼ်ပဵၼ်ပႃႇတီႇၸၢဝ်းၶိူဝ်းၶၢင် 3 ၸုမ်းႁူမ်ႈၵၼ်သေ ၶွတ်ႇၽွတ်ႈပႃႇတီႇမႂ်ႇဝႆႉၼၼ်ႉ ယၢမ်းလဵဝ်မီးပႃႇတီႇ ၸၢဝ်းၶိူဝ်းၶၢင် ထႅင်ႈၼိုင်ႈပႃႇတီႇ ၶိုၼ်းမႃးၶဝ်ႈႁူမ်ႈၸွမ်း ၼႆယဝ်ႉ။ ပႃႇတီႇၵူၼ်းမိူင်းၶၢင် (KSPP) ၼႆႉ လုၵ်ႉတီႈပႃႇတီႇယႂ်ႇၼႂ်းမိူင်းၶၢင် ဢၼ်ပဵၼ်ပႃႇတီႇ တီႇမူဝ်ႇၶရေႇသီႇၶၢင် (KSDP) ၊ ပႃႇတီႇတီႇမူဝ်ႇၶရႅၵ်ႉတိၵ်ႉၶၢင် (KDP) လႄႈ ပႃႇတီႇ တီႇမူဝ်ႇၶရေႇသီႇလႄႈ ၽွမ်ႉႁူမ်ႈ (ၸႄႈမိူင်းၶၢင်) ၶဝ် မႃးႁူမ်ႈၵၼ်ဝႆႉ ပဵၼ်ပႃႇတီႇဢၼ်လဵဝ် ၼႆယဝ်ႉ။ ယၢမ်းလဵဝ်ပႃႇတီႇၸၢဝ်းၶိူဝ်းၶၢင် ဢၼ်ပဵၼ်ပႃႇတီႇၽႅတ်ႇတရႄႇ တီႇမူဝ်ႇၶရေႇသီႇ ၸၢဝ်းၶိူဝ်းၽွမ်ႉႁူမ်ႈ (UNFDP) ၶိုၼ်းၶဝ်ႈႁူမ်ႈၸွမ်းၼႂ်းပႃႇတီႇ ၵူၼ်းမိူင်းၶၢင် (KSPP) သေ ၽူႈမီးပုၼ်ႈၽွၼ်းၶဝ် ဢွၼ်ၵၼ်လူင်းလၢႆးမိုဝ်းၸွမ်းၵၼ် တီႈလုမ်းၽူႈၵိူဝ်းၵုမ်ၸၢဝ်းၶိူဝ်းၶၢင် ဢၼ်မီးတီႈပွၵ်ႉ သီႇတႃႇပူႇ ၸႄႈဝဵင်းမျိတ်ႉၵျီးၼႃး ၼႆယဝ်ႉ။ ပႃႇတီႇၸၢဝ်းၶိူဝ်းၶၢင် ဢၼ်ပဵၼ်ပႃႇတီႇၽႅတ်ႇတရႄႇ တီႇမူဝ်ႇၶရေႇသီႇ ၸၢဝ်းၶိူဝ်းၽွမ်ႉႁူမ်ႈ (UNFDP) ၼႆႉ ၶွတ်ႇၽွတ်ႈမႃး ၼႂ်းလိူၼ် November 2017 သေ မိူဝ်ႈပၢင်လိူၵ်ႈတင်ႈသွမ်ႈ 2018 ၼၼ်ႉ ယၢမ်ႈၶဝ်ႈၶေႉၶဵင်ႇ တီႈၼင်ႈၼႂ်းသၽႃးၸိူဝ်ႉၸၢတ်ႈ ၸႄႈမိူင်းၶၢင် ၶဵတ်ႇလိူၵ်ႈတင်ႈမၢႆ (2) ၊ ၶဵတ်ႇလိူၵ်ႈတင်ႈသၽႃးၵူၼ်းမိူင်း ၸႄႈဝဵင်းတႃႇမူၺ်ႇ တိူင်းတႃႈၵုင်ႈ လႄႈ ၶဵတ်ႇလိူၵ်ႈတင်ႈတိူင်းလူင်မၢႆ (3) ၸႄႈဝဵင်းသဵၵ်ႉၵၢၼ်း 3 တီႈ ၊ ၵူၺ်းၵႃႈ ဢမ်ႇလႆႈဢွင်ႇပေႉသေတီႈၼႆယဝ်ႉ။ ယၢမ်းလဵဝ်ယွၼ်ႉပိူဝ်ႈ ပႃႇတီႇ UNFDP ၶဝ်ႈႁူမ်ႈၸွမ်း ပႃႇတီႇၵူၼ်းမိူင်းၶၢင် (KSPP) ယဝ်ႉလႄႈ ယူႇတီႈပႃႇတီႇသေ တေလႆႈသိုပ်ႇႁဵတ်းသၢင်ႈႁုပ်ႈသိမ်း ပႃႇတီႇၵၢၼ်မိူင်း ႁႂ်ႈပဵၼ်တၢင်းၵၢၼ်ၵႂႃႇ ၼႆယဝ်ႉ။ ၼင်ႇႁိုဝ် ပႃႇတီႇၸၢဝ်းၶိူဝ်းၶၢင်ၶဝ် ပေႃးတေပဵၼ်တူဝ်တႅၼ်း ၵူၼ်းမိူင်းၶၢင်လႆႈၼၼ်ႉ ယၢမ်းလဵဝ် ပႃႇတီႇယႂ်ႇၼႂ်းမိူင်းၶၢင် 4 ၸုမ်း ၽွမ်ႉႁူမ်ႈပဵၼ်ပႃႇတီႇလဵဝ်ယဝ်ႉ ၊ ၵူၺ်းၵႃႈ ဢၼ်ဢမ်ႇပႆႇႁူမ်ႈပွင်းသေ တိုၵ်ႉၵိုတ်းဝႆႉၼၼ်ႉ ယင်းတိုၵ်ႉမီးထႅင်ႈလၢႆလၢႆပႃႇတီႇယူႇသေ မုင်ႈမွင်းဝႃႈ ပႃႇတီႇၸိူဝ်းၼၼ်ႉၵေႃႈ တေမႃးၶဝ်ႈႁူမ်ႈၸွမ်းထႅင်ႈယူႇၼႆ ၽူႈမီးပုၼ်ႈၽွၼ်း ၼႂ်းပႃႇတီႇ KSPP လၢတ်ႈ ၼင်ႇၼႆ။ မိူဝ်ႈပၢင်လိူၵ်ႈတင်ႈပီႊ 2015 ၼၼ်ႉ ပႃႇတီႇၸၢဝ်းၶိူဝ်း ဢၼ်မီးၼႂ်းၸႄႈမိူင်းၶၢင် ဢွၼ်ၵၼ်ၶတ်းၸႂ် ၶဝ်ႈလိူၵ်ႈတင်ႈယူႇသေတႃႉ ၶတ်းၸႂ်ၸိူင်ႉႁိုဝ်ၵေႃႈယႃႇ ဢမ်ႇပေႉပႃႇတီႇၼူၵ်ႉယုင်း NLD လႄႈ ၼႂ်းပီႊ 2017 ၼၼ်ႉ ပႃႇတီႇၸၢဝ်းၶိူဝ်းၶဝ် ဢွၼ်ၵၼ်ၶတ်းၸႂ် ဢုပ်ႇဢူဝ်းၵၼ်ႁႂ်ႈပဵၼ်ပႃႇတီႇလဵဝ်ၵၼ် ၼႆယဝ်ႉ။ ၼႂ်းပၢင်လိူၵ်ႈတင်ႈ ပီႊ 2015 ၼၼ်ႉ ပႃႇတီႇၼူၵ်ႉယုင်း (NLD) ၵူၺ်းလႆႈဢွင်ႇပေႉ ၶဵတ်ႇလိူၵ်ႈတင်ႈ ၼႂ်းမိူင်းၶၢင်သေ ပႃႇတီႇၸၢဝ်းၶိူဝ်းၶၢင် 2 ပႃႇတီႇလႆႈဢွင်ႇပေႉ ၶဵတ်ႉလိူၵ်ႈတင်ႈ 4 တီႈ တူဝ်ႈမိူင်းၶၢင်ၵူၺ်း ၼႆယဝ်ႉ။ ယွၼ်ႉၼၼ်လႄႈ ပေႃးထိုင်မႃး ပၢင်လိူၵ်ႈတင်ႈ 2020 ၼႆႉၸိုင် ပႃႇတီႇၸၢဝ်းၶိူဝ်းၶၢင်ၶဝ် တေဢွၼ်ၵၼ်ၶတ်းၸႂ် ႁႂ်ႈဢွင်ႇပေႉလႆႈ တီႈၼင်ႈၼႂ်းသၽႃး ၸႄႈမိူင်းၶၢင် တီႈဢေႇမၼ်းတႃႇ 20 တီႈ ၼႆယဝ်ႉ။ ၼႂ်းမိူင်းၶၢင်ၼႆႉ လိူဝ်သေပႃႇတီႇ 4 ပႃႇတီႇၽွမ်ႉႁူမ်ႈၵၼ် ဢၼ်ပဵၼ်ပႃႇတီႇၵူၼ်းမိူင်းၶၢင် (KSPP) ယဝ်ႉ ယင်းမီးထႅင်ႈပႃႇတီႇၸၢဝ်းၶိူဝ်းၶၢင် ဢၼ်ပဵၼ် ပႃႇတီႇၵုၼ်ႇၵရႅတ်ႉၸိူဝ်ႉၸၢတ်ႈ ၊ ပႃႇတီႇၶွတ်ႇလိူတ်ႈၽွမ်ႉႁူမ်ႈ ၸိူဝ်ႉၸၢတ်ႈလေႃႇဝႃႇ ၊ ပႃႇတီႇမႂ်ႇတီႇမူဝ်ႇၶရေႇသီႇ(ၸၢဝ်းၶိူဝ်းၶၢင်) ၊ ပႃႇတီႇၶိုၼ်ႈယႂ်ႇမႂ်ႇသုင်ၸိူဝ်ႉၸၢတ်ႈလီႇသူႇ (တူးလေးပႃႇတီႇ) ၸိူဝ်းၼႆႉ ၼႆယဝ်ႉ။ ၶေႃႈမုၼ်း − Myanmar Nowတႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ', 'ၵူႈလွင်ႈလွင်ႈ']

2019-12-24T11:01:58

https://taifreedom.com/%e1%81%b8%e1%81%a2%e1%82%86%e1%80%b8%e1%80%99%e1%80%b0%e1%80%b8-%e1%82%81%e1%80%ad%e1%80%af%e1%80%9d%e1%80%ba-%e1%81%b5%e1%80%b1%e1%82%83%e1%82%89%e1%80%90%e1%80%b0%e1%80%95%e1%80%ba%e1%80%b8-4/

ၸၢႆးမူး ႁိုဝ် ၵေႃႉတူပ်းတိုၼ်ႇ မၢႆ-4

ၸၢႆးမူး ႁိုဝ် ၵေႃႉတူပ်းတိုၼ်ႇ မၢႆ-4

['မႃႊထီႊမီႊတီႊယိူဝ်ႊ', 'ဝွၵ်း']

2019-12-23T16:00:22

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-20/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ်တီႈ သင်ႇၶႃႇၸဝ်ႈ မိူင်းပၢႆးလႄႈ ၸုမ်းၵွင်တိုၼ်းၵၢင် ၸွႆႈၸၢတ်ႈ

ၸွမ်းၼင်ႇတၢင်းယိူင်းဢၢၼ်း သင်ႇၶႃႇၸဝ်ႈ မိူင်းပၢႆး လႄႈ ၸုမ်းၵွင်တိုၼ်းၵၢင်ၸွႆႈၸၢတ်ႈ မီးၼၼ်ႉသေ ဢဝ်ၶူဝ်းၶွင်ၸႂ်ႉတိုဝ်း ဢိၵ်ႇတင်း ၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈငဝ်ႈၸိုင်ႈ လွႆတႆးလႅင်း ဝႃႈၼႆ။ မိူဝ်ႈဝၼ်းထီႉ 21 December 2019 ၸုမ်းသင်ႇၶႃႇၸဝ်ႈမိူင်းပၢႆး လႄႈ ၸုမ်းၵွင်တိုၼ်းၵၢင်ၸွႆႈၸၢတ်ႈ ဢၼ်မီးယူႇၼႂ်းမိူင်းထႆး မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ဢဝ်ၽႃႈဝႆ 1400 ဝႆ ဢိၵ်ႇတင်း ၶွင်ၵိၼ်ယႅမ်ႉတင်းၼမ် တူၵ်းမႅၼ်ႈသၢင်ႉငိုၼ်းထႆး 145,000 ဝၢတ်ႇ ႁူမ်ႈပႃးတင်း ၵႃႈၼမ်ႉမၼ်းလူတ်ႉၵႃးတၢင်ႇၶူဝ်းၵႂႃႇၸွႆႈထႅမ်ပေႃးၼႆၸိုင် တူၵ်းမႅၼ်ႈသၢင်ႉငိုၼ်းထႆး 155,500 ဝၢတ်ႇ(ၼိုင်ႈသႅၼ်ႁႃႈမိုၼ်ႇႁႃႈႁဵင်ႁႃႈပၢၵ်ႇ) ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA တီႈငဝ်ႈၸိုင်ႈ လွႆတႆးလႅင်း ပိူဝ်ႈတႃႇႁႂ်ႈလႆႈပဵၼ်ႁႅင်းၸႂ်လႄႈ လွင်ႈၵမ်ႉၸွႆႈထႅမ်တီႈ ၵေႃႉသိုၵ်း ၵေႃႉႁၢၼ်ၶဝ် ဝႃႈၼႆ။ ယူႇတီႈမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး RCSS ႁွင်ႈၵၢၼ်ဢုပ်ႉပိူင်ႇငဝ်ႈၸိုင်ႈၵေႃႈ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ ၸုမ်းသင်ႇၶႃႇၸဝ်ႈမိူင်းပၢႆး ဢိၵ်ႇတင်း ၸုမ်းၵွင်တိုၼ်းၵၢင် ၸွႆႈၸၢတ်ႈ ဢၼ်လႆႈၵမ်ႉထႅမ် ၶူဝ်းၶွင်ၸႂ်ႉတိုဝ်း ႁူမ်ႈပႃးတင်း ၶွင်ၵိၼ်ယႅမ်ႉတင်းၼမ်လႄႈ ၸင်ႇလႆႈႁဵတ်း ဝႂ်ယုၵ်ႉယွင်ႈ ဢဝ်ၵုင်ႇမုၼ် မွပ်ႈဢၢပ်ႈပၼ်တီႈ ၽူႈမီးၼမ်ႉၸႂ် ၸေႇတၼႃႇၶဝ် ႁႂ်ႈပဵၼ်တီႈမၢႆတွင်းၵိုၵ်းပိုၼ်းၵႂႃႇ ယူႇယဝ်ႉ။ မိူဝ်ႈဝၼ်းထီႉ 11 December 2019 ၼၼ်ႉၵေႃႈ ၽူႈမီးပုၼ်ႈၽွၼ်း ဢူၺ်းၵေႃႉလီၼႂ်းၾဵတ်ႉပုၵ်ႉ လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ၶဝ် ၵူႈတီႈတီႈသေ ဢဝ်ဢီႈယႃၵိၼ်/သမ်း တင်းၼမ် တူၵ်းမႅၼ်ႈသၢင်ႉငိုၼ်းမၢၼ်ႈ 467,900 ပျႃး(သီႇသႅၼ်ႁူၵ်းမိုၼ်ႇၸဵတ်းႁဵင်ၵဝ်ႈပၢၵ်ႇ) ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ ၸိုင်ႈတႆးပွတ်းၸၢၼ်း မိူၼ်ၵၼ် ဝႃႈၼႆ။ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ ၸိုင်ႈတႆးပွတ်းၸၢၼ်းၼႆႉ ပဵၼ်ပီႈၼွင်ႉၵူၼ်းမိူင်း ၼႂ်းၸိုင်ႈတႆး လႄႈ ပီႈၼွင်ႉႁႅင်းၵၢၼ်ယၢၼ်မိူင်း ဢၼ်မီးၼႂ်းမိူင်းထႆး ႁူမ်ႈၵၼ် ၸွႆႈထႅမ် ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ်ၵေႃႉသိုၵ်း ၵေႃႉႁၼ်ၶဝ်တင်းသဵင်ႈသေ ပဵၼ်ဢၼ်ယိၼ်းၸူမ်း ၶွပ်ႈၸႂ်ယႂ်ႇၼမ်ထိုင် ဢူၺ်းၵေႃႉလီၼႂ်းၾဵတ်ႉပုၵ်ႉလႄႈ ၸင်ႇလႆႈႁဵတ်း ဝႂ်ယုၵ်ႉယွင်ႈဢဝ်ၵုင်ႇမုၼ် မွပ်ႈဢၢပ်ႈပၼ်တီႈ ၽူႈမီးၼမ်ႉၸႂ် ၸေႇတၼႃႇၶဝ်ၵႂႃႇ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-23T15:25:12

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%80%b1%e1%82%83%e1%82%89%e1%81%bc%e1%80%ad%e1%80%af%e1%80%84%e1%80%ba%e1%82%88-%e1%80%91/

ၵူၼ်းမိူင်းၵေႃႉၼိုင်ႈ ထုၵ်ႇယိုဝ်းတၢႆ တီႈၼႃႈႁိူၼ်း

မိူဝ်ႈၼႆႉဝၼ်းထီႉ 23 December 2019 ၶၢဝ်းယၢမ်း 09:30 မူင်း ၵူၼ်းဢမ်ႇႁူႉၸိုဝ်ႈ ဢမ်ႇႁူႉၸုမ်း ပႃးၶိူင်ႈၵွင်ႈၵၢင်ႇ ၶဝ်ႈၵႂႃႇၼႂ်းဝၢၼ်ႈႁူၺ်ႈလူင် ဢိူင်ႇမိူင်းတၢင်ႈ ဝဵင်းၵျွၵ်းမႄး ၸိုင်ႈတႆးပွတ်းႁွင်ႇ သေ ပိုတ်းယိုဝ်း ၵူၼ်းဝၢၼ်ႈၵေႃႉၼိုင်ႈ ၽွင်းတိုၵ်ႉ ႁဵတ်းၵၢၼ်ၼွၵ်းသၢႆး တီႈၼႃႈဝၢင်းႁိူၼ်း လူႉတၢႆထင်တီႈ။ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈဝႃႈ မိူဝ်ႈယၢမ်းၵၢင်ၼႂ်လႃႈၼၼ်ႉ မီးၵူၼ်း ဢမ်ႇႁူႉၸိုဝ်ႈ ဢမ်ႇႁူႉၸုမ်း 2 ၵေႃႉ ၶဝ်ႈၵႂႃႇၼႂ်းဝၢၼ်ႈယဝ်ႉ ထၢမ်ဝႃႈ ၸၢႆးထေးဢွင်ႇ ပဵၼ်ၵေႃႉလႂ် ၼႆသေ ၵေႃႉပဵၼ်ၸၢႆးထေးဢွင်ႇၵေႃႈ တွပ်ႇဝႃႈ ပဵၼ်ၵဝ်ၶႃႈၼႆႉယဝ်ႉသေ ၵူၼ်းဢၼ်မႃး 2 ၵေႃႉၼၼ်ႉၵေႃႈ ထူၵ်းၵွင်ႈယိုဝ်းသႂ်ႇ မၼ်းၸၢႆးလူမ်ႉတၢႆထင်တီႈၵႂႃႇၵမ်းလဵဝ် ၊ ၸၢႆးထေးဢွင်ႇ ပဵၼ်ၽူႈၶဝ်ႈၸုမ်းပႃႇတီႇသၢင်ႇသီႈ (USDP) ဝႃႈၼႆ။ မိူဝ်ႈဝၼ်းထီႉ 3 November 2019 ပူၼ်ႉမႃးၼၼ်ႉၵေႃႈ မီးၵူၼ်းဢမ်ႇႁူႉၸိုဝ်ႈ ဢမ်ႇႁူႉၸုမ်း ဢဝ်ၵွင်ႇယိုဝ်း ၽူႈယႂ်ႇၵူၼ်းလူင် ၼႂ်းဢိူင်ႇမိူင်းတၢင်ႈ 3 ၵေႃႉ ၽွင်းတိုၵ်ႉၵိၼ်ၶဝ်ႈၽၵ်း တီႈၼႂ်းလၢၼ်ႉၼမ်ႉၶူင်း ပွၵ်ႉ 8 ဝဵင်းၵျွၵ်းမႄးသေ လႆႈလူႉတၢႆ ၵႂႃႇတင်း 3 ၵေႃႉ ၼႆယဝ်ႉ။ ၼႂ်းဢိူင်ႇမိူင်းတၢင်ႈၼႆႉ မီးဝတ်ႉၵျွင်းမုၼ်ၸဝ်ႈလင်လဵဝ်သေ တီႈၵျွင်းၼၼ်ႉၵေႃႈ မီးသိုၵ်းမၢၼ်ႈ ပၵ်းယူႇသဝ်းဝႆႉတင်းၼမ် လႆႈႁူႉၸွမ်းၶၢဝ်ႇပိုၼ်ႉတီႈ မီးၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-23T13:32:54

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9a%e1%81%a2%e1%80%84%e1%80%ba%e1%80%b8-4-%e1%81%b8%e1%80%af%e1%80%99%e1%80%ba%e1%80%b8%e1%80%90/

တပ်ႉသိုၵ်းယၢင်း 4 ၸုမ်းတေႁူမ်ႈၵၼ်ၸတ်းႁဵတ်းပွႆးပီႊမႂ်ႇယၢင်းတီႈလဵဝ်ၵၼ်

တပ်ႉသိုၵ်းယၢင်း 4 ၸုမ်း တေႁူမ်ႈၵၼ်ၸတ်းႁဵတ်းပၢင်ပွႆးႁပ်ႉတွၼ်ႈပီႊမႂ်ႇယၢင်း တီႈဝၢၼ်ႈၵျဵင်ႇၶျွင်း ၸႄႈဝဵင်းၵျႃႇဢိၼ်း သဵၵ်ႉၵျီး ၸႄႈမိူင်းယၢင်းၼႆယဝ်ႉ။ ႁူမ်ႈတုမ်ၸိူဝ်ႉၸၢတ်ႈယၢင်း (KNU) ၊ ၸုမ်းၶွင်ႇသီႇငမ်းယဵၼ် ယၢင်းၽိူၵ်ႇ (KNU/KNLA-PC) ၊ တပ်ႉသိုၵ်းယၢင်းၽိူၵ်ႇ ပွင်ၽွၼ်းပၢင် တီႇမူဝ်ႇၶရေႇသီႇ (DKBA) လႄႈ တပ်ႉပႂ်ႇလႅၼ်လိၼ်မိူင်းယၢင်း (BGF) တေႁူမ်ႈၵၼ်သေယဝ်ႉ ၸတ်းႁဵတ်းပၢင်ပွႆးႁပ်ႉတွၼ်ႈပီႊမႂ်ႇယၢင်း ဢၼ်တေႁွတ်ႈထိုင်မႃးၼႂ်းဝၼ်းထီႉ 26 December 2019 ၼႆႉတီႈၸႄႈဝဵင်း ၵျႃႇဢိၼ်းသဵၵ်ႉၵျီးၼႆယဝ်ႉ။ ၼႂ်းပၢင်ပွႆးႁပ်ႉတွၼ်ႈပီႊမႂ်ႇယၢင်းၼၼ်ႉၵေႃႈ တပ်ႉသိုၵ်းယၢင်း 4 ၸုမ်းႁူမ်ႈၵၼ် ဢိၵ်ႇတင်းၽူႈၶဝ်ႈပၢင်ပွႆးၶဝ်တၢင်းသဵင်ႈ ဢွၼ်ၵၼ် ႁွင်ႉၵႂၢမ်းတၢင်ႇၸွမ်ပိဝ် ၊ ဢိၵ်ႇတင်း တေမီးပႃး ပၢင်ၵိၼ်ၶဝ်ႈမႂ်ႇ ၊ တၢင်းၵႃႈၾိင်ႈငႄႈၾိင်ႈထုင်း လႄႈ ပၢင်ၶေႉၶဵင်ႇ လဵၼ်ႈႁႅင်းၸိူဝ်းၼႆႉ ဝႃႈၼႆ။ ၼႂ်းပၢင်ပွႆးႁပ်ႉတွၼ်ႈပီႊမႂ်ႇယၢင်းဢၼ်တေမႃးၼႆႉ ၸွမ်သိုၵ်းလူင်လူင် သေႃးမူႇတူးသေးၽူဝ်း ႁူဝ်ပဝ်ႈ ႁူမ်ႈတုမ်ၸိူဝ်ႉၸၢတ်ႈယၢင်း (KNU) လႄႈ ႁူဝ်ပဝ်ႈတပ်ႉသိုၵ်းယၢင်းထႅင်ႈ 3 ၵေႃႉတေၶိုၼ်ႈႁွတ်ႈၸွမ်းၵူႈၵေႃႉၼႆယဝ်ႉ။ လွင်ႈဢၼ်တပ်ႉသိုၵ်းယၢင်း 4 ၸုမ်းတေႁူမ်ႈၵၼ်ၸတ်းႁဵတ်း ပၢင်ပွႆးႁပ်ႉတွၼ်ႈပီႊမႂ်ႇယၢင်းၼႆႉၵေႃႈ ၸုမ်းတူင်ႉၼိုင် တူင်ႇဝူင်းၵူၼ်းယၢင်းၶဝ် ႁၼ်ထိုင်ဝႃႈ− ဢၼ်တပ်ႉသိုၵ်းယၢင်းႁူမ်ႈၵၼ်ၸတ်းႁဵတ်းပၢင်ပွႆးၼႆႉ မၼ်းၼႄလွင်ႈ ၶွတ်ႇလိူတ်ႈ ၽွမ်ႉႁူမ်ႈၵၼ်ၼႆယဝ်ႉ။ ၸွမ်သိုၵ်းလူင် သေႃးမူႇတူးသေးၽူဝ်း ႁူဝ်ပဝ်ႈၸုမ်းသိုၵ်း KNU ဢၼ်လူင်းလၢႆးမိုဝ်း လိၵ်ႈႁူမ်ႈမၢႆ ၵိုတ်းတိုၵ်း KNU ၵေႃႈ လႆႈပိုၼ်ၽၢဝ်ႇၶေႃႈၵႂၢမ်းၽၢၵ်ႇတွၼ်ႈပီႊမႂ်ႇဝႆႉ ဢွၼ်တၢင်းၼႂ်းဝၼ်းထီႉ 21 December 2019 ၼႆယဝ်ႉ ဝႃႈၼႆ။ တပ်ႉသိုၵ်းယၢင်း 4 ၸုမ်း ယၢမ်ႈႁူမ်ႈၵၼ်သေ ၸတ်းႁဵတ်းပၢင်ပွႆးႁပ်ႉတွၼ်ႈပီႊမႂ်ႇယၢင်းၸွမ်းၵၼ် ဢွၼ်တၢင်းသုတ်းၼႆႉ ပဵၼ်ၼႂ်းပိုၼ်ႉတီႈ သူၺ်ႇၵူၵ်ႉၵူဝ်ႇ ၸႄႈဝဵင်းမျႃႉဝတီႇၼႆယဝ်ႉ။ ၼႂ်းပီႊ 2019 ၼႆႉ ပီႊမႂ်ႇယၢင်းတူၵ်းမႅၼ်ႈၼႂ်းဝၼ်းထီႉ 26 December 2019 (လိူၼ်ၵမ်မႂ်ႇ 1 ၶမ်ႈ) သေ ဢၼ်ႁပ်ႉတွၼ်ႈ ပီႊမႂ်ႇယၢင်းတႄႉ ပဵၼ်ပီႊ 2759 ၼႆယဝ်ႉ။ ပေႃးထိုင်မႃးလိူမ်ၵမ်မႂ်ႇ 1 ၶမ်ႈ ၵူႈပီႊပီႊၼႆ ပဵၼ်ဝၼ်းပီႊမႂ်ႇ ၸၢဝ်းၶိူဝ်းယၢင်းၶဝ်သေ ၸၢဝ်းၶိူဝ်းယၢင်းဢၼ်မီးၼႂ်း မိူင်းႁူမ်ႈတုမ် ဢမ်ႇဝႃႈႁွတ်ႈၽႅဝ်တီႈလႂ်ၵေႃႈယဝ်ႉ ဢွၼ်ၵၼ်ၸတ်းႁဵတ်းပီႊမႂ်ႇၵူႈတီႈၼႆယဝ်ႉ။ ၶေႃႈမုၼ်း − 7Day တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-23T12:47:20

https://taifreedom.com/%e1%81%b8%e1%81%a2%e1%82%86%e1%80%b8%e1%80%99%e1%80%b0%e1%80%b8-%e1%82%81%e1%80%ad%e1%80%af%e1%80%9d%e1%80%ba-%e1%81%b5%e1%80%b1%e1%82%83%e1%82%89%e1%80%90%e1%80%b0%e1%80%95%e1%80%ba%e1%80%b8-3/

ၸၢႆးမူး ႁိုဝ် ၵေႃႉတူပ်းတိုၼ်ႇ 3

ၸၢႆးမူး ႁိုဝ် ၵေႃႉတူပ်းတိုၼ်ႇ 3

['မႃႊထီႊမီႊတီႊယိူဝ်ႊ', 'ဝွၵ်း']

2019-12-21T15:52:52

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%a2%e1%80%9d%e1%80%ba%e1%81%b5%e1%80%bd%e1%80%84%e1%80%ba%e1%82%88%e1%80%9a%e1%80%ad-2/

သိုၵ်းမၢၼ်ႈ ဢဝ်ၵွင်ႈယိုဝ်း ၵူၼ်းမိူင်းၼႂ်းၸႄႈဝဵင်းဢမ်း လုတၢႆ 2 ၵေႃႉ

မိူဝ်ႈဝၼ်းထီႉ 17 December 2019 သိုၵ်းမၢၼ်ႈဢဝ်ၵွင်ႈယိုဝ်း ၵူၼ်းဝၢၼ်ႈယေႇငၼ်ႇၶျွင်း ၸႄႈဝဵင်းဢမ်း မိူင်းရၶႅင်ႇ လုတၢႆ 2 ၵေႃႉ။ ၵဵဝ်ႇလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈဢၼ်ဢမ်ႇၶႂ်ႈမွၵ်ႇၸိုဝ်ႈၵေႃႉၼိုင်ႈ လၢတ်ႈၼႄဝႃႈ မိူဝ်ႈဝၼ်းထီႉ 17 ယၢမ်းဝၢႆးဝၼ်းမွၵ်ႈ 14 : 00 မူင်းၼၼ်ႉ ၵူၼ်းဝၢၼ်ႈယေႇငၼ်ႇၶျွင်း 2 ၵေႃႉ မီးလွင်ႈလူဝ်ႇသိုဝ်ႉၶူဝ်းၶွင်ၸႂ်ႉတိုဝ်းၼႂ်းႁိူၼ်းၼႆလႄႈ ၶဝ်သွင်ၵေႃႉ လုၵ်ႉတီႈဝၢၼ်ႈသေ ၶီႇလူတ်ႉၶိူင်ႈဢွၵ်ႇၶၢဝ်းတၢင်း ၵႂႃႇတီႈဝၢၼ်ႈမႄးလတ်ႉမွင်း ၊ မိူဝ်ႈၽွင်းႁွတ်ႈၽႅဝ် ႁိမ်းဝၢၼ်ႈ ၵၼ်ႉၵေႃႇမျႅင်ႇၼၼ်ႉ ထုၵ်ႇသိုၵ်းမၢၼ်ႈ ဢဝ်ၵွင်ႈယိုဝ်း ဝႃႈၼႆ။ လႆႈႁူႉဝႃႈ ၵူၼ်းဝၢၼ်ႈယေႇငၼ်ႇၶျွင်း 2 ၵေႃႉ ဢၼ်ထုၵ်ႇသိုၵ်းမၼ်ႈဢဝ်ၵွင်ႈယိုဝ်းသေ လုတၢႆၵႂႃႇၼႆႉ ၸိုဝ်ႈႁွင်ႉ မွင်ႇယႄးလိၼ်း ဢႃႇယု 21 ပီ လႄႈ မွင်ႇထူၺ်း ဢႃႇယု 20 ပီ ၊ ၶဝ်သွင်ၵေႃႉၼႆႉ ပဵၼ်ၵူၺ်းၵေႃႉၵၼ်လႄႈ ပဵၼ်ၵူၼ်းမိူင်းႁဵတ်းၵိၼ်သူၼ်ႁႆႈၼႃး သိုဝ်ႈသိုဝ်ႈယူဝ်း ယူဝ်းၵူၺ်း ဝႃႈၼႆ။ ႁွင်ႈၵၢၼ်ပိုၼ်ၽၢဝ်ႇ တပ်ႉသိုၵ်းမၢၼ်ႈတႄႉ ပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 17 December 2019 ယၢမ်းႁူဝ်ၶမ်ႈမွၵ်ႈ 16 : 00 မူင်း ၼႆႉ သိုၵ်းမၢၼ်ႈဢၼ်ဢဝ်ႁူမ်ႇလူမ်ႈ တီႈႁိမ်းဝၢၼ်ႈ ၵၼ်ႉၵေႃႇမျႅင်ႇ တိၺွပ်းလႆႈတူဝ်တၢႆ ၵူၼ်းဢမ်ႇသင်ႇၶႃႇ 2 ၵေႃႉ ပႃးတင်း ၶူဝ်းၶွင်ၶိူင်ႈပွႆႇမၢၵ်ႇတႅၵ်ႇ ၼႆယဝ်ႉ။ ၵူၼ်းၼႂ်းမုင်ႉႁေႃႁိူၼ်း မွင်ႇထူၺ်း တင်း ယႄးလိၼ်း လၢတ်ႈၼႄဝႃႈ ဝၢႆးသေႁွင်ႈၵၢၼ်ပိုၼ်ၽၢဝ်ႇတပ်ႉသိုၵ်းမၢၼ်ႈ ပိုၼ်ၽၢဝ်ႇၵႂႃႇယဝ်ႉ ထိုင်မႃးၼႂ်းဝၼ်းထီႉ 19 December 2019 ယၢမ်းၵၢင်ၼႂ် ႁဝ်းၶႃႈ ၸင်ႇႁႃထူပ်းႁၼ်ၶၢပ်ႈတူဝ်တၢႆ မွင်ႇထူၺ်း လႄႈ ယႄးလိၼ်း တီႈႁိမ်းၶၢင်ႈသဵၼ်ႈတၢင်းလူင် ဢၼ်ယၢၼ်ၵႆၵၼ်တင်း ဝၢၼ်ႈယေႇငၼ်ႇၶျွင်းမွၵ်ႈ ၼိုင်ႈလၵ်းသေ ၵူတ်ႇထတ်းတူၺ်းတူဝ်တၢႆၶဝ်သွင်ၵေႃႉယဝ်ႉ လႆႈႁၼ်မၢၵ်ႇၵွင်ႈတိူဝ်ႉၺႃး မွင်ႇထူၺ်းၼိုင်ႈလုၵ်ႈ ၊ ယႄးလိၼ်းသမ်ႉမၢၵ်ႇၵွင်ႈတိူဝ်ႉၺႃး သွင်လုၵ်ႈ ဝႃႈၼႆ ၊ ထိုင်မႃးယၢမ်းႁူဝ်ၶမ်ႈၼၼ်ႉ ၸင်ႇလႆႈဢဝ်ၶၢပ်ႈတူဝ်တၢႆ ၶဝ်သွင်ၵေႃႉ ၽဝ်ၾႆး ၼႆယဝ်ႉ။ ၶႅင်ႇသုၶ ၽူႈတၢင်လၢတ်ႈ တပ်ႉသိုၵ်းရၶႅင်ႇ AA တႄႉလၢတ်ႈဝႃႈ သိုၵ်းမၢၼ်ႈၼႆႉ ပေႃးၶဝ်ပိုတ်းယိုဝ်းၵူၼ်းမိူင်းတၢႆယဝ်ႉ သမ်ႉၶိုၼ်းမၢပ်ႇၼႄးဝႃႈ ၵူၼ်းဢၼ်ၶဝ်ယိုဝ်းတၢႆၼႆႉ ပဵၼ်ၵူၼ်းဢမ်ႇသင်ႇၶႃႇ လႆႈႁၼ်ၶူဝ်းၶွင်ၶိူင်ႈပွႆႇမၢၵ်ႇတႅၵ်ႇလႄႈ လႆႈယိုဝ်းတၢႆ ဝႃႈၼႆ။ တီႈမိူင်းရၶႅင်ႇၼႆႉ ယွၼ်ႉသိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ်လႄႈ သွင်ၽၢႆႇမီးလွင်ႈတိၺွပ်း ၵူၼ်းဢၼ်ဢမ်ႇသင်ႇၶႃႇသေ ၵူၼ်းမိူင်းဢၼ်လႆႈတၢႆယွၼ်ႉ ပၢင်တိုၵ်း ၵေႃႈ ၼမ်မႃးတိၵ်းတိၵ်းၼႆ လႆႈႁူႉၸွမ်းၶၢဝ်ႇ RFA ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']

2019-12-21T14:00:05

https://taifreedom.com/%e1%81%b8%e1%81%a2%e1%82%86%e1%80%b8%e1%80%99%e1%80%b0%e1%80%b8-%e1%82%81%e1%80%ad%e1%80%af%e1%80%9d%e1%80%ba-%e1%81%b5%e1%80%b1%e1%82%83%e1%82%89%e1%80%90%e1%80%b0%e1%80%95%e1%80%ba%e1%80%b8-2/

ၸၢႆးမူး ႁိုဝ် ၵေႃႉတူပ်းတိုၼ်ႇ 2

ၸၢႆးမူး ႁိုဝ် ၵေႃႉတူပ်းတိုၼ်ႇ 2

['မႃႊထီႊမီႊတီႊယိူဝ်ႊ', 'ဝွၵ်း']

2019-12-21T11:39:51

https://taifreedom.com/%e1%80%9d%e1%82%82%e1%80%ba%e1%80%84%e1%80%ad%e1%80%af%e1%81%bc%e1%80%ba%e1%80%b8-%e1%81%bc%e1%80%ad%e1%80%af%e1%80%84%e1%80%ba%e1%82%88%e1%82%81%e1%80%b5%e1%80%84%e1%80%ba-%e1%80%a2%e1%81%bc%e1%80%ba/

ဝႂ်ငိုၼ်း ၼိုင်ႈႁဵင် ဢၼ်ပႃးႁၢင်ႈဢွင်ႇသၢၼ်း တေပိုၼ်ၽႄႈၼႂ်းဝၼ်းလွတ်ႈလႅဝ်းမိူင်းႁူမ်ႈတုမ်

ဝႂ်ငိုၼ်း ၼိုင်ႈႁဵင် ဢၼ်ပႃးႁၢင်ႈ ၸွမ်ႁၢၼ်ဢွင်ႇသၢၼ်းၼၼ်ႉ တေတႄႇပိုၼ်ၽႄႈၸႂ်ႉတိုဝ်းလႆႈ ၼႂ်းဝၼ်းထီႉ 4 January 2020 (လိူၼ်ၵမ်မႂ်ႇ 10 ၶမ်ႈ) ဝၼ်းလွတ်ႈလႅဝ်းသဝ်းၶေႃ မိူင်းႁူမ်ႈတုမ် (လုတ်ႉလၢတ်ႉယေးၼေႉ) ၼႆယဝ်ႉ။ ဝႂ်ငိုၼ်း ၼိုင်ႈႁဵင် ဢၼ်ၸႂ်ႉတိုဝ်းယူႇယၢမ်းလဵဝ်ၼႆႉၵေႃႈ ယင်းတိုၵ်ႉၸႂ်ႉတိုဝ်းလႆႈယူႇၼႆ လူင်ပွင်ၸိုင်ႈ ပိုၼ်ၽၢဝ်ႇဝႆႉ ၼင်ႇၼႆ။ လွင်ႈဢၼ်တေဢိတ်ႇဢွၵ်ႇဝႂ်ငိုၼ်း ဢၼ်ပႃးႁၢင်ႈၸွမ်ႁၢၼ်ဢွင်ႇသၢၼ်းၼႆႉ လႆႈဢုပ်ႇဢူဝ်းၵၼ်ဝႆႉ ၼႂ်းသၽႃး မိူဝ်ႈပူၼ်ႉမႃးပီႊ 2017 သေ လွင်ႈၼႆႉမိူဝ်ႈၼၼ်ႉ တပ်ႉသိုၵ်းမၢၼ်ႈလႄႈ ပႃႇတီႇသၢင်ႇသီႈၶဝ် ဢွၼ်ၵၼ်သၢၼ်ၶတ်း ယူႇသေတႃႉ ယွၼ်ႉသဵင်ၵမ်ႉထႅမ်ပၼ်ႁႅင်းၼမ်လႄႈ ႁိုင်မႃးထႅင်ႈ 2 ပီႊပၢႆ ၸင်ႇလႆႈႁဵတ်းဢွၵ်ႇ ဝႂ်ငိုၼ်း ဢၼ်ပႃးႁၢင်ႈ ၸွမ်ႁၢၼ်ဢွင်ႇသၢၼ်းၼႆယဝ်ႉ။ မိူဝ်ႈၵႃႈၵွၼ်ႇပူၼ်ႉမႃးၼႆႉၵေႃႈ ယၢမ်ႈၸႂ်ႉတိုဝ်းဝႂ်ငိုၼ်း ဢၼ်ပႃးႁၢင်ႈ ၸွမ်ႁၢၼ် ဢွင်ႇသၢၼ်းလႄႈ ၽူႈဢွၼ်ႁူဝ် မိူင်းႁူမ်ႈတုမ်ၵမ်ႈၽွင်ႈ မိူၼ်ၸိူင်ႉၼင်ႇ ၸၶိၼ်ႇၽူဝ်းလႃႉၵျီးၸိူဝ်းၼႆႉသေ ထိုင်မႃးၼႂ်းပီႊ 1985 လႄႈ 1987 ပၢၼ်လူင်ပွင်ၸိုင်ႈ ဢၼ်ပဵၼ်ၸဝ်ႈဢႃႇၼႃႇသိုၵ်းၶဝ် ပိုၼ်ၽၢဝ်ႇ ပိၵ်ႉဢိုတ်းဝႂ်ငိုၼ်းၸိူဝ်းၼၼ်ႉသေ ၶိုၼ်းဢိတ်ႇဢွၵ်ႇဝႂ်ငိုၼ်း ဢၼ်ၸႂ်ႉတိုဝ်းယူႇ ယၢမ်းလဵဝ် ဢၼ်ပႃးႁၢင်ႈ သၢင်ႇသီႈလႄႈ ၸၢင်ႉၸိူဝ်းၼႆႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-20T18:56:27

https://taifreedom.com/%e1%82%81%e1%80%bd%e1%80%84%e1%80%ba%e1%82%88%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%81%ba%e1%82%83%e1%82%87%e1%80%9c%e1%80%b0%e1%80%84/

ႁွင်ႈၵၢၼ်ပၢႆးပၺ်ၺႃႇလူင်ပွင်ၸိုင်ႈႁၢင်ႈႁႅၼ်း ၽႃႇသႃႇၵၢၼ်သွၼ်မႂ်ႇတႃႇလုၵ်ႈႁဵၼ်း ၸၼ်ႉၵၢင်လႄႈ ၸၼ်ႉသုင်

ႁွင်ႈၵၢၼ်ပၢႆးပၺ်ၺႃႇလူင်ပွင်ၸိုင်ႈႁၢင်ႈႁႅၼ်း ၽႃႇသႃႇၵၢၼ်သွၼ်မႂ်ႇ ဢၼ်ပဵၼ်ၽႃႇသႃႇ လွင်ႈသၽႃးလႄႈ တီႇမူဝ်ႇၶရေႇသီႇ တႃႇလုၵ်ႈႁဵၼ်းၸၼ်ႉၵၢင်လႄႈ ၸၼ်ႉသုင်ၼႂ်းႁူင်းႁဵၼ်း လူင်ပွင်ၸိုင်ႈ ၼႆယဝ်ႉ။ ၽႃႇသႃႇၵၢၼ်သွၼ် လွင်ႈသၽႃးလႄႈ တီႇမူဝ်ႇၶရေႇသီႇၼႆႉ တေလႆႈသွၼ်ၼႂ်းပပ်ႉႁဵၼ်းသွၼ် ၸၼ်ႉၵၢင်လႄႈ ၸၼ်ႉသုင်၊ ၵူၺ်းၵႃႈလွင်ႈၼႆႉ ပေႃးထိုင်မႃးၼႂ်းပီႊ 2023 ၸင်ႇတေသိုပ်ႇ မၵ်းမၼ်ႈၵႂႃႇထႅင်ႈ ၊ ၸၼ်ႉၵၢင်ၶိုၼ်ႈ ၼိူဝ်ဢၼ်ဝႃႈၼႆႉ မၢႆထိုင်ဝႃႈ ၸၼ်ႉ 5 ထိုင် ၸၼ်ႉ 12 ၊ ႁူဝ်ယွႆႈလႄႈ ႁူဝ်ၶေႃႈဢၼ်တေလႆႈႁဵၼ်းၼၼ်ႉတႄႉ ၸၼ်ႉၼိုင်ႈလႄႈၸၼ်ႉၼိုင်ႈ တေပိူင်ႈၵၼ်ယူႇၼႆယဝ်ႉ။ ဢၼ်ၽၢႆႇတင်းႁွင်ႈၵၢၼ်ပၢႆးပၺ်ၺႃႇ ႁၢင်ႈႁႅၼ်းတေသွၼ်လွင်ႈ သၽႃးလႄႈ တီႇမူဝ်ႇၶရေႇသီႇၼႆႉၵေႃႈ ယိူင်းဢၢၼ်းမီးဝႆႉဝႃႈ ၼင်ႇႁိုဝ်လုၵ်ႈႁဵၼ်းၶဝ် ပေႃးတေမီးလွင်ႈ ႁဵတ်းၸွမ်းၼင်ႇ ၾိင်ႈပိူင်တီႇမူဝ်ႇၶရေႇသီႇ လႄႈ ႁႂ်ႈမီးငဝ်ႈၶၢမ်ႇပိုၼ်ႉ လွင်ႈႁဵတ်းသၢင်ႈ ၼပ်ႉထိုဝ်ၼိူဝ် ပၵ်းပိူင်မၢႆမီႈၸိုင်ႈမိူင်းၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၵႅမ်ၽွင်းလူင် ႁွင်ႈၵၢၼ်ပၢႆးပၺ်ၺႃႇ မိူင်းႁူမ်ႈတုမ် လၢတ်ႈတီႈ သိုဝ်ႇၶၢဝ်ႇဝႃႈ − ပေႃးဝႃႈ လုၵ်ႈႁဵၼ်းၶဝ် လဵပ်ႈႁဵၼ်းသွၼ်ဢဝ် လွင်ႈသၽႃးလႄႈ တီႇမူဝ်ႇၶရေႇသီႇယဝ်ႉၼႆၸိုင် လုၵ်ႈႁဵၼ်းၶဝ် တေမီး တူဝ်ထူပ်းတၢင်းယၢမ်ႈ လွင်ႈတိုဝ်းၵမ် တီႇမူဝ်ႇၶရေႇသီႇ ၸဵမ်မိူဝ်ႈၼႂ်းႁူင်းႁဵၼ်းလႄႈ ၼႂ်းတူင်ႇဝူင်းၵူၼ်း ႁဝ်းသေ မိူဝ်းၼႃႈမႃးၵေႃႈ လုၵ်ႈဢွၼ်ႇၶဝ် တေၶဝ်ႈပႃးလွင်ႈတူင်ႉၼိုင် တီႇမူဝ်ႇၶရေႇသီႇၵၢၼ်မိူင်းပႃးၼႆယဝ်ႉ။ လွင်ႈၼႆႉၵေႃႈ ၽူႈလူင်ႉလႅၼ်ႇၽၢႆႇတူင်ႇဝူင်းၵူၼ်းလႄႈ ၸိူဝ်းတူင်ႉၼိုင်လွင်ႈတီႇမူဝ်ႇၶရေႇသီႇ လၢႆလၢႆၽၢႆႇၵေႃႈ ႁၼ်လီၵမ်ႉထႅမ်ၸွမ်းယူႇ ၵူၺ်းၵႃႈဝႃႈ ယွၼ်ႉလုၵ်ႈႁဵၼ်း တိုၵ်ႉၵေႃႉလဵၵ်ႉႁႅင်းၼႃႇလႄႈ လၢႆးပူင်သွၼ်ၼၼ်ႉ ထုၵ်ႇလီဢဝ်ဢၼ်ၵိုင်ႇငၢမ်ႇမႅၼ်ႈၸွမ်းၼင်ႇ ႁႅင်းႁပ်ႉလုၵ်ႈဢွၼ်ႇၶဝ်ၵူၺ်း ဝႃႈၼႆ။ ယွၼ်ႉပိူဝ်ႈဝႃႈ လွင်ႈသၽႃးလႄႈ ပိူင်တိုဝ်းၵမ်တီႇမူဝ်ႇၶရေႇသီႇၼႆႉၵေႃႈ ၵူၼ်းႁဝ်းၵူႈၵေႃႉ ထုၵ်ႇလီႁူႉဝႆႉလႄႈ လုၵ်ႈဢွၼ်ႇ လုၵ်ႈႁဵၼ်းၶဝ်ၵေႃႈ ထုၵ်ႇလီႁူႉဝႆႉယူႇ ၊ မိူၼ်ၸိူင်ႉၼင်ႇ လုၵ်ႈႁဵၼ်းၸၼ်ႉ 5 ၼၼ်ႉ ယွၼ်ႉတိုၵ်ႉလဵၵ်ႉ တိုၵ်ႉၼုမ်ႇယူႇလႄႈ ဢမ်ႇထုၵ်ႇလီဢဝ် လၢႆးပူင်သွၼ်မိူၼ်ၸိူင်ႉၼင်ႇ လၢႆးသွၼ်ၵူၼ်းၸၼ်ႉၸွမ်ၶဝ်သေ သွၼ် ၊ ထုၵ်ႇလီမီး ၶိူင်ႈၵမ်ႉၵႅမ် ဢၼ်လုၵ်ႈႁဵၼ်းၶဝ်ပေႃးတေပွင်ႇၸႂ်ငၢႆႈၼၼ်ႉသေ ပူင်သွၼ်ၵႂႃႇ လႄႈ ၼႂ်းတွၼ်ႈသၽႃးၼၼ်ႉၵေႃႈ တွၼ်ႈလႂ် လွင်ႈယႂ်ႇၼႆၵေႃႈ ထုၵ်ႇလီသပ်းလႅင်းလၢတ်ႈၼႄ ႁႂ်ႈလုၵ်ႈဢွၼ်ႇၶဝ် ပေႃးႁၼ်ၸႅင်ႈလႅင်းလီၼႆ ၽူႈလဵပ်ႈႁဵၼ်းၶဝ် ပၼ်တၢင်းႁၼ်ထိုင် ၼင်ႇၼႆ။ ၵဵဝ်ႇလူၺ်ႈဢၼ်တေသွၼ်ထႅင်ႈ ၽႃႇသႃႇၵၢၼ်သွၼ်မႂ်ႇ လွင်ႈသၽႃးလႄႈ တီႇမူဝ်ႇၶရေႇသီႇၼႆႉသေ ၼႂ်းပၢင်ၵုမ်သၽႃးၵူၼ်းမိူင်း ဢၼ်ၸတ်းႁဵတ်းၼႂ်းဝၼ်းထီႉ 19 December 2019 မိူဝ်ႈဝႃးၼႆႉၵေႃႈ ဢူးၸႃႇၼီႇမိၼ်း တႅၼ်းၽွင်းၵူၼ်းမိူင်း ၶဵတ်ႇလိူၵ်ႈတင်ႈ ၸႄႈဝဵင်းသူၺ်ႇၵူႇ ၸႄႈမိူင်းၶၢင် ထၢမ်ၶေႃႈထၢမ် ၼႂ်းသၽႃးၼၼ်ႉဝႃႈ တေဢဝ်လၢႆးပူင်သွၼ်သွၼ်ဢၼ်လႂ် ဢမ်ႇၼၼ် တေႁဵတ်းႁိုဝ်သေ ပူင်သွၼ်လွင်ႈ သၽႃးလႄႈ တီႇမူဝ်ႇၶရေႇသီႇၼႆႉ ၵႂႃႇၼႆယဝ်ႉ။ လွင်ႈၼႆႉၵေႃႈ ၵႅမ်ၽွင်းလူင် ႁွင်ႈၵၢၼ်ပၢႆးပၺႃႇ ဢူးဝိၼ်းမေႃႇထုၼ်း ၶိုၼ်းတွပ်ႇလၢတ်ႈဝႃႈ − ၼင်ႇႁိုဝ် ပေႃးတေထိုင်လႆႈ ၶေႃႈယိူင်းဢၢၼ်း ၽႃႇသႃႇၵၢၼ်သွၼ်မႂ်ႇဢၼ်ၼႆႉၵေႃႈ လႆႈႁၢင်ႈႁႅၼ်းဝႆႉဝႃႈ တေဢဝ်ၶဝ်ႈပႃးၼႂ်း ၸၼ်ႉ 6 ၼႂ်းၽႃႇသႃႇ စာရိတ္တ နဲ့ ပြည်သူ့နီတိ ၼႂ်းၵၼ် 3 တွၼ်ႈ ပၵ်းပိူင်မၢႆမီႈၼၼ်ႉၵႂႃႇ ဝႃႈၼင်ႇၼႆ။ ၽႃႇသႃႇၵၢၼ်သွၼ်မႂ်ႇဢၼ်ၼႆႉ ၼင်ႇႁိုဝ် လုၵ်ႈႁဵၼ်းၸၼ်ႉႁႃႈထိုင်ၸၼ်ႉၵဝ်ႈၶဝ် ပေႃးတေမေႃဢဝ် ပုၼ်ႈၽွၼ်း ႁႂ်ႈပဵၼ်ၵူၼ်းမိူင်းလီ ၊ ႁႂ်ႈလုၵ်ႈႁဵၼ်းၶဝ် ႁတ်းႁဵတ်းၵေႃႈ ႁတ်းႁပ်ႉၶၢမ်ႇ ၸွမ်းၼင်ႇ လွၵ်းပိူင်တီႇမူဝ်ႇၶရေႇသီႇ ၊ ႁႂ်ႈလုၵ်ႈႁဵၼ်းၶဝ် မေႃထတ်းသၢင် လွင်ႈလီလွင်ႈၸႃႉ လႄႈ လွင်ႈႁဵတ်းသၢင်ႈ တႃႇတေပဵၼ်ၵူၼ်းမိူင်းလီ ဢိၵ်ႇတင်း လွင်ႈပၼ်ၶႅပ်းၵၢင်ၸႂ်သေ လိူၵ်ႈတၢင်ႇႁူဝ်ၼႃႈ ၸိူဝ်းၼႆႉၵေႃႈ လႆႈႁၢင်ႈႁႅၼ်းဝႆႉ ၼႂ်းပပ်ႉႁဵၼ်းၼၼ်ႉဝႆႉယဝ်ႉဝႃႈၼႆ။ လိူဝ်သေၼၼ်ႉဢမ်ႇၵႃး ပုၼ်ႈတႃႇၸၼ်ႉသိပ်း ၼႂ်းၽႃႇသႃႇ ပြည်သူ့နီတိ ၵၼ် 3 ႁူဝ်ၶေႃႈ ပိူင်ငဝ်ႈပိုင်းမိူင်း တွၼ်ႈ လၢႆးၸတ်းၵၢၼ်မၢႆမီႈ၊ လွင်ႈတႅပ်းတတ်းတြႃး လႄႈ သၽႃးၸိုင်ႈမိူင်းၸိူဝ်းၼႆႉၵေႃႈ ႁၢင်ႈႁႅၼ်းဝႆႉ တႃႇတေပူင်သွၼ်ပၼ်ယဝ်ႉ ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2019-12-20T16:14:27

https://taifreedom.com/%e1%80%9c%e1%80%bd%e1%80%84%e1%80%ba%e1%82%88%e1%80%a2%e1%80%bd%e1%81%b5%e1%80%ba%e1%82%87%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-%e1%81%bd%e1%80%b0/

လွင်ႈဢွၵ်ႇၶၢဝ်းတၢင်း ၽူႈၵိူဝ်းၵုမ်ၸိုင်ႈမိူင်း မိူင်းရၶႅင်ႇ မၢၵ်ႇတႅၵ်ႇထပ်းၵၼ် 3 လုၵ်ႈ

လွင်ႈဢွၵ်ႇၶၢဝ်းတၢင်း တေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း တွၼ်ႈတႃႇတေၶိုၼ်ႈႁွတ်ႈ ပၢင်ပွႆးပိုတ်ႇၽုၺ်ႇ ႁူင်းၸၢၵ်ႈပၼ်ႁႅင်းၾႆးၾႃႉ လူၺ်ႈလၢႆးၸႂ်ႉသႅင်လႅတ်ႇ(Solar) တီႈဝဵင်းမၢၼ်ႇဢွင်ႇ မိူင်းရၶႅင်ႇ ၸမ်တေထိုင်ၼၼ်ႉ မၢၵ်ႇတႅၵ်ႇထပ်းၵၼ် 3 လုၵ်ႈ ပိုၼ်ႉတီႈၼၼ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၵူၼ်းႁဵတ်းၵၢၼ် တီႈႁူင်းလိုဝ်ႈသဝ်းမၢၼ်ႇဢွင်ႇ လၢတ်ႈၼႄဝႃႈ မိူဝ်ႈဝႃး ဝၼ်းထီႉ 19 December 2019 ယၢမ်းၵၢင်ၼႂ်မွၵ်ႈ 6 : 30 မူင်း ၼၼ်ႉ မၢၵ်ႇတႅၵ်ႇထပ်းၵၼ် 3 လုၵ်ႈ တီႈၼႂ်းဝဵင်းမၢၼ်ႇဢွင်ႇ လႄႈ ႁိမ်းၶၢင်ႈသဵၼ်ႈတၢင်းၵႂႃႇ ႁူင်းလိုဝ်ႈသဝ်းမၢၼ်ႇဢွင်ႇ ဝႃႈၼႆ ၊ မိူဝ်ႈၽွင်းၼၼ်ႉ ဢူးၺီႇပု ၸွမ်ၽွင်းလူင် မိူင်းရၶႅင်ႇ ၊ ဢိၵ်ႇတင်း ၽွင်းလူင်ၸႄႈမိူင်း ထႅင်ႈတၢင်ႇၵေႃႉၵေႃႈ ႁွတ်ႈၽႅဝ်ဝႆႉတီႈ ႁူင်းလိုဝ်ႈသဝ်းမၢၼ်ႇဢွင်ႇၼၼ်ႉ တွၼ်ႈတႃႇတေပႂ်ႉႁပ်ႉ တေႃႇဢွင်ႇသၢၼ်းသုၵျီႇ ဝႃႈၼႆ။ ဢူးလိၼ်းပျေႉႁဵင်း ဢၼ်ပဵၼ်ၵူၼ်းၼႂ်းပိုၼ်ႉတီႈဝဵင်းမၢၼ်ႇဢွင်ႇလၢတ်ႈဝႃႈ ႁဝ်းၶႃႈလႆႈႁၼ် ၽၢႆႇႁူမ်ႇလူမ်ႈၶဝ် ဢဝ်ႁူမ်ႇလူမ်ႈဝႆႉ တီႈႁူင်းလိုဝ်ႈသဝ်းမၢၼ်ႇဢွင်ႇၼၼ်ႉပေႃးတဵမ်ၵႂႃႇသဵင်ႈ ဢွင်ႈတီႈဢၼ်မၢၵ်ႇတႅၵ်ႇၵႂႃႇၼၼ်ႉလႄႈ တင်း ႁူင်းလိုဝ်ႈသဝ်းဢၼ်တေၸတ်းႁဵတ်း ပၢင်ပွႆးပိုတ်ႇၽုၺ်ႇ ႁူင်းၸၢၵ်ႈပၼ်ႁႅင်းၾႆးၾႃႉ လူၺ်ႈလၢႆးၸႂ်ႉသႅင်လႅတ်ႇ(Solar) ၼႆႉ ယၢၼ်ၵႆၵၼ်မွၵ်ႈ 5 လၵ်းပၢႆ ၊ လွင်ႈၵူၼ်းတိူဝ်ႉမၢတ်ႇၸဵပ်းတႄႉဢမ်ႇမီး ဝႃႈၼႆ။ မိူဝ်ႈဝႃး ဝၼ်းထီႉ 19 December 2019 ယၢမ်းၵၢင်ၼႂ်မွၵ်ႈ 9 : 00 မူင်းပၢႆၼႆႉ တေႃႇဢွင်ႇသၢၼ်းသုၵျီႇ ၶိုၼ်ႈႁွတ်ႈပၢင်ပွႆးပိုတ်ႇၽုၺ်ႇ ႁူင်းၸၢၵ်ႈပၼ်ႁႅင်းၾႆးၾႃႉ လူၺ်ႈလၢႆးၸႂ်ႉသႅင်လႅတ်ႇ(Solar) တီႈႁူင်းလိုဝ်ႈသဝ်းမၢၼ်ႇဢွင်ႇ လႄႈ ႁူပ်ႉထူပ်းပႃးၵူၼ်းမိူင်း ဝဵင်းမၢၼ်ႇဢွင်ႇ ဝႃႈၼႆ။ တီႈပၢင်ႁူပ်ႉထူပ်းၵူၼ်းမိူင်းၼၼ်ႉ တေႃႇဢွင်ႇသၢၼ်းသုၵျီႇ မွၵ်ႇလၢတ်ႈဝႃႈ လွင်ႈဢၼ်ၵူၼ်းမိူင်းၸႄႈဝဵင်းမၢၼ်ႇဢွင်ႇ တုၵ်းယွၼ်းလွင်ႈသဵၼ်ႈတႃႈသၢႆတၢင်း ၊ ႁူင်းယႃ ၸဵမ်ၸိူဝ်းၼႆႉ တေႁဵတ်းသၢင်ႈပၼ်ၵႂႃႇ ၶၼ်ၶၼ်ၽႂ်းၽႂ်း ဝႃႈၼႆ။ ႁူင်းၸၢၵ်ႈပၼ်ႁႅင်းၾႆးၾႃႉ လူၺ်ႈလၢႆးၸႂ်ႉသႅင်လႅတ်ႇ(Solar) ဢၼ်တေႃႇဢွင်ႇသၢၼ်းသုၵျီႇ ၶိုၼ်ႈႁွတ်ႈပိုတ်ႇၽုၺ်ႇၼႆႉ ပဵၼ်ၶွမ်ႇပၼီႇ Posco Daewoo ဢၼ်မီးယူႇတီႈ မိူင်းၵူဝ်းရီးယႃးၸၢၼ်း မႃးၵေႃႇသၢင်ႈဝႆႉ မိူဝ်ႈပီ 2018 ပူၼ်ႉမႃးၼၼ်ႉ ဝႃႈၼႆ။ ၵဵဝ်ႇလူၺ်ႈလွင်ႈမၢၵ်ႇတႅၵ်ႇၼႆႉသေ ပဵၼ်ႁွႆးမိုဝ်းၸုမ်းလႂ် ၊ ပဵၼ်ၽႂ်ၵေႃႉလႂ် ၵေႃႉႁဵတ်းဢၼ် ဝႃႈၼၼ်ႉတႄႉ ဢမ်ႇပႆႇလႆႈႁူႉၸွမ်း ဝႃႈၼႆ ၊ ၶႅင်ႇသုၶ ၽူႈတၢင်လၢတ်ႈတပ်ႉသိုၵ်းရၶႅင်ႇ AA တႄႉလၢတ်ႈဝႃႈ လွင်ႈမၢၵ်ႇတႅၵ်ႇၼႆႉ ဢမ်ႇၵပ်းၵၢႆႇတင်း AA သေဢိတ်း ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-20T14:24:31

https://taifreedom.com/%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba-%e1%81%bd%e1%81%a2%e1%82%86%e1%82%87%e1%82%81%e1%82%85%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba/

ၽွင်းလူင် ၽၢႆႇႁႅင်းၵၢၼ်မိူင်းထႆး ပိုၼ်ၽၢဝ်ႇ ႁႂ်ႈၵူတ်ႇထတ်းၵူၼ်းႁႅင်းၵၼ်ယၢၼ်မိူင်း

ႁွင်ႈၵၢၼ်ၽၢႆႇ ၸတ်းႁႃၵၢၼ် မိူင်းထႆး ဢိၵ်ႇတင်းၸဝ်ႈၼႃႈတီႈ ၽၢႆႇၵူတ်ႇထတ်း ၵူၼ်းၶဝ်ႈမိူင်း လႄႈ ၽၢႆႁူမ်ႇလူမ်ႈ ႁူမ်ႈၵၼ်လူင်းပိုၼ်ႉတီႈ ၵူတ်ႇထတ်းၵူၼ်းႁႅင်းၵၢၼ် ယၢၼ်မိူင်း ၸိူဝ်းႁဵတ်းၵၢၼ် ၽိတ်းပၵ်းပိူင်မၢႆမီႈ လူင်ပွင်ၸိုင်ႈထႆး တမ်းဝၢင်းဝႆႉ။ ၽွင်းလူင်ၽၢႆႇႁႅင်းၵၢၼ် မိူင်းၸိုင်ႈထႆးလၢတ်ႈဝႃႈ တေၸႂ်ႉပၵ်းပိူင် ပဵၼ်ငဝ်းလၢႆးၶိုၵ်ႉၶၵ်ႉသေ ႁူမ်ႈမိုဝ်းၵၼ် တင်းၸဝ်ႈၼႃႈတီႈလၢႆလၢႆၽၢႆႇ လူင်းပိုၼ်ႉတီႈ ၵူတ်ႇထတ်းၵူၼ်းႁႅင်းၵၢၼ် ဢၼ်ပဵၼ်ပိုၼ်ႉတီႈ ၵူၼ်းႁႅင်းၵၢၼ်ယၢၼ်မိူင်း မိူင်းႁူမ်ႈတုမ်မၢၼ်ႈ၊ မိူင်းၵမ်ႇပေႃးတီးယႃး၊ မိူင်းလၢဝ်း ယူႇသဝ်းႁဵတ်းၵၢၼ်ဝႆႉၼၼ်ႉ ဝႃႈၼႆ။ ၸွမ်းၼင်ႇ ပၵ်းပိူင်မၢႆမီႈမိူင်းထႆးမီးဝႆႉဝႃႈ ၵူၼ်းႁႅင်းၵၢၼ်ယၢၼ်မိူင်း ဢမ်ႇမီးၶႂၢင်ႉတႃႇတေ ပိုတ်ႇလၢၼ်ႉၵႃႉၶၢႆၵုၼ်ႇ လႄႈ ၶူဝ်းၶွင်ၵိၼ်ယႅမ်ႉ ၵူႈလွင်ႈလွင်ႈ ၼႆၼၼ်ႉသေ သမ်ႉတိုၵ်ႉမီး ၵူၼ်းႁႅင်းၵၢၼ်ယၢၼ်မိူင်း ႁဵတ်းၽိတ်းပၵ်းပိူင်မၢႆမီႈဝႆႉလႄႈ ယၢမ်းလဵဝ် ၸဝ်ႈၼႃႈတီႈ လူင်းပိုၼ်ႉတီႈ ၵူတ်ႇထတ်းတိၺွပ်းလႆႈ ၵူၼ်းႁဵတ်းၽိတ်းပၵ်းပိူင်ၼႆႉ 1,763 ၵေႃႉ ယဝ်ႉဝႃႈၼႆ။ ဢိင်ၼိူဝ် ပၵ်းပိူင်မၢႆမီႈမိူင်းထႆးမီးဝႆႉ သင်ဝႃႈလၵ်ႉၶဝ်ႈမိူင်းထႆးသေ ႁပ်ႉၸၢင်ႈႁဵတ်းၵၢၼ် လူၺ်ႈဢမ်ႇမီးဝႂ်ၶႂၢင်ႉသင် သေလွင်ႈၼႆၸိုင် တေထုၵ်ႇၸဝ်ႈၼႃႈတီႈ ၽူႈမီးပုၼ်ႈၽွၼ်း တိၺွပ်းၵုမ်းၶင် တူဝ်လႄႈ တေၺႃးတၢမ်ႇတၢင်းၽိတ်းငိုၼ်းထႆး 5,000 – 50,000 ဝၢတ်ႇ လႄႈ တေထုၵ်ႇသူင်ႇ ပွၵ်ႈၶိုၼ်းတၢင်းလႅၼ်လိၼ် ဝႃႈၼႆ။ ပုၼ်ႈတႃႇ ပေႃႈလဵင်ႉ ၼၼ်ႉၵေႃႈ သင်ဝႃႈၸၢင်ႈၵူၼ်း ဢမ်ႇမီးဝတ်းဝႂ် သင်ပေႃးၼႆၸိုင် တေလႆႈၺႃးတၢမ်ႇတၢင်းၽိတ်း တၢမ်ႇငိုၼ်းထႆး 10,000 – 100,000 ဝၢတ်ႇ လႄႈ တၢမ်ႇၶွၵ်ႈ (1) ပီ ဝႃႈၼႆ၊ သင်ဝႃႈ ပေႃႈလဵင်ႉ တိုၵ်ႉသိုပ်ႇၸၢင်ႈ ၵူၼ်းႁႅင်းၵၢၼ် ယၢၼ်မိူင်း ၽိတ်းထႅင်ႈပွၵ်ႈၵမ်းသွင်ၼႆ တေထုၵ်ႇၺႃးတၢမ်ႇတၢင်းၽိတ်း တၢမ်ႇငိုၼ်းထႆး 50,000 – 200,000 ဝၢတ်ႇ လႄႈ တေၺႃးတၢမ်ႇ ထုၵ်ႇႁၢမ်ႈတၢပ်ႈ ဢမ်ႇပၼ်ၸၢင်ႈ ၵူၼ်းႁႅင်းၵၢၼ်ယၢၼ်မိူင်း ၶၢဝ်းတၢင်း 3 ပီ ၼႆယဝ်ႉ။ ၶေႃႈမုၼ်း – Chiang Newsတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-20T12:04:33

https://taifreedom.com/%e1%80%9e%e1%82%82%e1%81%a2%e1%80%84%e1%80%ba%e1%80%b8%e1%82%81%e1%82%85%e1%80%84%e1%80%ba%e1%80%b8%e1%81%be%e1%80%b0%e1%81%bc%e1%80%ba%e1%80%b8%e1%80%9d%e1%82%86%e1%82%89%e1%80%9e%e1%80%b1-%e1%81%be/

သႂၢင်းႁႅင်းၾူၼ်းဝႆႉသေ ၾႆးသွတ်ႉမႆႈ လႆႈလူႉတၢႆထင်တီႈၼွၼ်း

ယွၼ်ႉသႂၢင်းႁႅင်းၾူၼ်းဝႆႉ ႁိမ်းၶၢင်ႈတီႈၼွၼ်းသေ ၼွၼ်းလပ်းမွႆႈၵႂႃႇ ႁဵတ်းႁႂ်ႈၾႆးလႆႈလုၵ်ႉမႆႈ သွင်ၽူဝ်မေး ဢၼ်မႅၼ်ႈၽွင်းတိုၵ်ႉၼွၼ်းလပ်းမွႆႈလီ ၵေႃႉပဵၼ်မေး လႆႈလူႉတၢႆၶမ်ၵွင်ၾႆး။ မိူဝ်ႈဝၼ်းထီႉ 19 December 2019 ၶၢဝ်းယၢမ်း 10:00 မူင်း ၵၢင်ၼႂ်လႃႈၼၼ်ႉ ၸဝ်ႈၼႃႈတီႈ ၽၢႆႇၶႄၾႆး လႄႈ ၸုမ်းၸွႆႈထႅမ် တူင်ႇဝူင်းၵူၼ်း (ပရႁိတ) လႆႈႁပ်ႉၸႅင်ႈဝႃႈ ၵိူတ်ႇပဵၼ်ၽေး ၵိုင်ႉၵၢင်ႉ ၾႆးမႆႈႁိူၼ်း တီႈဢိူင်ႇထုင်ႉသင် ၸႄႈဝဵင်းၼၶွၼ်းသီထမရၢတ်ႉ ၸိုင်ႈထႆးၼႆသေ ၸဝ်ႈၼႃႈတီႈ ၽၢႆႇၶႄၾႆး ၸင်ႇလႆႈႁိပ်ႈၼႅတ်ႈ ၶဝ်ႈၵႂႃႇဢွင်ႈတီႈၾႆးမႆႈႁိူၼ်းၼၼ်ႉလႄႈ လႆႈၸႂ်ႉၶၢဝ်းယၢမ်းႁူတ်းၾႆး 30 မိၼိတ်ႉသေ ၾႆးၸင်ႇတေမွတ်ႇယဵၼ်ၵႂႃႇ ဝႃႈၼႆ။ ဝၢႆးၾႆးမွတ်ႇယဵၼ်ၵႂႃႇယဝ်ႉၼၼ်ႉ ၸဝ်ႈၼႃႈတီႈ လႆႈၶဝ်ႈၵူတ်ႇထတ်းတူၺ်းၼႂ်းႁိူၼ်းသေ ထူပ်းႁၼ်တူဝ်ၵူၼ်း ဢၼ်လႆႈထုၵ်ႇၾႆးမႆႈ လူႉတၢႆထင်တီႈၵႂႃႇၼိုင်ႈၵေႃႉ လႄႈ မီးၵူၼ်း ထုၵ်ႇၾႆးမႆႈ မၢတ်ႇၸဵပ်းႁၢဝ်ႈႁႅင်းထႅင်ႈၼိုင်ႈၵေႃႉ ၸဝ်ႈၼႃႈတီႈ လႆႈသူင်ႇၵႂႃႇယူတ်းယႃတူဝ် တီႈႁူင်းယႃယဝ်ႉ ဝႃႈၼႆ။ ၸဝ်ႈၼႃႈတီႈ ၸွပ်ႇထၢမ်ၵူၼ်းမၢတ်ႇၸဵပ်းလႄႈ ၵူတ်ႇထတ်းတူၺ်း ဢွင်ႈတီႈၾႆးမႆႈၼၼ်ႉသေ လၢမ်းၶၢတ်ႈဝႃႈ လႅပ်ႈတေပဵၼ် ယွၼ်ႉသၢႆၾႆးသွတ်ႉ ဢမ်ႇၼၼ်ၵေႃႈမၢၵ်ႇထၢၼ်ႇၾူၼ်း ဢၼ်သႂၢင်းႁႅင်းဝႆႉ ၼၼ်ႉတႅၵ်ႇၼႆသေ ၽူႈၵေႃႉဢၼ်ထုၵ်ႇၾႆးမႆႈ လူႉတၢႆထင်တီႈၼၼ်ႉပဵၼ်မေးၼၢင်း ၵူၼ်းမၢတ်ႇၸဵပ်း ဝႃႈၼႆ။ လႆႈႁူႉဝႃႈ ၵွၼ်ႇတေၼွၼ်းလပ်းၼၼ်ႉၵေႃႉပဵၼ်မေး လႆႈသဵပ်ႇသၢႆသႂၢင်းႁႅင်းၾူၼ်းသေ လဵၼ်ႈၾူၼ်းဝႆႉ သမ်ႉလပ်းမွႆႈပႅတ်ႈမိူဝ်ႈလႂ်ဢမ်ႇတၼ်းႁူႉတူဝ်လႄႈ ၽႅတ်းတိုၼ်ႇမႃးၵေႃႈ ၾႆးပေႃးမႆႈထိုင်ၽႃႈႁူမ်ႇ တီႈၼွၼ်းယဝ်ႉ ဢိင်ၼိူဝ်ၵေႃႉပဵၼ်ၽူဝ်လႆႈထုၵ်ႇၾႆးမႆႈ ႁၢဝ်ႈႁႅင်းသေ တေႃႉတႄႉၸွႆႈလိူဝ်တူဝ်ၵဝ်ႇလႆႈၵူၺ်းလႄႈ လႆႈႁွင်ႉသႅၼ်ႇပူၵ်းမေးယူႇၵေႃႈၵေႃႉပဵၼ်မေးသမ်ႉ ပဵၼ်တွင်ႉၸဵပ်းဝႆႉၼႆသေ ဢမ်ႇတၼ်းပၢႆႈဢွၵ်ႇပူၼ်ႉလွတ်ႈ ထိုင်တီႈၾႆးပေႃးလႆႈမႆႈလူႉတၢႆထင်တီႈၵႂႃႇ ဝႃႈၼႆ။ ၶေႃႈမုၼ်း – Thairathတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-20T11:06:00

https://taifreedom.com/%e1%81%b8%e1%81%a2%e1%82%86%e1%80%b8%e1%80%99%e1%80%b0%e1%80%b8-%e1%82%81%e1%80%ad%e1%80%af%e1%80%9d%e1%80%ba-%e1%81%b5%e1%80%b1%e1%82%83%e1%82%89%e1%80%90%e1%80%b0%e1%80%95%e1%80%ba%e1%80%b8%e1%80%90/

ၸၢႆးမူး ႁိုဝ် ၵေႃႉတူပ်းတိုၼ်ႇ

ၸၢႆးမူး ႁိုဝ် ၵေႃႉတူပ်းတိုၼ်ႇ

['မႃႊထီႊမီႊတီႊယိူဝ်ႊ', 'ဝွၵ်း']

2019-12-20T11:03:23

https://taifreedom.com/%e1%81%bc%e1%82%82%e1%80%ba%e1%80%b8%e1%80%9c%e1%80%ad%e1%80%b0%e1%81%bc%e1%80%ba-december-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c/

ၼႂ်းလိူၼ် December သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ် 17 ပွၵ်ႈ

ဝၢႆးၸုမ်းတူဝ်တႅၼ်းလူင်ပွင်ၸိုင်ႈ (NRPC) လႄႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် တီႈၼႂ်းမိူင်းၶႄႇယဝ်ႉ ၶႅၼ်ႈဝၼ်းၼိုင်ႈ သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸႄႈတွၼ်ႈလႃႈသဵဝ်ႈ လႄႈ ၸႄႈတွၼ်ႈၵျွၵ်းမႄး ထပ်းၵၼ် 3 ဝၼ်းၼႆယဝ်ႉ။ TNLA ပိုၼ်ၽၢဝ်ႇဝႃႈ မိူဝ်ႈဝႃးဝၼ်းထီႉ 19 December 2019 သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းလႃႈသဵဝ်ႈ (ၼိူဝ်သဵၼ်ႈတၢင်းၵႃး လုၵ်ႉဝဵင်းလႃႈသဵဝ်ႈၵႂႃႇ ဝဵင်းၼမ်ႉတူႈ) ၊ ဝၼ်းထီႉ 18 ပဵၼ်တီႈ ၼႂ်းၸႄႈဝဵင်းမၢၼ်ႈတူင်ႈ ၊ ၸႄႈဝဵင်းၼမ်ႉသၼ်ႇ ၊ ၸႄႈဝဵင်းလႃႈသဵဝ်ႈ ၊ ဝၼ်းထီႉ 17 ပဵၼ်တီႈၼႂ်း ၸႄႈဝဵင်းၼမ်ႉတူႈ လႄႈ ၸႄႈဝဵင်းမိူင်းငေႃႉ သေ ၼႂ်းလိူၼ် December 2019 ၼႆႉ သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ် မီးၵႂႃႇ 17 ပွၵ်ႈ ဝႃႈၼႆ။ မိူဝ်ႈဝၼ်းထီႉ 15 December 2019 ၸုမ်းတူဝ်တႅၼ်းလူင်ပွင်ၸိုင်ႈ (NRPC) လႄႈ သိုၵ်း TNLA , KIA , MNDAA ,AA ဢၼ်ပဵၼ်လုၵ်ႈၸုမ်းဢူၺ်းလီ သိုၵ်းပွတ်းႁွင်ႇ ႁူပ်ႉထူပ်းဢုပ်ႇဢူဝ်းၵၼ် တီႈဝဵင်းၶူၺ်မိၼ်ႉ ၸိုင်ႈမိူင်းၶႄႇ ၵဵဝ်ႇလူၺ်ႈလွင်ႈ ၶေႃႈတူၵ်းလူင်း လိၵ်ႈႁူမ်ႈမၢႆၵိုတ်းတိုၵ်း ပွၵ်ႈၵမ်းႁႅၵ်ႈ Bilateral တီႈၼႂ်းၸိုင်ႈမိူင်းၶႄႇ သေ ၼႂ်းပၢင်ဢုပ်ႇဢူဝ်းၼႆႉၵေႃႈ ဢမ်ႇလႆႈၶေႃႈတူၵ်းလူင်းသင်သေၶေႃႈ ၼႆယဝ်ႉ။ သိုၵ်းမၢၼ်ႈ လႄႈ သိုၵ်းရၶႅင်ႇ AA ဢၼ်ပဵၼ်ဢူၺ်းလီၵၼ်တင်း TNLA ၵေႃႈ ၵႆႉပဵၼ်ပၢင်တိုၵ်းၵၼ် ႁၢဝ်ႈႁႅင်း တီႈၼႂ်းပိုၼ်ႉတီႈ ၸႄႈဝဵင်းမိၼ်းပျႃး ၊ ၸႄႈဝဵင်းယတေႉတွင်ႇ ၊ ၸႄႈဝဵင်းၵျွၵ်ႉတေႃႇ ၊ ၸႄႈဝဵင်းမျွၵ်ႉဢူး မိူင်းရၶႅင်ႇ မိူၼ်ၵၼ်ယူႇယဝ်ႉ။ သိုၵ်း TNLA , KIA , NDAA , SSPP , MNDAA , AA ၸိူဝ်းၼႆႉ ၶဝ်ႈပဵၼ်ဝႆႉလုၵ်ႈၸုမ်း ၶွမ်ႇမတီႇ ဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် FPNCC ဢၼ်ၸုမ်း ဝ UWSP ဢွၼ်ႁူဝ်ဝႆႉယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-12-19T15:12:41

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-7/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ၸုမ်းတႆးၽွမ်ႉၵၼ် ဢၼ်မီးယူႇထုင်ႉမၢဝ်း တုင်းလူႇၶၢမ်ႇငိုၼ်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈ လူၺ်ႈလၢႆးသူင်ႇငိုၼ်း ၼႂ်းဝီႇၶျႅၵ်ႉ (Wechat) သေ သိုပ်ႇဢဝ်ငိုၼ်း ဢၼ်လႆႈႁပ်ႉဝႆႉၸိူဝ်းၼၼ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ တီႈၼိုင်ႈ ဝႃႈၼႆ။ မိူဝ်ႈဝၼ်းထီႉ 18 December 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ၶဝ်ၵူႈတီႈတီႈသေ ဢဝ်ငိုၼ်း 1000,000 ပျႃး (သိပ်းသႅၼ်) ၸွႆႈထႅမ်ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ တီႈၼိုင်ႈ ပိူဝ်ႈတႃႇ ႁႂ်ႈလႆႈပဵၼ်ႁႅင်းၸႂ်လႄႈ လွင်ႈၵမ်ႉၸွႆႈထႅမ်တီႈ ၵေႃႉသိုၵ်း ၵေႃႉႁၢၼ်ၶဝ် ဝႃႈၼႆ။ ယူႇတီႈၽူႈမီးပုၼ်ႈၽွၼ်း RCSS/SSA ၵေႃႈ လႆႈတၢင်တူဝ် ၵေႃႉသိုၵ်း ၵေႃႉႁၢၼ်ၶဝ်တင်းသဵင်ႈသေ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်တီႈ ၸုမ်းတႆးၽွမ်ႉၵၼ်လႄႈ ၸင်ႇႁဵတ်းဝႂ်ယွင်ႈၵုင်ႇ ယိုၼ်ႈမွပ်ႈဢၢပ်ႈပၼ်ၽူႈမီးၼမ်ႉၸႂ်ႉ ၸေႇတၼႃႇၶဝ် ႁႂ်ႈပဵၼ်တီႈမၢႆတွင်း ၵိုၵ်းပိုၼ်းၵႂႃႇ ယူႇယဝ်ႉ။ မိူဝ်ႈဝၼ်းထီႉ 29 November 2019 ပူၼ်ႉမႃးၼၼ်ႉၵေႃႈ ၸုမ်းတႆးၽွမ်ႉၵၼ် ဢဝ်သိူဝ်ႈသုပ်းႁူဝ် သိူဝ်ႈၶႅၼ်ယၢဝ်းဢုၼ်ႇတႃႇ 400 ၽိုၼ် တူၵ်းမႅၼ်ႈသၢင်ႉငိုၼ်း 960,000 ပျႃး (ၵဝ်ႈသႅၼ်ႁူၵ်းမိုၼ်ႇ) ၸွႆႈထႅမ်ပၼ်ထိုင်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ ၼႂ်းဝၼ်းထီႉ 29 November 2019 ၼၼ်ႉၵူၺ်းၼင်ႇၵဝ်ႇ ၸုမ်းတႆးၽွမ်ႉၵၼ် လႆႈဢဝ်ငိုၼ်း 120,000 ပျႃး (ၼိုင်ႈသႅၼ်သွင်မိုၼ်ႇ) ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၼႃႈတီႈ တီႈၼိုင်ႈ မိူၼ်ၵၼ်။ သင်ဝႃႈ ၽူႈမီးၼမ်ႉၸႂ် ၸေႇတၼႃႇႁဝ်းၶဝ် ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇလႄႈသင် ၶႂ်ႈၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး ဢၼ်တူင်ႉၼိုင်ဝႆႉ ၼႂ်းၼႃႈသိုၵ်း ပေႃးၼႆၸိုင် ၵပ်းသိုပ်ႇလူႇတၢၼ်း ၸွႆႈထႅမ်လႆႈတီႈ Wechat ID – SAIHAN334410 ဢမ်ႇၼၼ် ၵပ်းသိုပ်ႇလႆႈတီႈ မၢႆၽူင်းၶႄႇ ၸၢႆးႁၵ်ႉၶိူဝ်း 15911757049 ၊ ယိင်းဢွၼ်ႇ 13763297106 ဢိၵ်ႇတင်း မၢႆၽူင်းမၢၼ်ႈ ၸၢႆးၶိူဝ်းႁၢၼ် 09960217636 ၼႆႉ လႆႈယူႇဢေႃႈ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-19T12:46:35

https://taifreedom.com/%e1%81%b8%e1%80%bd%e1%80%99%e1%80%ba%e1%81%bd%e1%80%bd%e1%80%84%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%81%b5%e1%80%9d%e1%80%ba%e1%82%87-%e1%80%99%e1%80%ad%e1%80%b0%e1%80%84%e1%80%ba/

ၸွမ်ၽွင်းလူင်ၵဝ်ႇ မိူင်းပႃႇၵိတ်ႇသတၢၼ်ႇ ထုၵ်ႇလုမ်းတႅပ်းတတ်းတြႃးသုင်သုတ်း တႅပ်းတတ်းပၼ်တၢင်းၽိတ်း တၢမ်ႇတၢႆ

ၸွမ်ၽွင်းလူင်ၵဝ်ႇ မိူင်းပႃႇၵိတ်ႇသတၢၼ်ႇ ထုၵ်ႇလုမ်းတႅပ်းတြႃးသုင်သုတ်း မၵ်းမၼ်ႈ ပဵၼ်ၵူၼ်း ႁၵ်းလင်ဝၢၼ်ႈမိူင်းၼႆသေ ပၼ်တၢမ်ႇတၢင်းၽိတ်း ႁႂ်ႈၺႃးတၢမ်ႇတၢႆ ၽွင်းယၢမ်း တိုၵ်ႉယူႇသဝ်းဝႆႉ ၼွၵ်ႈမိူင်း။ မိူဝ်ႈဝၼ်းထီႉ 18 December 2019 သိုဝ်ႇၶၢဝ်ႇ AFP ဢွၵ်ႇၼႄဝႆႉဝႃႈ လုမ်းတႅပ်းတတ်း တြႃးသုင်သုတ်း ၼႂ်းမိူင်းပႃႇၵိတ်ႇသတၢၼ်ႇ တႅပ်းတတ်းတြႃး ပၼ်တၢမ်ႇတၢင်းၽိတ်း ၸွမ်ၽွင်း လူင်ၵဝ်ႇ မူးၶျႃးရပ်ႉ (Musharraf) ဢၼ်လုၵ်ႉတီႈ ၽူႈၼမ်းသိုၵ်းသုင်သုတ်းသေ ယိုတ်းဢႃႇၼႃႇ ၶိုၼ်ႈပဵၼ် ၸွမ်ႈၽွင်းလူင် ဢုပ်ႉပိူင်ႇမိူင်းပႃႇၵိတ်ႇသတၢၼ်ႇ ၶၢဝ်းတၢင်း 9 ပီ ၼၼ်ႉ ဝႃႈၼႆ။ ယွၼ်ႉၽၢႆႇလုမ်းတႅပ်းတတ်းတြႃး ႁၼ်ထိုင်ဝႃႈ မိူဝ်ႈပီ 1999 ၼၼ်ႉ ၸွမ်ၽွင်းလူင်ၵဝ်ႇ မူးၶျႃးရပ်ႉ (Musharraf) ဢဝ်သိုၵ်းၶိုၼ်ႈယိုတ်း ဢႃႇၼႃႇသေ ဢုပ်ႉပိူင်ႇၽွင်းငမ်း ဝၢၼ်ႈမိူင်း ၶၢဝ်းတၢင်း 9 ပီ ယဝ်ႉလႄႈ ထိုင်ထႅင်ႈ မိူဝ်ႈဝၼ်းထီႉ 3 November 2007 ၼၼ်ႉၵေႃႈ မူးၶျႃးရပ်ႉ (Musharraf) သိုပ်ႇပိုၼ်ၽၢဝ်ႇ ပဵၼ်ငဝ်းလၢႆးၶိုၵ်ႉၶၢၵ်ႉ ပုၼ်ႈတႃႇယိုတ်းဢႃႇၼႃႇ သိုပ်ႇပဵၼ်ၸွမ်ၽွင်းလူင်ၵႂႃႇထႅင်ႈလႄႈ လုမ်းတႅပ်းတတ်းတြႃး ႁၼ်ထိုင်ဝႃႈ ပဵၼ်ၵူၼ်း ႁၵ်းလင် ၽႅၼ်ႇလိၼ်ဝၢၼ်ႈမိူင်း ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၸွမ်ၽွင်းလူင်ၵဝ်ႇ မူးၶျႃးရပ်ႉ (Musharraf) လႆႈထုၵ်ႇလုမ်းတႅပ်း တတ်းတြႃး မိူင်းပႃႇၵိတ်ႇသတၢၼ်ႇ မၵ်းမၼ်ႈပဵၼ်ၵူၼ်းမီးတၢင်းၽိတ်း ၸဵမ်ႈမိူဝ်ႈပီ 2013 ၼႆသေတႃႉ ယွၼ်ႉဝႃႈ ပၢႆးယူႇလီဢမ်ႇၶႅမ်ႉလႅပ်ႈၼႆသေ ၸွမ်ၽွင်းလူင်ၵဝ်ႇ မူးၶျႃးရပ်ႉ (Musharraf) ၸင်ႇလႆႈၶႂၢင်ႉဢွၵ်ႇၼွၵ်ႈမိူင်း မိူဝ်ႈပီ 2016 ပုၼ်ႈတႃႇတေၵႂႃႇယူတ်းယႃတူဝ် တီႈမိူင်း တူႇပၢႆး (Dubai) တေႃႇထိုင်ယၢမ်းလဵဝ်ၵေႃႈ တိုၵ်ႉယူတ်းယႃတူဝ်ဝႆႉယူႇ ဝႃႈၼႆ။ ဝၢႆးသေ လုမ်းတႅပ်းတတ်းတြႃးသုင်သုတ်း ပၼ်တၢမ်ႇတၢႆ ၸွမ်ၽွင်းလူင်ၵဝ်ႇၼႆႉသေ ယူႇတီႈ ၽၢႆႇတပ်ႉသိုၵ်းၵေႃႈ လႆႈဢွၵ်ႇမႃးသပ်းၸႅင်ႈၶၢဝ်ႇဝႃႈ ၸွမ်ၽွင်းလူင်ၵဝ်ႇ မူးၶျႃးရပ်ႉ (Musharraf) ပဵၼ်ၵူၼ်းႁၢပ်ႇၵၢၼ်ၸိူဝ်ႉၸၢတ်ႈ ဝၢၼ်ႈမိူင်းမႃး ၶၢဝ်းတၢင်း 40 ပီ တႃႇတေပဵၼ် ၵူၼ်းႁၵ်းလူင်ၸိူဝ်ႉၸၢတ်ႈၼၼ်ႉ ဢမ်ႇပဵၼ်ၵႂႃႇလႆႈ ၼႆယဝ်ႉ။ ၶေႃႈမုၼ်း – Posttoday

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-19T12:09:50

https://taifreedom.com/%e1%81%be%e1%82%86%e1%80%b8%e1%80%99%e1%82%86%e1%82%88%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88/

ၾႆးမႆႈႁိူၼ်းၵူၼ်းဝၢၼ်ႈလွႆပႅၵ်ႉၼၼ်ႉ သိုၵ်းမၢၼ်ႈ လႄႈ သိုၵ်း TNLA ဢမ်ႇယွပ်ႉႁပ်ႉဝႃႈ ပဵၼ်ၽႂ်ၵေႃႉၸုတ်ႇ

သိုၵ်းမၢၼ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် တီႈဝၢၼ်ႈလွႆပႅၵ်ႉ (TNLA ဝႃႈမီးၼႂ်းၸႄႈဝဵင်းငေႃႉ လႄႈ သိုၵ်းမၢၼ်ႈသမ်ႉဝႃႈ မီးၼႂ်းၸႄႈဝဵင်းၼမ်ႉသၼ်ႇ) ၸႄႈတွၼ်ႈၵျွၵ်းမႄးသေ ၾႆးလႆႈမႆႈႁိူၼ်းၵူၼ်းမိူင်း ၵႂႃႇလင်ၼိုင်ႈ လႄႈ သိုၵ်းမၢၼ်ႈ တင်း TNLA ဢမ်ႇယွမ်းႁပ်ႉဝႃႈ ပဵၼ်ၽႂ်ၵေႃႉၸုတ်ႇၽဝ်သေ ၵုမ်ႇၼႄးၵၼ် ၵႂႃႇၵႂႃႇမႃးမႃး ဝႃႈၼႆ။ ၽၢႆႇသိုၵ်းမၢၼ်ႈ ပိုၼ်ၽၢဝ်ႇၵႂႃႇ ၼႂ်းဝၼ်းထီႉ 17 December 2019 ဝႃႈ မိူဝ်ႈယၢမ်းဝၢႆးဝၼ်း 16:55 မူင်း ၽွင်းသိုၵ်းမၢၼ်ႈ ၵူတ်ႇထတ်းၼႃႈလိၼ် တီႈႁိမ်းဝၢၼ်ႈလွႆပႅၵ်ႉ ယူႇၼၼ်ႉ ၸုမ်းၵေႃႇၵၢၼ်ႁၢႆႉ TNLA ပိုတ်းယိုဝ်းဢွၼ်တၢင်း လႄႈ သွင်ၽၢႆႇၸင်ႇလႆႈပဵၼ်ပၢင်တိုၵ်းၵၼ် ၊ ၼႂ်းပၢင်တိုၵ်းၼၼ်ႉ ၸုမ်းၵေႃႇၵၢၼ်ႁၢႆႉ TNLA ထွႆသိုၵ်း ၶဝ်ႈၵႂႃႇတီႈၼႂ်းဝၢၼ်ႈလွႆပႅၵ်ႉ သေ ဢဝ်ၾႆးၸုတ်ႇၽဝ်ႁိူၼ်း ၵူၼ်းမိူင်းလင်ၼိုင်ႈယဝ်ႉ ဢွၵ်ႇဝၢၼ်ႈၵႂႃႇ ၊ သိုၵ်းမၢၼ်ႈ ၸိူဝ်းလမ်းတိုၵ်းၸုမ်းၵေႃႇၵၢၼ်ႁၢႆႉၼၼ်ႉ လႆႈၵႂႃႇၶႄၾႆးပၼ် ႁိူၼ်း ဢၼ်ၾႆးမႆႈယူႇ ဝႃႈၼႆ။ တင်းၽၢႆႇ သိုၵ်း TNLA ၵေႃႈပိုၼ်ၽၢဝ်ႇဝႃႈ သိုၵ်းမၢၼ်ႈယိုဝ်းမၢၵ်ႇလူင်ၶဝ်ႈဝၢၼ်ႈ သေ မၢၵ်ႇၵႂႃႇတူၵ်း တီႈႁိူၼ်း မသူၺ်ႇယဵၼ်ႇ လႄႈ ၸၢၵ်ႇမၢၵ်ႇတႅၵ်ႇလုၵ်ႉပဵၼ်ၾႆးၵႂႃႇ ၊ ၽွင်းၼၼ်ႉ မသူၺ်ႇယဵၼ်ႇ လႄႈ လုၵ်ႈသၢဝ်မၼ်းၸိုဝ်ႈ လူၺ်ႇၶိၼ်ႇဢူး ၵႂႃႇၸွႆႈပၢင်မႃႇသႃႇ ၼႂ်းဝၢၼ်ႈ လႄႈ ဢမ်ႇလႆႈမီးလွင်ႈ တိူဝ်ႉဝၢတ်ႇၸဵပ်း ယွၼ်ႉၸၢၵ်ႇမၢၵ်ႇသင် ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ သိုၵ်းမၢၼ်ႈ တင်း သိုၵ်း TNLA ၵုမ်ႇဢဝ်တၢင်းၽိတ်း ၼႄးသႂ်ႇၵၼ်ၵႂႃႇၵႂႃႇမႃးမႃး ဢမ်ႇမီးၸုမ်းလႂ် ႁပ်ႉဢဝ်ပုၼ်ႈၽွၼ်း ၼႆယဝ်ႉ ၊ မသူၺ်ႇယဵၼ် ပဵၼ်ဢၼ်ၸႂ်လဵၵ်ႉၶေႃးၶူမ် လႄႈ တႃႇတေတင်ႈၶိုၼ်းႁိူၼ်းမႂ်ႇၵေႃႈ ပဵၼ်ဢၼ်ယၢပ်ႇၽိုတ်ႇၵိၼ်းၸႂ်တႄႉတႄႉ ၼႆယူႇယဝ်ႉ။ “ၶႅပ်းႁၢင်ႈ-ဢဝ်ၼႂ်း Facebook”တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-12-18T19:41:19

https://taifreedom.com/%e1%81%bd%e1%80%b0%e1%82%88%e1%81%b5%e1%80%ad%e1%80%b0%e1%80%9d%e1%80%ba%e1%80%b8%e1%81%b5%e1%80%af%e1%80%99%e1%80%ba-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2/

ၽူႈၵိူဝ်းၵုမ် ၶွင်ႇသီႇဢဝ်ၶိုၼ်းၸိုင်ႈတႆး RCSS ၶိုၼ်ႈႁွတ်ႈမွၵ်ႇလၢတ်ႈၶေႃႈၵႂၢမ်း ၼႂ်းဝၼ်းၶွတ်ႇၽွတ်ႈၸုမ်း (T.Y.O) ၶွပ်ႈၶူပ်ႇ 3 ပီတဵမ်

မိူဝ်ႈၼႆႉ ဝၼ်းထီႉ 18 December 2019 လုမ်းၵပ်းသၢၼ်လူင်ပွင်ၸိုင်ႈ RCSS လႆႈၵႂႃႇၶဝ်ႈႁူမ်ႈ ဝၼ်းၶွတ်ႇၽွတ်ႈ ၸုမ်းၵူၼ်းၼုမ် (T.Y.O) ၶွပ်ႈၶူပ်ႇ 3 ပီတဵမ် တီႈႁူင်းႁေႃးၵေႃလိၵ်ႈလၢႆး ဝၢၼ်ႈႁွင်ႈလိုၵ်ႉ ဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ လႆႈႁူႉဝႃႈ ပၢင်ၵႅဝ်ႈဝၼ်းၶွတ်ႇၽွတ်ႈၸုမ်း (T.Y.O) ၶွပ်ႈၶူပ်ႇ 3 ပီတဵမ်ၼႆႉ မီးသင်ၶႃႇၸဝ်ႈ ၊ ၽူႈယႂ်ႇၵူၼ်းလူင် ဝၢၼ်ႈ ပွၵ်ႉ ဢိူင်ႇ ၊ ၽူႈၶဝ်ႈၸုမ်းပႃႇတီႇႁူဝ်သိူဝ် ၊ ၽူႈၶဝ်ႈၸုမ်းပႃႇတီႇသိူဝ်ၽိူၵ်ႇ ဢိၵ်ႇတင်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၶီႈလဵၵ်း ၶဝ်ႈႁူမ်ႈတင်းၼမ်သေ ၼႂ်းပၢင်ၵႅဝ်ႈၼၼ်ႉ သင်ႇၶႃႈၸဝ်ႈပႃးၼိုင်ႈ ပၼ်ၵႂၢမ်းဢေႃးဝႃႇတ ပိုတ်ႇပၢင်ၵႅဝ်ႈၵႂႃႇသေ လုင်းဢုတ်ႉ ဢၼ်ပဵၼ်ၽူႈယႂ်ႇၵူၼ်းလူင် ပွၵ်ႉမႄႈၶၢဝ် မွၵ်ႇလၢတ်ႈၶေႃႈၵႂၢမ်း တိုၵ်းသူၼ်းႁႂ်ႈၸုမ်းၵူၼ်းၼုမ်ႇ (T.Y.O) ၸုၵ်းမၼ်ႈတူင်ႉၼိုင်ၵႂႃႇၶၢဝ်းႁိုင် ၊ ၸဝ်ႈပိုၼ်ၶမ်း ၽူႈၵိူဝ်းၵုမ် ၶွင်ႇသီႇဢဝ်ၶိုၼ်းၸိုင်ႈတႆး RCSS မွၵ်ႇလၢတ်ႈၶေႃႈၵႂၢမ်း တိုၵ်းသူၼ်းႁႂ်ႈၵူၼ်းၼုမ်ႇ သိုပ်ႇၶတ်းၸႂ်ၵႂႃႇၶၢဝ်းတၢင်းၼႃႈ ဝႃႈၼႆ။ ၼွၵ်ႈလိူဝ်သေၼၼ်ႉ ယိင်းၼွင်ႉ ႁူဝ်ပဝ်ႈငဝ်ႈငုၼ်း ၸုမ်းၵူၼ်းၼုမ်ႇ (T.Y.O) မွၵ်ႇလၢတ်ႈၶေႃႈၵႂၢမ်း ၵဵဝ်ႇလူၺ်ႈလွင်ႈ ၸုမ်းၵူၼ်းၼုမ်ႇ (T.Y.O) တႄႇၶွတ်ႇၽွတ်ႈမႃးမိူဝ်ႈလႂ် ၊ ႁဵတ်းၸိူဝ်ႉႁိုဝ်လႄႈ ၶွတ်ႇၽွတ်ႈမႃး ၊ ၼႂ်းၶၢဝ်းတၢင်း ၶွတ်ႇၽွတ်ႈၸုမ်းမႃးၼႆႉ လႆႈတူင်ႉၼိုင်ႁဵတ်းသၢင်ႈသင်မႃးလၢႆလၢႆ ၊ တႃႇၵႂႃႇၶၢဝ်းၼႃႈၼႆႉ မီးၽႅၼ်ၵၢၼ်တေႁဵတ်းသၢင်ႈ သင်လၢႆလၢႆ ဢိၵ်ႇတင်း ယိူင်းဢၢၼ်းသမ်ႉမီးသင်လၢႆလၢႆ ၸဵမ်ၸိူဝ်းၼႆႉ ဝႃႈၼႆ။ ဝၼ်းၶွတ်ႇၽွတ်ႈ ၸုမ်းၵူၼ်းၼုမ်ႇ (T.Y.O) ၶွပ်ႈၶူပ်ႇ 3 ပီတဵမ်ၼႆႉ မီးပႃးပၢင်ၵိၼ်ၶဝ်ႈႁူမ်ႈမူႇ ၊ တွၼ်ႈဝႂ်ယွင်ႈၵုင်ႇမုၼ် ဢိၵ်ႇတင်း မူၼ်ႈသိူဝ်းတၢင်းၵႃႈသေ လႆႈႁုပ်ႈသိမ်းပၢင်ၵႅဝ်ႈယဝ်ႉ တူဝ်ႈလီငၢမ်းၵႂႃႇ ယၢမ်းၵၢင်ဝၼ်းတဵင်ႈ 12 : 00 မူင်း ၼႆယဝ်ႉ။ ၼႂ်းဝၼ်းထီႉ 18 December 2019 ၼႆႉၵူၺ်းၼင်ႇၵဝ်ႇ လုမ်းၵပ်းသၢၼ်ၽၢႆႇလူင်ပွင်ၸိုင်ႈ RCSS လႆႈၵႂႃႇၶဝ်ႈႁူမ်ႈ ဝၼ်းႁႅင်းၵၢၼ်ယၢၼ်မိူင်း ဢၼ်ၸုမ်း ILO လႄႈ ၸုမ်းမွၵ်ႇၵွၼ်ၶဝ် ၸတ်းႁဵတ်းတီႈၵျွင်းမုၼ်ၸဝ်ႈၶႄႇ ပွၵ်ႉမၢၵ်ႇၵႃႇႁူဝ်ၶမ်း ဝဵင်းတႃႈၶီႈလဵၵ်းမိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'RCSS']

2019-12-18T19:36:39

https://taifreedom.com/%e1%80%90%e1%82%83%e1%82%87%e1%81%b8%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9c%e1%80%ad%e1%80%b0%e1%81%b5%e1%80%ba%e1%82%88/

တႃႇၸတ်းႁဵတ်းပၢင်လိူၵ်ႈတင်ႈ တီႈမိူင်းရၶႅင်ႇ တေလႆႈငူပ်ႉငီႉၵၼ်တင်း တပ်ႉသိုၵ်းရၶႅင်ႇ AA

ထုၼ်းမျၢတ်ႈၼႅင်ႇ ၽူႈပွင်ၵၢၼ်တပ်ႉသိုၵ်းရၶႅင်ႇ AA လၢတ်ႈဝႃႈ ပၢင်လိူၵ်ႈတင်ႈၵူႈလွင်ႈလွင်ႈ ပီ 2020 ဢၼ်တေထိုင်မႃးၼႆႉ သင်ဝႃႈတေၸတ်းႁဵတ်း တီႈၼႂ်းမိူင်းရၶႅင်ႇပေႃးၼႆၸိုင် တႃႇလွင်ႈပၢင်လိူၵ်ႈတင်ႈၼၼ်ႉ တေလႆႈငူပ်ႉငီႉၵၼ်တင်း တပ်ႉသိုၵ်းရၶႅင်ႇ AA ဝႃႈၼႆ။ ၵဵဝ်ႇလူၺ်ႈလွင်ႈၼႆႉသေ ၽူႈပွင်ၵၢၼ်တပ်ႉသိုၵ်းရၶႅင်ႇ AA လၢတ်ႈဝႃႈ ပၢင်လိူၵ်ႈတင်ႈၵူႈလွင်ႈလွင်ႈ ပီ 2020 ဢၼ်တေထိုင်မႃးၼႆႉ ပေႃးၵၢင်ၸႂ်ၵူၼ်းမိူင်းၵေႃႈ ၶႂ်ႈၸတ်းႁဵတ်း ၽၢႆႇတင်းလူင်ပွင်ၸိုင်ႈၵေႃႈ မီလွင်ႈၶႂ်ႈၸတ်းႁဵတ်းၼႆတႄႉ ၼႂ်းၶၢဝ်းတၢင်းပၢင်လိူၵ်ႈတင်ႈၼႆႉ ႁဝ်းၶႃႈတေလႆႈႁဵတ်းသၢင်ႈၸိူင်ႉႁိုဝ် တေလႆႈထိင်းသိမ်းၸိူင်ႉႁိုဝ် ၸဵမ်ၸိူဝ်းၼႆႉ ပေႃးၽၢႆႇတင်းလူင်ပွင်ၸိုင်ႈ မႃးဢုပ်ႇဢူဝ်းငူပ်ႉငီႉၵၼ်တင်း တပ်ႉသိုၵ်းရၶႅင်ႇ AA ပေႃးၼႆၸိုင် ၽၢႆႇႁဝ်းၶႃႈၵေႃႈ တေႁူမ်ႈမိုဝ်းသေ ႁဵတ်းသၢင်ႈၵႂႃႇၸွမ်း ဝႃႈၼႆ။ ဢူးလႃႉတဵင်း ႁူဝ်ပဝ်ႈၵေႃႇမသျိၼ်ႇပၢင်လိူၵ်ႈတင်ႈ မိူင်းႁူမ်ႈတုမ်တႄႉလၢတ်ႈဝႃႈ ၵဵဝ်လူၺ်ႈပၢင် လိူၵ်ႈတင်ႈၵူႈလွင်ႈလွင်ႈ ပီ 2020 သေ ၽၢႆႇတပ်ႉသိုၵ်းရၶႅင်ႇ AA လၢတ်ႈၵႂႃႇၼႆႉ မၼ်းပဵၼ်ၵၢင်ၸႂ် ၶဝ်ၶႂ်ႈပဵၼ်ၵူၺ်း ႁဝ်းၶႃႈတေဢမ်ႇငူပ်ႉငီႉၵၼ်တင်းၶဝ် ဝႃႈၼႆ ၊ တွၼ်ႈတႃႇတေၸတ်းႁဵတ်း ပၢင်လိူၵ်ႈတင်ႈၵူႈလွင်ႈလွင်ႈ ပီ 2020 ၼႆႉ ႁဝ်းၶႃႈတေငူပ်ႉငီႉၵၼ်တင်း လူင်ပွင်ၸိုင်ႈ ၸႄႈမိူင်းရၶႅင်ႇသေ ႁဵတ်းသၢင်ႈၵႂႃႇ တေပဵၼ်ၸတ်းႁဵတ်းဢမ်ႇပဵၼ်ၸတ်းႁဵတ်းၼၼ်ႉတႄႉ ႁဝ်းၶႃႈတေၶိုၼ်းပိုၼ်ၽၢဝ်ႇၵႂႃႇယူႇ ၼႆယဝ်ႉ။ ပိုၼ်ႉတီႈမိူင်းရၶႅင်ႇ ယၢမ်းၽွင်းတေႃႈလဵဝ်ၼႆႉ သိုၵ်းမၢၼ်ႈ တင်း သိုၵ်းရၶႅင်ႇ AA ပဵၼ်ပၢင်တိုၵ်းၵၼ်ၶိူဝ်းယႂ်းလႄႈ ပေႃးထိုင်မႃး ပၢင်လိူၵ်ႈတင်ႈ ပီ 2020 ၸွင်ႇတေၸတ်းႁဵတ်းလႆႈ ဢမ်ႇၸတ်းႁဵတ်းလႆႈ ဢၼ်ဝႃႈၼၼ်ႉ ၵူၼ်းတင်းၼမ်ၵေႃႈ မီးလွင်ႈၶဝ်ႈၸႂ် ၶႂ်ႈႁူႉတႄႉတႄႉၼႆ လႆႈႁူႉၸွမ်းၶၢဝ်ႇ Irrawaddy တွင်ႈထၢမ်ၽူႈပွင်ၵၢၼ်တပ်ႉသိုၵ်းရၶႅင်ႇ AA ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း', 'ၵူႈလွင်ႈလွင်ႈ']

2019-12-18T18:57:17

https://taifreedom.com/%e1%80%90%e1%80%b0%e1%80%9d%e1%80%ba%e1%80%90%e1%82%85%e1%81%bc%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba/

တူဝ်တႅၼ်းလူင်ပွင်ၸိုင်ႈလႄႈ ၸုမ်းဢူၺ်းလီပွတ်းႁွင်ႇ 4 ၸုမ်းႁူပ်ႉထူပ်းဢုပ်ႇဢူဝ်းၵၼ်တီႈမိူင်းၶႄႇ

ၸုမ်းတူဝ်တႅၼ်းလူင်ပွင်ၸိုင်ႈ (NRPC) လႄႈ ၸုမ်းဢူၺ်းလီသိုၵ်းပွတ်းႁွင်ႇ 4 ၸုမ်း ႁူပ်ႉထူပ်းဢုပ်ႇဢူဝ်းၵၼ် ၵဵဝ်ႇလူၺ်ႈလွင်ႈ ၶေႃႈတူၵ်းလူင်း လိၵ်ႈႁူမ်ႈမၢႆၵိုတ်းတိုၵ်းပွၵ်ႈၵမ်းႁႅၵ်ႈ Bilateral တီႈၸိုင်ႈမိူင်းၶႄႇ မိူဝ်ႈၼႂ်းဝၼ်းထီႉ 15 December 2019 ၼႆႉ ၵူၺ်းၵႃႈ ယူႇတီႈပၢင်ဢုပ်ႇဢူဝ်းၼႆႉသေ ဢမ်ႇလႆႈၶေႃႈတူၵ်းလူင်းသင်သေၶေႃႈဝႃႈၼႆ။ ပၢင်ႁူပ်ႉထူပ်းၼႆႉ လႆႈၸတ်းႁဵတ်းတီႈဝဵင်းၶူၺ်မိၼ်ႉ ၸိုင်ႈမိူင်းၶႄႇ တႄႇၶၢဝ်းယၢမ်းၵၢင်ၼႂ် 9 မူင်းထိုင် 12 မူင်း (ယၢမ်းမိူင်းၶႄႇ)သေ ၼႂ်းပၢင်ႁူပ်ႉထူပ်းၼၼ်ႉ တူဝ်တႅၼ်း ၸုမ်းဢူၺ်းလီ သိုၵ်းပွတ်းႁွင်ႇ 4 ၸုမ်း ဢၼ်ပဵၼ်တပ်ႉသိုၵ်းလွတ်ႈလႅဝ်းသဝ်းၶေႃၶၢင် (KIA) ၊ တပ်ႉသိုၵ်းရၶႅင်ႇ (AA) ၊ တပ်ႉသိုၵ်းဢူၺ်းလီတီႇမူဝ်ႇၶရႅၵ်ႉတိၵ်ႉ ၵူႈၸၢဝ်းၶိူဝ်းမိူင်းမၢၼ်ႈ (MNDAA) လႄႈ တပ်ႉသိုၵ်းပူတ်းပွႆႇၸိူဝ်ႉၸၢတ်ႈ တဢၢင်း(ပလွင်ႈ) TNLA လႄႈ တူဝ်တႅၼ်းလူင်ပွင်ၸိုင်ႈ သုၼ်ၵၢင်လွင်ႈငမ်းယဵၼ်လႄႈ လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) ၶဝ်ၶိုၼ်ႈႁွတ်ႈဢုပ်ႇဢူဝ်းၵႂႃႇၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ ၽူႈၼမ်းၼႂ်းၵူႈလွင်ႈလွင်ႈ ၸုမ်းသိုၵ်း TNLA ၵႅမ်ၸွမ်ႁၢၼ် တႃႈၽူင်းၵျေႃႇ လၢတ်ႈတီႈသိုဝ်ႇၶၢဝ်ႇ Irrawaddy ဝႆႉဝႃႈ − ဢၼ်ႁဝ်းဢုပ်ႇၵၼ်ၼႆႉ ပိူင်လူင်မၼ်းတႄႉ ပဵၼ်လွင်ႈ တေဢဝ်လၢႆးလႂ်သေ သိုပ်ႇၵႂႃႇၸွမ်းၵၼ်တၢင်းၼႃႈၸိူဝ်းၼႆႉၵူၺ်း ၊ ဢမ်ႇပႆႇမီးလွင်ႈပႅၵ်ႇပိူင်ႈသင်ၼင်ႇၵဝ်ႇ ၵဵဝ်ႇလူၺ်ႈလွင်ႈၶွတ်ႇၽွတ်ႈမူႇပိူင် ၸိူဝ်းၼၼ်ႉတႄႉ ယွၼ်ႉပိူဝ်ႈဝႃႈ ၽၢႆႇတင်းလူင်ပွင်ၸိုင်ႈၶဝ် ဢမ်ႇႁပ်ႉၶၢမ်ႇလႄႈ လွင်ႈၼႆႉဢမ်ႇပႆႇၶႂ်ႈလၢတ်ႈႁူဝ်ယွႆႈမၼ်း ၊ ပၢင်ႁူပ်ႉထူပ်းၼႆႉၵေႃႈ ဢမ်ႇပဵၼ်တၢင်းၵၢၼ်လႄႈ လုၵ်ႉတီႈပၢင်ႁူပ်ႉထူပ်းၼႆႉသေၵေႃႈ ဢမ်ႇပႆႇမီးၶေႃႈတႅပ်းတတ်း တူၵ်းလူင်းလႆႈၸႂ်ၵၼ်သင်ၼႆယဝ်ႉ။ ၸွမ်ႁၢၼ် ထုၼ်းမျၢတ်ႈၼၢႆႇ ၽူႈၼမ်းသိုၵ်း တပ်ႉသိုၵ်းရၶႅင်ႇ AA ၵေႃႈလၢတ်ႈဝႃႈ − ယူႇတီႈပၢင်ဢုပ်ႇဢူဝ်း ပွၵ်ႈၵမ်းၼႆႉသေ ဢမ်ႇပေႃးမီး လွင်ႈမုင်ႈမွင်းသင် ၊ လုၵ်ႉတီႈပၢင်ၵုမ်ၼႆႉသေၵေႃႈလၢတ်ႈဝႃႈ လိူၼ်ၼႃႈမႃးတေၶိုၼ်း ႁူပ်ႉဢုပ်ႇၵၼ်ထႅင်ႈ ၼႆၵူၺ်းၼင်ႇၵဝ်ႇ လၢတ်ႈၼႄၼင်ႇၼႆ။ ယူႇတီႈပၢင်ၵုမ်ပွၵ်ႈၼႆႉသေယဝ်ႉ ၽၢႆႇတင်းၸုမ်းဢူၺ်းလီပွတ်းႁွင်ႇ 4 ၸုမ်းတႄႉ ၶႂ်ႈႁႂ်ႈမီးလွင်ႈၶိုပ်ႈၼႃႈယူႇ ၵူၺ်းၵႃႈ ယွၼ်ႉပိူဝ်ႈၽၢႆႇတင်းၸုမ်းတူဝ်တႅၼ်းလူင်ပွင်ၸိုင်ႈၶဝ်သမ်ႉ ဢမ်ႇပႃးၵူၼ်း ဢၼ်တေ တႅပ်းတတ်းပၼ်လႆႈၵမ်းသိုဝ်ႈ ၼၼ်ႉလႄႈ လွင်ႈဢုပ်ႇဢူဝ်းၵၼ်ၼၼ်ႉ ၸင်ႇဢမ်ႇမီးလွင်ႈၶိုပ်ႈၼႃႈၶိုတ်းတၼ်းသင် ၼႆယဝ်ႉ။ ၼင်ႇႁိုဝ်ပေႃးတေၵႄႈလိတ်ႈလႆႈ လွင်ႈၶဵင်ႈၶႅင်ၼႂ်းၵႄႈၵၢင် လူင်ပွင်ၸိုင်ႈလႄႈ ၸုမ်းဢူၺ်းလီသိုၵ်းပွတ်းႁွင်ႇ 4 ၸုမ်းၼၼ်ႉ တင်းသွင်ၽၢႆႇ ဢွၼ်ၵၼ်ၶတ်းၸႂ် ဢုပ်ႇဢူဝ်း ႁဵတ်းသၢင်ႈလိၵ်ႈႁူမ်ႈမၢႆၵိုတ်းတိုၵ်း ၽိုၼ်ၼိုင်ႈသေ ႁူမ်ႈၵၼ်လူင်းလၢႆးမိုဝ်းၵိုတ်းတိုၵ်းၼႆသေတႃႉ ယွၼ်ႉပိူဝ်ႈဢုပ်ႇဢူဝ်းၵၼ်ယဝ်ႉ ဢမ်ႇတူၵ်းလူင်းလႆႈၸႂ်ၵၼ်လႆႈလႄႈ ယၢမ်းလဵဝ်ၼႆႉ ၼႂ်းပိုၼ်ႉတီႈ မိူင်းတႆးပွတ်းႁွင်ႇတင်း ၸႄႈမိူင်းရၶႅင်ႇၼႆၵေႃႈ ပၢင်တိုၵ်းယင်းတိုၵ်ႉသိုပ်ႇပဵၼ်ဝႆႉယူႇ။ ၼႂ်းလိၵ်ႈႁူမ်ႈမၢႆၵိုတ်းတိုၵ်းပွၵ်ႈၵမ်းႁႅၵ်ႈ Bilateral လူင်ပွင်ၸိုင်ႈလႄႈ ၸုမ်းဢူၺ်းလီပွတ်းႁွင်ႇၶဝ်ၼၼ်ႉ တိုၵ်ႉတေလႆႈဢၼ်လူဝ်ႇ ဢုပ်ႇဢူဝ်းၵၼ်ၼၼ်ႉ ယင်းတိုၵ်ႉၵိုတ်းဝႆႉယူႇလၢႆလၢႆၶေႃႈသေ မိူၼ်ၼင်ႇလွင်ႈတမ်းဝၢင်းတပ်ႉ ၸိူဝ်းၼႆႉၵေႃႈ တေသႂ်ႇပႃးၸွမ်း ၼႂ်းလိၵ်ႈႁူမ်ႈမၢႆၼႆႉၼႆလႄႈ လွင်ႈၼႆႉၵေႃႈ ယင်းတိုၵ်ႉယူႇၼႂ်းၶၵ်ႉတွၼ်ႈ ဢုပ်ႇဢူဝ်းၵူၺ်းသေ ဢမ်ႇပႆႇလႆႈၶေႃႈ တူၵ်းလူင်းလႆႈၸႂ်သင်ၼႆယဝ်ႉ။ ၶေႃႈမုၼ်း − Irrawaddyတႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-12-18T18:53:27

https://taifreedom.com/%e1%81%bd%e1%80%b0%e1%82%88%e1%81%b6%e1%80%9d%e1%80%ba%e1%82%88%e1%81%b8%e1%80%af%e1%80%99%e1%80%ba%e1%80%b8%e1%80%95%e1%82%83%e1%82%87%e1%80%90%e1%80%ae%e1%82%87%e1%80%9e%e1%81%a2%e1%80%84%e1%80%ba/

ၽူႈၶဝ်ႈၸုမ်းပႃႇတီႇသၢင်ႇသီႈ 2 ၵေႃႉထွၼ်တူဝ်ဢွၵ်ႇၼႂ်းၸုမ်းမူၼ်ႉမႄး ပိူင်ငဝ်ႈပိုင်းမိူင်း

ၸွမ်းၼင်ႇသၽႃးမိူင်းႁူမ်ႈတုမ်မၵ်းမၼ်ႈၶွတ်ႇၽွတ်ႈဝႆႉ ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း 2008 ဢၼ်မီးတူဝ်တႅၼ်း ၸုမ်းပႃႇတီႇ 45 ၵေႃႉၶဝ်ႈႁူမ်ႈဝႆႉၼၼ်ႉ မိူဝ်ႈဝၼ်းထီႉ 17 December 2019 မိူဝ်ႈဝႃးၼႆႉ ၽူႈၶဝ်ႈၸုမ်းပႃႇတီႇသၢင်ႇသီႈ 2 ၵေႃႉ ထွၼ်တူဝ်ဢွၵ်ႇၵႂႃႇယဝ်ႉဝႃႈၼႆ။ မိူဝ်ႈဝၼ်းထီႉ 16 December 2019 ၼၼ်ႉ ၽူႈၶဝ်ႈၸုမ်းပႃႇတီႇ 2 ၵေႃႉ ဢၼ်ပဵၼ် ၽွင်းတႅၼ်းပႃႇတီႇသၢင်ႇသီႈ ဢူးၸၢႆးၵျေႃႇမူဝ်း လႄႈ ဢူးသီႇႁူးတူၺ်ႉ ယိုၼ်ႈလိၵ်ႈ ထွၼ်တူဝ်ဢွၵ်ႇ တီႈႁူဝ်ပဝ်ႈၵေႃႇမတီႇ မူၼ်ႉမႄးပိူင်ငဝ်ႈပိုင်းမိူင်း 2008 လႄႈ ယူႇတီႈၵေႃႇမတီႇသေ လႆႈပၼ်ၶႂၢင်ႉထွၼ်တူဝ်ဢွၵ်ႇ မိူဝ်ႈဝႃးဝၼ်းထီႉ 17 December 2019 ၼႆႉၼႆယဝ်ႉ။ ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း 2008 ဢၼ်ပႃးၽူႈၶဝ်ႈၸုမ်း 45 ၵေႃႉၼႆႉ မီးပုၼ်ႈၽွၼ်း တေလႆႈမႄးဢုပ်ႇဢူဝ်း ၶဵၼ်ႇတႅမ်ႈပိူင်ၶွတ်ႇၽွတ်ႈ မၢႆမီႈ လွင်ႈဢၼ်ပႃႇတီႇၵၢၼ်မိူင်းၶဝ် တၢင်ႇထိုင်မႃး ၶေႃႈမူၼ်ႉမႄး 3000 ပၢႆၸိူဝ်းၼႆႉၼႆယဝ်ႉ။ ၶေႃႈဢၼ်တေလႆႈမူၼ်ႉမႄးၸိူဝ်းၼႆႉၵေႃႈ တီႈပၢင်ၵုမ်ၵေႃႇမတီႇၼၼ်ႉ ပေႃးပၼ်ၵၢင်ၸႂ်သေ တႅပ်းတတ်းၼႆၸိုင် ၶေႃႈတၢင်ႇထိုင်ၸုမ်းပႃႇတီႇၸၢဝ်းၶိူဝ်းလႄႈ ပႃႇတီႇသၢင်ႇသီႈၸိူဝ်းၼႆႉ ဢမ်ႇလႆႈသဵင်ၵၢင်ၸႂ်ၼမ်ပဵင်းတၢၼ်ႇ ၶေႃႈတၢင်ႇ ထိုင် ပႃႇတီႇၼူၵ်ႉယုင်းလႄႈ မိူၼ်ၼင်ႇဝႃႈ ပႃႇတီႇဢၼ်မီးဢၢမ်းၼၢတ်ႈၶဝ်ၵူၺ်း ႁူမ်ႇငမ်းဝႆႉယူႇသေ ပႃႇတီႇတင်းမူတ်း ဢမ်ႇပေႃးမီးသုၼ်ႇႁူမ်ႈလႄႈ ၸင်ႇလႆႈထွၼ်တူဝ်ဢွၵ်ႇၼႆ တႅၼ်းၽွင်း ပႃႇတီႇသၢင်ႇသီႈ ဢူးၸၢႆးၵျေႃႇမူဝ်း လၢတ်ႈတီႈသိုဝ်ႇၶၢဝ်ႇၼင်ႇၼႆ။ ၵဵဝ်ႇလူၺ်ႈလွင်ႈၼႆႉသေယဝ်ႉ ဢူးဢွင်ႇၵျီႇၺုၼ်ႉ ၽူႈၶဝ်ႈၸုမ်း ၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်းလႄႈ ၽူႈၶဝ်ႈၸုမ်း ပႃႇတီႇ NLD တုမ်ႉတွပ်ႇလၢတ်ႈဝႃႈ − ၼႂ်းၵေႃႇမတီႇမူၼ်ႉမႄးၼၼ်ႉ ဢမ်ႇလႆႈပဵၼ်မိူၼ်ၸိူင်ႉၼင်ႇ ၽူႈၶဝ်ႈၸုမ်းပႃႇတီႇ သၢင်ႇသီႈလၢတ်ႈၼၼ်ႉ ဢၼ်ဝႃႈ ၵုမ်ႇဢုပ်ႇၵၼ်လွင်ႈၶေႃႈတၢင်ႇထိုင်ဢၼ်ပႃႇတီႇ ၼူၵ်ႉယုင်းတၢင်ႇထိုင်ၼၼ်ႉၵူၺ်း ဢမ်ႇၸႂ်ႈ ဝႃႈၼႆ။ ၼႂ်းၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း ဢမ်မီးၽူႈၶဝ်ႈၸုမ်း 45 ၵေႃႉၼၼ်ႉၵေႃႈ ပေႃးမႃးၼပ်ႉသွၼ်ႇတူၺ်း ၸုမ်းပႃႇတီႇၵၢၼ်မိူင်းပေႃးၼႆၸိုင် ၽူႈၶဝ်ႈၸုမ်းပႃႇတီႇၼူၵ်ႉယုင်း 18 ၵေႃႉ ၊ တူဝ်တႅၼ်း တပ်ႉမတေႃႇ 8 ၵေႃႉ ၊ ပႃႇတီႇသၢင်ႇသီႈ ၊ ပႃႇတီႇၸိူဝ်ႉၸၢတ်ႈရၶႅင်ႇ ၊ ပႃႇတီႇႁူဝ်သိူဝ် ၼိုင်ႈပႃႇတီႇလႂ် တူဝ်တႅၼ်း 2 ၵေႃႉ လႄႈ ပႃႇတီႇဢၼ်ၵိုတ်းလိူဝ်ၼၼ်ႉ ၼိုင်ႈပႃႇတီႇလႂ် 1 ၵေႃႉၼႆယဝ်ႉ။ ၼႂ်းၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်း ဢၼ်မီးတူဝ်တႅၼ်းပႃႇတီႇ 45 ၵေႃႉၼၼ်ႉ ထွၼ်တူဝ်ဢွၵ်ႇၵႂႃႇ 5 ၵေႃႉ ပႃးတင်းၽူႈၶဝ်ႈၵေႃႇမတီႇမူၼ်ႉမႄး ဢူးလႃႇမႃႇလေး ဢၼ်ဢမ်ႇၶိုၼ်ႈႁွတ်ႈပၢင်ၵုမ် ၼၼ်ႉၼႆၸိုင် မီး 6 ၵေႃႉယဝ်ႉလႄႈ ယၢမ်းလဵဝ် ၼႂ်းၵေႃႇမတီႇၼၼ်ႉ ၵိုတ်းယူႇ 39 ၵေႃႉၵူၺ်းယဝ်ႉဝႃႈၼႆ။ ယူႇတီႈၵေႃႇမတီႇမူၼ်ႉမႄးပိူင်ငဝ်ႈပိုင်းမိူင်းၼႆႉသေ ယၢမ်းလဵဝ်တိုၵ်ႉၶတ်းၸႂ် ဢုပ်ႇဢူဝ်းၵၼ်ဝႆႉ လွင်ႈမူၼ်ႉမႄးမူႇပိူင်မၢႆမီႈ ယူႇ ပေႃးထိုင်မႃးၼႂ်းလိူၼ် December ၼႆႉသဵင်ႈ ဢမ်ႇၼၼ် ၼႂ်းလိူၼ် January 2020 တေၶိုၼ်းတၢင်ႇထိုင်တီႈ သၽႃးၸိုင်ႈမိူင်းၵႂႃႇၼႆယဝ်ႉ။ ၶေႃႈမုၼ်း − RFA တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-12-18T15:26:01

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%80%9c%e1%82%84%e1%82%88-%e1%81%b5/

ပေႃႈမႄႈၵူၼ်းမိူင်း လႄႈ ၵေႃႉသိုၵ်း RCSS/SSA ၶဵင်ႇၸွႆႈထႅမ်ၵၼ်

ပေႃႈမႄႈၵူၼ်းမိူင်း ဢၼ်မီးၸိုဝ်ႈၸုမ်းဝႆႉဝႃႈ ၸုမ်းတုမ်ႇၵွၼ်ၶမ်း ထုင်ႉမၢဝ်း မီးၼမ်ႉၸႂ် ၸေႇတၼႃႇတင်းၼမ်သေ ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈလိၼ် မိူင်းတႆးပွတ်းႁွင်ႇ။ မိူဝ်ႈဝႃးဝၼ်းထီႉ 17 December 2019 ၸုမ်းတုမ်ႇၵွၼ်ၶမ်း ထုင်ႉမၢဝ်း ၸူႉတုမ်ငိုၼ်းမၢၼ်ႈ 400,000 ပျႃးသေ ဢဝ်ၸွႆႈထႅမ်ဢၢပ်ႈဝႆႉပၼ်တီႈ ၶုၼ်သိုၵ်းလူင် မုၼ်ႇသိူဝ်း ၽူႈမီးပုၼ်းၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS ဝဵင်းမူႇၸေႊ တႃႇႁႂ်ႈသိုပ်ႇ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈလိၼ် မိူင်းတႆးပွတ်းႁွင်ႇ လႄႈ ႁႂ်ႈလႆႈပဵၼ် ၵႃႈၶဝ်ႈၽၵ်း ၵေႃႉသိုၵ်း ၼႆယဝ်ႉ။ မိူဝ်ႈဝႃးၵူၺ်းၼင်ႇၵဝ်ႇ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈပေႃႈမႄႈၵူၼ်းမိူင်း ၵၢၼ်ႉၶဝ်ႈၵၢပ်ႇ တီႈၼႂ်းဢိူင်ႇဝၢၼ်ႈလီႈ ၸႄႈဝဵင်းသီႇပေႃႉ လႄႈ ၸွႆႈပေႃႈမႄႈၵူၼ်းမိူင်း ၼႂ်းဢိူင်ႇၵၢတ်ႇလၵ်ႉၵႂၢႆး ၸႄႈဝဵင်းၼွင်ၶဝ် ၵၢၼ်ႉၶဝ်ႈၵၢပ်ႇ ဢိတ်ႇၶဝ်ႈၵၢပ်ႇ ၊ ပၢတ်ႇထူဝ်ႇ ဢိၵ်ႇတင်း ၸွႆႈတႅပ်းတူၼ်ႈယိူဝ်ႈမူင်ႈ ၊ ၼႂ်းဝၼ်းထီႉ 15 ၵေႃႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈပေႃႈမႄႈၵူၼ်းမိူင်း ပေႃႉၶဝ်ႈ တီႈၼႂ်းဢိူင်ႇၼွင်သၢမ်ပူး လႄႈ ဢိူင်ႇႁူၺ်ႈၼွႆႉ ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ၊ ၼႂ်းဝၼ်းထီႉ 14 သမ်ႉ ၵေႃႉသိုၵ်း တပ်ႉသိုၵ်းၸိုင်ႈတႆး ၸွႆႈပေႃႈမႄႈၵူၼ်းမိူင်း ပေႃႉၶဝ်ႈ တီႈၼႂ်းဢိူင်ႇမိူင်းယွၼ်း ၸႄႈဝဵင်းမိူင်းၵိုင် ၊ ၸွႆႈပၢတ်ႇထူဝ်ႇၼဝ်ႈ တီႈၼႂ်း ဢိူင်ႇဝၢၼ်ႈၼႃး ၸႄႈဝဵင်းၵိုင် လႄႈ မေႃယႃ တပ်ႉသိုၵ်းၸိုင်ႈတႆး RCSS/SSA လုမ်းလႃးတူၺ်းထိုင်ပၼ် ပၢႆးယူႇလီ ၵူၼ်းမိူင်း ၼႂ်းဢိူင်ႇၵၢတ်ႇလၵ်ႉၵႂၢႆး ၸႄႈဝဵင်းၼွင်ၶဵဝ် ဢိၵ်ႇတင်း ၸွႆႈၵၢၼ်ႉၶဝ်ႈၵၢပ်ႇ ၵူၼ်းမိူင်း ၼႂ်းဢိူင်ႇတွင်သလိၵ်ႉ ၸႄႈဝဵင်းၵျွၵ်းမႄး။ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး RCSS/SSA သေ ယိၼ်းၸူမ်းၶွပ်ႈၸႂ် ယႂ်ႇၼမ်ထိုင်တီႈ ပေႃႈမႄႈပီႈၼွင်ႉၵူၼ်းမိူင်းႁဝ်း တီႈဢၼ် ဢဝ်ၶူဝ်းၶွင်ၵိၼ်ယႅမ်ႉ ၸဵမ်ၽႃႈႁူမ်ႇၶူဝ်းၼွၼ်း လႄႈ ငိုၼ်းတွင်းၸိူဝ်းၼႆႉ ၸွႆႈထႅမ်ပၼ်ၵေႃႉသိုၵ်း ဢၼ်တူၵ်းပုၼ်ႈၽွၼ်း ၼႂ်းပိုၼ်ႉတီႈၸိူဝ်းၼၼ်ႉ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-12-18T15:13:59

https://taifreedom.com/%e1%80%95%e1%80%bd%e1%82%86%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%95%e1%81%a2%e1%80%84%e1%80%ba%e1%80%9e%e1%80%bd%e1%81%bc%e1%80%ba-%e1%82%81%e1%80%b0%e1%80%84%e1%80%ba%e1%80%b8/

ပွႆးလူင်းပၢင်သွၼ် ႁူင်းႁဵၼ်းထမ်ႇမ ၸတ်းႁဵတ်းပႃးပၢင်တၢၼ်ႈၶႆႈ

ၵေႃလိၵ်ႈလၢႆးလႄႈ ၾိင်ႈငႄႈတႆး ဢိၵ်ႇတင်း ၸုမ်းၵေႃပွင်ပဵၼ် ပၢင်ပွႆးလူင်းပၢင်သွၼ် ႁူင်းႁဵၼ်းထမ်ႇမ ၸႄႈဝဵင်းၶူဝ်လမ် ႁူမ်ႈၵၼ်ၸတ်းႁဵတ်း ပွႆးလူင်းပၢင်သွၼ်လႄႈ ၸတ်းႁဵတ်းပႃး ပၢင်တၢၼ်ႈၶႆႈ မီးၽူႈၶိုၼ်ႈႁွတ်ႈ ၵိုၼ်းၶွၼ်ႈၼမ်။ မိူဝ်ႈဝၼ်းထီႉ 15 December 2019 ၶၢဝ်းယၢမ်း 09:00 မူင်းၵၢင်ၼႂ် ယူႇတီႈ ၸုမ်းၵေႃလိၵ်ႈ လၢႆးလႄႈ ၾိင်ႈငႄႈတႆး ဢိၵ်ႇတင်း ၸုမ်းၵေႃပွင်ပဵၼ် ပၢင်ပွႆးလူင်းပၢင်သွၼ်လိၵ်ႈ ႁူင်းႁဵၼ်း ထမ်ႇမ ႁူမ်ႈၵၼ်ၸတ်းႁဵတ်းပၢင်တၢၼ်ႈၶႆႈ ၼႂ်းတိုဝ်ႉတၢင်း ဝၼ်းပွႆးလူင်းပၢင်သွၼ်လိၵ်ႈ ႁူင်းႁဵၼ်းထမ်ႇမ ဢွင်ႈတီႈ ဝတ်ႉသီႇရိမင်ႇၵလႃႇ ၸႄႈဝဵင်းၶူဝ်လမ် ၸိုင်ႈတႆးပွတ်းၸၢၼ်း မီးၽူႈတၢၼ်ႈၶႆႈ ၸိုဝ်ႈသဵင်လိုဝ်းလင် မႃးတၢၼ်ႈၶႆႈ လႄႈ ၽူႈယႂ်ႇၵူၼ်းလူင် ဢိၵ်ႇတင်း လုၵ်ႈႁဵၼ်း ၶိုၼ်ႈႁွတ်ႈ (600) ၵေႃႉ ပၢႆ ဝႃႈၼႆ။ ၼႂ်းပၢင်တၢၼ်ႈၶႆႈ ပွၵ်ႈၵမ်းၼႆႉ ၸဝ်ႈၶူးသီႇရိထမ်ႇမ ဝတ်ႉၾႃႉဝဵင်းဢိၼ်း ဢဝ်တင်းႁူဝ်ၶေႃႈ ဢၼ်မီးၸိုဝ်ႈဝႃႈ “ၼမ်ႉၸႂ်လွင်ႈၽွမ်ႉႁူမ်ႈ လႄႈ ၵၢၼ်ပၢႆးပိင်ႇၺႃႇ” ၼႆသေ တၢၼ်ႈၶႆႈၼႄၵႂႃႇ၊ ၽူႈတၢၼ်ႈၶႆႈ လုင်းၸရေးၵေႃႇမိူင်း လႆႈဢဝ်တင်းႁူဝ်ၶေႃႈ “ပိုၼ်ႉၶၢမ်ႇၸၢဝ်းၶိူဝ်းၵူၼ်း ၼႃႈႁိူၼ်းမူၼ်းပဵၼ်ငဝ်ႈ” ၼႆသေ တၢၼ်ႈၶႆႈၼႄၵႂႃႇ ၼႆယဝ်ႉ။ ဢိင်ႈလူၺ်ႈလွင်ႈတၢင်း ပွႆးလူင်းပၢင်သွၼ်လိၵ်ႈ ႁူင်းႁဵၼ်းထမ်ႇမၼႆႉသေ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈႁၢၼ်တေႇဝိင်ႇ ၽူႈၵွၼ်းလုမ်းၵပ်းသၢၼ် လူင်ပွင်ၸိုင်ႈ ၸႄႈဝဵင်းၶူဝ်လမ်ၵေႃႈ လႆႈၵႂႃႇၶဝ်ႈႁူမ်ႈပၼ်ႁႅင်းလႄႈ ၵမ်ႉၸွႆႈထႅမ်ငိုၼ်း (100,000) ပျႃး တႃႇႁႂ်ႈ ပဵၼ်ငိုၼ်းၵမ်ႉၸွႆႈ ၼႂ်းဝၼ်းပွႆးလူင်းပၢင်သွၼ်ၵႂႃႇ ၼႆယဝ်ႉ။ ပၢင်သွၼ်လိၵ်ႈ ႁူင်းႁဵၼ်းထမ်ႇမ ၸႄႈဝဵင်းၶူဝ်လမ် ပွၵ်ႈၵမ်းၼႆႉ လႆႈတႄႇပိုတ်ႇပၢင်သွၼ်ၵႂႃႇ မိူဝ်ႈဝၼ်းထီႉ 21 July 2019 ၼၼ်ႉသေ လႆႈသွၼ်ႁဵၼ်းၵႂႃႇ ၶၢဝ်းတၢင်း ၸမ် (5) လိူၼ် ထိုင်မႃး ၼႂ်းဝၼ်းထီႉ 1 December 2019 ၸင်ႇလႆႈၸတ်းႁဵတ်း ပၢင်တွပ်ႇလိၵ်ႈသေ မီးသင်ႇၶႃႇၸဝ်ႈလႄႈ ႁူဝ်ပဝ်ႈ လုင်းၸၢႆးၸွမ်ထီး၊ ၵႅမ်ႁူဝ်ပဝ်ႈ သြႃႇမမေႃႇ ဢိၵ်ႇတင်း ၽူႈၵွၼ်းႁူင်းႁဵၼ်း ၼၢင်းမူၺ်ၶမ်း လႄႈ ၽူႈပွင်ၵၢၼ် ၵူႈလွင်ႈလွင်ႈ ၸၢႆးမူၼ်းဢွၼ်ႇ ႁူမ်ႈၵၼ် ႁဵတ်းသၢင်ႈပွင်ပဵၼ် တေႃႇပၢင်သွၼ်လိၵ်ႈ ႁူင်းႁဵၼ်းထမ်ႇမ ပေႃးယဝ်ႉတူဝ်ႈၵႂႃႇ ဝႃႈၼႆ။ ၼႂ်းပွႆးလူင်းပၢင်သွၼ် မီးပႃးပၢင်ယုၵ်ႉယွင်ႈ မွပ်ႈဢၢပ်ႈၽိုၼ်ဝႂ်ႁူမ်ၸူမ်းၸဝ်ႈတႃႇၼ ဢၼ်လႆႈ ၵမ်ႉထႅမ်ႁႅင်းငိုၼ်း၊ ၶိူင်ႈၵမ်ႉၵႅမ်ၵၢၼ်ႁဵၼ်း၊ ၶူဝ်းၶွင်ၵိၼ်ယမ်ႉ လႄႈ မွပ်ႈဢၢပ်ႈၽိုၼ်ဝႂ် တွၼ်ႈသူးလုၵ်ႈႁဵၼ်း ဢွင်ႇပူၼ်ႉၸၼ်ႉၵႂႃႇ ထိုင်ၶၢဝ်းယမ်း 15:30 မူင်း ဝၢႆးဝၼ်းၼၼ်ႉ ပၢင်ပွႆးလူင်းပၢင်သွၼ် ပဵၼ်ဢၼ်ယဝ်ႉတူဝ်ႈၵႂႃႇလီငၢမ်း ၼႆယဝ်ႉ။ ၸွမ်းၼင်ႇ ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းၶူဝ်လမ် ၽိတ်ႈမွၵ်ႇထိုင် လုမ်းၵပ်းသၢၼ် လူင်ပွင်ၸိုင်ႈ ႁႂ်ႈလႆႈၵႂႃႇၶဝ်ႈႁူမ်ႈၸွမ်းပၢင်ၵုမ် ဢၼ်ၸတ်းႁဵတ်း တီႈဝတ်ႉသီႇရိမင်ႇၵလႃႇ မိူဝ်ႈဝၼ်းထီႉ 4 December 2019 ၼၼ်ႉသေ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး ၸဝ်ႈႁၢၼ်တေႇဝိင်ႇ ၽူႈၵွၼ်းလုမ်းၵပ်းသၢၼ် လူင်ပွင်ၸိုင်ႈ ၸႄႈဝဵင်းၶူဝ်လမ် ၸင်ႇလႆႈၵႂႃႇ ၶဝ်ႈႁူမ်ႈပၢင်ၵုမ် မီးသင်ႇၶႃႇၸဝ်ႈ (11) တူၼ် လႄႈ ၵူၼ်းမိူင်းၶိုၼ်ႈႁွတ်ႈ (453) ၵေႃႉ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ပၢႆးပၺ်ၺႃႇ']

2019-12-18T15:10:09

https://taifreedom.com/%e1%81%b8%e1%80%9d%e1%80%ba%e1%82%88%e1%81%bc%e1%82%83%e1%82%88%e1%80%90%e1%80%ae%e1%82%88-%e1%81%b6%e1%80%9d%e1%80%ba%e1%82%88%e1%81%b5%e1%80%b0%e1%80%90%e1%80%ba%e1%82%87%e1%80%91%e1%80%90%e1%80%ba/

ၸဝ်ႈၼႃႈတီႈ ၶဝ်ႈၵူတ်ႇထတ်း လုမ်းမူႇလၼိထိ သၵိတ်ႇၶၢဝ်ႇ တိၺွပ်းလႆႈပႃး ၵူၼ်းႁႅင်းၵၢၼ် ယၢၼ်မိူင်း

ၸုမ်းမူႇလၼိထိ သၵိတ်ၶၢဝ်ႇ ပိုၼ်ၽၢဝ်ႇဝႃႈ တေႁဵတ်းပၼ် ဝတ်းဝႂ်ထႆးၼႆသေ ၵူၼ်းႁႅင်းၵၢၼ်ၼႂ်းမိူင်းထႆး ဢွၼ်ၵၼ်ၵၢၼ်ၵႂႃႇသႂ်ႇ သဵၼ်ႈသၢႆမၢႆၸိုဝ်ႈသဵင် ထုၵ်ႇၸဝ်ႈၼႃႈတီႈ ၶဝ်ႈတိၺွပ်း ၵုမ်းၶင်တူဝ် တင်းၼမ်။ မိူဝ်ႈဝၼ်းထီႉ 17 December 2019 ဢိင်ၼိူဝ် မီးၵူၼ်းၼႂ်းပိုၼ်ႉတီႈ ပွင်ႇလႅင်းထိုင် ၸဝ်ႈၼႃႈတီႈ ၽၢႆႇဢုပ်ႇပိူင်ႇ ၸႄဝဵင်းၶုၼ်ယူမ်းၼၼ်ႉသေ ယွၼ်ႉဝႃႈတီႈၸုမ်း မူႇလၼိထိ သၵိတ်ႇၶၢဝ်ႇ လႆႈပိုၼ်ၽၢဝ်ႇဝႃႈ တေႁဵတ်းဝတ်းဝႂ် ၵူၼ်းၸိူဝ်းပႆႇမီးဝႂ်ထႆး ၼႆလႄႈ ၸဝ်ႈၼႃႈတီႈပလိၵ်ႈ လႄႈ ၽၢႆႇဢုပ်ႉပိူင်ႇၸႄႈဝဵင်း ဢိၵ်ႇတင်း ၽၢႆႇသိုၵ်း ၸင်ႇလႆႈၶဝ်ႈၵႂႃႇ ၵူတ်ႇထတ်း ဢွင်ႈတီႈႁဵတ်းၵၢၼ် လုမ်းမူႇလၼိထိ သၵိတ်ႇၶၢဝ်ႇ ဢၼ်ပၵ်းလုမ်းယူႇတီႈ ၸႄႈဝဵင်းၶုၼ်ယူမ်း ၸႄႈတွၼ်ႈမႄႈႁွင်ႈသွၼ်ၼၼ်ႉ ဝႃႈၼႆ။ မိူဝ်ႈၸဝ်ႈၼႃႈတီႈၵႂႃႇထိုင် လႆထူပ်းႁၼ် ၽူႈမီးပုၼ်ႈၽွၼ်း ၼႂ်းၸုမ်းမူႇလၼိထိ သၵိတ်ႇၶၢဝ်ႇ တိုၵ်ႉတႅမ်ႈမၢႆ ၸိုဝ်ႈသဵင်ၵူၼ်းႁႅင်းၵၢၼ် ဢၼ်မႃးပၼ်သၢႆမၢႆလႄႈ လၢတ်ႈဝႃႈ တေဢဝ်သၢႆမၢႆ ယိုၼ်ႈတၢင်ႇၶိုၼ်ႈတၢင်းၼိူဝ် ပိူဝ်ႈတႃႇတေဢွၵ်ႇပၼ် ဝတ်းဝႂ်ထႆး တီႈၵူၼ်းႁႅင်းၵၢၼ်ၼႆသေ ၵူၼ်းႁႅင်းၵၢၼ် ၼိုင်ႈၵေႃႉလႂ် တေလႆႈၸၢႆႇၵႃႈ သႂ်ႇသဵၼ်ႈသၢႆမၢႆ (100) ဝၢတ်ႇ ငိုၼ်းထႆး ၼႆယဝ်ႉ။ ၵူၼ်းႁႅင်းၵၢၼ် ၸိူဝ်းဢၼ်မႃးပၼ်သဵၼ်ႈသၢႆမၢႆၼႆႉ မီးဝႆႉ (2) ၸုမ်း၊ ၸုမ်းၼိုင်ႈပဵၼ်ၵူၼ်း ႁႅင်းၵၢၼ် ၸိူဝ်းယိပ်းဝႂ်ၽၢတ်ႉသပွတ်ႇ၊ ထႅင်ႈၸုမ်းၼိုင်ႈသမ်ႉ ပဵၼ်ၵူၼ်းႁႅင်းၵၢၼ် ဢၼ်ဢမ်ႇမီး ဝတ်းဝႂ်သင်သေ ယွၼ်ႉဝႃႈပဵၼ်ၵူၼ်းလၵ်ႉၶဝ်ႈမိူင်း ၽိတ်းပၵ်းပိူင်မိူင်းထႆးဝႆႉလႄႈ ၸဝ်ႈၼႃႈတီႈ လႆႈတိၺွပ်းၵုမ်းၶင်တူဝ်သေ သိုပ်ႇသူင်ႇၵႂႃႇၸူး ၸဝ်ႈၼႃႈတီႈ ၽၢႆႇၵူတ်ႇထတ်း ၵူၼ်းၶဝ်ႈမိူင်း (တေႃးမေႃး) ဢိၵ်ႇတင်း တိၺွပ်းၵုမ်းၶင်တူဝ် ႁူဝ်ၼႃႈၸုမ်း ၸုမ်းမူႇလၼိထိ သၵိတ်ႇၶၢဝ်ႇ ၽူႈမီးပုၼ်ႈၽွၼ်းၼႂ်းၸုမ်း ဝႆႉတင်းမူတ်း ဝႃႈၼႆ။ ၸဝ်ႈၼႃႈတီႈ ၽၢႆႇဢုပ်ႉပိူင်ႇ ၸႄႈဝဵင်းၶုၼ်ယူမ်း လၢတ်ႈဝႃႈ တႃႇတေသႂ်ႇသၢႆမၢႆ ယိုၼ်ႈယွၼ်း ႁႂ်ႈလႆႈဝတ်းထႆးၼၼ်ႉ ဢမ်ႇၸႂ်ႈၵူၼ်းၵူႈၵေႃႉ တေႁဵတ်းလႆႈ ယူႇတီႈၽၢႆႇဢုပ်ႉပိူင်ႇ ၸၼ်ႉၸႄႈဝဵင်း တေထတ်းသၢင် တူဝ်ပူၵ်ႉၵူဝ်ႇၵူၼ်းယဝ်ႉသေၵွၼ်ႇ လူင်ပွင်ၸိုင်ႈ ၸင်ႇတေၸၢင်ႈ မၵ်းမၼ်ႈလူင်း ႁႂ်ႈလႆႈႁဵတ်းပၼ်ဝတ်းဝႂ် ၵူၼ်းၵိုၵ်းမိူင်းထႆး ၼႆယဝ်ႉ။ ၶေႃႈမုၼ်း – Chiangmai Newsတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-12-17T20:01:54

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%99%e1%81%a2%e1%81%bc%e1%80%ba%e1%82%88-3-%e1%81%b5%e1%80%b1%e1%82%83%e1%82%89-%e1%80%90%e1%80%ad%e1%81%ba%e1%80%bd%e1%80%95%e1%80%ba/

ပလိၵ်ႈမၢၼ်ႈ 3 ၵေႃႉ တိၺွပ်းၵူၼ်းမိူင်း ဢၼ်ဢမ်ႇမီးတၢင်းၽိတ်းၵႂႃႇသေ တဵၵ်းတဵင်လွၵ်ႇငိူတ်ႈယွၼ်းငိုၼ်း

ပလိၵ်ႈမၢၼ်ႈ 3 ၵေႃႉ တိၺွပ်းၵူၼ်းမိူင်းၵေႃႉၼိုင်ႈ ဢၼ်ဢမ်ႇမီးတၢင်းၽိတ်းၵႂႃႇသေ တဵၵ်းတဵင်လွၵ်ႇငိူတ်ႈ ယွၼ်းငိုၼ်းလႄႈ ၵူၼ်းၼႂ်းမုင်ႉႁေႃႁိူၼ်း ၵေႃႉဢၼ်ထုၵ်ႇတိၺွပ်းၵႂႃႇၼၼ်ႉ ဢဝ်မၢႆမီႈ 342 ၊ မၢႆမီႈ 386 ၊ မၢႆမီႈ 114 သေ ပိုတ်ႇလွင်ႈဢဝ်တၢင်းၽိတ်းဝႆႉ တီႈႁူင်းပလိၵ်ႈ ဝဵင်းလႃႈသဵဝ်ႈ ဝႃႈၼႆ။ ၵဵဝ်ႇလူၺ်ႈလွင်ႈၼႆသေ မိၼ်ႉၵျေႃႇ ၽူႈၵွၼ်းႁူင်းပလိၵ်ႈ ဝဵင်းလႃႈသဵဝ်ႈလၢတ်ႈဝႃႈ ပလိၵ်ႈမၢၼ်ႈ 3 ၵေႃႉ ဢၼ်တိၺွပ်း ၵူၼ်းမိူင်းၵေႃႉၼိုင်ႈၵႂႃႇသေ တဵၵ်းတဵင်လွၵ်ႇငိူတ်ႈ ယွၼ်းငိုၼ်းၼႆႉ ပဵၼ်ၽူႈၶဝ်ႈၸုမ်းပလိၵ်ႈ ၽၢႆႇႁူမ်ႇလူမ်ႈ ၸႄႈတွၼ်ႈလႃႈသဵဝ်ႈ ၸိုဝ်ႈႁွင်ႉဝိၼ်းလႅင်ႇ ၊ တိၼ်ႇသူၺ်ႇ ၊ မျၢတ်ႈမိၼ်းသူဝ်း ဝႃႈၼႆ ၊ ၵွပ်ႈဝႃႈ ၵူၼ်းၼႂ်းမုင်ႉႁေႃႁိူၼ်း ၵေႃႉဢၼ်ထုၵ်ႇတိၺွပ်းၵႂႃႇၼၼ်ႉ ပၼ်ၶၢဝ်ႇလႄႈ ႁဝ်းၶႃႈ ၸင်ႇတိၺွပ်းလႆႈ ဝႃႈၼႆ။ ပိူင်ပဵၼ်မၼ်းတႄႉ မိူဝ်ႈဝၼ်းထီႉ 14 December 2019 ယၢမ်းႁူဝ်ၶမ်ႈမွၵ်ႈ 4 မူင်းပၢႆၼၼ်ႉ ပလိၵ်ႈမၢၼ်ႈ 3 ၵေႃႉ ၵႂႃႇႁွင်ႉၵူၼ်းမိူင်းၵေႃႉၼိုင်ႈ ၸိုဝ်ႈႁွင်ႉ ဢူးဢၢႆႈၶျၢၼ်း တီႈပွၵ်ႉ(7) ဝဵင်းလႃႈသဵဝ်ႈ လၢတ်ႈဝႃႈမီးလွင်ႈလူဝ်ႇၸႅတ်ႈထၢမ် ဢိတ်းၼိုင်ႈၼႆသေ ႁွင်ႉၵႂႃႇ ၊ ဝၢႆးၼၼ်ႉ ပလိၵ်ႈမၢၼ်ႈ 3 ၵေႃႉၼၼ်ႉ ၶိုၼ်းသိုပ်ႇၽူင်းမိူဝ်းတီႈႁိူၼ်း ဢူးဢၢႆႈၶျၢၼ်းသေ လၢတ်ႈဝႃႈ ႁႂ်ႈဢဝ်ငိုၼ်း 15 သႅၼ် ၵႂႃႇထုတ်ႇဢဝ်တူဝ် ဢူးဢၢႆႈၶျၢၼ်း ဝႃႈၼႆ ၊ ယွၼ်ႉၼႆလႄႈ ၵူၼ်းၼႂ်းမုင်ႉႁေႃႁိူၼ်း ဢူးဢၢႆႈၶျၢၼ်း ၸင်ႇယွၼ်းတၢင်းၸွႆႈထႅမ်တီႈ ၽူႈၵွၼ်းပလိၵ်ႈၸႄႈဝဵင်းသေ ႁွင်ႉထူပ်းၵၼ်တင်း ပလိၵ်ႈမၢၼ်ႈ 3 ၵေႃႉၼၼ်ႉဝႃႈ တေဢဝ်ငိုၼ်းထုတ်ႇတူဝ်ဢူးဢၢႆႈၶျၢၼ်းၼႆလႄႈ ၸင်ႇတိၺွပ်းလႆႈၸိူဝ်းၶဝ် 3 ၵေႃႉ ၼႆယဝ်ႉ။ ၽူႈၵွၼ်းႁူင်းပလိၵ်ႈဝဵင်းလႃႈသဵဝ်ႈ မိၼ်ႉၵျေႃႇသိုပ်ႇလၢတ်ႈဝႃႈ မိူဝ်ႈၽွင်းႁဝ်းၶႃႈၵႂႃႇ တိၺွပ်းပလိၵ်ႈမၢၼ်ႈ 3 ၵေႃႉၼၼ်ႉ ၶဝ်ၶိုၼ်းတေႃႇသူႈလႄႈ ၽူႈမီးပုၼ်ႈၽွၼ်းၽၢႆႇပလိၵ်ႈ လႆႈဢဝ်ၵွင်ႈယိုဝ်းသေ တိၺွပ်း ဝႃႈၼႆ ၊ ၼႂ်း 3 ၵေႃႉၼၼ်ႉ မၢၵ်ႇၵွင်ႈလႆႈတိူဝ်ႉၺႃး တီႈပွင်ႈၶႃၵေႃႉၼိုင်ႈ ၼႆယဝ်ႉ။ ပၺႃးဢူး ၵႅမ်ၽူႈၵွၼ်းပလိၵ်ႈ ၸိုင်ႈတႆးလၢတ်ႈဝႃႈ ၸိူဝ်းၶဝ်သၢမ်ၵေႃႉၼႆႉ ပဵၼ်ပလိၵ်ႈသေတႃႉ သမ်ႉပူၼ်ႉပႅၼ် မၢႆမီႈပလိၵ်ႈသေ တဵၵ်းတဵင်လွၵ်ႇငိူတ်ႈ ယွၼ်းငိုၼ်းတီႈၵူၼ်းမိူင်းလႄႈ ၸွမ်းၼင်ႇပၵ်းပိူင်ၵေႃႈလီ ၊ ၸွမ်းၼင်ႇမၢႆမီႈၵေႃႈလီ တေဢဝ်တၢင်းၽိတ်းၸိူဝ်းၶဝ်ၵႂႃႇ ဝႃႈၼႆ။ ၶေႃႈမုၼ်း – BBCတႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း', 'ၵူႈလွင်ႈလွင်ႈ']

2019-12-17T19:31:32

https://taifreedom.com/%e1%81%b6%e1%82%85%e1%80%95%e1%80%ba%e1%80%b8%e1%82%81%e1%81%a2%e1%80%84%e1%80%ba%e1%82%88%e1%80%90%e1%80%b1%e1%82%83%e1%82%87%e1%80%a2%e1%80%bd%e1%80%84%e1%80%ba%e1%82%87%e1%80%9e%e1%81%a2%e1%81%bc/

ၶႅပ်းႁၢင်ႈတေႃႇဢွင်ႇသၢၼ်းသုၵျီႇ ဢၼ်ၼႄဝႆႉ တီႈႁူင်းႁေႃးၽူႈႁတ်းႁၢၼ် ထုၵ်ႇပူတ်းဢွၵ်ႇပႅတ်ႈ

သိုဝ်ႇၶၢဝ်ႇ လေႃႉဢိၼ်ႇၵျႅတ်ႉလိတ်ႉတၢႆး(Los Angeles Times) တႅမ်ႈဢွၵ်ႇၵႂႃႇဝႃႈ ၶႅပ်းႁၢင်ႈတေႃႇဢွင်ႇသၢၼ်းသုၵျီႇ ဢၼ်ၼႄဝႆႉ ၼႂ်းႁူင်းႁေႃးၽူႈႁတ်းႁၢၼ်(Hall of Heroes) တီႈႁူင်းႁဵၼ်းၸၼ်ႉၵၢင်(Muir) ဝဵင်း(Melford) ၸႄႈမိူင်းၵႄႇလီႇၽူဝ်းၼီးယႃး(California) ၸိုင်ႈမိူင်းဢမေႇရီႇၵၢၼ်ႇၼၼ်ႉ ထုၵ်ႇပူတ်းဢွၵ်ႇပႅတ်ႈ ဝႃႈၼႆ။ တီႈႁူင်းႁေႃးၽူႈႁတ်းႁၢၼ်(Hall of Heroes) ၼႆႉ ၼႄဝႆႉ ၶႅပ်းႁၢင်ႈၽူႈၸိုဝ်ႈသဵင်ယႂ်ႇ ၵူႈတီႈတီႈ ၼႂ်းလုမ်ႈၾႃႉ မိူၼ်ၼင်ႇ ဢၢႆးသတၢႆး Einstein ၊ တွၵ်ႇတိူဝ်ႇ မႃႇတိၼ်ႇလူႇတႃႇၵိၼ်း Dr. Martin Luther King ၊ ၸွမ်ၸိုင်ႈဢမေႇရီႇၵၢၼ်ႇ ဢိၵ်ႇတင်း ၶႅပ်းႁၢင်ႈၽူႈၸိုဝ်ႈသဵင်ယႂ်ႇထႅင်ႈလၢႆလၢႆၵေႃႉ ႁူမ်ႈတင်းသဵင်ႈ 15 ၵေႃႉ ဝႃႈၼႆ ၊ ၶႅပ်းႁၢင်ႈတေႃႇဢွင်ႇသၢၼ်းသုၵျီႇ ၽူႈၵိူဝ်းၵုမ်ၸိုင်ႈမိူင်း မိူင်းမၢၼ်ႈတႄႉ ပဵၼ်ၽူႈလႆႈႁပ်ႉသူးလွင်ႈငမ်းယဵၼ် ၼူဝ်ႇပႄႇၼႆသေ ၼႄဝႆႉ ၼႆယဝ်ႉ။ ၽူႈၵွၼ်းႁူင်းႁဵၼ်းၸၼ်ႉၵၢင်(Muir) လၢတ်ႈဝႃႈ ၶႅပ်းႁၢင်ႈတေႃႇဢွင်ႇသၢၼ်းသုၵျီႇၼႆႉ လႆႈပူတ်းဢွၵ်ႇပႅတ်ႈ ၼႂ်းဝူင်ႈဢၼ် တေႃႇဢွင်ႇသၢၼ်းသုၵျီႇ ၵႂႃႇၵႄႈၶၢႆလွင်ႈမိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်း မိူင်းမၢၼ်ႈ တီႈလုမ်းတႅပ်းတတ်းတြႃး ICJ ဝဵင်းတီႁိတ်ႉ ၸိုင်ႈမိူင်းၼႄတႃႇလၼ်ႇၼၼ်ႉ ဝႃႈၼႆ။ ယင်းသိုပ်ႇလၢတ်ႈဝႃႈ ၶႅပ်းႁၢင်ႈဢၼ်ၼႄဝႆႉ ၼႂ်းႁူင်းႁေႃးၽူႈႁတ်းႁၢၼ် တီႈႁူင်းႁဵၼ်းၸၼ်ႉၵၢင်(Muir) ၼႆႉ ယိူင်းဢၢၼ်းၼင်ႇႁိုဝ်တေပဵၼ် ၶႅပ်းႁၢင်ႈၽူႈဢၼ် လုၵ်ႈႁဵၼ်းၶဝ်ယုၵ်ႉယွင်ႈၼႆသေ ၼႄဝႆႉ ဝႃႈၼႆ။ မိူဝ်ႈဝၼ်းထီႉ 11-12 December 2019 တေႃႇဢွင်ႇသၢၼ်းသုၵျီႇ တၢင်ႇထိုင်လုမ်းတႅပ်းတတ်းတြႃး ICJ ဝႃႈ မိူင်းမၢၼ်ႈၼႆႉ ဢမ်ႇမီးလွင်ႈပူၼ်ႉပႅၼ် ၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၊ ၵွပ်ႈပိူဝ်ႈၼႆလႄႈ လွင်ႈဢၼ်မိူင်းၵမ်ႇပီႇယႃႇ ပိုတ်ႇလွင်ႈဢဝ်တၢင်းၽိတ်းမိူင်းမၢၼ်ႈၼၼ်ႉၵေႃႈ ႁႂ်ႈလုမ်းတႅပ်းတတ်းတြႃး ICJ ပူတ်းပွႆႇပၼ် ဝႃႈၼႆ။ မိူဝ်ႈပီ 2017 ပူၼ်ႉမႃးၼၼ်ႉ ယွၼ်ႉတပ်ႉသိုၵ်းမၢၼ်ႈ ၽဵဝ်ႈလၢင်ႉၼႃႈလိၼ် တီႈမိူင်းရၶႅင်ႇလႄႈ ၵူၼ်းၶိူဝ်းရူဝ်ႇႁိၼ်ႇၵျႃႇ သွင်သႅၼ်ပၢႆ လႆႈပၢႆႈၶဝ်ႈၵႂႃႇ ယူႇသွၼ်ႈသဝ်းဝႆႉ တီႈမိူင်းပင်းၵလႃးတဵတ်ႉ လႄႈ ၽၢႆႇၵဵပ်းၶေႃႈမုၼ်း ၸၢတ်ႈၸိုင်ႈလုမ်ႈၾႃႉ FFM ၸင်ႇမၵ်းမၼ်ႈ လွင်ႈတပ်ႉသိုၵ်းမၢၼ်ႈပိုတ်ႇၼႃႈသိုၵ်း ၽဵဝ်ႈလၢင်ႉၼႃႈလိၼ်ၼၼ်ႉဝႃႈ ပဵၼ်လွင်ႈၶႃႈႁႅမ်ၽဵဝ်ႈမူၺ်ႉၶိူဝ်းၵူၼ်း ၼႆယဝ်ႉ။ မိူဝ်ႈပီ 2015 ပူၼ်ႉမႃးၼၼ်ႉ တေႃႇဢွင်ႇသၢၼ်းသုၵျီႇ ထုၵ်ႇမၵ်းမၼ်ႈဝႃႈ ပဵၼ်ၽူႈဢၼ်ၸွႆႈထႅမ်ႁဵတ်းသၢင်ႈ တႃႇလွင်ႈလွတ်ႈလႅဝ်း လႄႈ တီႇမူဝ်ႇၶရေႇသီႇလုမ်ႈၾႃႉၼႆသေ ၸင်ႇလႆႈႁပ်ႉသူး လွင်ႈငမ်းယဵၼ်ၼူဝ်ႇပႄႇ ဝႃႈၼႆ ၊ ထိုင်မႃး ပီ 2018 တႄႉ သူးဢၼ်တေႃႇဢွင်ႇသၢၼ်းသုၵျီႇလႆႈႁပ်ႉဝႆႉ တီႈဝဵင်းတၼ်ႇတီႇ(Dundee) ၊ ၵလတ်ႉသၵူဝ်ႇ(Glasgow) ၊ ဢီႇတိၼ်ႇပႃႉ(Edinburgh) ၶိုၼ်းထုၵ်ႇႁုပ်ႈသိမ်းပႅတ်ႈ ဝႃႈၼႆ။ ၼႂ်းဝူင်ႈဝၢင်ႈၼႆႉ ၶွင်ႇသီႇရူဝ်ႇႁိၼ်ႇၵျႃႇယူးရူပ်ႇ(ERC) ၵေႃႈ ပိုၼ်ၽၢဝ်ႇသၢၼ်ၶတ်း တေႃႇဢွင်ႇသၢၼ်းသုၵျီႇ ၵႅတ်ႇၶႄပၼ် လွင်ႈတပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ် ၵူၼ်းၶိူဝ်းရူဝ်ႇႁိၼ်ႇၵျႃႇ တီႈမိူင်းရၶႅင်ႇ ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-12-17T11:45:23

https://taifreedom.com/%e1%81%bc%e1%82%82%e1%80%ba%e1%80%b8%e1%80%9c%e1%80%ad%e1%80%b0%e1%81%bc%e1%80%ba-august-%e1%80%91%e1%80%ad%e1%80%af%e1%80%84%e1%80%ba-%e1%81%b5%e1%81%a2%e1%80%84%e1%80%ba%e1%80%9c%e1%80%ad%e1%80%b0/

ၼႂ်းလိူၼ် August ထိုင် ၵၢင်လိူၼ် December ၵူၼ်းမိူင်းတႆး တၢႆယွၼ်ႉမၢၵ်ႇ 7 ၵေႃႉ တၢႆယွၼ်ႉပၢင်တိုၵ်း 19 ၵေႃႉ

ၵူၼ်းမိူင်းၼႂ်းပိုၼ်ႉတီႈ ဢၼ်ဢမ်ႇမီးတၢင်းၽိတ်းသင် လၢႆလၢႆၸႄႈဝဵင်း ၼႂ်းၸိုင်ႈတႆး လႆႈၽႃႇၺႃး/ယဵပ်ႇၺႃးမၢၵ်ႇ ၸုမ်းယိပ်းၵွင်ႈၵၢင်ႇသေ ၸၢၵ်ႇမၢၵ်ႇတႅၵ်ႇတိူဝ်ႉၸပ်း လႄႈ လႆႈတၢင်းဝၢတ်ႇၸဵပ်း ထိုင်တီႈပေႃးလႆႈသဵင်ႈ သၢႆၸႂ်ၸွမ်းတင်းၼမ် ယူႇယဝ်ႉ။ “ၶႅပ်းႁၢင်ႈ-ၵူၼ်းမိူင်း ၽႃႇၺႃးမၢၵ်ႇ TNLA မိူဝ်ႈၼႂ်းလိူၼ် October 2019 လႄႈ လႆႈသဵင်ႈသၢႆၸႂ်” ၸွမ်းၼင်ႇသၢႆမၢႆ ၸုမ်းၸွႆႈထႅမ် ၵၢၼ်လူလွမ်တူၺ်းထိုင် ၸွမ်းၼင်ႇၾိင်ႈပိူင်ၵူၼ်း မီးဝႆႉဝႃႈ ၼႂ်းလိူၼ် August ထိုင်ဝၼ်းထီႉ 14 December 2019 ၼႆႉ ၵူၼ်းမိူင်းၼႂ်းပိုၼ်ႉတီႈ လႆႈၽႃႇၺႃး/ယဵပ်ႇၺႃးမၢၵ်ႇ တၢႆ 7 ၵေႃႉ လႄႈ ဝၢတ်ႇၸဵပ်း 22 ၵေႃႉ ၊ ယွၼ်ႉပၢင်တိုၵ်းသေ ၵူၼ်းမိူင်းလႆႈတၢႆ 19 ၵေႃႉ ဝၢတ်ႇၸဵပ်း 31 ၵေႃႉ ၼႆယူႇယဝ်ႉ။ “ၶႅပ်းႁၢင်ႈ-ၵူၼ်းမိူင်း ၽႃႇၺႃးမၢၵ်ႇ TNLA မိူဝ်ႈၼႂ်းလိူၼ် October 2019 လႄႈ လႆႈသဵင်ႈသၢႆၸႂ်” မိူဝ်ႈၼႂ်းလိူၼ် November 2019 သိုၵ်းမၢၼ်ႈ လႄႈ သိုၵ်း TNLA ပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵႆႇတၢႆ ၸႄႈဝဵင်းၼမ်ႉသၼ်ႇ ႁၢဝ်ႈႁႅင်းသေ ၵူၼ်းမိူင်းၼႂ်းပိုၼ်ႉတီႈ လႆႈပၢႆႈၽေးပၢင်တိုၵ်း ၵႂႃႇယူႇတၢင်ႇတီႈ ဢၼ်ပဵၼ်ဢွင်ႈတီႈ လွတ်ႈၽေး ၼႆယဝ်ႉ ၊ ထိုင်ဝၼ်းထီႉ 12 December ၵူၼ်းမိူင်း ပွၵ်ႈၵႂႃႇယူႇၶိုၼ်း ဝၢၼ်ႈၵဝ်ႇမိူင်းၼွၼ်းသေ ၵေႃႉပဵၼ် တေႃႇဢေးငူၺ်ႇ ဢႃႇယု 42 ပီႊ လႆႈၵႂႃႇယဵပ်ႇၺႃးမၢၵ်ႇယဵပ်ႇ တီႈႁိမ်းဝၢၼ်ႈၵႆႇတၢႆ ၼႂ်းဝၼ်းထီႉ 14 သေ လႆႈတိူဝ်ႉဝၢတ်ႇၸဵပ်း ၸွမ်းတိၼ်ႁၢဝ်ႈႁႅင်း လႄႈ ၵူၼ်းမိူင်း ၼႂ်းပိုၼ်ႉတီႈ လႆႈဢဝ်သူင်ႇ ယူတ်းယႃတူဝ်ဝႆႉတီႈ ႁူင်းယႃလူင်ပွင်ၸိုင်ႈ ဝဵင်းၵျွၵ်းမႄး။ “ၶႅပ်းႁၢင်ႈ – တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်းသိမ်းလႆႈ မၢၵ်ႇသိုၵ်းမၢၼ်ႈ တပ်ႉမ 99 မိူဝ်ႈဝၼ်းထီႉ 28 November 2019” မိူဝ်ႈဝၼ်းထီႉ 28 November 2019 ၼၼ်ႉၵေႃႈ တပ်ႉသိုၵ်းၸိုင်ႈတႆး RCSS/SSA ၵူတ်ႇထတ်းသိမ်းလႆႈ မၢၵ်ႇ MM-2 ဢၼ် သိုၵ်းမၢၼ်ႈ တပ်ႉမ 99 ႁၢင်ႈၽင်ဝႆႉတီႈႁိမ်း သူၼ်ႁႆႈၼႃးၵူၼ်းမိူင်း ဝၢၼ်ႈဝႃႈ ဢိူင်ႇမိူင်းမူႉ ၸႄႈဝဵင်းၼမ်ႉတူႈ 7 လုၵ်ႈ ယူႇယဝ်ႉ။ ယွၼ်ႉၸုမ်းယိပ်းၵွင်ႈၵၢင်ႇ တင်ႈၸႂ်ႁၢင်ႈမၢၵ်ႇယဵပ်ႇ/မၢၵ်ႇၽႃႇ ၸွမ်းသဵၼ်ႈတႃႈသၢႆတၢင်း ၊ ၸွမ်းဝၢၼ်ႈ ၊ ၸွမ်းသူၼ်ႁႆႈၼႃး ၸိူဝ်းၼႆႉသေ ႁဵတ်းႁႂ်ႈၵူၼ်းမိူင်းၼႂ်းပိုၼ်ႉတီႈ ႁႃၵိၼ်လဵင်ႉတွင်ႉယၢပ်ႇလႄႈ ပဵၼ်ဢၼ်မႆႈၸႂ်ပႃး လွင်ႈတႃႇလွတ်ႈၽေးတူဝ်ၵဝ်ႇ တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'သုၼ်ႇလႆႈသုၼ်ပဵၼ်ၵူၼ်း']